
Cuvânt înainte 


Oricât de surprinzător ar părea, acest roman are la bază o poveste adevărată. Ea 
s-a petrecut în Roma, la Vatican. Un bărbat — un preot — ar fi construit în plin 
Război Rece o mașinărie cu puteri impresionante, care a funcţionat pentru scurt 
timp înainte de a fi dezasamblată din ordinul papei și ascunsă în obscuritatea 
discretă a pivniţelor Vaticanului. Din ce motiv? Nu se știe. Pornind de aici, 
începe o poveste mărginită doar de limitele imaginaţiei mele. 


R.P. 


Undeva în nord-estul Siciliei, în regiunea Messina, un bărbat privea marea. Era 
frig și ploaia cădea în rafale. Era în luna martie, anul 1938. Războiul plutea deja 
în aer, precum un miros urât, imposibil de alungat. 


Bărbatul aștepta feribotul care trebuia să-l ducă în Reggio Calabria. Se numea 
Ettore Majorana și nu avea decât 32 de ani. Cine s-ar fi putut gândi că acest 
sicilian înalt şi foarte slab, cu un chip livid ce aducea a disperare, înveșmântat 
într-un palton sărăcăcios care abia îl proteja de frig, era unul dintre cei mai mari 
fizicieni ai veacului XX? 


Cu două zile în urmă, el îi scrisese o scrisoare directorului Institutului de Chimie 
şi Fizică din Napoli, unde preda, anunţându-l că luase o „hotărâre inevitabilă” și 
că dorea să dispară. Nu vedea nicio altă cale de a pune capăt unei idei care-l 
măcina pe dinăuntru, ca un cancer. 


Din păcate, atunci când se afla pe pachebotul care-l ducea de la Napoli la 
Palermo, nu a avut tăria de caracter necesară pentru a se sinucide. „Marea” — mai 
scria el — „m-a respins.” Astfel, el a decis să fugă. Dar cum să fugi de tine însuţi? 


În mintea sa atât de complexă, încât se pierdea pe sine acolo, încolţise germenele 
unei invenții terifiante, o maşină năzărită din acea fizică nouă atât de ciudată, 
care era denumită mecanică cuantică. Puterea sa de distrugere ar fi fost infinită, 
căci izbutea să ajungă până în măruntaiele sufletului omenesc. 


Pentru moment, nu era decât o idee. Dar ce putea fi mai rău decât o idee, atunci 
când ea este insuflată de Diavol? 


— Priviţi! Mâinile sale... 


Femeia care strigase arăta spre un bătrân îmbrăcat în straie de călugăr, întins pe 
pat. Părea a dormi. Un medic se apropie, scoase un stetoscop și i-l aşeză pe 
piept, luându-i în acelaşi timp pulsul. 


— I-a crescut tensiunea, constată practicianul. Şi are palpitaţii. 
— Priviţi-i și picioarele! strigă din nou femeia. 


Ingenunche și începu să se roage febril. Într-adevăr, picioarele și mâinile 
călugărului erau acoperite de pete roşietice. 


— Îi creşte temperatura! strigă medicul. A ajuns la patruzeci şi două de grade. 
Faceţi-i loc! 


Patru frați capucini, care-i erau un fel de gărzi de corp, împinseră mulțimea de 
oameni mai în spate. Trebuie să spunem că aceasta se întindea de la cămăruţă și 
până la ieșirea din Mănăstirea Pietrelcina, unde trăia cel pe care toată lumea îl 
numea de-atunci Padre Pio. Padre suferea de o boală neobișnuită, pe care mulți 
italieni o considerau un miracol. Mâinile, picioarele şi pieptul său se acopereau 
constant de plăgi, care, inevitabil, te duceau cu gândul la cele ale lui Hristos pe 
cruce. Erau însoțite de dureri arzătoare şi, uneori, de sângerări. De atunci, 
valurile de credincioși care veneau să-l viziteze sporiră. Unii voiau să se 
spovedească, alții veneau în speranţa unei vindecări miraculoase. Fuseseră 
perioade în care Padre primea până la o sută douăzeci de vizitatori pe zi! 


Cum se afla în primul rând, părintele Pellegrino Ernetti nu rată nimic din acest 
fenomen miraculos. Era încă un bărbat foarte tânăr, care-și păstrase alura de 
student, cu ochelarii micuţi, rotunzi, din metal, părul șaten cârlionţat și o privire 
malițioasă, pregătită să se minuneze în faţa spectacolelor lumii. El văzuse petele 
apărând pe palmele şi pe picioarele lui Padre. Simţi, de asemenea, acel parfum 
suav, semnalat de nenumărați martori, despre care se spunea că ar aparține 


sângelui celui ce trăia minunea. Ochii i se umplură de lacrimi, căzu în genunchi 
şi începu a se ruga cu intensitate. 


În acel moment, realiză că părintele Leonardo, trimisul Vaticanului, îl privea. 
Obrajii i se îmbujorară. Câteva minute mai târziu, ajutat, fără îndoială, de 
calmantul pe care i-l dăduse medicul să-l bea, Padre Pio adormi. Doctorul le ceru 
tuturor celor prezenţi să iasă din chilie. Făcându-i un semn cu mâna, părintele 
Leonardo îi propuse tânărului Ernetti să iasă împreună. 


Sfântul Oficiu avea motive întemeiate pentru a rămâne rezervat în cazul lui 
Padre Pio. Pentru început, pentru că această chestiune era considerată o tulburare 
psihică, însă credincioşii nu trebuiau șocați. Apariţia stigmatelor atrăgea un 
număr de oameni atât de mare, încât Vaticanul prefera să acționeze cu tact. Un 
alt motiv, mult mai delicat, îl constituiau numeroasele donaţii bănești făcute de 
către pelerini lui Padre sau instituţiilor care îi erau afiliate. Or, cu două luni în 
urmă, în primăvara anului 1955, confreria din care făcea parte Padre Pio fusese 
implicată într-o deturnare de fonduri. Din acest motiv, la fiecare apariţie a 
stigmatelor, un reprezentant din ierarhia Bisericii era prezent, iar în acea zi, 
misiunea îi revenise părintelui Leonardo. 


Leonardo nu era un spectator obişnuit, fiind, pe de o parte, un psiholog renumit, 
iar, pe de alta, şi un membru eminent al Academiei Pontificale de Științe. Se 
făcuse remarcat în cadrul eforturilor întreprinse pe atunci de Vatican, în vederea 
reconcilierii culturii, ştiinţei şi credinţei creştine. Acest creștin sincer era, de 
asemenea, un redutabil polemist, care combătea energic superstițiile şi credinţele 
lipsite de orice raționament. Biografia al părintelui Ernetti îi atrăsese atenţia și, 
prin urmare, îi propusese o întâlnire la Pietrelcina. Vai, acum, tânărul se gândea 
că şi-a ratat șansa din cauza emotivităţii de care dăduse dovadă. 


Făcură câţiva paşi în grădina mănăstirii: 
— Impresionant, nu-i aşa? 


— Ştiu, părinte Leonardo, ca un bun exorcist, că trebuie să rămân stăpân pe 
mine. Dar da, mărturisesc, m-a bulversat. 


— Este scuzabil. Este vorba totuși despre un fenomen psihic. Un prieten de-al 
meu, specialist în hipnoză, mi-a vorbit despre o experienţă ciudată, legată de o 
medalie din metal. Aţi auzit vorbindu-se despre acest lucru? 


— Nu, nu cred. 


— În timpul unei şedinţe, el a convins o pacientă de faptul că urma să îi pună o 
medalie încinsă pe antebraţ. Medalia era la o temperatură normală, însă pacienta 
a dezvoltat toate simptomele unei arsuri serioase, apărându-i și o băşică 
zdravănă. 


— Din cauza autosugestiei? 


— Exact. Medicina psihosomatică este abia la început, fiule. Într-o zi, ea va 
elucida toate relele de care suferă oamenii. Și tot ea va explica stigmatele de care 
suferă Padre Pio. 


Părintele Ernetti nu era convins decât pe jumătate. Ceea ce văzuse cu treizeci de 
minute înainte era atât de bulversant, încât i-ar fi părut tare rău să creadă că nu 
era vorba despre un miracol. 


— Cu toate acestea, am văzut clar plăgile de pe corpul lui Padre. Sângerau. 
Credeţi într-adevăr că totul ţine de imaginaţia lui? 


Leonardo se opri și îşi privi amuzat interlocutorul: 
— Vreţi să v-o dovedesc? 

Pe tânărul preot îl derută această siguranţă de sine: 
— Eh, da... 


— Acum vreo 20 de ani, un medic anatomist a studiat printr-un experiment 
supliciul crucificării. El a demonstrat că palmele condamnatului nu puteau 
suporta greutatea corpului său, ele se dezmembrează imediat, deducând astfel că 
lisus fusese țintuit de încheieturile mâinii sau că braţele I-au fost pur şi simplu 
legate. Unde apar stigmatele lui Padre Pio? 


— Pe palme, admise tânărul. 


— Prin urmare, ele nu sunt inspirate de Hristos, ci de imaginile pe care el le are 
cu acesta, din tablourile lui Rubens, Rembrandt sau Tiepolo. 


Demonstrația era impecabilă, imposibil de combătut. Era evident că părintele 


Leonardo îl lua drept un ignorant sau un naiv. 


— Oamenilor le place să-şi spună poveşti, continuă Leonardo reluându-și 
plimbarea. Și apoi, ajung să le creadă. Aţi studiat ritualurile de exorcizare, nu-i 
aşa? 


— Da, timp de doi ani, la seminar. 
— Doriţi să deveniți exorcist, părinte Ernetti? 
— Nu cu normă întreagă, ci mai degrabă ca o completare a muncii mele. 


— Este bine să cunoști ritualurile, aşa cum este și mai bine să-ți dezvolţi intuiţia. 
Eu însumi mi-am petrecut mult timp făcând acest lucru. Eu simt când mă aflu în 
faţa unui fals posedat, în 98% din cazuri. Adevăratele miracole sunt rare, 
prietene. Din fericire, căci fără ele, viaţa ar fi imposibilă, nu credeţi? 


— Negreșit, părinte! Să ştiţi că voi fi mai vigilent pe viitor. 
Nu ştia însă dacă va fi vreun viitor. 


— Părinte Ernetti, nu v-am chemat aici pentru a vă ţine o predică. Imi rămân 
numeroase cercetări științifice de întreprins, într-un număr finit de domenii. 
Parcă-mi aminteam că sunteți muzicolog? 


— Da, părinte. M-am specializat în muzica prepolifonică. Muzica antică, dacă 
preferaţi, înainte de apariţia polifoniei din Evul Mediu. 


— Sunteţi, deci, un bun cunoscător al civilizațiilor antice? 


— Forţat de împrejurări. Prin munca mea, am fost adesea obligat să descifrez 
hieroglife sau tăblițe cuneiforme. 


— Cu toate acestea, biografia dumneavoastră stipulează că aţi studiat şi 
mecanica cuantică? De unde acest interes pentru fizica modernă? 


— Din faptul că ştiinţa contemporană reuneşte cele mai vechi intuiții metafizice 
din timpurile antice. Ea ne oferă mijloacele de a dezlega marile secrete ale 
universului, esenţa materiei, a timpului, a spaţiului, ale începuturilor lumii. 
Aceste lucruri mă pasionează. 


Leonardo, fin psiholog, observă la tânăr înflăcărarea pe care spera să o vadă şi 
care se dovedea reală. 


— Aveţi, deci, nevoie de știință pentru a crede, tânărul meu prieten? îi spuse el 
pe un aer voit sever. 


— Din contră. Cred cu fermitate că mecanica cuantică și cosmologia ne 
dezvăluie adevărata măreție a lui Dumnezeu. 


— Mai bine decât Biblia? 


— Diferit faţă de aceasta. Biblia ilustrează, fizica se foloseşte de ecuații, însă 
ambele merg în aceeași direcţie. 


Realiză că vorbea repede, mânat de fervoarea tinereții. 
— lertaţi-mă, părinte, fără îndoială m-am înflăcărat prea din cale-afară. 


— Entuziasmul este o calitatea a vârstei dumneavoastră. Nu o lăsaţi să vă 
orbească, dar păstraţi-o îndelung. 


— Desigur, părinte Leonardo. 


— Vă împărtăşesc pasiunea pentru știința modernă, însă eu, din păcate, am 74 de 
ani şi sufăr de inimă. lată-mi, deci, propunerea: am nevoie de un asistent tânăr, 
care să beneficieze de dubla dumneavoastră competenţă — cea de fizician şi de 
istoric. Vă interesează? 


— Am simţit durerea crescând în intensitate... și apoi, brusc, nimic. O 
extincţie radicală a sunetului şi-a luminii. Primul meu gând a fost: Proștii! 
M-au ucis. 


— Vorbiţi despre medici? 
— Da, cred că ei mi-au cauzat moartea încercând să mă reanimeze. 
— Nu mai simţeaţi nimic? 


— Nici frigul, nici căldura, nici durerea. Și atunci, m-am dedublat. Nu găsesc alt 
cuvânt. 


Schimbul acesta de replici avea loc în cafeneaua Spitalului Maggiore din 
Milano. Omul aşezat în faţa părintelui Ernetti era un arhitect trecut de 40 de ani. 
Tocmai scăpase cu viaţă în urma unui stop cardiac sever, iar experienţa prin care 
susținea că trecuse avusese loc în timp ce se afla într-o stare de comă. 


— Aţi avut impresia că v-aţi părăsit corpul? 


— Era mai mult decât o impresie, părinte. M-am dedublat în adevăratul sens al 
cuvântului. Pluteam prin cameră şi mă înălțam spre plafon. 


— Şi medicii? 


— Le simțeam panica, făceau tot ce puteau pentru a-mi „reporni” inima. Eu 
însumi îmi vedeam corpul lipsit de viață sub plafonul sălii de urgențe. Era 
straniu. Am privit înainte și am văzut acel tunel... 


De câteva luni, acest tip de incidente se înmulţiseră în Italia, dar mai ales în 
Statele Unite. În general, ele erau raportate de anesteziștii spitalelor. Graţie 
progresului tehnicilor de reanimare, bărbaţii și femeile puteau fi scoşi din starea 
de comă în care se cufundau. Cei care-și reveneau spuneau adesea aceeași 
poveste. Intrigat, părintele Leonardo întreprinse o anchetă referitoare la aceste 


experienţe și, în prezent, părintele Ernetti, devenit asistentul său, fusese trimis să 
culeagă mărturiile pacienţilor. Se încredinţă rapid că personalitatea sa caldă le 
dădea încredere martorilor, incitându-i să dezvăluie ceea ce nu îndrăzneau să-i 
spună unui medic. 


Munca părintelui Ernetti nu se limita, evident, la aceste discuţii. Îşi petrecea 
majoritatea timpului la Universitatea del Sacro Cuore din Milano, în 
departamentul de psihologie experimentală. I se încredinţase adaptarea într-o 
manieră italienească a unei serii de teste psihologice made in USA, destinate 
centrelor de reeducare. Era util, însă deloc antrenant. Cu toate acestea, el se 
dedica sarcinii sale cât mai serios cu putinţă. Locuia într-o mănăstire din Milano, 
la periferie, şi își parcurgea traseul până la universitate în fiecare dimineaţă cu 
bicicleta. Adesea, aducea cu sine o parte din munca întreprinsă de-a lungul 
săptămânii, fapt care-i surprindea pe colegii săi. 


— De ce nu vii cu noi la cinema? Redifuzează Ivanhoe, cu Robert Taylor, la 
Majestic! 


El însă prefera să lucreze. Intuiţia îi spunea că, după întâlnirea sa neașteptată cu 
părintele Leonardo, viaţa îi adusese în cale o frumoasă aventură pe care nu 
trebuia să o rateze. Această impresie era accentuată și de faptul că, într-o 
oarecare măsură, el însuși era „testat”. Părintele Leonardo nu era niciodată prea 
departe și se interesa mereu de tot ce făcea, chiar și atunci când era vorba doar 
de niște detalii neglijabile. 


Pe deplin fericit, bătrânul psiholog întreprindea cercetări individuale pe teme 
mult mai interesante decât testele psihologice, precum cele legate de pacienţii 
treziți din comă. Un domeniu care-l pasiona pe deplin pe Ernetti, la limita dintre 
ştiinţă şi metafizică, dat fiind că martorii aveau certitudinea că au văzut lumea de 
dincolo. 


— Descrieţi-mi tunelul! 


— Nu era prea lung. La capătul său vedeam o lumină albă, dar care nu mă orbea. 
Aveam impresia că mă dilatam în această lumină. 


— Ce simţeaţi? 


— O imensă fericire, o veritabilă beatitudine. N-am mers prea departe în lumină, 
dar am înţeles ce anume reprezenta. Un sentiment de fuziune, de iubire deplină. 


Mi-am zis: Aceasta este moartea, deci? Nu-i chiar aşa rea, în cele din urmă! 


Raportându-i această mărturie părintelui Leonardo, tânărul îi încredință 
următoarea idee: 


— Nu aș vrea să speculez prea mult, însă această mărturisire avea toate 
elementele unei stări de graţie, așa cum sunt ele descrise în Sfânta Scriptură. 


Leonardo dădu din cap a aprobare. 
— Există elemente comune, e adevărat. 
Tânărul răscoli prin ghiozdanul său și scoase o carte: 


— Am găsit un pasaj al Sfintei Teresa, din Castelul interior, în care ea descrie 
aproape același fenomen. Este tulburător. Ea scrie... 


Răsfoi cartea, căutând un pasaj subliniat: 


— „Sufletul meu voia să scape din trupul meu. În timpul acestei stări de extaz, 
am realizat că trupul mi s-a răcit gradual, în timp ce mă încerca o mare încântare. 
Sufletul meu voia să rămână pentru totdeauna în rândul acelor instanţe 
superioare și să nu mai revină la viaţă.” Parcă-l aud pe arhitectul meu de azi 
dimineaţă! 


— Există asemănări, într-adevăr. Ce deduceţi de aici? 


— Că această stare de conștienţă trăită atât de cei treziți din comă, cât și de 
sfinți, reprezintă o experienţă arhaică a umanităţii. Imi spun că ea a contribuit, 
poate, în cazul primilor oameni, la naşterea esenței sacrului. 


— Este posibil, tânărul meu prieten! Cercetaţi amănunțit această idee. 


Leonardo îşi spuse că, în acest caz, entuziasmul părintelui Ernetti îl determina 
să-l uite puţin pe Dumnezeu, însă nu era vremea de polemici. El avea 
convingerea că făcuse o alegere bună angajându-l pe acest tânăr. Pe lângă 
pasiunea sa pentru cercetare, el poseda o agilitate intelectuală care valora mai 
mult decât toate creierele bine sau prea instruite. Venise vremea, se gândea el, 
să-i spună care era adevăratul motiv din spatele angajării sale. 


— Montini! 


Episcopul Giovanni Montini, care lucra în biroul alăturat, deschise ușa. De 
această dată, Sfântul Părinte avusese o cădere. Episcopul alergă și îngenunche 
pentru a-i sălta cu grijă capul. Din fericire, nu avea nicio rană. De mai mulţi ani, 
Papa Pius al XII-lea suferea de o boală neurologică gravă, care se manifesta prin 
pierderi ale cunoștinței și viziuni. Cel mai adesea, el era vizitat de Fecioara 
Maria sau retrăia Miracolul de la Fatima. Precaut, Montini îl ajută pe papă să se 
ridice. 


— Este în regulă, pot sta în picioare. 
— O să-l chem totuși pe medicul dumneavoastră personal. 


— Sub nicio formă! Vreau să păstrez gustul acestei clipe de grație. Acel idiot îmi 
va vorbi din nou despre nervii mei. Fecioara a venit pentru a-mi mulțumi.! 


— Fără îndoială, Sfinte Părinte, fără îndoială! 


După moartea secretarului său de stat?, Pius al XII-lea nu a dorit să-l înlocuiască. 
Episcopul Montini juca acest rol, fără a beneficia de acest titlu. Îl ajută pe papă 
să se reaşeze la birou, însă acesta îl opri. Atenţia i-a fost atrasă de zarva care se 
auzea din Piaţa Sf. Petru. Papa se îndreptă spre fereastră pentru a vedea despre 
ce era vorba: 


— Ce-i cu aceste strigăte? 
Montini ezită să răspundă. 

— Cred că este o manifestaţie. 
Pius al XII-lea rămase stupefiat. 


— O manifestaţie? Cine sunt acești oameni? 


Toţi erau preoți și toţi erau francezi. Ajunseseră la ora zece şi formaseră discret 
un mic grup compact în Piaţa Sf. Petru. Ei se numeau Hugo, Hervé sau Mihail. 
Erau numiţi „preoţi meșteșugari” sau „preoţi lucrători”. Pentru a lupta împotriva 
decreştinării maselor lucrătoare, ei deciseră să lucreze în uzină, să împărtășească 
ritmul brutal al muncii asidue, să se angajeze în luptele și grevele proletarilor. 
Rămâneau însă preoți, ţineau slujba, dădeau euharistia, răspândeau valorile 
creştine. Refuzau închiderea în biserici şi tropismele insuportabile în faţa 
puterilor mondiale. 


Cu un an în urmă, printr-un decret din 1 martie 1954, Papa Pius al XII-lea 
decisese să oprească această mişcare. Apoi, majoritatea preoţilor reveniră la 
viaţa anterioară; însă nu toţi. La semnalul unui conducător, cei care manifestau în 
piaţă își desfăcură banderolele. Ele erau explicite: „Preoţi meșteșugari”, 
„Biserica alături de popor”, „Trăiască Evanghelia”, dar și „Eliberaţi Biserica”, 
„Căsătoria preoţilor”. Unii intonau cântece liturgice, alții strigau sloganuri. 
Turiștii surprinși făceau fotografii. 

Văzând aceste revendicări, papa se înfurie: 

— Dar... le-am interzis! Nu au niciun drept să se afle aici. 


— Nu sunt decât niște revoltați, Sfinte Părinte. 


— Nu-şi mai ascultă papa. Bisericii îi merge rău, Montini! Dacă ne lăsăm 
convinși, vom fi copleșiți de revendicări nebuneşti. 


— Doriţi să-i cer gărzii elveţiene să-i evacueze? 
— Nu, lăsaţi-i să răguşească! 
Papa se îndepărtă de fereastră și se cufundă într-un fotoliu. 


— „Căsătoria preoţilor”! Şi de ce nu, de mâine, femeile să ţină slujbe? Sau să 
aibă dreptul de a avorta? 


Pius al XII-lea, care se apropia de 80 de ani, avea reputaţia de a fi un papă „dur”, 
foarte conservator. Boala, care nu-l lăsa deloc, îl făcuse irascibil. Din fericire, 


Montini îl îndemna să fie prudent. 


— Să nu ne îndoim de efectele negative ale unei fermităţi extreme. Ni se va 


spune că Biserica întoarce spatele societății. In Franţa, preoţii meşteșugari sunt 
foarte populari. 


— Dar suntem în război, Montini! Să vă intre acest lucru bine în cap! Suntem în 
război, în tabăra lumii libere, care luptă împotriva celei comuniste. Preoţii 
dumneavoastră meșteșugari bagă mâna în gura lupului, partidele comuniste 
europene îi vor devora. Biserica trebuie să se apere. Aţi văzut acest lucru? 


li întinse o revistă redactată în limba germană. 


— Citiţi articolul şi veţi înţelege unde ne situăm. Este scris de un teolog 
„modernist”. 


Montini răsfoi câteva pagini. 
— Rudolf Bultmann este foarte respectat de intelectuali, spuse Montini. 


— Ah, da? Ei bine, „intelectualul” dumneavoastră solicită o demistificare a 
creştinismului, de parcă toată credinţa noastră n-ar fi decât o înşiruire de 
legende. Iisus? Un conducător politic. Miracolele? Înfrumuseţate de superstiţiile 
populare. Învierea Domnului? O poveste. Atacă însăși esenţa cultului nostru. 


Işi descheie la gât veșmântul, căci abia mai putea respira. 
— Trebuie să îl chem neapărat pe medicul dumneavoastră, Sfinţia Voastră! 
Papa refuză printr-un semn al capului. 


— Dacă nu vom face nimic, Montini, Biserica va muri. Va trebui să redactăm un 
răspuns împotriva acestor inepții. 


Papa, aşezat la biroul său, revenise la treburile sale. Montini, în schimb, ezita să 
iasă. 


— Doriţi să-mi vorbiţi, prietene? 
— Voiam doar să vă reamintesc că va trebui să lipsesc zece zile. 


— Plecaţi în Brazilia, nu-i așa? V-aş fi urat să aveţi parte de un sejur plăcut la 
soare... dacă nu aș fi ştiut cu cine urmează să vă întâlniți. 


— Pe cel mai rău dintre toți! răspunse Montini. 


1 Pe 1 noiembrie 1950, Papa Pius al XII-lea a făcut din Adormirea Maicii 
Domnului (ideea conform căreia Maria nu este moartă, ci „înălțată la cer”) o 
dogmă a credinţei catolice. 


2 Secretarul de stat este considerat un soi de „prim-ministru” al statului Vatican. 
El este responsabil de chestiunile politice și diplomatice ale Sfântului Scaun. 


— Îmi permiteţi să vă spun Pellegrino? 

— Desigur, părinte Leonardo! 

— Aveţi un prenume neobişnuit. 

Tânărul se încruntă. 

— Putin cam prea neobişnuit, părinte! Colegii au râs mult de mine la şcoală. 
— Eu cred că e un prenume foarte drăguţ. Pellegrino, vă duc la Casoresso! 
— Casoresso? 


— E un sat din Lombardia, la treizeci de minute de Milano. Acolo am crescut. E 
un loc frumos. Şi am ceva să vă arăt. 


O oră mai târziu, micul Fiat al părintelui Leonardo ajunse într-o zonă încă activă 
a fermei. Un tractor se opri aproape de ei. Şoferul îl salută cu voioşie pe preot, 
care îi vorbi prieteneşte câteva minute bune. Aici, Leonardo era la el acasă. 


— Tatăl meu era agricultor. Muncea din greu la fermă. Mai făcea şi vin şi 
butoaie pentru vin. Dar adevărata lui pasiune, pe care mi-a transmis-o, e 


mecanica şi electricitatea. Veniţi să vedeţi! 


Il duse pe tânărul său prieten într-un atelier unde domnea o dezordine de 
nedescris. 


— Aici fac eu experimentele personale. Priviţi această minunăţie, e un webster 
de ultimă generaţie. 


li arătă un magnetofon cu bandă. 


— Superb! Am auzit de aşa ceva, dar nu am văzut niciodată. 


Se aplecă să privească magnetofonul de aproape. 
— Firul magnetic e într-adevăr foarte fin. 


— Nici cât diametrul unui fir de păr, zise Leonardo. Prefer aparatele de 
înregistrare cu fir decât cele cu bandă; consider că redarea sunetului e mai bună. 
Îl folosesc pentru captarea sunetelor, pe care le transform ulterior cu ajutorul 
unei cutii electronice de mixaj. Apoi, fac din asta un fel de „muzică”. 
Ascultaţi... 


Leonardo apăsă tasta de pornire a webster-ului. Firul făcu să se audă o serie de 
sunete care nu aveau cu siguranţă nimic melodios. Dar, după câteva minute, 
urechea percepea un registru sonor absolut inedit, care avea ceva fascinant. 


— Nu sunt primul care foloseşte aparatul în acest mod. Acum patru ani, un 
francez, Pierre Schaeffer, a făcut asta mult mai bine decât mine. El numeşte asta 

„muzică concretă”, un nume la fel de bun ca oricare altul. Dumneavoastră, 
muzicolog fiind, îmi veţi spune cândva ce părere aveţi. Dar astăzi vreau să 
ascultați altceva. 


Leonardo schimbă atunci bobina cu fir. Apoi, reporni magnetofonul. 
— S-a întâmplat acum câteva luni, pe 17 ianuarie 1955 mai exact. Ascultaţi... 


Webster-ul difuză atunci un cântec a cappella pe care Pellegrino îl identifică 
imediat. Era vorba de un cântec gregorian datând din Renaşterea carolingiană. 


— Cunosc acest cântec, e... 
Leonardo îl întrerupse imediat. 
— Nu cântecul e important, ci ceea ce urmează după el. 


Cântecul fu întrerupt brutal de nişte voci care se detaşau pe un important zgomot 
de fundal. Nu se înţelegea tot. 


— S-ar părea că este un meşteşugar care se înfurie pe angajatul său? 


— Nu pe un angajat, spuse Leonardo. Pe fiul său. 


Omul care ţipa îi reproşa puştiului că a prelucrat greşit o piesă de metal. Apoi, 
înregistrarea se întrerupse. 


— Asta-i tot? 
— Asta-i tot. Am captat acest sunet din întâmplare. 
— Un fel de sunet parazit? 


— Nu am nici cea mai vagă idee, răspunse Leonardo. Cel mai uimitor e faptul că 
bărbatul care se aude e tatăl meu. Iar fiul lui sunt eu, când eram copil! 


Pellegrino rămase cu gura căscată. Apoi, odată depăşit momentul de surpriză: 
— Sunteţi sigur? 


— Absolut sigur. Deşi e de acum mult timp, îmi amintesc încă incidentul. Şi 
chiar e vocea tatălui meu. 


Pellegrino nu înţelegea unde voia Leonardo să ajungă cu asta. 


— E foarte simplu, explică Leonardo. M-am născut în 1881, la ferma aceasta. În 
timpul acelei scene, aveam zece sau unsprezece ani. Deci, suntem în 1891 sau 
1892. La acea dată, magnetofoanele nu existau! 


Părintele Ernetti trecu de la stupefacţie la un zâmbet sincer, ca şi cum ar fi fost 
victima unei glume bune. 


— Am înţeles, încercaţi să mă testaţi. Nu sunt atât de naiv! 
Dar faţa serioasă a părintelui Leonardo nu era deloc a unui glumeţ. 
— Nu vă spun minciuni. Tot ce vă zic e adevărat. 


— Staţi puţin... Vreţi să-mi spuneţi că aţi putut să înregistraţi, accidental, un 
eveniment din trecut? 


— E singura explicaţie pe care am găsit-o. 


— Dar e imposibil, părinte! Cu siguranţă sunt alte motive. 


— Nu văd care ar fi acestea. Mă gândesc la asta tot timpul şi revin mereu la 
aceeaşi concluzie. Din întâmplare, manipulând electronica şi un magnetofon cu 
fir magnetic, am captat involuntar un fragment de trecut vechi de trei sferturi de 
secol! 


Părintele Ernetti nu prea ştia ce să creadă. Campionul de la Vatican al 
reconcilierii între ştiinţă şi credinţă... să fi devenit nebun? Şi de ce vorbea 
despre acest incident? Căută o scăpare. 


— Ar trebui chemat un acustician. Poate că acesta vă va lămuri. 


— Nu, nu m-ar lua în serios. Or, acest fenomen e real. Din nefericire, nu înţeleg 
cum s-a putut produce. De aceea apelez la dumneavoastră. 


— Dar... cum aş putea eu să vă ajut? 


— Dumneavoastră cunoaşteţi bine fizica modernă, e motivul pentru care v-am 
angajat. Ne aflăm în faţa unui eveniment nou, Pellegrino, care ar putea deschide 
noi căi ştiinţei. V-am observat de când lucraţi pentru mine, ştiu că pot avea 
încredere în dumneavoastră. 


Pellegrino se simţi flatat de aceste cuvinte. Dar se dădu un pas înapoi, în mod 
inconştient, ca şi cum s-ar fi temut să nu fie absorbit într-o poveste un pic 
nebunească. 


— Nu prea ştiu ce să vă răspund. 


— Trebuie să mă ajutaţi să penetrez acest mister. Ştiu că nu am visat, am dovada 
pe acest fir magnetic. Dacă ştiinţa a favorizat această incursiune a trecutului în 
prezent, trebuie să o putem reproduce. 


Părintele Ernetti aruncă o privire scurtă spre magnetofon. Era ceva mai grozav 
decât oamenii care îşi reveniseră din comă! 


S-ar fi putut crede că e perioada Carnavalului. Era vorba însă de o manifestaţie 
de mare amploare, iniţiată de toate forţele progresiste din Brazilia. Aproape un 
milion de persoane defilau de câteva ore pe bulevardele largi din Rio de Janeiro. 
Obiectivul: să pună capăt politicii antisociale a guvernului brazilian. 


Pierdut în mulţimea aceea imensă, episcopul Montini nu mai văzuse vreodată 
ceva asemănător. Cum se întâmplă adesea în Brazilia, manifestaţia integrase 
elemente ale carnavalului tradiţional. Mulţi manifestanți purtau măşti groteşti. 
Unii trăgeau care încărcate cu statui animate, confecţionate din hârtie. 
Majoritatea îl aveau drept ţintă pe preşedintele Braziliei, care era ilustrat în 
situaţii ridicole, cu pantalonii în vine în faţa unui plutocrat schimonosit, a cărui 
pălărie deborda de dolari. În spate, nişte dansatoare de la şcolile din Bahia, 
îmbrăcate în costumul alb tradiţional, îşi dădeau toată silinţa să danseze o samba 
îndrăcită. 


În capul defilării, printre şefii partidelor de stânga şi reprezentanţii sindicatelor, 
nu putea trece neobservată prezenţa unui personaj foarte colorat: Dom Alberto 
Pindare de Carvalho, supranumit „Episcopul Roşu”. Îi fusese atribuită această 
poreclă pentru că îndemna la o revoltă socială care se confunda, pentru el, cu 
Împărăţia lui Dumnezeu anunţată de evanghelii. Născut în nord-estul Braziliei, 
Carvalho fusese numit cu doi ani în urmă episcop de Rio. Alesese de îndată să ia 
apărarea săracilor şi a popoarelor din lumea a treia. Statura sa mică, de nici 
măcar un metru şaizeci, contrasta cu musculatura sa de atlet şi cu o carismă 
uimitoare. Ştia instinctiv să găsească acele cuvinte necesare animării mulțimilor. 
Faţa sa afişa în permanenţă un zâmbet pe care el îl voia vesel, sub care nu se 
putea ascunde aroganţa, uneori insulta. Îşi purta sutana ca pe un drapel, cel al 
exploataţilor pe care voia să-i salveze de infernul capitalismului mondial. 


Montini nu prea ştia încotro să privească. Doar îl întrevăzu pe Carvalho, pe care 
îl salută de la distanţă. ÎI recunoscuse oare? Nu-şi putea da seama, într-atât de 
ocupat părea. Se cunoşteau de mult timp, căci studiaseră teologia în acelaşi 
seminar la Roma. Serviciile Vaticanului îi anunţaseră sosirea trimisului papei, 
dar Montini nu ştia unde şi când se puteau întâlni. Deodată, avu impresia că îl 


trăgea cineva de braţ. Era un emisar al lui Carvalho. 


— Señor, Dom Alberto vă transmite că vă va primi în această seară. O maşină vă 
va aştepta la ora 21 în faţa bisericii Notre-Dame de Consolation. 


— Foarte bine, răspundeţi-i că voi fi acolo. 


Îşi spuse că acest Carvalho avea cu siguranţă ochi peste tot. 


Noaptea tocmai se aşternuse la Rio. La scurt timp după ce a ajuns în curtea 
bisericii, o maşină mare, acoperită de inscripţii, se opri în faţa trimisului papei. 
În mod clar, era pândit. În interior, erau trei bărbaţi cu statură de luptători de la 
bâlci. Dacă nu ar fi ştiut că lucrau pentru Carvalho, Montini s-ar fi temut pentru 
viaţa sa. Rio era un oraş periculos, în care călătorul imprudent putea fi agresat la 
orice colţ de stradă. Îl invitară să se aşeze în maşină, care demară imediat. 


— Para onde estamos indo!? întrebă el într-o portugheză aproximativă. 
— A Rocinha. 

— Està longe? 

— Apenas alguns quilômetros.? 


După un sfert de oră, părăsiră strada pavată pentru a o lua pe un drum de pământ. 
Maşina traversa peisaje selenare, devastate, luminate numai de lumina farurilor. 
Zdruncinăturile vehiculului pe acest drum desfundat erau epuizante. Curând, o 
strălucire difuză lumină cerul. Erau cele o mie de lumini din Rocinha, cea mai 
mare favelă din Rio. Când fu numit episcop, Carvalho refuză să locuiască la 
arhiepiscopie. Prefera să trăiască în mijlocul enoriașilor săi, în imensa mahala ce 
era Rocinha. Această decizie fusese semnificativă pentru reputaţia sa. Peste 
noapte, devenise simbolul Bisericii care îi apără pe săraci, care aplică întocmai 
învăţămintele lui Hristos. 


— Observe seus pés! îi spuse unul dintre gardieni. 


Păşeau prin noroi şi urină. Mirosul era infect. Se combina cu cel al unei cărni 
îndoielnice, fripte nu departe de locul acela. Urechile sale percepeau cântece 
africane şi tânguiri braziliene. În trecere, văzu un bărbat şi o femeie care se 
împerecheau gâfâind, în faţa unui grup care îi încuraja bătând din palme. Unul 
dintre însoțitorii săi, hilar, pândi reacţia lui Montini. Fu în zadar. Trimisul papei 
traversa noroiul acesta cu o indiferenţă aparentă. Nu pentru că ar fi văzut deja 
totul, lumea cuprinde mai multe orori decât poate imaginaţia să conceapă. Dar 
Montini avea suficient curaj să facă faţă la toate situaţiile. 


Ajunseră la o cabană cu acoperişul de tablă. Carvalho ieşi şi îl îmbrăţişă cu 
voioşie pe trimisul papei. 


— Bem vindo ao meu castelo!4 

— Ai uitat italiana, Alberto? 

— Evident că nu! Ai mâncat? 

— Doar o supă la arhiepiscopie. Pentru masa de seară e suficient. 


— Nu te-ai schimbat. Eu, aici, în mijlocul rahatului, am regăsit plăcerea de a 
trăi. 


li arătă pe toţi cei care se adunaseră în jurul lui. 


— Şi am o mulţime de prieteni... care valorează mai mult decât bărbile albe de 
la seminar, crede-mă! Intră, vom fi mai liniştiţi. 


Pătrunseră în cabana care îi păru mai vastă decât din exterior. Podeaua de 
pământ era acoperită de un covor oriental mare. Camera, mobilată cu un simplu 
pat pliant, era luminată de o lampă cu petrol care proiecta umbre dansante pe 
pereţii plini de cruci, fotografii şi articole de ziar. 


— Nu am scaune aici, trebuie să ne aşezăm pe jos. Ca odinioară, când eram 
cercetaşi! 


Se instalară unul în faţa celuilalt. Văzându-l de aproape, Montini înţelese în ce 
constă „magia” lui Dom Alberto. Erau ochii săi. Doi ochi destul de îndepărtați 


unul de altul, ce trasau o linie oblică spre un punct situat exact deasupra nasului, 
evocând un al treilea ochi virtual, care nu cerea decât să te penetreze. Asociată 
unor sprâncene groase şi acelui „rid de leu” ce înăspreşte trăsăturile, privirea atât 
de neobişnuită a lui Carvalho contribuia mult la construirea unei autorităţi 
autentice asupra anturajului său. 


— Cum se simte Sfântul Părinte? întrebă Carvalho. 


— Rău, răspunse Montini. L-au apucat din nou ameţelile. Medicul se teme de un 
anevrism cerebral. 


— Nu l-am iubit niciodată pe acest papă. Nu înţeleg cum poţi tu să-l suporţi. 
— Păstrându-mi calmul, Alberto. E cea mai bună metodă. 

— Nu te-a numit cardinal? 

— Nu, încă nu. 


— Nu o va face niciodată, îi e prea frică să nu te vadă ajungând succesorul lui. 
De ce te-a trimis? 


— Să vorbim. Aude atâtea lucruri despre tine. Vrea să-ţi cunoască intenţiile. 
Dom Alberto se ridică şi vorbi tare. 


— Intenţiile mele? Ți le voi spune. Pentru că ne cunoaştem, dar şi pentru că 
nimeni, astăzi, nu se poate apropia de mine. Vaticanul e mort. 


— Mort? Exagerezi, Alberto! 


— Muribund. Ca toate instituţiile sale, i-a trecut vremea. S-a compromis prea 
mult luând partea bogaţilor. Vreau să dispară! 


Montini nu ştiu în acel moment dacă vechiul său „prieten” era atins de una dintre 
crizele sale frecvente de megalomanie sau avea o idee precisă în cap. Preferă să 
joace acest umor rece care exaspera pe multă lume. 


— Şi care e bagheta ta magică, prietene? Cum poţi tu... 


Carvalho îl întrerupse. Privirea sa devenise dură, chiar înfiorătoare. 


— Crezi că sunt nebun? 


— Nu, Alberto! protestă Montini, conştient dintr-odată de stângăcia lui. Cred 
doar că ar trebui să evaluezi situaţia aşa cum este. 


— Dacă sunt nebun, e nebunia crucii, cum zicea apostolul Pavel. Tu eşti cel orb. 
Tu nu vezi că lumea s-a schimbat de la finalul războiului, că noi forţe o macină 
din interior. Țările colonizate ridică fruntea, au nevoie de o altă Biserică. Vreau 
să creez eu Biserica Săracilor! 


Cu un asemenea personaj, îşi spuse Montini, totul e posibil. Oamenii de tipul lui 
Carvalho au forţa convingerilor lor şi îi pot atrage şi pe alţii. 


— Am venit să te văd, Alberto, pentru că sunt trimis de Papă. Acesta îţi propune 
să vii la Roma ca să găsiţi o cale de înţelegere. 


Răspunsul lui Dom Alberto nu fu cel pe care îl aştepta. 


— Nu mai vreau să discut cu acest papă. Nici cu succesorul său. Nu vreau să mai 
datorez nimic Romei. Vreau să creez o schismă! 


Răceala lui Montini, care îi servea adesea drept apărare, nu rezistă la acest 
cuvânt „schismă”, de care Sfântul Scaun se temea ca de Diavol. 


— O schismă ar fi sinucigaşă pentru întreaga Biserică, Alberto. 


— Am reunit un grup de teologi din Columbia, Chile, Argentina şi Mexic. 
Împreună, vom construi o nouă teologie, destinată celor asupriţi, o teologie care 
va pune pe primul loc violenţa revoluţionară, cea pe care o proclamă însuşi 
Domnul lisus când spune: „Dacă cineva vine la Mine, şi dacă nu îşi urăşte tatăl, 
mama, soţia, copiii, fraţii şi surorile, şi chiar propria viaţă, acela nu poate fi 
discipolul Meu.” Vaticanul nu va putea accepta această nouă teologie. Va fi 
cauza următoarei schisme. 


De data asta, Montini era într-adevăr speriat. 
— Alberto, spuse el, dacă faci asta, vei conduce creştinătatea la pieire! 


Dom Alberto începu să râdă în hohote. Afară, vacarmul crescu în intensitate. 


— Vino cu mine, n-ai văzut aşa ceva niciodată. E un cântăreţ din Rio, Vinicius 
de Moraes. L-am convins să vină să cânte în Rocinha în seara asta. Vei vedea, e 
foarte frumos. 


Montini înţelese că discuţia era încheiată. 


— O schismă! exclamă Pius al XII-lea. Dumneavoastră credeţi în nebunia asta? 


— Nu prea ştiu, Sfinte Părinte. Totul e posibil cu acest om. Şi sovieticii vor fi 
bucuroşi să-l ajute. 


De această dată, papa se lăsă pradă disperării. 


— Părinte Montini, mă simt... dezarmat. Cum aş putea, de unul singur, la vârsta 
mea, să schimb situaţia? 


Atunci, Montini puse pe biroul papei un teanc de foi acoperite de un scris mic. 
— Ce e asta? 


— O scrisoare care tocmai a sosit, spuse Montini. Citiţi! Poate că ea deţine 
soluţia. 


1 „Unde mergem?” 
2 „La Rocinha?”, „E departe?”, „Avem numai câţiva kilometri.” 
3 „Atenţie la picioare!” 


4 „Bine ai venit în castelul meu!” 


Incercaseră tot. 


În aşa măsură încât nu ezitară să întoarcă atelierul părintelui Leonardo cu susul 
în jos. De două luni bătrânul şi tânăr său colaborator se chinuiau să reproducă 
experienţa neobişnuită a înregistrării unui fragment din trecut, rezultată dintr-un 
improbabil concurs de circumstanţe. 


Comandaseră de la un laborator specializat o sonogramă a secvenţei sonore. Un 
acustician o analizase. Consideră că nu avea nimic special, era doar un sunet de 
proastă calitate. Demontaseră şi magnetofonul bucată cu bucată şi îl 
remontaseră, fără vreun rezultat. Firul magnetic nu era decât un fir magnetic 
obişnuit, care se găseşte peste tot în comerţ. Atunci părintele Ernetti sugerase să 
modifice amenajarea atelierului, care ar fi putut juca, fără să se ştie cum, un rol 
de „antenă”. Mutară de mai multe ori tot ce se afla acolo, inclusiv instrumentele 
grele de mecanică. Leonardo nu căpătă decât o durere de spate. 


Din lipsă de soluţii, chemară un medium, un specialist în „transcomunicare”, 
disciplina aceea paranormală care interpretează vocile morţilor. Nu îi spuseră 
nimic despre originea înregistrării. Omul notă pe un carneţel cele câteva cuvinte 
schimbate în scurta secvenţă. Credea că acestea conţineau un mesaj criptat al 
morţilor adresat celor vii. Părintele Leonardo preferă să se oprească acolo. Îi 
plăti vizita şi îl dădu repede afară. După trei săptămâni de lucru, în acea toamnă 
din 1955, nu avansaseră deloc. Se gândeau acum că magnetofonul nu fusese în 
povestea asta decât un suport pasiv, care captase în trecere, Dumnezeu ştie cum, 
o „bulă de trecut”. Ceea ce nu prea era o explicaţie, dar nu aveau alta. 


Într-o zi, când amândoi erau ocupați cu demontatul unui banc de scule greu, din 
lemn masiv, din atelierul lui Leonardo, sună telefonul. Pellegrino se duse să 
răspundă. Apelul venea de la Palatul Apostolic. O voce cerea să îi vorbească 
părintelui Leonardo. Tânărul îi dădu receptorul, dar nu se putu abţine să asculte. 
Respectul pe care părea că îl poartă bătrânul preot interlocutorului său dădea 
senzaţia că era vorba de cineva important. Părintele Leonardo închise și rămase 
pe gânduri. 


— Pellegrino, aveţi o sutană curată? 

— Da, părinte, tocmai a venit de la spălătorie. 

— Atunci, pregătiţi-o! Suntem convocați de către papă poimâine, la Vatican. 
Spusese „noi”. 

— Şi eu? 

— Mai ales dumneavoastră, răspunse Leonardo. 


El, un foarte tânăr preot, convocat de Sfântul Părinte? Pellegrino fu atât de 
surprins, încât scăpă ciocanul mare pe care îl ţinea în mână. 


— Pellegrino, haideţi! spuse Leonardo. Vreţi să mergeţi la papă cu un picior 
schilod? 


Peste două zile, un taxi îi lăsă nu departe de Piaţa Sf. Petru. Deşi născut în 
cartierul roman, părintele Ernetti nu intrase niciodată în Vatican. Vizitase Piaţa 
Sf. Petru şi bazilica, precum toată lumea, dar nu pătrunsese niciodată în 
complexul oraşului papal. Pentru această ocazie îşi procurase un ghid turistic. 


— Scrie aici că obeliscul era în centrul unui circ. 


— E adevărat, răspunse Leonardo, un circ privat al lui Caligula. Acolo unde vă 
aflaţi, prietene, martirii creştini au fost probabil devoraţi de lei, ca în Quo vadis. 
Vă rog, ascundeţi acest ghid, ajungem! 


Se prezentară la intrarea în Palatul Papal. Accesul era verificat de două gărzi 
elvețiene înarmate şi îmbrăcate în uniforme largi, cu dungi colorate. Un gardian 
îi însoţi până la aripa palatului în care locuia papa. Apartamentul de audienţe se 
afla la etajul al doilea, exact sub apartamentele private ale suveranului pontif. În 
această sală decorată luxos primea vizitatori. Un episcop intră în cameră şi îi 


salută prieteneşte. Era episcopul Montini, colaboratorul principal al papei. El şi 
Leonardo păreau să se cunoască bine. 


— Excelenţă, vi-l prezint pe Pellegrino Ernetti, despre care v-am vorbit. 


Montini era un om înalt, slab, aparent rece. Strângerea sa de mână era destul de 
moale, aproape indiferentă. Dar în privirea lui strălucea o inteligenţă de temut, 
aptă să pătrundă secretele cele mai profunde ale sufletului uman. 


— Sunt încântat să vă întâlnesc, spuse Montini. Sfântul Părinte ne aşteaptă în 
biroul său. 


Se întoarse şi bătu la o uşă. O voce slabă le spuse să intre. Era cea a unui om 
bătrân care îi aştepta într-un birou imens. 


— Apropiaţi-vă, prieteni, apropiaţi-vă! 


Lui Pellegrino nu-i venea să creadă. El, un preot atât de tânăr, era primit de 
însuşi Papa Pius al XII-lea! 


— Aşezaţi-vă toţi trei! spuse papa. Eu, în schimb, mă voi ridica, să-mi 
dezmorţesc picioarele. 


Papa era un om scund şi insipid, cu trăsături severe. I se citea pe faţă oboseala 
cauzată de boala neurologică de care suferea. li întinse inelul lui Pellegrino, care 
îl sărută. 


— Părintele Leonardo, în care am toată încrederea, ne-a spus multe lucruri bune 
despre dumneavoastră, părinte Ernetti. 


Pellegrino se simţi atât de flatat, încât obrajii i se înroşiră de plăcere. Surprizele 
nu se mai terminau! 


— Sanctitatea Voastră, părintele Leonardo e prea generos. 


— Bine, bine. Informaţiile pe care urmează să vi le comunic, continuă papa, 
trebuie neapărat să rămână confidenţiale. Faceţi acest jurământ, părinte Ernetti? 


Pius al XII-lea dăduse acestei cereri un ton de gravitate, care îl surprinse pe 
tânărul preot. Situaţia devenea din ce în ce mai stranie. Ridică mâna dreaptă şi 


procedă întocmai ca la tribunal: 
— Vă jur, Sfinte Părinte! 
— Vă jur şi eu! reluă Leonardo cu un gest identic. 


— Vom fi, deci, patru, împreună cu episcopul Montini, printre cei informaţi. 
Acum câteva săptămâni, am primit această scrisoare... 


Le arătă un plic mare, care conţinea o corespondenţă groasă. 
— E semnată de fizicianul Ettore Majorana. 
Pellegrino avu o reacţie de surpriză. 


— Ştiu la ce vă gândiţi, părinte Ernetti. Contrar a ceea ce se crede, Majorana nu 
s-a sinucis în 1938. A lăsat să se creadă că e vorba de o sinucidere, dar s-a 
refugiat, de fapt, într-o mănăstire din Calabria, la Santo Stefano del Bosco. A 
trăit acolo până la moartea sa, la începutul acestui an. Îl cunosc bine pe stareţul 
care conduce această mănăstire. Mi-a mărturisit că Majorana lucra de ani buni la 
un proiect important despre care nu spunea nimic. 


Papa scoase scrisoarea lui Majorana din plic. 


— După moartea sa, stareţul mi-a transmis această scrisoare, care îmi era 
destinată. E o scrisoare ciudată, care conţine multe date ştiinţifice. De aceea i-am 
arătat-o părintelui Leonardo. Continuaţi, Leonardo, spuneţi-i părintelui Ernetti ce 
conţine scrisoarea. 


— Nu v-am vorbit mai devreme, Pellegrino, pentru că Sfântul Părinte îmi 
impusese să păstrez tăcerea în legătură de acest subiect. 


— Înţeleg. 


— Ştiţi că Majorana încerca să penetreze misterele mecanicii cuantice. Lumea 
pe care o descrie, în care particulele de materie se comportă într-un mod 
neobişnuit, îl fascina. Se interesa şi de aceste microparticule numite neutrini. Aţi 
auzit de asta? 


— Putin. Enrico Fermi le-a găsit acest nume de „mici neutroni”. Dar e doar o 


ipoteză. 
Leonardo aruncă o privire către scrisoarea pe care o ținea papa. 


— Fi bine, nu! Pentru Majorana, neutrinii există cu adevărat. Scrisoarea sa 
conține ecuații total inedite, pe care mi-e greu să le înțeleg. Ele nu sunt decât un 
rezumat al lucrărilor sale matematice. Restul, trei sute de pagini de calcule, e 
conservat într-un seif în celula sa din Santo Stefano del Bosco. Cred... 


Aruncă o privire către papă şi către Montini. 


— Credem că, ţinând cont de cunoştinţele dumneavoastră de fizică, aţi fi poate 
capabil să le descifraţi. 


Lui Pellegrino îi era greu să înţeleagă. 


— Dar... de ce eu, Sfinte Părinte? Am studii de fizică, dar există fizicieni mult 
mai competenţi decât mine. 


Episcopul Montini îi răspunse. 


— În primul rând, nu vă subestimaţi, Pellegrino. Biserica ştie să recunoască 
sufletele în care poate avea încredere. De asemenea, părintele Leonardo v-a 
observat timp de câteva luni. A considerat că sunteţi omul potrivit. Nu avem 
niciun motiv să ignorăm judecata sa. 


In aceste condiţii, devenea dificil pentru Pellegrino să mai ezite, mai ales că 
simţea privirea neliniştită a papei. 


— Foarte bine, Sfinte Părinte, voi încerca să fiu la înălţime. 
Papa se mai relaxă puţin. 
— O ultimă întrebare... 


Ezita să continue, căci nu se cădea să îl interogheze pe papă. Dar Pius al XII-lea, 
printr-un gest al mâinii, îl încurajă să-şi termine fraza. 


— De ce calculele lui Majorana ar putea să intereseze Sfântul Scaun? 


Episcopul Montini răspunse în locul papei: 


— Asta veţi afla la timpul potrivit, părinte Ernetti. 

Papa păru iritat de replica episcopului. 

— Nu sunt de acord cu dumneavoastră, Montini. Are dreptul să ştie. 
Montini se înclină, luând o postură de supunere. 


— În scrisoarea sa, continuă papa, Ettore Majorana susţine că aceste calcule ne- 
ar putea ajuta să demonstrăm adevărul evangheliilor. 


Aceste cuvinte contribuiră la perplexitatea părintelui Ernetti. 
— Dar... cum poate o lucrare despre neutrini să vizeze Sfintele Scrieri? 
De data aceasta, papa păru să ezite. Montini preluă. 


— Această întâlnire s-a terminat, prieteni, Sanctitatea Sa are multe de făcut. lată 
biletele voastre. 


Le dădu două bilete de tren. Pellegrino era surprins. 
— Plecăm? 


— Da, mâine chiar. Mergem în Calabria. Vin şi eu cu voi! 


1 Asta se credea în acea perioadă (1955). Astăzi, fizicienii au obţinut dovada 
existenţei lor. 


Regiunea lacului Tiberiada, la nord de Israel, e atinsă uneori de lungi perioade de 
secetă. În acel an, din cauza retragerii apelor, un agricultor din kibbutzul 
Ginosar! făcu o descoperire neaşteptată: o barcă îngropată în mâl, datând din 
primul secol al erei noastre. lisus din Nazaret sau Simon Petru ar fi putut, după 
cum se spunea, să traverseze lacul cu această mică ambarcaţiune?. Pentru a 
proteja preţiosul vestigiu plin cu apă, administraţia kibbutzului făcu apel la doi 
arheologi de la universitatea din Tel-Aviv care îl acoperiseră cu un înveliş gros 
din poliuretan. La câţiva metri de ei, o tânără îi observa cu atenţie. Se numea 
Natacha Yadin-Drori. 


Înaltă, slabă, cu ochii verzi-aurii pe care îi moştenea de la mama sa originară din 
Ucraina, Natacha lucra cu jumătate de normă la Muzeul Rockefeller din 
Ierusalim în timp ce își scria şi teza de arheologie despre locurile evocate în 
evanghelii. Era îmbrăcată în uniforma obişnuită a locuitorilor kibbutzurilor: un 
pantalon de pânză (sau un şort, când era foarte cald) şi o cămaşă gri, în stil 
militar. Bărcuţa din Ginosar o interesa atât pentru ceea ce revela despre acea 
epocă îndepărtată, cât şi pentru metodele moderne de conservare ale 
arheologilor. Teza sa era departe de a fi finalizată, totuşi trebuia să o susţină anul 
următor, 1956, la începutul anului universitar. O ultimă probă de trecut înainte de 
a intra cu adevărat în viaţa profesională. 


As 


Sistemul „kibbutzurilor” îi oferea avantajul de a putea să locuiască într-un sat 
colectivist pentru o sumă modică de bani şi să-şi continue cercetările în curs, atât 
în nordul, cât şi în sudul ţării. Datorită unei autorizaţii de la universitate, avusese 
acces la toate săpăturile arheologice legate de acest subiect: Capernaum, 
Nazaret, Sepphoris, Betsaida, Tabgha, Kfar Kana în Galileea, precum şi mai 
multe cercetări în curs, în Oraşul Sfânt. La finalul după-amiezii, îşi aranjă notele 
şi luă un autocar care o readuse la Ierusalim. Locuia într-un mic studio pe care îl 
împărțea cu o colegă care lucra, la fel ca ea, la Muzeul Rockefeller. 


De la descoperirea primelor manuscrise de la Marea Moartă, în 1947, muzeul 
devenise laboratorul central în care arheologi şi epigrafişti renumiţi — cel mai 
adesea dominicani francezi — lucrau la reconstruirea şi descifrarea unor rulouri 


preţioase, asistați de o cohortă de studenţi foarte fericiţi să se afle în preajma 
unor asemenea somităţi ştiinţifice, în ciuda unei remunerații mai mult decât 
modeste. 


— Nat, îi spuse angajata de la recepţie, Patronul te caută de dimineaţă! 
— I-ai spus că eram în Galileea? 
— Nu comenta, e grăbit! 


„Patronul”, cum era numit familiar, era părintele Hubert de Meaux. Acest 
dominican cu chipul ornat de o lungă barbă stufoasă, cu capul acoperit de o 
beretă care nu îi lipsea niciodată, avea un caracter puternic, era guraliv şi în 
acelaşi timp temut şi respectat. Director al Institutului Biblic din Ierusalim, 
preluase conducerea echipei ce se ocupa de traducerea, apoi de publicarea 
manuscriselor de la Marea Moartă. 


— Domnişoară, v-am căutat toată ziua! 

— Anunţasem totuşi că voi fi... 

O întrerupse şi o interogă cu debitul său de mitralieră. 
— N-are importanţă. Ştiţi să vă bateţi? 

— Poftim? 


— Am înţeles că aţi petrecut câteva luni în rândurile Tzahalului. Aţi fost învățată 
să manipulaţi armele? 


— Evident, domnule! 

— Revolver, pistol-mitralieră? 

— Da, ştiu să le folosesc. 

— Şi lupta corp-la-corp... cum numiţi asta aici? 
— Krav maga. Da, am făcut şi asta. 


— Bun. Din moment ce aveţi fizicul de care e nevoie, veţi juca rolul unei turiste 


americane bogate, care vine să-şi facă târguielile în piaţa de vechituri din 
Betleem. Uitaţi-vă aici... 


li arătă o pagină ruptă dintr-o revistă de mică publicitate. Unul dintre anunţuri 
era înconjurat cu creionul: „Manuscris biblic de vânzare. Un vestigiu preţios 
datând din epoca haşmoneilor.” 


— Sunt isteţi, îşi fac traficul prin anunţuri la mica publicitate, în buletinele 
pentru colecționari. Manuscrisul despre care e vorba e de vânzare la un anticar 
din Betleem. Am nevoie de el. 


— Vânzătorul va cere mulţi bani, părinte. 


— Niciun ban. Trebuie furat de la hoţ! Veţi merge să-l vedeţi, îi veţi câştiga 
încrederea, îi veţi cere să vă arate manuscrisul... şi bam! 


Lovi cu pumnul în palmă, ca şi cum ar mima o încăierare. 


— În tinereţe am făcut box. Dar dacă preferaţi judoul vostru israelian, nu vă 
sfiiţi! 


Cererea era făcută în stilul lui: directă şi imperativă. Natacha, puţin stupefiată, nu 
era foarte încrezătoare. 


— Problema e că... ar putea fi înarmat? 
— Veţi fi şi dumneavoastră. 


Hubert de Meaux îi întinse o bucată de hârtie pe care notase un nume şi un 
număr de telefon. 


— E unul dintre responsabilii Autorităţii Israeliene a Antichităţilor. E la curent, 
vă va trimite pe cineva care să vă ajute. 


Tânăra era destul de satisfăcută să-l vadă pe părintele de Meaux — care nu îi 
acordase atenţie deloc până atunci — încredinţându-i o misiune... deşi era mai 
aproape de o acţiune de comando, decât de munca de arheolog! 


— Şi... ştiţi cumva, părinte, ce e în acest manuscris? 


— Praf! 

Nu spuse mai mult. Ea simţi că nu trebuia să insiste. 

— De acord. Imediat ce voi recupera documentul, vi-l voi aduce. 

— Nu, îl veţi da dominicanilor mei de la subsol. Plec trei săptămâni la Roma. 
— Să vorbiţi de lucrările noastre? întrebă Natacha, ridicându-se. 


— Da. Şi ca să fiu certat! 


1 Ginosar este cel mai mare kibbutz din regiunea 'Tiberiadei. 


A 


2 In 1986, o navă întreagă va fi descoperită în acelaşi loc. Legenda — şi ghidurile 
turistice — vor face din ea „nava Sfântului Petru”. 


Şase ore de drum pe o căldură insuportabilă! Iată ce îi aştepta când trenul părăsi 
Stazione Termini pentru a ajunge în Reggio Calabria. Vagoanele erau ocupate 
mai ales de ţărani calabrezi care îşi făcuseră cumpărăturile la Roma. Unii 
transportau în cuşti chiar şi găini care cotcodăceau de zor. Alţii aduceau în 
Calabria brânza de oaie sau mezelurile regionale pe care nu reuşiseră să le vândă 
în capitală. 


În sutane negre, cu o cruciuliţă atârnând pe piept, episcopul Montini, părintele 
Leonardo şi tânărul Ernetti arătau ca trei preoţi obişnuiţi. Din păcate, în 
compartimentul de patru persoane care le era rezervat, beneficiau de prezenţa 
unei ţărănci zâmbitoare, dar care avea obiceiul dezagreabil de a-şi face un 
sendviș împuţit din jumătate în jumătate de oră, ceea ce îl indispunea foarte tare 
pe Montini, care se refugiase pe culoar. 


În ciuda temperaturii insuportabile, Pellegrino se arăta entuziast. Amator de 
romane polițiste, adusese cu el Quest'uomo è pericoloso!, o nouă aventură de 
Lemmy Caution, care îi fusese recomandată. Dar nu reuşea să treacă de primul 
capitol; avea prea multe lucruri în cap. Îşi spuse că intuiţia nu îl înşelase: se 
găsea amestecat într-o aventură incitantă, cu totul neaşteptată. Leonardo, în 
schimb, nu îşi putea ascunde oboseala. Angina pectorală de care suferea nu prea 
era compatibilă cu această călătorie într-o regiune fierbinte şi aridă. La al treilea 
sendviș al vecinei lor plecară şi ei să caute refugiu în barul din tren, care era plin 
de oameni şi de fum. Montini nu era acolo, ceea ce le permise să vorbească liber. 


— Cum vi se pare prietenul nostru Montini? întrebă Leonardo. 
— E probabil un om foarte inteligent, dar mi se pare foarte rece. 


— Da, recunoscu Leonardo, e un produs foarte reuşit al birocraţiei papale. Nu îl 
subestimaţi, stăpâneşte la perfecţie arta de a se face indispensabil. El redactează 
discursurile Sfântului Părinte, îl ajută inclusiv să-şi scrie enciclicele! 


— Pare aşa de distant! 


— Aroganţa i-a adus mulţi duşmani. Chiar şi Sfântului Părinte îi e greu uneori 
să-l suporte. 


Părintele Ernetti se aplecă spre Leonardo şi îi vorbi încet: 

— Am... am auzit spunându-se că papa ar vrea să-l îndepărteze? 
Leonardo, amuzat, îi răspunse pe acelaşi ton secretos: 

— Sunteţi bine informat, nu-i aşa, pentru un nou-venit! 


— Am petrecut câteva ore ieri la cafeneaua din Vatican. Când pronunţa cineva 
numele Montini, toată lumea avea ceva de spus! 


— Feriţi-vă de cafenele, acolo sunt adesea doar bârfe. E adevărat că unii se 
plâng că Montini e prea apropiat de papă. Dar e un avantaj să îl avem cu noi. Are 
o adevărată cultură ştiinţifică şi va avea toată puterea să ne ajute în cercetarea 
noastră. Atenţie, iată-l! 


Montini li se alătură la bar. 
— Nu sunteţi prea obosit, părinte Leonardo? 


— Căldura e suportabilă, răspunse bătrânul, dar mirosurile de mâncare îmi 
provoacă greață. 


— Şi mie, dar ce să facem? Nu-i putem împiedica pe bunii ţărani calabrezi să se 
hrănească la ore fixe; e înscris în obiceiurile lor. 


— Cât timp mai e până ajungem la Reggio? 


— Incă trei ore, răspunse Montini. Apoi, vom merge cu maşina până la 
mănăstire. 


La începutul după-amiezii, urcară într-un Ford Vedette, închiriat din mica 
agenţie a gării. 


— Aveam de ales între Fordul ăsta şi o Traction Avant franţuzească, spuse 
Montini. Cred ca Fordul va fi mai confortabil. Este un model din 1952, dar se 
prezintă bine. Părinte Ernetti, ştiu că deţineţi un permis de conducere, deci aveţi 


onoarea... 


Tânărul nu se lăsă rugat să se aşeze la volan. Leonardo se instală aproape de el, 
în timp ce Montini luă loc pe bancheta din spate. Chiar dacă nu era o maşină 
nouă, fu o plăcere pentru tânărul preot să piloteze un motor atât de puternic. La 
început se folosiră de o hartă a regiunii. Apoi se angajară pe singura stradă care 
ducea la Santo Stefano del Bosco. Nu era asfaltată şi numeroasele şanţuri făceau 
călătoria dificilă. Montini, în spate, dormita, în timp ce părintele Leonardo trecea 
când la o stare de veghe, când la somn. 


— Din fericire, suspensia e bună. Dacă nu, am fi... 


Părintele Leonardo îl întrerupse, punându-i mâna pe braţ. Ii ceru să oprească. 
Cobori şi se duse să vomite în spatele unui tufiş. 


— E bolnav? se îngrijoră Montini. 

— E bătrân, monsenior. Suferă de inimă. 

Montini nu răspunse nimic. 

— Scuzaţi-mă! spuse Leonardo. Porniţi, prietene! 


Când ajunseră la destinaţie, îşi spuseră că Majorana făcuse o alegere bună. 
Mănăstirea din Santo Stefano del Bosco era o abație din Chartreux, aproape în 
întregime reconstruită în urma unui seism. Era locul ideal pentru a se face uitat 
de restul lumii. Montini sună clopoţelul de la poartă. Un călugăr le deschise şi le 
spuse să aştepte în curte până îl anunţă pe stareţ. După puţin timp, stareţul îi 
întâmpină respectuos. Era un călugăr cu barba albă şi lungă, care se deplasa cu 
dificultate din cauza greutăţii sale. 


— Intraţi, domnilor, intraţi! Vă propun să ne aşezăm în sala de mese, acolo e cel 
mai răcoare. 


Avea dreptate. Temperatura din sala de mese era revigorantă. 
— E mai bine, nu-i aşa? Cum se simte Sfinţia... 


Montini nu-l lăsă să-şi termine fraza, nu era acolo pentru mondenităţi. li ceru 
stareţului să le povestească ultimele zile ale lui Majorana. 


— Aşa cum ştiţi acum, Excelenţă, Majorana a trăit în această mănăstire timp de 
şaptesprezece ani, după ce a lăsat să se creadă că s-ar fi sinucis. Desigur, îşi 
informase familia, care îi finanța în secret sejurul în abație. 


— De ce voia să se facă uitat? întrebă Montini. 


— Probabil din cauza a ceea ce descoperise. Nu a dezvăluit nimănui cercetările 
sale, nici măcar fratelui său mai mare, care venea uneori în vizită. Lucra toată 
ziua în mica sa celulă şi nu ieşea decât să stea la masă, unde mânca repede. Nu 
participa niciodată la ceremoniile religioase, deşi se considera credincios. 


— Cum a murit? întrebă Leonardo. 


— În mod natural... şi previzibil, preciză stareţul. Se epuiza cu calculele sale, 
până la ore târzii. Cu două luni înainte să moară, fusese lovit de o ameţeală care 
l-a cufundat într-o stare de demenţă totală. Părea terorizat de ideea că nişte 
spioni vin să-i fure lucrarea. 


— Nu v-a dat nici o idee, măcar vagă, despre natura cercetărilor sale? întrebă 
Montini. 


— Niciuna. Mi-a încredințat numai această scrisoare, pe care trebuia să o 
transmit Papei Pius al XII-lea. Ştia că suntem prieteni, avea încredere. Ce e 
înăuntru nu ştiu. 


Montini ceru să vadă camera lui Majorana. Urcară la etajul al doilea al 
mănăstirii, străbătură un culoar şi ajunseră în fața unei uşi încuiate de două ori, 
pe care stareţul o deschise cu cheia sa universală. Se adresă lui Montini: 


— Cum mi-aţi ordonat, le-am cerut fraţilor noştri călugări să nu atingă nimic. 
Am făcut doar patul. Totul a rămas în aceeaşi stare după moartea sa. 


Pellegrino observă praful care acoperea puţina mobilă din cameră şi îşi spuse că 
ordinul fusese urmat întocmai. Era o dezordine incredibilă. Patul minuscul era 
învelit cu o cuvertură de lână ponosită. O tablă neagră, plină de ecuaţii, era 
atârnată pe unul dintre pereţii camerei. Bucăţi de cretă de mai multe culori erau 
aşezate în partea de sus a cadrului. La picioarele patului erau aşezate trei volume 
întregi de pagini cu calcule, legate cu cleme metalice. Montini le luă şi le puse 
pe măsuţa care servea drept birou. 


— Vă deschid dulapul? întrebă stareţul. 
— Da, haideţi! 


Era pe jumătate gol. Se găsea acolo costumul „civil” pe care Majorana îl purta în 
1938, când ajunse la mănăstire. Mai era şi o îmbrăcăminte de călugăr, din 
bumbac gros, cu tradiționalul cordon pentru talie. 


— Deşi nu era deloc practicant, preciză stareţul, Majorana purta de bunăvoie 
această costumaţie de călugăr, pentru că i se părea confortabilă. Pentru el era ca 
un halat. 


În partea de jos a dulapului, ascuns sub haine, era un carnet gros, pe care 
cercetătorul schiţase nişte desene greu de identificat. Unul dintre ele reprezenta 
un fel de maşină cu două nivele. Imediat sub ea, Majorana desenase un peşte: 
ichtus, monograma lui Hristos?. Montini scoase atunci din rucsacul său un mic 
aparat de fotografiat dotat cu bliţ şi făcu mai multe fotografii tablei acoperite de 
ecuaţii. Apoi, luă o cârpă cu care şterse cu grijă tabla. 


— O simplă măsură de siguranţă, spuse. 
Părintele Ernetti privi dosarele: 
— Şi toate aceste scrieri? 


— Mergeţi să vă luaţi valiza de la parter! ordonă Montini. Luăm totul cu noi la 
Roma. 


— Pot lua şi eu o parte! protestă Leonardo. 


— Nu, părinte Leonardo, nu e nevoie să le cărăm toţi trei, iar dumneavoastră 
sunteţi obosit. Nu uitaţi că avem de parcurs tot drumul de întoarcere. 


— Şi după aceea? 


— După aceea, părinte Ernetti, veţi avea destul timp să vizitaţi una dintre 
minunile Sfântului Scaun. 


— A, da? Pe care? 


— Aţi auzit de pivnițele Vaticanului? 


1 „Acest om e periculos.” 


2 Ichtus în greacă înseamnă „peşte”. Literele sale formează Iesum, Christum, 
Theou, Uliou, Soter. In traducere: lisus Hristos, Fiul lui Dumnezeu, Salvatorul. 

Părintele Hubert de Meaux, înveşmântat într-o tunică albă cu glugă și cu scapula 
dominicană, era pe punctul de a-şi pierde răbdarea în anticamera de așteptare a 
apartamentului în care papa primea audienţe. Se scotocea prin buzunare din 
reflex, apoi se răzgândea. Nu, imposibil să fumeze aici! Reciti primele rânduri 
ale raportului pe care-l pregătise pentru Sfântul Părinte şi pe care şi l-ar fi dorit 
cât mai neutru posibil. Deodată, ușa se deschise, lăsându-l să treacă pe episcopul 
Montini. 


— Ah! Eşti aici. Aştept de douăzeci de minute! 


— lartă-mă, Hubert, tocmai am revenit din Calabria! Dar voiam să-ți vorbesc 
înainte de întrevedere. 


— Vrei să mă anunți că urmează să mă rezum la un afurisit de sfert de oră, nu-i 
aşa? 


— Mă tem că da! Boala Sfântului Părinte nu i-a ameliorat caracterul. Și ceea ce 
urmează să-i spui... 


— ...Nu va ajuta la nimic. Iţi reamintesc că nu eu am solicitat această 
întrevedere. 


— Știu, ştiu. Dar ceea ce i s-a spus legat de descoperirile tale de la Qumran l-au 
făcut să se teamă de faptul că duşmanii credinței vor pune mâna pe ele. Am 
preferat să vii şi să-i vorbeşti personal despre aceste lucruri. 


— Nu mai este un papă de actualitate! Nu se va putea interpune la nesfârșit în 
calea progresului științei şi a moravurilor. 


— Probabil, dar el rămâne papă, Hubert. Cât timp se află acolo, el este cel așezat 
pe tronul lui Petru. 


— Tu crezi că vei avea şanse dacă...? 


— Nu acum. Are nevoie de mine, însă nu are încredere. Imi va pune bețe în 
roate. Cred că a venit timpul să intri, prietene. 


În faţa privirii glaciale a papei, Hubert de Meaux recapitulă lucrarea pe care o 
dirija de mai mulţi ani în deşertul Iudeii. Descoperirea numeroaselor manuscrise 
datând din epoca lui Hristos (şi chiar anterioare) în grotele învecinate cu Marea 
Moartă îl incitase pe preotul arheolog să înceapă săpăturile şi în situl Khirbet- 
Qumran. După ce au fost îndepărtate ruinele, au ieșit la iveală o serie de clădiri 
care duceau cu gândul la o mănăstire. 


— O mănăstire? zise papa. De ce vorbiţi despre o mănăstire? 


— Am certitudinea, Sfinte Părinte, că aproape toate manuscrisele de la Marea 
Moartă au fost redactate în aceste clădiri, de către o comunitate religioasă... 


— Faimoșii esenieni? 


— Da. Un grup de evrei foarte pioși care se retrăseseră la Qumran în așteptarea 
apocalipsei și a întoarcerii lui Mesia, Mântuitorul. 


— Înainte de nașterea lui lisus din Nazaret? 


— Da, Sfinte Părinte, esenienii au ajuns la Qumran începând cu al doilea secol 
înaintea erei noastre, în mai multe valuri, fără îndoială. 


Montini, care-l cunoștea bine pe papă, se îndoia de calmul său aparent, 
presimțind un seism iminent. 


— Menţionaţi, de asemenea, în raportul dumneavoastră, faptul că aceşti asceți şi- 
au pus bunurile la comun? 


— Da, este un alt lucru care rezultă din scrierile lor. 
— Din nou, înaintea apostolilor lui Hristos? 
— Cu câteva zeci de ani înainte, de fapt. 


De această dată, tensiunea din încăpere atinse cote maxime: 


— Realizaţi ceea ce tocmai aţi afirmat, părinte de Meaux? 
— Afirm ceea ce au scos la iveală săpăturile noastre, Sfinţia Voastră. 


Pius al XII-lea izbi violent cu palma în masă. Montini nu-l mai văzuse niciodată 
astfel. 


— Bazaconii! Dumneavoastră povestiți doar bazaconii! Și nu veniţi cu nimic în 
ajutorul Bisericii noastre, părinte de Meaux. 


— Sfinte Părinte, eu... 


Montini își reținu zâmbetul. De obicei, Hubert de Meaux își intimida 
colaboratorii cu vocea sa groasă. De data aceasta, rolurile se inversaseră. 


— Şi pentru ca nimic să nu fie la locul său, continuă papa, îi transformați pe 
esenienii voştri în inventatorii botezului cu apă! 


— Nu în „inventatori”, murmură părintele de Meaux. Este adevărat că am găsit 
la Qumran numeroase bazine care duc cu gândul la bazine ritualice. Era o 
tradiţie de-a evreilor foarte pioși, din acea epocă — se purificau de mai multe ori 
pe zi cu apă. Jurnaliștii au vorbit despre botezul cu apă și l-au comparat cu 
botezul creștin. 


— Dar cum aţi fi vrut să evitaţi acest lucru? se înroși papa ridicându-se și 
străbătând încăperea dintr-o parte într-alta. Curând, ni se va repeta că lisus nu a 
creat nimic, că era și El tot un esenian și că tot creștinismul nu este, de fapt, 
decât o erezie evreiască. Atunci să vezi masacrul! Și toate acestea într-o epocă în 
care comuniștii nu așteaptă decât o ocazie pentru a ne pulveriza toate credințele, 
precum și modul nostru de viaţă. 


Papa abia mai putea respira, fiind roșu de furie. Montini îl ajută să se așeze din 
nou. Apăsă butonul unei sonerii instalate sub biroul papei. Un preot tânăr intră în 
birou, realizând repede care era situaţia. 


— Vă rog, spuse Montini, acompaniaţi-l pe Sfântul Părinte în camera sa. Și 
chemaţi-l și pe medicul său. 


Tânărul preot îl ajută pe papă să iasă. Părintele de Meaux devenise livid. 
— Dorea să ştie, iar acum ştie, spuse el. Nu puteam să-l mint. 

Mâinile îi tremurau în timp ce scotocea prin buzunare. 

— Pot fuma? 

— Aici, nu. Dar haide în camera de alături. 


Cei doi redeveniră bunii prieteni de odinioară. Hubert de Meaux, marele 
fumător, trase un prim fum care-l calmă. 


— Nu te îngrijora, îi zice Montini, îmi face câte o criză din asta zilnic. Am ajuns 
să mă obişnuiesc, dar pot înţelege că cercetările tale au ajuns să-l șocheze. 


— Mă aşteptam la orice, mai puţin la această reacţie! 
— Se va calma. A fost așa amuzant să te văd certat ca un puşti de seminar! 
— Nu și pentru mine. 


— Vrei un sfat? Intoarce-te la Ierusalim și continuă-ţi cercetările de parcă nimic 
nu s-ar fi întâmplat, însă ţine pentru tine rezultatele. Cât despre manuscrisele de 
la Marea Moartă... cine este însărcinat cu traducerea lor? 


— Majoritatea se află în mâinile dominicanilor noștri. 
— Excelent! Ei să-și facă treaba, dar să nu daţi informaţii decât cu ţârâita, 
motivând acest lucru prin dificultatea reconstituirii textelor. Nu știu ce veţi găsi 


în acele manuscrise, însă cel mai bine este să fiți prudenți. 


Părintele de Meaux aprobă în tăcere. Se ridică și-şi aranjă legendara beretă. 
Salutându-l pe vechiul său prieten Montini, îl întrebă privindu-l drept în ochi: 


— Situaţia este chiar atât de gravă? 
— Întocmai. Dar totul se va schimba. 


— Din ce motiv? 


— Nu-ţi pot spune nimic, momentan. Vei vedea. 


Medicamentele administrate de doctorul său, îl calmară pe papă. După plecarea 
lui Hubert de Meaux, se reașeză la biroul său şi-l studie în tăcere pe Montini. 


— Spuneţi-o, ştiu la ce vă gândiţi. 


— Părintele de Meaux este un mare savant şi un catolic fidel, Preasfinte Părinte. 
Nu ar fi trebuit să-l bruscați. 


— Fără îndoială, m-am înflăcărat prea tare. Dumneavoastră, care-l cunoaşteţi, 
spuneţi-i că regret. 


— Cu siguranţă. 


— Dar ce vreţi, prea mult este prea mult! Carvalho, pe de-o parte, ne ameninţă 
cu o schismă, preoții meșteșugari nu mă ascultă, teologii moderniști atacă 
evangheliile... și părintele de Meaux îşi bagă nasul în toate acestea și sugerează 
că Domnul nostru lisus i-a copiat pe esenieni! 


— El n-a spus așa ceva, Sfinte Părinte! 


— O vor spune alții pentru el, crede-mă! Unde ne aflăm cu lucrările lui 
Majorana? 


— I-am recuperat calculele şi planurile. Mâine, îi voi instala pe părintele 
Leonardo şi pe tânărul său asistent în interiorul Arhivelor Secrete. 


— Este ultima noastră șansă, Montini! 


In același timp, în splendidele grădini ale Vaticanului, încă „marcat” de 
întrevederea cu Sfântul Părinte, Hubert de Meaux își regăsi calmul pe o bancă 


publică. Ştia că Biserica, asemenea armatei, nu avea nicio legătură cu 
democraţia. Orice adevăr, chiar şi cel mai fondat, nu era văzut cu ochi buni și, în 
consecință, nu trebuia spus. Montini avea dreptate, fără îndoială: trebuia să ia 
măsuri pentru a limita scurgerea de informaţii. Se cutremură gândindu-se la acel 
manuscris pe care una dintre studentele sale trebuia să-l recupereze de la 
Betleem. Dacă bănuielile sale se adevereau, grijile lui erau departe de a se fi 
terminat! 


11. 


Natacha urcă strada principală din Betleem, în direcția marii piețe unde era 
edificată Biserica Naşterii Domnului. Pentru a-și îndeplini misiunea, îşi dăduse 
la schimb hainele de zi cu zi, împrumutând de la o prietenă ținuta de turist. O 
fustă simplă, dar cu bun gust, o cămăşuţă imprimată, o pălărie elegantă pentru a 
se proteja de soare și clasicii ochelari negri. Când ajunse în dreptul Bisericii, coti 
spre souk, unde negustorii de antichități — adevărate și false — pândeau clienții. 
Anunţul decupat de părintele de Meaux o conduse la un om cumsecade, comic, 
puţin anticar și puţin cizmar, un sirian pe nume Akram Dayoub. Prăvălia sa se 
afla la marginea pieţei, pe o alee strâmtă. Tânăra trase de sfoara unei sonerii 
pentru a-și anunţa prezenţa, iar un om veni să-i deschidă. Era îmbrăcat cu un 
veston în stil european și purta un tagiyah roșu, ornat cu o ghindă neagră, fixată 
deasupra. 


— Dumneavoastră m-aţi sunat? 
— Da, eu. Ellen Markle. 


Îi dăduse un nume american, fals. El se dădu într-o parte, pentru a-i face loc să 
intre. Buticul era micuţ, întinzându-se și la subsol. Vânzătorul îi propuse să 
coboare. Aici, regăsi bazarul tradițional al vânzătorilor de antichități: lămpi cu 
ulei din toate epocile, candelabre, vase din argilă, borcane, monede, tot ce 
trebuie pentru a atrage clientul naiv care, ajuns la Betleem, se înjosea pentru a 
intra în posesia unei frânturi de istorie sfântă. Evident, trei sferturi din obiectele 
expuse erau falsuri. Totuşi recunoscu şi ea că unele dintre ele erau foarte bine 
realizate. 


— Tocmai am primit un transport de lămpi cu ulei din epoca celui de-al doilea 
Templu, spuse el. Mai am unele care datează încă de la întoarcerea din exil. 
Priviţi, această piesă... 


Îi arătă o lampă ce părea autentică. Intuitiv, Dayoub înţelese repede că Ellen 
Markle ştia deja poezia. 


— Nu, pe mine mă interesează acest obiect, spuse ea arătându-i anunţul pe care 
Dayoub îl recunoscu numaidecât: 


— Ah, aceasta este o piesă foarte rară, miss Markle. O am de la însuşi 
mitropolitul. 


— Aş dori să o văd. 
— Preţul său îl depășește pe cel al artefactelor obişnuite. 


— Lucrez pentru un muzeu american din Salt Lake City, minți Natacha. Suntem 
pregătiți să plătim orice sumă, însă numai dacă piesa este autentică, desigur. Ce 
puteți să-mi spuneţi legat de acest aspect? 


In locul oricărui răspuns, Dayoub scoase un dosar din carton. In interior exista o 
fotografie în format mare. Ochiul de specialist al Natașei recunoscu de îndată un 
manuscris autentic, unul dintre primele descoperite în Grota IV, care dispăruse 
ulterior. 


— Ce dimensiuni? 


— Aproximativ un metru pe șaptezeci de centimetri. Nu este complet, însă este 
vândut cu o sută de fragmente care se aflau în vas. 


— Mă interesează. Cât doriți pentru el? 
— O sută douăzeci și cinci de mii de dolari, în bancnote de 100. 
— De acord. 


Destul de bizar, însă el nu ţopăia de bucurie. Femeia se gândi că-l deranjase, 
comițând o impoliteţe. Preţul pretins era, în orice caz, exagerat. Un adevărat 
client ar fi negociat, însă ea nu o făcuse. El o privi cu neîncredere și-i schiță o 
adresă: 


— La ora 23:00, în această parcare. Veniţi singură, cu bancnotele într-o valiză. 
— Pricepult. 


Cum nu voia să riște nimic, Natacha intră într-o cafenea și îşi sună, după cum 


fusese stabilit, cunoștința din cadrul Autorităţii Israeliene a Antichităţilor din 
Ierusalim, rezumându-i situaţia. Interlocutorul său îi ceru să rămână pe loc, 
urmând să-i trimită un coleg pentru a-i da o mână zdravănă de ajutor. Două ore 
mai târziu, ea văzu sosind un tânăr care părea a căuta pe cineva. Îi făcu un semn 
din mână, iar el i se alătură. 


— Thomas Agenis-Nvers, zise el cu un accent franțuzesc. 
— Cunoşti situaţia? 

— Mi s-a explicat, răspunse Thomas. Eşti arheolog? 

— Sunt pe cale de a-mi finaliza teza. 

— Şi eu la fel. Am venit din Franţa acum șase luni... 

— Nu-mi povesti viaţa ta. Eşti înarmat? 

— Cu o armă de calibru mic. 

— E suficient. Te-ai folosit de ea vreodată? 

— Ăăă... nu. 

— Probabil va fi nevoie să o faci în această seară. 


Ideea era ca el să-i apere spatele, într-un loc cât mai apropiat de cel fixat pentru 
întâlnire. Trebuia să aștepte ca Dayoub să-i arate marfa și să intervină exact în 
acel moment, nu mai devreme. 


În absenţa oricărei rețele de iluminare publică, nopţile fără lună din Betleem sunt 
extrem de obscure. Luminându-și calea cu ajutorul farurilor mașinii, Natacha 
ajunse la timp la ora întâlnirii. Dayoub aștepta aproape de mașina sa, făcându-i 
semn fetei să se apropie. 


— Aţi adus banii? 


— Da. Intr-o servietă, în bancnote de 100, cum mi-aţi cerut. Se află în cufărul 
meu. 


— Vreau să văd banii, insistă el. 
— Îi veţi vedea după ce-mi arătaţi manuscrisul, spuse ea. 


Deodată, simţi răceala unei lame în partea stângă a gâtului — un complice care-i 
pândea din umbră. 


— Vreau să văd banii, repetă Dayoub. 
Natacha nu se pierdu cu firea: 
— Vă repet: fără manuscris, nu vedeţi niciun ban. 


În armată, sergentul care o instruise o învățase o mişcare krav maga, potrivită în 
acest tip de situaţii. Într-o fracțiune de secundă, ea imobiliză încheietura celui 
care ținea cuțitul cu mâna dreaptă, în timp ce-și pocni agresorul cu două lovituri 
brutale cu cotul stâng, în față. Omul aruncă arma și se prăbuși cu faţa 
însângerată. 


— Thomas! strigă ea. 

Thomas trase două focuri în aer. 

— Nu mișca! spuse Thomas într-o arabă aproape corectă. 

Alergă la Natacha. 

— Nu-i un jaf? 

— Nu, răspunse ea. Acoperă-mă, îi voi lua geanta. 

Se apropie de Dayoub, ai cărui ochi o priveau plini de ură. O insultă în arabă. 
— Ştii araba? o întrebă Thomas. 


— Nu. 


— Mai bine pentru urechile tale. 


Verifică dacă manuscrisul era bine păstrat în geantă. Dayoub fusese neîncrezător, 
însă îşi încercase norocul, ispitit de câştig. 


— Dă-mi revolverul tău și ia maşina, îi zise ea lui Thomas. 


Primind arma, trase în aer două focuri. De îndată, Dayoub și complicele său 
dădură înapoi. Thomas demară și-i deschise portiera. Continuând să-i amenințe 
pe cei doi bărbaţi cu arma, Natacha intră cu spatele în vehicul. Apoi, Thomas 
călcă pe acceleraţie. Zece minute mai târziu, erau deja pe drumul spre Ierusalim. 


— Eşti o adevărată forță când lupţi, spuse el plin de admiraţie. 
— Am învăţat să supraviețuiesc, ca toţi cei de aici. Te rog, opreşte! 


El parcă mașina pe marginea drumului. Natacha deschise geanta lui Dayoub, pe 
care o strânsese până atunci în brațe. 


— Vrei să-ţi revezi captura? întrebă el. 
— Da. 
Ea scoase manuscrisul cu grijă, răsfoind o parte: 


— Dumnezeule, este o adevărată comoară! 


12. 


Părintele Leonardo și tânărul Emetti se prezentară la intrarea în clădirea 
Arhivelor Secrete ale Vaticanului, păzită de mai multe gărzi elveţiene. Fură 
întâmpinați de episcopul Montini, care îi invită să coboare o scăriță. 


— Arhivele sunt la subsol? întrebă Pellegrino. 


— Majoritatea, da, răspunse Leonardo. Priviţi cu atenţie, tânărul meu prieten, 
veți descoperi cele mai ascunse locuri din lume. 


Micul grup porni de-a lungul unor culoare lungi, ticsite cu etajere ce întruchipau 
o bibliotecă infinită. Montini se simţi obligat s-o facă pe ghidul: 


— Aveţi aici douăzeci şi cinci de kilometri de rafturi instalate pe o suprafaţă de 
cinci mii de metri pătraţi, în curtea Vaticanului. Aici sunt păstrate un milion și 
jumătate de documente, care acoperă două mii de ani de istorie. 


Părintele Ernetti se apropie de Leonardo: 

— Acestea sunt Arhivele Secrete — o bibliotecă? 
— La ce vă așteptați? 

— Nu știu, la un... 0... 


— Pentru că au fost numite „secrete”, oamenii şi-au imaginat tot soiul de lucruri. 
Este o bibliotecă, da. Doar că documentele care sunt păstrate aici au o valoare 
inestimabilă. 


— Cum ar fi? 


— Cum ar fi, minutele proceselor Templierilor sau ale lui Giordano Bruno. Sau 
textul original al excomunicării lui Martin Luther. 


— Aţi mai fost aici, părinte? întrebă Pellegrino. 


— De mai multe ori. De mai bine de jumătate de secol, papii le-au permis 
cercetătorilor universitari să consulte o parte din arhive. Toate cele care nu se 
află acolo unde mergem noi. 


— Şi noi unde mergem? 

Răspunsul veni din partea lui Montini: 

— În buncăr! 

Pellegrino nu mai înțelegea nimic. 

— Locul cel mai ascuns din Arhivele Vaticanului, preciză Montini. 


În drum spre faimosul „buncăr”, fură nevoiţi să traverseze o sală diferită de 
celelalte încăperi. Era un soi de hangar, cufundat în semiobscuritate. Fuseseră 
depuse acolo zeci de cutii de toate mărimile. Unele dintre ele erau confecţionate 
din lemn și păreau foarte vechi. 


— Şi aceste cutii, ce conţin? 
Montini schiță un zâmbet. 


— Nici eu nu ştiu, tânărul meu prieten! Pot doar să-ţi spun că unele se află aici 
de câteva secole. 


— Sunt păstrate aici și documente? 


— Nu, toate arhivele se află pe rafturi. Mai degrabă, cred că acolo se află 
obiecte. 


— Relicve? 


— Una dintre aceste cutii, cea mai grea, cântărește mai multe tone. Ar fi o 
relicvă tare mare! Și încă mai primim, știți? Ultima livrare a venit dintr-un colț 
pierdut al Alaskăi. Forma sa este de-a dreptul surprinzătoare: este o sferă cu un 
diametru de patru metri. Ea este păstrată într-o cutie special concepută. Mi s-a 
spus că, în anumite nopţi, luminează slab. 


— Să fie vreun obiect radioactiv? sugeră Leonardo. 
— N-am nicio idee! 
— N-a avut nimeni curiozitatea de a deschide vreuna dintre aceste cutii? 


— Imposibil! răspunse Montini. Decizia îi aparţine doar papei. 


La intrarea în buncăr se afla o poartă grea, cu zăbrele din oţel, care scârțâiau din 
toate balamalele. Era tot o bibliotecă, dar documentele de aici erau păstrate în 
cufere aliniate unul lângă celălalt. 


— Cred că n-aţi mai fost niciodată aici? îl întrebă Montini pe Leonardo. 
— Niciodată, Excelenţă, este prima dată. 
— Ce se păstrează aici cu precădere? întrebă încet Pellegrino. 


— Documente importante pentru istoria Bisericii, precum cele referitoare la 
relaţia papei cu cel de-al Treilea Reich. Și multe alte secrete. Ştiţi, tânărul meu 
prieten, Biserica este plină de secrete! 


El le permise să intre în încăperea care, aparent, le era destinată: destul de vastă, 
nu era mobilată momentan decât cu patru scaune aşezate în jurul unei măsuţe. 
Părintele Ernetti remarcă destul de repede că sala era izolată fonic, fapt 
confirmat și de Montini. 


— Aici nimeni nu va putea să vă asculte discuţiile, nici să vă descopere lucrările. 
Mă voi asigura că de mâine vă vor parveni şi materialele de lucru. Hârtie, 
creioane, tablă de scris, carton, o maşină de scris, un telefon — unul securizat 
însă. 


— Şi pentru cafea? 


— Un ingredient indispensabil pentru cercetători, bine că mi-ați amintit. Voi 
avea grijă să vă fie livrată o plită și o cafetieră. Preferaţi cafeaua boabe, nu-i așa? 


— Da, Eminenţă. 


— Veţi avea, atunci, o râșniță electrică și cafeaua pregătită de prăjitorul personal 
al papei. Este o cafea tare, însă delicios de aromată. 


Le explică apoi cum urma să fie decurgă munca lor: 

— Vă veţi prezenta zilnic în faţa porţii clădirii Arhivelor la ora opt fix. O gardă 
elvețiană vă va da o geantă cu prânzul şi cina voastră, băuturi și cutii cu biscuiţi. 
Vă recomand să mâncaţi biscuiţii, sunt un cadou din partea papei, fiind 
confecționaţi special pentru el în bucătăriile Vaticanului — sunt absolut delicioşi! 


— Sper că nu-l vom lipsi de ei pe Sfântul Părinte, spuse Leonardo. 


— În starea sa, din păcate, papa a uitat definitiv de lăcomie. Veţi fi conduși în 
încăperea voastră de lucru, care va fi încuiată de două ori. Veţi sta aici până la 
orele 20:00. Dacă aveţi nevoie la toaletă, va fi suficient dacă veţi apăsa pe acest 
buton. O gardă elveţiană vă va însoți până acolo şi înapoi. 


Leonardo și Pellegrino păstrară tăcerea, puţin zăpăciţi de acest program. 


— Ştiu că toate aceste precauţii vi se pot părea restrictive, explică Montini, însă 
prudenţa este indispensabilă. Trebuie să ne ferim de curioși, atât de cei din Est, 
cât şi de cei din Vest. Cea mai bună armă a noastră rămâne discreția. 


— Când vom putea să examinăm hârtiile lui Majorana? întrebă Leonardo. 


— Vă vor fi livrate mâine. Le veţi studia şi-mi veţi trimite un raport. Vom vedea 
mai apoi dacă are rost să continuăm în această direcţie. 


Două ore mai târziu, Montini se întorcea în biroul papei. 
— l-aţi instalat? întrebă Sfântul Părinte. 


— Vor începe de mâine. Cred că tânărul Pellegrino este o alegere bună — pare 
curios și plin de resurse. 


— Au înţeles ce vrem de la ei? întrebă papa. 


— Nu încă. Să le oferim plăcerea descoperirii! 


13. 


Thomas, care păstrase mașina, îi propusese Natașei să o ducă la Muzeul 
Rockefeller, pentru a-și pune preţioasa captură la loc sigur. 


— Lucrezi aici de mult timp? o întrebă tânărul. 


— Sunt șase luni de când îmi istovesc ochii asupra unor documente care aduc 
mai mult a confetti! 


Majoritatea manuscriselor de la Marea Moartă erau păstrate la subsol, în săli 
special climatizate și la adăpost de lumină. Unele dintre ele ajunseseră acolo 
aproape intacte, ca ruloul care conţinea o copie a Cărţii lui Isaia. Celelalte erau 
compuse din sute de fragmente minuscule, recuperate din grote sau din vase, pe 
care epigrafiștii trebuiau să le reconstituie răbdători, ca pe puzzle-uri. Coborând 
în laborator cu Natacha, Thomas îi văzu aplecaţi deasupra unor lupe mari, 
montate pe niște braţe de susţinere. 


— Salut, Yoni! zice Natacha. 
— Salut, Nat. Ai manuscrisul? 
— Şi încă cum! zise ea arătându-i geanta. Patronul a sunat de la Roma? 


— Nu, nicio veste. Probabil a făcut un ocol prin Franţa, pentru a-și vizita 
familia. 


— Sala alăturată este liberă? întrebă Natacha. 
— Da, fă-te comodă! 


Cu o grijă infinită, Thomas şi Natacha au scos din geantă manuscrisul lui 
Dayoub. Era protejat de două coperţi groase, din hârtie de ziar. 


— Atenţie să nu strici nimic, zise Natacha. Părintele de Meaux mi-ar scoate 
ochii! 


— Nu l-am întâlnit decât o singură dată, la un sit, zise Thomas. Striga la toată 
lumea. Tu suporţi un astfel de comportament? 


— Trebuie, este coordonatorul tezei mele. 
— Pe ce temă? 

— Arheologia lui lisus. 

— N-ai ales cea mai simplă variantă! 


— Da, cu Hubert de Meaux faci sport, dar mi-a permis să lucrez pe majoritatea 
siturilor, în Galileea şi în Iudeea. 


Doi colegi de-ai Nataşei veniră să o ajute să deschidă manuscrisul lui Dayoub. 
— E bine, poate fi desfăşurat normal. 
Manuscrisul era redactat în ebraică şi părea în stare bună. 


— Trebuie s-o tai, zise Thomas. Trec să te văd la finalul serii? Sunt curios ce 
conţine comoara noastră. 


— Dacă vrei, însă îmi vor trebui mai multe ore pentru a descifra textul. Unele 
cuvinte sunt şterse. 


Ea părea perplexă. 
— E ciudat... 

— Ce anume? 
Răspunse evaziv: 


— Nimic. Vorbim mai pe seară? 


Thomas, care făcea parte dintr-o veche familie franceză catolică, fusese angajat 
direct ca arheolog pe situl de la Khirbet-Qumran. Sejurul său în Israel era un 
mijloc de a se apropia de acel „nucleu dur” care, spunea el, se afla în centrul 
credinţei sale. Graţie relațiilor tatălui său, un om important, destul de cunoscut, 
el se alăturase echipei de dominicani a părintelui de Meaux, care săpa după 
vestigiile faimoasei „mănăstiri” Qumran. 


Îşi petrecu o parte din zi lucrând în sit, asupra parcelei care-i fusese atribuită.! 
Căldura era intensă, apropiindu-se de cincizeci de grade la umbră. În general, 
tânărul nu se plângea de aceste condiţii, dar de această dată, mintea sa era 
departe. Se gândea la aventura din ajun, alături de acea fată şocant de 
îndrăzneață, care reușise să-l doboare pe complicele lui Dayoub. O scenă demnă 
de un film de acţiune, sincronizată perfect! 


La finalul după-amiezii, atunci când ar fi fost înţelept să meargă la culcare 
pentru a-și reîncepe munca în zori, el ceru permisiunea de a împrumuta Jeepul 
echipei şi de a se întoarce la Ierusalim din motive personale. Răspunsul a fost 
favorabil. Ținând cont de starea drumului, a avut nevoie de aproape două ore 
pentru a ajunge în estul Ierusalimului la Muzeul Rockefeller. Natacha era încă în 
laboratorul său, aplecată asupra manuscrisului. Abia îl observă. 


— Ai găsi ceva? întrebă el. 

— Da, asta... 

Îi arătă un fragment dintr-o frază în ebraică. 

— În ebraică, spuse ea, înseamnă „Săracii cu duhul”. 

El fu intrigat, iar ea îi arătă un alt cuvânt: 

— Şi iată, dacă iau şi cuvântul de alături, rezultă „Fericiţi cei săraci cu duhul”. 
— Poftim? zise Thomas. Aceleași vorbe rostite de lisus în Fericirile Sale. 


— Da, răspunse Natacha, „Fericiţi cei săraci cu duhul, căci a lor este Impărăţia 
Cerurilor.” 


— Bine, și atunci? 


— Cum adică „şi atunci”? Tu nu înţelegi? 
Ea îi arătă ruloul: 


— Acest rulou, Thomas, datează de la finalul celui de-al doilea secol dinainte de 
lisus Hristos. Mai bine de o sută de ani înainte de nașterea lui lisus!2 


Thomas fu într-adevăr surprins. 

— Eşti sigură de veridicitatea traducerii tale? 

— Absolut sigură. 

— Dar... este incredibil! L-ai sunat pe părintele de Meaux? 

— Da, după-amiază. 

— Ce a spus? 

— Linişte absolută în ceea ce privește acest rulou până la venirea sa. 
Thomas simţea că Natacha nu era tocmai în apele ei. 

— Ce te nelinişteşte? 


— Avea vocea specifică zilelor sale proaste. 


1 Arheologul Mortimer Wheeler a propus această metodă de lucru, care constă 


A 


în împărţirea zonei de studiu într-o „grilă” de pătrate predefinite. 


2 Acest rulou atât de uimitor există cu adevărat. Am consultat o copie de-a sa la 
Biblioteca Scolii din Ierusalim (NDLA). 


14. 


— Pentru început, să clasăm toate acestea, spuse Leonardo. 


Făcea referire la cele trei dosare ale lui Majorana. Era prima lor zi de lucru în 
camera pe care conveniseră să o numească „laboratorul” lor. 


— Când spun „să clasăm”, nu mă refer doar la a le pune în ordine, ci și la a 
înţelege care este logica pe care se bazează calculele sale. 


— Aceasta este cea mai stranie parte din povestea asta. Căutăm ceva, dar nu ştim 
ce anume! 


— Vom afla curând. Deschid primul dosar... 


Timp de trei săptămâni, piguliră toate calculele lui Majorana. Uneori, Leonardo 
se așeza la tablă. Alteori, Pellegrino. Munca se baza, în mare parte, pe 
competențele matematice și fizice ale părintelui Ernetti, care existau într-adevăr, 
însă erau limitate. Oricât de mult s-ar fi încăpățânat, spunându-i lui Montini că 
fizicienii profesionişti ar fi fost mult mai calificați pentru o muncă de o 
asemenea amploare, colaboratorul papei rămânea inflexibil. Nici nu putea fi 
vorba de aducerea unei alte persoane în echipă, tot ceea ce întreprindeau trebuia 
să rămână confidenţial. 


— Chiar nu înțeleg de ce. Nu știm încă ce anume căuta Majorana, dar acest lucru 
nu seamănă deloc cu o bombă! 


Trebuie spus și că Majorana nu le-a ușurat deloc munca. El se învrednicise să 
descopere câte o soluţie originală pentru orice ecuaţie de-a lui Einstein, 
imaginându-și — pe hârtie — și creând cu ajutorul neutrinilor, ceea ce el numea în 
jargonul său CTI-uri (Closed temporal courbs), curbe temporale închise. 
Acestea, conform eminentului fizician, puteau genera torsiuni ale dimensiunii 
spaţiu-timp cu proprietăţi surprinzătoare!. Însă calculele lui erau atât de 
complexe (şi uneori, atât de încurcate), încât părintele Ernetti fu obligat să ceară 
explicaţii privind funcţionarea anumitor instrumente matematice sofisticate de la 


mai mulți cercetători de la universitate, cărora le era recomandat de Montini. 
Aveau amândoi sentimentul că nu vor ajunge la niciun rezultat, și, cu toate 
acestea, uneori, era necesar un simplu declic pentru ca totul să se lumineze. 


— Părinte, veniţi să vedeţi această schiță! 


Leonardo se aplecă peste umărul lui Ernetti. Era vorba despre un desen realizat 
cu pana și de o precizie obsesivă. 


— Am impresia că cercetarea lui Majorana referitoare la curbele temporale 
închise avea un scop. Ea ajungea aici... 


Și înconjură cu degetul desenul. 
— Cred că este un plan. Planul unei mașinării. 


— Da, asta seamănă cu desenul creionat pe blocnotesul din chilia sa, vă 
amintiţi? 


— Este aceeași maşină, mai detaliată doar. 


— Aţi văzut aceste circuite? spuse Leonardo. Parcă toate converg într-un soi de 
hublou. 


— Mă gândesc, mai degrabă, la un ecran de vizualizare, părinte. Un televizor 
care măreşte imaginile minuscule din interiorul maşinii, așa cum face 
microscopul. 


Leonardo oftă și se trânti pe un scaun. 


— Această poveste este de-a dreptul abracadabrantă. Ştiţi la ce mă duce cu 
gândul? 


— Spuneţi... 


— Ecuaţii misterioase, un savant puţin nebun, o mașină, un ecran. Parc-am fi 
într-un roman de-al lui Jules Verne! 


Părintele Ernetti tăcu pentru un moment: 


— Nu, părinte, nu de-al lui Jules Verne. 


— Ah? 


— Nu de-al lui Jules Verne, ci de-al lui Herbert George Wells, autorul Mașinii 
timpului. 


Se priviră înmărmuriţi. 


Tocmai pricepuseră la ce anume folosea maşina lui Majorana. 


Alertat de părintele Leonardo, Montini se grăbi să ajungă la buncăr. 
— Din nou? Credeam că... 


— O mașină pentru explorarea timpului! anunţă Pellegrino cu un mic aer de 
triumf. 


— Pardon? făcu Montini. 


— Mi-a fost greu să cred, repetă părintele Ernetti, dar m-am gândit serios că 
Majorana a pus la punct planurile unei maşini cu care se poate călători în timp. 


Şi se corectă îndată: 


— Nu, nu pentru „a călători”. Nu pentru a se deplasa fizic în timp, ca în romanul 
lui H.G. Wells. Ci o maşină pentru „a vedea” în timp. 

În mod bizar, Montini nu fu deloc surprins. El şi Leonardo păreau să se îndoiască 
de acest răspuns, însă doreau o certitudine. Momentan, adevărul era următorul: 
Majorana găsise o metodă teoretică de a reuşi metodic ceea ce magnetofonul cu 
bandă al părintelui Leonardo obținuse printr-o manieră empirică: să captureze o 
frântură de trecut. 


— Voi cere o audienţă în regim de urgenţă la papă, spuse Montini. 


Pius al XII-lea nu iubise niciodată știința și cu atât mai puţin fizica modernă. Nu 
pentru că devenise mult prea dificilă pentru a fi înţeleasă (lumea creată de 
Dumnezeu n-a fost niciodată simplă), ci pentru că se amesteca întotdeauna în 
chestiuni care nu o priveau. Mai întâi în Creaţie, prin explozia atomului primitiv 
al astronomilor. lar acum, în călătoria în timp. El îi privi pe cei trei oameni din 
faţa sa: ambițiosul Montini, părintele Leonardo și tânărul Ernetti. Oare ce-ar fi 
trebuit să facă? 


— Părinte Ernetti, zise papa, sunteţi sigur de ceea ce tocmai aţi afirmat? 


— Sunt deja 48 de ore de când tot întorc această chestiune pe toate feţele, Sfinte 
Părinte. Nu cred că mai este loc de îndoială. În spiritul lui Majorana, este vorba 

despre o mașină care ar putea permite captarea unor frânturi de evenimente care 
au avut loc în trecut. 


— Pentru a fi sincer cu dumneavoastră, admise papa, noi ghicisem acest lucru 
atunci când am citit scrisoarea lui Majorana. Dar ne întrebam dacă ceea ce el ne 
propunea stătea în picioare. 


— Ecuațiile stau în picioare, Sfinte Părinte, m-am aplecat îndelung asupra lor 
pentru a mă convinge de acest fapt! Pentru moment, nu vă pot garanta că o 
asemenea mașină ar putea funcţiona. Nu există decât un mod de a afla acest 
lucru — construind-o! 


— Care i-ar putea fi raza de acţiune? întrebă papa. Un an? Doi ani? Mai mult? 
Papa se întoarse spre Leonardo: 


— Dumneavoastră, părinte Leonardo, aţi reușit să captaţi, anul trecut, un 
eveniment vechi de trei sferturi de secol, din ce mi-a spus Montini? 


— Exact, Sfinte Părinte! Dar în cazul meu, a fost un ceva întâmplător, fără să îmi 
propun acest lucru. 


— Credeţi că mașina lui Majorana ar putea merge mai departe în trecut? întrebă 
papa. Mult mai departe? 


Pellegrino îi răspunse: 


— Într-un plan pur teoretic, nu cred că are limite temporale. La ce perioadă vă 
gândiţi, Sfinte Părinte? 


Pius al XII-lea îl privi cu coada ochiului pe Montini, care prinse subtilitatea. 


— Dacă maşina funcţionează, ne-ar plăcea s-o folosim pentru a ne întoarce cu, 
să spunem... două mii de ani în urmă. 


Leonardo și Pellegrino se priviră cu subînţeles. 


— Ne cereți să ne întoarcem până în epoca evanghelică? întrebă părintele 
Leonardo stupefiat. 


— Da, spuse Montini. Până în epoca în care a trăit și a predicat Domnul nostru 
lisus Hristos. 


Pellegrino se gândise la tot, mai puţin la acest lucru. Să pleci în căutarea lui 
lisus, a celui adevărat, cu ajutorul unei mașini a timpului. Şi tocmai la cererea 


papei! 


— Va fi un moment de cotitură în istoria credinţei creștine, poate cel mai mare, 
spuse Montini. li vom arăta lumii întregi faţa autentică a lui Hristos. 


Părintele Leonardo și Pellegrino erau atât de uimiţi de această propunere, încât 
rămaseră fără cuvinte. Papa continuă atunci ceea ce începuse Montini: 


— Cred că, în halul deplorabil în care se află astăzi credinţa creştină, aceasta ar 
fi cea mai bună metodă de a-i reda creştinismului avântul de odinioară. Intr-o 
anumită măsură, ar fi o a doua Inviere a lui Hristos. 


— Dacă Mesia nu revine în persoană, El ne va trimite imaginea Sa, continuă 
Montini. 


Papa se ridică. Acest sceptic patologic care era Pius al XII-lea ştia, când trebuia, 
să fie un om hotărât. 


— Montini, vă însărcinez să organizaţi construcţia prototipului. În cea mai mare 
taină, desigur. Dacă proiectul va fi deconspirat şi se va solda cu un eșec, acest 
lucru va fi dezastruos pentru noi toţi. Când veţi fi obținut un prim rezultat, 
preveniți-mă și ne vom sfătui cu privire la ce vom face în continuare. 


15. 


Soarele era deja în înaltul cerului când Episcopul Roşu, Dom Alberto Carvalho, 
porni în galop pe calul său. În ajun, își părăsise favela din Rio pentru a se 
întoarce pe domeniul familial din Macapa, în nord-estul Braziliei. Petrecea acolo 
câteva zile de câte ori găsea câte un răgaz pentru a lucra la scrierile sale sau, pur 
şi simplu, pentru a se odihni puţin. Platoul pe care ajunsese se desfășura pe o 
lungime de câţiva kilometri, ca o câmpie argintie. Excelentului călăreț îi scăpară 
strigăte de bucurie, mânându-și calul până la limita tuturor posibilităţilor. El se 
golea, astfel, de acea furie interioară care nu-l părăsea niciodată. De unde venea 
ea? Un prieten de-al său, un psihanalist argentinian recunoscut, avea obiceiul de 
a spune că frageda copilărie este un teatru de război din care nu rezultă decât 
oameni infirmi. În acest caz, el călcase pe un câmp minat! Totuşi, se vindeca în 
felul său, legându-se de Dumnezeu și de activitatea politică. 


Reşedinţa din Macapa fusese construită la începutul veacului XX, pe baza 
instrucțiunilor tatălui său, Thiago Carvalho. Ea avea alura unei frumoase case 
burgheze, însă într-un mod bizar, se afla situată la distanță de orice altceva. În 
copilărie, Alberto se întrebase de ce tatăl său, misterios în tot ceea ce 
întreprindea, alesese să locuiască aproape de Guyana Franceză. Într-o zi, primi 
un răspuns enigmatic: 


— Dintr-un motiv foarte simplu, fiule. Intre frontieră și Cayenne se află jungla. 
Iar jungla este cea mai bună ascunzătoare! 


Cu trei ani în urmă, mama lui Alberto murise într-un mod trist, în urma unui 
cancer de pancreas. Din acel moment, tatăl său îşi petrecu viaţa cu diverse femei, 
pe care fiul său le considera vulgare. O chestiune însă îl măcina: de ce luase el în 
calcul posibilitatea de a se ascunde în natură? Îi pusese această întrebare lui 


Raul, administratorul domeniului, care-i răspunsese că „el se îndeletnicește cu 
comerțul și are concurenţă.” Explicaţia aceasta i se păru insuficientă, însă nu 
avea niciun chef să o afle pe cea reală. Avea să afle totul într-o noapte de 
septembrie, în 1906. 


— Trei maşini, domnule! Vin spre noi. 


Era Raul, care le urmărea de la fereastră. Işi trezi apoi stăpânul, care adormise la 
birou. Thiago Carvalho se ridică de îndată şi aruncă o privire, îndepărtând discret 
perdeaua. 


— Anunţă oamenii, Raul! Și trezește-l pe Alberto! 


Slujitorul merse după băieţelul care dormea în camera sa. Il îmbrăcă într-un 
capot pe deasupra pijamalei şi-l luă cu sine. Il lăsă la intrarea în casă. 


— Stai acolo și nu te mișca! 


leşi în fugă pentru a preveni gărzile care locuiau toate patru într-o clădire 
învecinată. Insă lumina era stinsă, iar acolo nu se afla nimeni. Se întoarse în casă 
şi-l alertă pe Dom Thiago. 


— Os bastardos! 
Dom Thiago era pe punctul de a încărca un pistol automat. 
— Pleacă împreună cu micuțul, Raul! Mergeţi și ascundeți-vă în pădure! 


Raul și Alberto se îndepărtară câteva sute de metri când oamenii înarmaţi ieșiră 
din mașini şi pătrunseră în casă. Se auzi un schimb de focuri, iar apoi se lăsă 
liniștea. Raul îl luă pe Alberto aproape de iazul învecinat, care era înconjurat de 
ierburi înalte. Intrară în noroi și fură nevoiţi să se apere de insectele care 
începură să-i împresoare. Deodată, Raul încetă să se mai miște. Mai mulți 
oameni apărură pe partea cealaltă a lacului. 


— Aruncaţi-l în nămol! spuse cel care părea să fie șeful lor. 


Thiago Carvalho era cu ei, șchiopăta. Era rănit, fără îndoială. li legaseră de gât o 
funie la capătul căreia se afla un bolovan. Doi oameni îl băgară mai întâi cu 
picioarele în nămol. 


— Spune-ne unde sunt diamantele, Thiago! 


— Totul era pus la punct, răspunse Carvalho. Am aranjat totul cu Camilio. Unde 
este? 


— La Manaus, cu două gloanţe în cap. Eraţi complici. Vorbeşte! 

Le făcu un semn celor doi şi aruncară bolovanul în nămol. 

— Doamne, șopti Raul, vor să-l înece în nămol! 

După câteva secunde însă, îl scoaseră de acolo. Thiago tușea şi se îneca. 
— O să mori ca un şobolan, Thiago, dacă nu vorbeşti! 


— Diamantele sunt în seiful meu, în spatele tabloului din salon. Scoateţi-mă de 
aici și vă dau codul. Vă spun adevărul, vă jur pe viaţa băieţelului meu! 


— Te credem, Thiago! Oricum, nu mai ai ce pierde. N-avem nevoie de cod, 
suntem echipați. 


La semnul şefului, cei doi îi dădură drumul, lăsându-l să se zbată. 
— ÎI terminăm? întrebă unul dintre oameni. 
— Îi datorăm măcar acest lucru, spuse şeful. 


Două focuri de armă puseră capăt scenei, iar cei trei oameni se îndepărtară. De 
pe partea cealaltă a iazului, Raul îl ţinea strâns pe Alberto, acoperindu-i gura 
pentru a-l împiedica să strige. 


Poliţia braziliană îl interogă îndelung pe Raul, care cunoştea perfect identitatea 
agresorilor. Ea nu întârzie în prinderea criminalilor, care au fost întemnițați și 
executaţi. Cel mai tulburător lucru pentru tânărul băiat a fost să afle că tatăl său 
minţise: în seif nu se afla nimic, niciun diamant. O bulă de ură se infiltră atunci 
în sufletul lui Alberto, dar nu împotriva agresorilor tatălui său, ci a lui Thiago 
Carvalho însuşi. Jurase pe viaţa fiului său, minţind cu bună ştiinţă. Pentru un 
copil care încă mai credea în farmecul cuvintelor, aceste lucruri contează. Este 
adevărat că Alberto nu-și iubise niciodată tatăl, însă de această dată, era sigur că- 
l ura. L-a plâns de ochii lumii și fu luat în grijă de fratele, totodată şi asociatul 


tatălui său. 


Diamantele lui Thiago Carvalho, bine dosite în seiful din Recif, reprezentau o 
veritabilă avere. Avea numeroase pietre tăiate, însă majoritatea era diamante 
brute care proveneau aproape toate — Dumnezeu știe cum — dintr-o mină din 
sudul Africii. La moartea unchiului său, graţie acestor nestemate care fuseseră 
vândute discret, în cele mai avantajoase condiţii, el deveni singurul moștenitor al 
unei averi frumușele pe care o investi în Italia, unde își făcuse și studiile de 
teologie. 


La vârsta de 14 ani, Dom Alberto Carvalho cunoscuse un soi de stare de graţie. 
Într-o noapte, răpit în duh, începu să plutească deasupra luminilor pâlpâitoare din 
Rio. Nu-i era nici frig, nici cald şi nu simţea decât o imensă fericire. A planat 
astfel îndelung deasupra munţilor şi a văilor; a vrut apoi să plonjeze în cerul 
pătat de stele, așa cum te arunci în mare... însă în acel moment s-a simţit tras 
înapoi şi s-a trezit, lac de sudoare, în patul său de adolescent. Începând de atunci, 
intră la seminar pentru a-l căuta pe Dumnezeu. Ce-a găsit? Numai el ştie. 


În câţiva ani, cel pe care toată lumea îl numea de acum Dom Alberto deveni 
capul unui important capital imobiliar, care-i asigura venituri confortabile și 
care-i permiteau, atunci când revenea în Brazilia, să păstreze câteva obiceiuri 
paterne sănătoase, cum ar fi acele gărzi de corp care nu-l părăseau niciodată... 
dar în privinţa cărora el era precaut. 


Jumătate de secol mai târziu, episcopul de la Rio trebuia să poarte o bătălie, însă 
de această dată la nivel mondial. De la înălțime, văzu un Dodge mare, plin de 
noroi, care parcase în faţa casei și din care ieșeau doi preoţi. Grăbi pasul. 
Acceptase o întâlnire matinală cu doi trimişi ai episcopului Hélder Câmara?, care 
voia să adere la proiectul său. El voia să creeze un conciliu episcopal latino- 
american, care să reunească toţi episcopii din America Latină. Era o idee 
frumoasă, însă el considera că aceasta trebuia să aibă nişte baze ideologice clare. 
Nu-i trebui decât un minut pentru a parcurge textul cu care voiau să-l asocieze și 
se înroșşi. 


— Ce vrea Câmara? întrebă el. Un post de cardinal la Vatican? 
Unul dintre cei doi trimiși încercă să argumenteze: 


— Scopul său, Excelenţă, este doar găsirea unui punct comun care să le permită 
episcopilor... 


Carvalho nu-l lăsă să termine şi ridică vocea: 


— El nu trebuie să găsească decât un punct comun, un scop unic pentru Biserica 
revoluţionară: acela de a fi în fruntea luptelor popoarelor pentru emancipare. 


— Conciliul episcopal va putea întocmai... 


— Conciliul vostru nu va reuşi decât să întărească puterea papei, dacă nu veţi 
preciza asta într-un mod cât mai clar în Carta voastră. 


— Dacă înţeleg bine, Dom Alberto, reluă tânărul prelat, refuzaţi să semnaţi? 


Una dintre gărzile lui Carvalho reuși să evite momentul în care acesta urma să 
verse asupra bietului băiat marea de injurii pe care i-o destinase adversarului său 
reformist, insipidul Hélder Câmara. Bărbatul îi arătă ceva la fereastră. 


— Ah, prieteni, cred că am musafiri. Aici, elicopterul ţine locul autobuzului! 


Se ridică, determinându-şi vizitatorii să înțeleagă faptul că discuţia lor se 
terminase. 


— Salutaţi-l pe Câmara din partea mea. Data viitoare, procedaţi ca ei — luaţi un 
elicopter. Vă veţi scuti astfel de nişte călătorii interminabile pe aceste drumuri 
groaznice. 


Tăcuţi, cei doi trimişi se resemnară cu gândul că se vor întoarce cu mâna goală. 
Dom Alberto sări pe cal şi galopă tocmai până la un teren viran pe care ateriză 
un elicopter al Armatei braziliene. Omul care cobori nu era brazilian, ci 
colonelul Armatei Roșii, Grigori Cierbicev. 


— [ți faci turul într-un elicopter de-al armatei, mai nou? îl întrebă un Carvalho 
ironic. 


— Este un instrument care-mi permite să mă deplasez aproape peste tot, 
răspunse Cierbicev. Ţara aceasta e atât de mizerabilă! 


— Mie îmi spui? Vii pe terasă un moment, ca să-ţi tragi sufletul? 

— Nu am timp, trebuie să plec imediat la Rio. Ia un loc, alături de mine! 

Îi făcu un semn pilotului, care-și părăsi locul, cedându-i-l lui Carvalho. 

— Am aflat, îi spuse el rusului, că venirea lui Hruşciov ţi-a adus o promovare? 
— Da, el mi-a încredinţat reorganizarea Serviciilor noastre secrete. 

Cierbicev continuă în șoaptă, pe un ton confidenţial: 


— Alberto, americanii ne îngrijorează. Dacă războiul ar izbucni astăzi, tabăra 
socialistă ar fi pierdută. Destalinizarea era necesară, însă ne-a slăbit ţara și, de 
aceea, trebuie să avem ochi peste tot. 


Carvalho nu pricepea. 

— Şi ce treabă am eu? 

— Noi ştim că tu ai plasat oameni de încredere în jurul papei. 
— Da, şi? 


— Se întâmplă ceva la Vatican. Papa organizează reuniuni discrete prin 
intermediul omului său de încredere, Montini. 


— Îl cunosc, zise Carvalho, trebuie să avem grijă cu el. 


— Şi nu este doar el, adăugă KGB-istul. Știm că pune ceva la cale cu doi preoți, 
dintre care unul este fizician. Se spune că ar fi instalat un soi de laborator în 
cadrul Arhivelor Secrete. 


Carvalho era intrigat. 
— Acela nu este un loc pentru așa ceva. E, într-adevăr, bizar. 


— Ne gândim că ar putea studia cu americanii instalarea rachetelor lor PMG-19 


Jupiter pe teritoriul italian, zise Cierbicev. Vaticanul ar putea servi drept 
intermediar. 


Carvalho dădu din cap a negaţie: 


— Nu, îl cunosc bine pe Pius al XII-lea, nu s-ar preta niciodată la o asemenea 
manevră. Este un laş, dar are principii. 


— Atunci, află ce pun la cale şi anunţă-mă! 
Carvalho coborî din elicopter. 


— Poţi conta pe mine! Montini este isteţ, dar eu am resurse. Dacă pregătesc 
ceva, vom şti! 


1 „Nemermnicii!” 


2 Un episcop catolic brazilian, cunoscut pentru lupta sa împotriva sărăciei... însă 
nu atât de radical precum Carvalho. 


16. 


— Dar unde-a dispărut? se întreba părintele Leonardo. 


Trecuse deja o bună bucată de vreme de când îl aștepta pe Pellegrino și nu e ca şi 
cum duceau lipsă de muncă. Aruncă o privire sutelor de pagini cu calcule ale lui 
Majorana înşirate pe tablă. Momentan, trebuiau să găsească un fir logic, oricât 
de mic, pentru a putea construi mașina. La finalul dimineţii, se auziră bătăi în 
ușă prin care garda elveţiană anunţa faptul că tânărul preot ajunsese, în cele din 
urmă. Se precipită cu scuzele, însă părea mulțumit. 


— Deci, unde aţi fost? îl întrebă Leonardo. 

— La buchiniştii lui Trastevere. La șapte, mai exact. Şi iată... 
Ţinea în mână o veche revistă destrămată. 

— Isaac Asimov, părinte! Majorana a pornit de aici. 

— Cine este Isaac Asimov? 


— Un celebru autor de science-fiction, unul dintre cei care i-au oferit acestui gen 
noblețea livrescă. 


— Nu ştiam că vă place acest gen literar. 


— Nu sunt singurul, părinte Leonardo, şi lui Majorana îi plăcea. Citindu-i notele, 
am găsit mai multe trimiteri la o poveste scrisă de acesta. La început, nu 
înțelegeam despre ce era vorba, dar într-un final mi-am dat seama. 


li întinse o revistă numită Galaxy, redactată în engleză. Sub coperta în culori 
pestriţe, erau afişate titlurile mai multor texte scurte, în curs de apariție. 


— Este o nuvelă de vreo 15 pagini, scrisă în 19471. 


Leonardo nu înțelegea nimic din toată această chestiune. 


— Şi de ce ne priveşte acest lucru pe noi? 


— Este punctul de plecare, părinte. Asimov își imaginează o societate din viitor, 
în care oamenii au pus la punct o maşină a timpului pe care o numesc 
„cronovizor”. Această mașină este capabilă să vizualizeze evenimentele din 
trecut, chiar și pe cele mai îndepărtate. Majorana voia să construiască acest 
Cronovizor. 


— Știm deja asta, zise Leonardo. 


— Da, dar citind nuvela, am înţeles că Majorana s-a inspirat și din postulatul 
ştiinţific al lui Asimov. 


li arătă manuscrisele lui Majorana pe masa de lucru. 


— In raționamentul său, ați văzut şi dumneavoastră, Majorana acordă o atenţie 
deosebită acestor particule misterioase pe care le numeşte neutrino. Ei bine, în 
textul lui Asimov, inventatorul fictiv al cronovizorului pornește tot de acolo. 


Incepu să răsfoiască revista și citi cu voce tare câteva pasaje: 


— El a descoperit că „neutrino traversează bariera spațio-temporală 
perpendiculară, care se deplasează lesne atât în timp, cât și în spaţiu.” El a 
învăţat şi să interpreteze configuraţiile fluxului lor. „În mod natural, fluxul de 
neutrino este deviat de materia care-l traversează circulând în timp. Aceste 
deformări pot fi analizate și traduse pentru a putea reproduce imaginea materiei 
care a determinat aceste difracții.”? 


Leonardo ridică din umeri. 
— Este păsărească science-fiction! 


— Nu întru totul. Asimov scria science-fiction, dar avea în spate o imensă 
cultură ştiinţifică. Majorana s-a întrebat dacă intuiţia sa referitoare la neutrino nu 
era corectă. Teoria ne spune că aceste particule sunt mai numeroase decât fotonii 
şi că ele traversează toate lucrurile, încă de la începutul universului. 


— Cu precizarea că, obiectă Leonardo, adevăratele neutrino nu au masă și că nu 
interacționează cu materia. Contrar a tot ceea ce afirmă Asimov al 
dumneavoastră! 


Părintele Ernetti răsfoi din nou calculele lui Majorana şi-i arătă o serie de note. 
— A, B şi C, părinte! 
— Pardon? 


— Majorana și-a impus o provocare, aceea de a formula matematic un model în 
care neutrino ar fi avut trei feţe, pe care le-a botezat A, B și C4. Ar fi avut o masă 
foarte slabă, dar nu nulă — acesta ar fi un prim element. Însă neutrino de tip C ar 
fi avut o caracteristică suplimentară: ar fi fost propriile lor antiparticule5. Această 
proprietate le permite, conform teoriei lui Majorana, să traverseze barierele 
timpului. Ca neutrino lui Asimov! 


Părintele Leonardo era sceptic. 


— Să spunem că aveţi dreptate. Credeţi că această descoperire ne poate ajuta să 
avansăm? 


— Uneori, părinte, cele mai cunoscute teorii fizice pornesc de la un raționament 
foarte simplu. Urmând această pistă, noi putem să ne orientăm în cadrul 
raționamentului lui Majorana. 


Leonardo aprobă fără să fie într-adevăr convins de acest lucru. 
— În orice caz, n-avem nimic altceva. 

El răsfoia maşinal revista de pe masă. 

— Şi cum se termină povestea lui Asimov? 


— Destul de rău, răspunse Pellegrino. Dar este doar science-fiction! 


1 Este vorba despre nuvela Dead past, publicată în volum, în 1956. Cu toate 
acestea, Isaac Asimov își rescria adesea nuvelele din tinerețe, transformându-le 


uneori în romane (așa cum s-a întâmplat, spre exemplu, cu celebra serie 


Fundaţia). Ne imaginăm aici că Asimov a scris în 1947 o primă versiune a 


nuvelei Dead past, la care Majorana a putut avea acces. 


17. 


Așteptând ca părintele de Meaux să revină din Italia, Natacha revenise la 
kibbutzul Ginosar ca să vadă cum trataseră arheologii barca din timpurile 
evanghelice. De data aceasta, o scoseseră din carcasa de poliuretan și o 
introduseseră într-un bazin special construit în interiorul unui depozit. 


— De ce nu aţi lăsat-o să se usuce în aer liber? întrebă Natacha. 


— Toată lumea îmi pune întrebarea asta! răspunse arheologul râzând. Tocmai 
asta nu trebuie făcut. Pierzând apa, lemnul s-ar fi micşorat, apoi ar fi crăpat. Şi 
barca s-ar fi rupt în bucăţi! 


— Doar nu o veţi lăsa pentru totdeauna în apă? 


— De fapt, nu e apă. Am amestecat apa cu un produs care conţine ceară. Nu poți 
vedea încă, dar ceara va pătrunde în interiorul lemnului și va lua locul apei. Când 
se va usca, barca va fi salvată. 


Natacha era uimită de câtă ingeniozitate dăduseră dovadă arheologii ca să 
salveze bucăţile acelea de lemn. Era într-adevăr o meserie făcută pentru ea, căci 
studiul enigmelor trecutului întâlnea tehnicile moderne. Cum autocarul său 
pentru lerusalim nu avea să ajungă decât într-o oră, merse să se plimbe pe malul 
lacului. Avea senzaţia că plătise scump ca să ajungă, în sfârșit, la viaţa la care 
visa. 


Până atunci, cunoscuse mai ales viața dură a kibbutzului. Fugise din Rusia în 
1942, la şapte ani, alături de nașul său Youri (care acum se numea Yuval). 
Părinţii ei, la fel ca mulţi alți evrei sovietici, fuseseră deportaţi sau spânzurați, nu 
ştia prea bine. Traversaseră o parte din Ucraina ca să întâlnească o filieră 
evreiască de la Kiev, ce avea să îi ajute să emigreze clandestin în Palestina. Pe 
drum văzu orori, cele mai rele lucruri pe care le poate produce omul. Reușise să 
se călească moralmente lăsându-și emoţiile să alunece peste ea fără să o afecteze, 
ceea ce îl uimea mereu pe naşul ei. Uneori, totuşi, începea să urle sau să plângă 
pentru a evacua tensiunile acumulate. Apoi își regăsea acea aparentă răceală care 


o împiedicase să devină nebună. 


Când ajunseră în Palestina, Youri — un descurcăreţ — deschise un mic restaurant 
pescăresc la Jaffa. Rămase și ea acolo un an, ajutând la bucătărie și învățând în 
același timp ceva ebraică. Apoi, la vârsta de opt ani, se alătură unui kibbutz 
aproape de Haifa, care deveni a doua ei familie. Acolo primi o educaţie 
elementară, apoi secundară, ce îi permise să reușească la examenele ce 
deschideau calea către studiile universitare. Ştiu să dea înapoi ce primise, 
lucrând ca infirmieră, la educarea micuţilor şi participând la muncile câmpului, 
cu puşca la bandulieră, din cauza atacurilor neîncetate ale vecinilor palestinieni 
care îi vedeau cu ochi răi pe aceşti intruși veniţi din Europa. Fiind considerată 
foarte drăguță, mulți băieți se învârteau în jurul Natașei şi îi propuneau să iasă 
împreună sau să meargă la cinema în orașul învecinat. Avu câteva aventuri, care 
nu o bulversară. Decisese să se agaţe în principal de studii, ca de un colac de 
salvare. La 19 ani, își făcu stadiul militar. Nu participă la nicio operațiune 
veritabilă, dar învățase să lupte. Acum, în momentul în care urma să intre în 
viaţa profesională, i-ar fi plăcut puţin să lase arma jos, să lase să intre în viaţa ei 
calmul ce domnea pe acel țărm, în faţa imensității Mării Galileei. 


Femeia care administra kibbutzul veni să o caute. Părintele de Meaux se 
reîntorsese şi o chema. 


— lar? spuse Natacha oftând. 

— Merg spre Ierusalim cu mașina. Dacă vrei, te iau cu mine! 

— Ah, da, mulțumesc! spuse Natacha. 

O urmă. 

— Te va certa? 

— Nu, nu cred. Mi-a încredinţat o misiune, am îndeplinit-o. Oare ce mai vrea? 


Natacha își spunea că totuși, cu un astfel de personaj, nimic nu era sigur! 


La finalul după-amiezii, se prezentă în biroul părintelui de Meaux. Fiindcă 
tocmai scria ceva, îi vorbi fără să o privească. 


— Inchideţi uşa, Natacha! 
— Dar... am închis-o, spuse ea fără să înțeleagă. 
— Cu cheia! 


Aproape țipase. Se ridică şi întoarse cheia în ușă cu fermitate. Apoi se întoarse la 
biroul său. 


— Sunteţi mândră de dumneavoastră? 
— Poftim? 


— V-aţi dat în spectacol în tot muzeul, din ce mi s-a spus, cu trofeul 
dumneavoastră! 


Vorbea, cu siguranţă, de manuscrisul lui Dayoub. 
— Ba nu, părinte, nu am vorbit despre asta decât cu două sau trei persoane. 


— Ei bine, vă voi spune ce cred eu despre trofeul acesta! 


Când ieși din biroul părintelui de Meaux, un sfert de oră mai târziu, Natacha 
tremura de furie. Cobori în grabă scările muzeului și merse în stradă să îşi 
cumpere un sendviș cu falafel de la un vânzător ambulant. Era o pită umplută cu 
găluşte de năut, crudități și pastă de susan. Cumpără și vreo două sute de grame 
de smochine bine coapte. Se întoarse în laboratorul său din Rockefeller ca să 
îmbuce mâncarea aceasta nu prea dietetică, a cărei singură calitate era aceea de 
remediu împotriva tristeții. Yoni Landau, vecinul ei de laborator, o văzu prin ușa 
deschisă. 


— Mă întrebam a ce miroase, spuse el cu un aer hilar. Chiar era un falafel. 
Trebuie curaj ca să mănânci o chestie din asta în mijlocul manuscriselor de la 


Marea Moartă! 
— Nu-mi pasă! răspunse Natacha. 


— În câţiva ani, când fizicienii vor studia compoziţia chimică a manuscriselor, 
vor deduce că esenienii se hrăneau cu falafel şi beau Coca-Cola. Unii vor scrie 
teze întregi despre asta! 


Ea râse, dar îi era greu să-și ascundă furia. Yoni se aplecă spre ea. 
— Te-a repezit prea tare? 


— M-a făcut în toate felurile! Spune că alte texte, anterioare lui lisus, conţin 
expresii identice, că trebuie să ne ferim de falsele descoperiri senzaţionale, bune 
pentru presă, dar dezastruoase pentru cercetare. Din moment ce încă trebuie să- 
mi susțin teza, nu am răspuns nimic. 


— Bine ai făcut. 


— Îmi contestă şi traducerea. li va pune pe dominicanii lui să examineze 
manuscrisul. 


— Sunt nişte oameni competenţi și sinceri, vor spune ca tine. 


— Nu vor spune nimic fără autorizaţie. Ştii, Yoni, nu mai era același om. E un 
mare savant. Dar azi-dimineaţă, aveam în faţa mea un inchizitor, ca pe vremea 
lui Galileo sau a templierilor. 


— Calmează-te, Natacha! Uită falafelul, nu e bun pentru siluetă. Vino să bem o 
limonadă la cafeneaua din colț. 


— Eşti de treabă, Yoni, dar am nevoie să fiu singură acum. 


O sărută pe obraz și se întoarse în laboratorul lui. Ea se gândi din nou la scena de 
dimineaţă şi aruncă furios ce mai rămăsese din falafel la gunoi. Era prea nedrept. 
Căută să adoarmă pe birou, punându-și capul pe braţe. Că părintele de Meaux, pe 
care îl respecta, s-a lăsat pradă uneia dintre furiile sale legendare, că a decis — 
poate dintr-un ordin — să filtreze informaţiile care ieșeau de la Rockefeller, era 
un lucru. Dar nu avea dreptul să o umilească. Și, de data aceasta, Natacha se 
simţea umilită. 


18. 


Chiar dacă nu era decât science-fiction, Isaac Asimov le deschisese prima ușă. 
Demersul era anevoios, căci speculațiile matematice ale lui Majorana trebuiau 
transformate într-o realizare materială. În mai puţin de două săptămâni totuşi cei 
doi bărbaţi puseră la punct un plan de lucru ce le părea viabil. Era ambițios. 
Montini îşi dădu seama din lista de „cumpărături” pe care o pregătiseră cei doi 
preoți. 


— Dar... ce îmi cereți aici va costa o avere! 


— Plângeţi-vă lui Majorana, Excelenţă! Chiar avem nevoie de toate aceste 
materiale. 


— Inţeleg, răspunse un Montini resemnat. Dar va trebui să comandăm toate 
aceste aparate în cele mai bune laboratoare de electronică din Italia și din lume. 
Şi nu avem timp de pierdut. 


— Haidem! Dacă plătiţi, le veţi avea la timp, spuse Leonardo. 


Avea dreptate. Beneficiind de acordul papei, Montini obţinu de la Serviciile 
financiare ale Vaticanului mijloacele necesare. Dar tot nu se punea problema, din 
motive de secret absolut, să le aducă un colaborator... chiar şi atunci când 
trebuiau să sudeze şi să ajusteze piese mecanice! Mai puţin competent ca fizician 
decât Pellegrino, părintele Leonardo dădu dovadă de o ingeniozitate de invidiat 
pentru a găsi soluţiile practice care se impuneau. 


— Vechea mea pasiune pentru mecanică! spuse el. 


Puțin câte puţin, laboratorul lor se umplu de piese numerotate cu grijă. Erau 
peste tot. Cine ar fi intrat fără să ştie despre ce era vorba, nu ar fi văzut acolo 
decât o vastă harababură. Dar pentru Leonardo și Pellegrino, această dezordine 
aparentă avea o logică. 


— Când eram copil, spuse Pellegrino, mă jucam de-a Meccano. Cunoașteţi acest 


joc, părinte? 


— Şi încă cum! M-am jucat şi eu. Datează de la începutul secolului, ştiţi? La 
fiecare Crăciun, tatăl meu îmi dăruia o nouă cutie, mai complexă decât 
precedenta. Am petrecut zile întregi să construiesc macarale şi poduri. 


— Cine s-ar fi gândit că îl vom începe din nou la vârsta noastră şi din ordinul 
papei? 


— Şi ca să construim o maşină de explorat timpul! 
Râseră amândoi din toată inima. 


— Părinte Leonardo, îmi permiteţi să pun puţină muzică? Azi dimineaţă mi-am 
adus pick-upul. 


— Haideţi, dar scutiţi-ne de muzica aceea de nebuni, rock'n'roll. 
— Nu vă temeţi! 

Pellegrino merse să caute un disc cu 45 de rotații în geanta sa. 

— Renato Carosone. Toţi tinerii sunt înnebuniţi după discurile sale. 
— Mă îngrijoraţi, spuse Leonardo. 


Cântecul Tu vuo’ fa” americano (Vrei s-o faci pe-a americanul) era interpretat 
de o trupă de șase muzicieni şi avea un ritm îndrăcit. Scrisă în napolitană, 
combina swingul, boggie-woogie și cântecele populare napolitane. 


Tu vuo’ fa” ll'americano 
Mericano, mericano 
Sient'a mme chi t'o ffa fa”? 
Tu vuoi vivere alla moda, 


Ma se bevi „whisky and soda” 


Garda elveţiană, alertată de zgomot, intră în încăpere să verifice dacă totul era în 
regulă. Zâmbi și închise ușa. 


— Aveţi milă, Pellegrino, opriţi asta! 

Cu regret, tânărul preot întrerupse melodia. 
— Nu aveţi nimic mai liniştit? 

— Nu aici, părinte. 


— Atunci, mâine vă voi aduce eu un disc cu 33 de rotații. Tot muzică napolitană. 
Dar din aceea adevărată, nu ca a dumneavoastră. 


— Cu plăcere, părinte! 


Pellegrino se întoarse la treabă, dar nu se putea abţine să fredoneze cântecul lui 
Carosone. 


Tu vuo’ fa” ll'americano, 


Mericano, mericano. 


Pe măsură ce mașina prindea contur, spaţiul de care dispuneau începu să devină 
neîncăpător. Cu acordul lui Montini, Pellegrino și Leonardo își mutară 
instrumentele într-o sală mai mare, prevăzută cu un sistem puternic de aer 
condiționat. Mașinăria pe care voiau să o creeze avea să fie mare consumatoare 
de electricitate şi, implicit, producătoare de căldură. Curând, asamblarea pieselor 
prelucrate după instrucţiuni se transformă în scheletul unei mari sfere instalate 
pe un soclu de oţel. Încă nu era decât învelișul exterior al unei aparaturi 
complexe, ce rămânea de pus la punct. Fură încurajați de descoperirea 
întâmplătoare, în hârtiile lui Majorana, a ciornei unei scrisori pe care o trimisese 
în 1937 lui Niels Bohri, unul dintre părinţii fizicii cuantice. Marele fizician găsea 
ipoteza sa despre neutrinii C transtemporali foarte stimulantă și îl încuraja să 


progreseze. Majorana trimisese aproape același mesaj lui Werner Heisenberg? şi 
obținuse același tip de răspuns. Continuarea corespondenței arăta, de asemenea, 
din păcate, că pe măsură ce avansa, fizicianul italian se scufunda într-o paranoia 
din ce în ce mai devastatoare. Se temea să nu fie spionat și să nu-i fie furate 
planurile. 


— De ce se temea? se întrebă Leonardo. 


— Probabil de același lucru ca Asimov în povestea sa, răspunse părintele Ernetti. 
Ca o astfel de mașină să nu devină o armă redutabilă, care să permită spionajul la 
distanţă, şi să se ajungă la un spionaj global, care să aducă sfârșitul oricărei urme 
de intimitate. 


— Deci a luat decizia de a dispărea? 


— Avansa lent, pentru că lucra singur. Dar își spunea că dacă germanii sau 
sovieticii puneau mâna pe invenţia sa, ar fi dispus de echipe compuse din zeci de 
fizicieni, dintre cei mai buni, care se puteau apuca de lucru ca să ajungă la capăt 
mult mai repede decât el. Lăsând să se creadă că s-a sinucis, putea să-și continue 
munca în linişte. 


O gardă elveţiană le întrerupse meditaţia ca să-l lase să intre pe Montini, care 
tocmai îi vizita... cu o sticlă de şampanie franţuzească! 


— Șampanie? zâmbi Leonardo. In onoarea cui? 


— Prieteni, acum nici o oră, Sfinţia Sa Pius al XII-lea m-a numit Arhiepiscop de 
Milano. Am venit să vă dau personal vestea şi să vă vorbesc despre viitor. 


Această numire era făcută în urma decesului vechiului arhiepiscop al orașului. In 
ciuda șampaniei, Montini avea totuşi o figură întunecată. Leonardo, care vorbea 
direct, ghici repede motivul. 


— Încearcă să vă îndepărteze de Roma, nu-i aşa? 


— Sfântul Părinte e o personalitate complexă, răspunse Montini. Şi boala sa nu 
simplifică lucrurile. Numindu-mă la Milano, vrea probabil să-mi facă mai dificil 
eventualul acces la tronul de piatră. Poate va reuși, dar numai Dumnezeu 
cunoaşte viitorul. 


— Şi proiectul nostru? întrebă Pellegrino puţin îngrijorat. 


— Continui să-l conduc. Singurul lucru care se va schimba, prieteni, e că va 
trebui să mă numiţi „monsenior”. 


Râseră toți trei. El deschise șampania. 


— Vă propun deci să bem din șampania aceasta excelentă! Și să ne revedem 
peste o lună la Milano. 


O lună după aceea, cum era stabilit, Pellegrino Ernetti și părintele Leonardo 
soseau la Milano. Ploua. Una din acele ploi torențiale, cum mai sunt uneori în 
capitala Lombardiei. Abia ieşiţi din gara centrală, cei doi se duseră să se 
refugieze într-o cafenea. În linişte, priviră cum cădea ploaia, fiecare dintre ei 
pierdut în propriile gânduri. După un moment, o întrerupere a ploii îi încurajă să 
se ducă în Piazza del Duomo, unde se afla impresionanta catedrală căreia 
Montini îi devenise arhiepiscop. Se decupa pe un fond negru de nori de furtună, 
iluminată pe fațada sa principală de o rază de soare ce făcea să-i strălucească 
cele o sută treizeci și cinci de săgeți de piatră și cele două mii trei sute de statui. 
Cine nu a văzut catedrala din Milano după ploaie, își spunea Pellegrino, nu îi 
înţelege magia. Era o adevărată dantelă de piatră, o capodoperă a artei gotice, 
una dintre cele mai frumoase catedrale din lume 


Biroul lui Montini se afla în spatele edificiului. Era destul de modest, având în 
vedere dimensiunea domului. Arhiepiscopul îi primi amical şi îi întrebă ce 
progrese au mai făcut. 


— Pista neutrinilor pare să fie cea bună, monsenior, spuse Leonardo. Am 
imaginat un sistem care ar permite să captăm neutrinii remanenţi din scenele pe 
care dorim să le observăm, pe o scară de timp ce poate merge de la T=0 la 
T=3000 de ani în trecut, cu condiţia să fie calculaţi în secunde. 


— În secunde? întrebă Montini. Și de ce, mă rog? 


— Dintr-un motiv stupid. Când a început calculele, Majorana se gândea la salturi 
în timp foarte scurte, sigur nu credea că se poate merge mai departe. Aşa că și-a 
scris ecuaţiile calculând în secunde şi nu a schimbat niciodată parametrii. Nu îi 
păsa, căci mașina sa rămânea teoretică. Dacă vrem să schimbăm situaţia, ar 
trebui să rescriem o sută de ecuaţii. Asta ne-ar lua un timp considerabil, mai 
multe săptămâni probabil. 


— Nu faceţi nimic, spuse Montini. Vă voi găsi o maşină de calculat ca să vă 
ușurez munca. Şi cum vă orientaţi ca să „vizaţi” un anume loc din trecut? 


— Majorana s-a gândit la asta, reluă Leonardo. Propunea un dispozitiv ce ar 
permite să programăm un loc precis afișându-i longitudinea și latitudinea. Mai 
rămâne să-l punem la punct tehnic. Nu e chiar simplu. 


— Am încredere în voi. Când îi veţi putea arăta o primă încercare papei? 
— Cred, reluă Leonardo, că ar fi posibil să... Pardon, iertați-mă! 

leşi precipitat din cameră. 

— Încă o criză? se neliniști Montini. 


— Tot inima, monsenior. Părintele Leonardo suferă de o angină pectorală severă. 
Cel mai mic efort îl face să sufere. 


— E neplăcut, spuse Montini. Are un pulverizator cu nitroglicerină? 
— Evident. 


— Aveţi grijă să nu-i lipsească niciodată, ritmul muncii nu trebuie să aibă de 
suferit. 


Ce arhiepiscop ciudat, își spuse Pellegrino. El și Leonardo se cunoșteau și se 
apreciau, dar misiunea de îndeplinit prevala pentru Montini în faţa oricărui alt 
considerent. Nu era un arhiepiscop, ci un general! 


Leonardo reveni în încăpere cerându-și scuze. Conversaţia continuă ca și cum nu 
s-ar fi întâmplat nimic. 


— l-aţi putea face o demonstraţie papei înainte de finalul anului? 


— Vom face ceea ce e necesar, monsenior, spuse Pellegrino. 


— Un ultim detaliu de stabilit: să găsim un nume pentru mașina voastră. Aveţi 
vreo idee? 


— Ei bine, spuse Leonardo, ne-am gândit la cel pe care îl folosește Isaac Asimov 
în nuvela sa: un „cronovizor”. 


Montini se strâmbă. 

— E un nume cam învechit, nu credeţi? 

— Vă dau dreptate că aminteşte puţin de Jules Verne, dar ne-am obişnuit. 
— Ei bine, fie! Felicitări, prieteni, s-a născut cronovizorul! 

— Monsenior, îmi permiteţi să pun o întrebare? spuse Pellegrino. 

— Da! 

— E vorba de obiectivul final. Eu... 

— Dacă, presupunând că maşina ne va permite să ajungem în timpurile 
evanghelice și la însăși persoana lui lisus... dacă realitatea pe care o vom 
descoperi nu e cea la care ne așteptăm? 


Montini se încruntă. 


— Dacă descoperiţi, de exemplu, că lisus din Nazaret nu a existat niciodată... 
asta aveţi în minte? 


— Oh, nu, monsenior, sunt absolut sigur de existenţa terestră a Domnului lisus. 
Dar dacă dăm peste detalii istorice care nu corespund perfect povestirii din 
evanghelii? 


— Ei bine, prietene, răspunse Montini, va fi un secret în plus de ascuns în 
peșterile Vaticanului. 


1 Acest fizician danez a primit în 1922 un premiu Nobel. Este considerat ca fiind 


2 Werner Heisenberg este un alt fondator (german) al fizicii cuantice. 


19. 


Natacha se aştepta la orice, chiar și să fie exclusă din echipa de studenţi care 
lucrau la Rockefeller. Dar nu se întâmplă nimic, lucrul continua ca de obicei. 
Când îl întâlnea pe părintele de Meaux pe culoar, îi adresa unul dintre zâmbetele 
sale seducătoare, ce făceau pe toată lumea să cedeze, fete sau băieţi. Într-o zi, el 
se interesă chiar cum îi mai avansa teza. Ea îi vorbi de barca din Tiberias. 


— E interesant, dar nu faceţi din ea vaporul Sfântului Petru! îi spuse el amical. 


— Sigur că nu! Nu e decât o barcă de pescari, dar datează din timpurile 
evanghelice. 


— Imediat ce veţi termina, vom revedea ansamblul tezei dumneavoastră înainte 
de susținere. Universitatea v-a fixat o dată? 


— Da, la jumătatea lui octombrie. 


— Atunci, munciţi din greu! Trebuie să fiți excelentă, domnişoară! 


Chiar dacă era obișnuită cu schimbările sale bruşte de dispoziţie, Natacha fu 
surprinsă de amabilitatea subită a părintelui de Meaux. Poate considera că 
exagerase când o certase la el în birou? Până la urmă, își riscase viața ca să 
găsească acel manuscris... la cererea lui! Şi modul în care o tratase era de 
nedescris. Din acest punct de vedere, toate zâmbetele din lume ale lui Hubert de 
Meaux nu puteau șterge umilinţa pe care o îndurase. Dincolo de cazul ei 
personal, era soarta rezervată manuscrisului din Dayoub. Nimeni nu mai vorbea 
despre asta, ca și cum n-ar fi existat niciodată. Un text de o asemenea 
importanţă, care putea schimba atitudinea istoricilor în ceea ce privește originile 
creştinismului... şi care dormea acum într-un seif. Îi spuse un cuvânt lui Yoni, 
care îi făcu semn să îl urmeze. 


— Vino cu mine, dar discret. 


O duse într-un laborator din al doilea subsol. Era încuiat. 
— Deocamdată, mi-au lăsat cheile, dar presimt că nu va dura mult. 
Pe o masă lungă, un manuscris era expus sub o placă de sticlă. 


— Tocmai a sosit. E un manuscris esenian. Nu copiat dintr-o carte a Bibliei, ci 
un text intern al sectei. 


Natacha fluieră surprinsă. 


— E un document incredibil. Evocă un „Stăpân al Dreptăţii” ce s-ar fi opus 
responsabililor Templului sub Macabei?, cu două secole înainte de era comună’. 
Acest om sfânt ar fi fost executat de autorităţile evreieşti din acel timp. Imediat, 
partizanii săi au luat calea exilului. 


— Am înţeles. Esenienii sunt ei! 


— Da. După moartea șefului lor s-au refugiat la Khirbet-Qumran, pe ţărmul 
Mării Moarte. Conform textului, pentru a aştepta întoarcerea conducătorului lor 
înviat, cum îl aşteptăm noi... 


— Pe Mesia? 


— Exact. Se gândeau că învierea Stăpânului Dreptăţii ar fi însoţită de schimbări 
majore, de o luptă a armatelor Binelui împotriva celor ale Răului. 


— Ca în cartea Apocalipsei. 
— Da, dar cu un alt Mesia decât lisus. 
— Spune, e exploziv ce aţi găsit! 


— Şi devine tot mai interesant. Când a plecat la Roma, era prevăzut ca Patronul 
să facă o escală la Paris ca să semneze un contract cu editura franceză ce trebuia 
să publice traducerea acestui text. De atunci, a anulat publicarea. 


— De ce? 


— Motive obscure, trase de păr. Trebuie să mai aşteptăm alte descoperiri, să 
comparăm cu alte documente etc. Pretexte. Şi știi ce e cel mai tare? 


— Nu. 


— La întoarcerea din Italia, a sistat orice tentativă de traducere. La fel și pentru 
celelalte manuscrise, excepţie făcând cele care sunt, pur și simplu, copii din 
Biblie. Nu se va publica decât ceea ce va accepta Vaticanul să publice. 


Natacha era gânditoare. 
— Yoni, s-a întâmplat ceva la Roma care l-a schimbat pe părintele de Meaux. 


— Aşa mă gândesc şi eu. Probabil papa s-a răzgândit. Pentru părintele de 
Meaux, probabil că e imposibil de acceptat. 


— Mi-am dat seama ultima dată! 

— Vino! spuse Yoni. Să nu rămânem aici. 

Se întoarseră în laboratorul Natachei. 

— Nu putem lăsa situaţia asta să se prelungească, spuse el. 
Natacha era foarte enervată. 


— Yoni, părintele de Meaux e coordonatorul meu de teză. Şi o susţin în câteva 
luni. 


— Ei bine, eu nu am nimic de susţinut. Decât adevărul! 


1 Arheologii au găsit două tipuri de manuscrise în peșterile de la Marea Moartă: 
unele sunt pur și simplu copii ale cărţilor biblice, altele conţin informaţii despre 
însăși esenieni. Sunt numite „pergamentele sectei”. 


2 O familie de rebeli evrei care a opus rezistență ocupanților greci. 


A 


3 In Israel se spune „înaintea erei comune” mai degrabă decât înainte de Hristos. 


20. 


Dom Alberto Carvalho revenise cu plăcere la Roma. Blândeţea acestei veri 
italiene contrasta cu asprul climat din Brazilia. La Vatican toată lumea îl 
cunoştea, acesta e avantajul celor care vorbesc întotdeauna ferm. Chiar şi 
cardinalii pentru care el nu era decât un măscărici de extremă stânga vedeau în el 
un excelent orator, care ştie să jongleze cuvintele potrivite pentru a atinge 
mulțimile. Avea și abilitatea de a include în discursurile sale citate literare, 
biblice sau filosofice care garantau cel mai bun efect. 


Om organizat, Carvalho aranjase să trimită iscoade — jurnaliști, angajaţi ai 
Serviciului de presă, răufăcători de meserie — în căutare de informaţii 
compromiţătoare despre unii și despre alții. Astfel, el fu printre primii care îl 
denunţară pe Alois Hudal, acel episcop austriac care organizase o filieră ce 
permitea foștilor criminali naziști să emigreze spre America de Sud. Afacerea 
provocase un scandal ce atinsese mulți prelați. Astăzi era uitată, dar cei care 
reuşiseră să treacă printre picături ocupau un loc important în carnetele lui Dom 
Alberto. De-a lungul anilor își constituise un dosar care putea rivaliza cu cele ale 
celor mai bune servicii secrete. Îl răsfoi cu satisfacţie, căutând persoana potrivită 
care putea să-l ajute să pătrundă misterul a ceea ce se petrecea în inima 
Arhivelor Secrete ale Vaticanului. Puse ochii pe un cardinal francez, care avea 
multe lucruri să-și reproşeze. 


— Contact! 


De data aceasta, în sfârşit, cronovizorul era gata să arate prima imagine. Nu era 
vorba, desigur, de o imagine din trecut, nu se ajunsese acolo. Se testa numai 
sistemul de vizualizare. La semnalul lui Pellegrino, părintele Leonardo trase în 
jos maneta care alimenta electric mașina. Progresiv, umbre în alb și negru 


apărură pe micul ecran cu diagonala de 31 cm. Formară curând o imagine 
lizibilă. Era o vedere de ansamblu a laboratorului lor. Pellegrino era uimit. 


— E ciudat, de ce scena e văzută din tavan? 


— Cred că e un efect de convergenţă, sugeră Leonardo. Toate liniile imaginii 
converg către un punct virtual situat deasupra ecranului dumneavoastră. Dar 
suficient de sus încât să evite deformările. 


Niciun salt în timp deocamdată, nu se ajunsese acolo. Era doar o imagine „în 
direct” a camerei în care se aflau, ca la televizor. Puteau de altfel să se vadă ei 
înşişi în timp ce lucrau. Singura diferenţă față de o cameră de televiziune: 
dispozitivul lor nu capta fotoni, era sensibil numai la remanenţa neutrinilor. 
Continuară să testeze sistemul de vizualizare. 


— Încercaţi o panoramă, sugeră Leonardo. 

Manipulând cursorul, Pellegrino mișcă „camera” spre stânga, apoi spre dreapta. 
— Un zoom acum? 

— Am înţeles. 

Părintele Emetti acţionă un alt cursor. Zoomul nu avea o rezoluţie extraordinară, 
dar le permitea să vadă puţin mai de aproape o carafă cu apă pusă pe un plan de 
lucru. 

— Aţi văzut, părinte Leonardo? 

Niciun răspuns. 

— Invers acum, lărgesc câmpul. 

Tot niciun răspuns. 


— Părinte Leonardo? 


Se întoarse. În spatele lui, părintele Leonardo era pe jos, inconştient. 


Spitalul Bambino Gesù, care depindea de Vatican, era rezervat, teoretic, 
îngrijirilor pediatrice. Dar Montini reuşise să-l transporte de urgenţă acolo pe 
părintele Leonardo. Fusese lovit de un infarct sever. Promptitudinea medicilor 
care s-au ocupat de el i-a permis să scape de ce era mai rău. Pentru moment, se 
odihnea într-o cameră de la primul etaj. Pellegrino îl întrebă pe asistentul de 
gardă dacă îl putea vedea pe bolnav. 


— Mergeţi, dar încă e foarte slăbit, îi spuse infirmierul. Nu îl obosiţi. 
— Poate ar fi mai bine să revin în altă zi? 
— Nu, cred că vrea să vă vadă. 


Pellegrino intră în cameră. Părintele Leonardo dormita, dar fu mulțumit să îl 
revadă pe tânărul său prieten. 


— Ne-aţi speriat, părinte! îi spuse Pellegrino zâmbind. 


— Eram pe mâini bune, medicii de la Bambino sunt dintre cei mai buni. Chiar 
dacă sunt departe acum de a mai fi un copil! Cum merge treaba? 


— Am luat o pauză, părinte, cu acordul lui Montini. Nu aveam curajul să 
continui după ceea ce vi s-a întâmplat. 


— Trebuie să continui, Pellegrino! Dar fără mine. 

— Asta iese din discuţie, părinte. Am prea mare nevoie de dumneavoastră! 
— Nu, nu. Medicii sunt categorici. Să continui ar fi sinucidere curată. 
Pellegrino înţelese că era inutil să insiste. 

— Va fi dificil să continuăm fără dumneavoastră, admise el, regretând sincer. 


— Vă descurcaţi foarte bine! Am obţinut primele imagini, acum trebuie puse la 
punct sistemele de programare. Dar nu sunteţi departe de ţintă, nu trebuie să 
abandonaţi sub nicio formă. 


— Şi dumneavoastră, părinte, ce veţi face? 


— Voi propune un înlocuitor pentru departamentul meu de psihologie de la 


Academia Pontificală. Cunosc câţiva care ard de nerăbdare! 
— Vă veţi întoarce la Milano? 


— Nu, voi merge să mă odihnesc într-o mănăstire din Puglia, lângă Bari, la 
Marea Adriatică. Dar mă veţi ține la curent, nu-i aşa? 


— Contaţi pe mine, părinte! 

Asistentul de serviciu întredeschise uşa. 

— Cred că trebuie să-l lăsaţi să se odihnească acum, sugeră el. 
Tânărul preot strânse tare mâna lui Leonardo, dar acesta o reținu. 


— Pellegrino, fiți prudent! 


21. 


— Aş vrea să vă vorbesc astăzi de o chestiune pe care, personal, o consider 
foarte gravă. 


Hubert de Meaux îi reunise în acea zi pe toți colaboratorii Muzeului Rockefeller 
în marea sală de conferinţe. Chiar și săpăturile în curs fuseseră întrerupte pentru 
ca toată lumea să poată fi prezentă. 


— Pariez că ne va vorbi despre articolul din The New Yorker, îi şopti Natacha 
lui Thomas. 


Avusese dreptate. Hubert de Meaux le arătă revista. 


— Tocmai am luat la cunoştinţă de un reportaj publicat săptămâna aceasta de 
celebra revistă americană. E redactat de un anume Edmund Wilsont. Acest domn 
nu e nici arheolog, nici istoric, e critic literar. Totuși, articolul său e foarte bine 
informat. Deci, l-a ajutat cineva. lar acea persoană — sau acele persoane — se află 
probabil printre voi. 


Liniştea care se lăsase în sală deveni din ce în ce mai apăsătoare. 


— Din păcate pentru noi, documentul acesta e unul dintre primele reportaje de 
fond despre pergamentele de la Marea Moartă. Revista în care a fost publicat e 
citită de peste un milion de persoane în Statele Unite și din restul lumii. Ce scrie 
Wilson, vă spun, e catastrofal. El sugerează că epigrafiștii — epigrafiștii noștri — 
care lucrează la traducerile manuscriselor ar avea, citez, „alte preocupări decât 
cele științifice”. 


— Cine poate afirma contrariul? spuse Natacha încet. 


— lată ce mai scrie Wilson: „Ne întrebăm dacă savanții care lucrează la 
pergamente nu sunt cumva împiedicaţi de diferitele lor angajamente religioase.” 
Şi mai departe: „Dacă luăm în considerare persoana lui lisus în perspectiva 
dezvăluită de pergamente, putem conștientiza evoluţia care conduce la 


creştinism. Mănăstirea din Qumran este, poate, mai mult decât Betleemul sau 
Nazaretul, leagănul creștinismului.” Cel mai grav e că acest Wilson își fondează 
argumentele pe o serie de detalii şi de informaţii precise, care nu i-au fost 
comunicate de Sfântul Duh! Cu alte cuvinte: există un trădător printre noi. Spun 
un „trădător”, nu un indiscret. Indiscreţii sunt niște neîndemânatici, trădătorii 
sunt animați de intenţia de a face rău și poate de a-mi face rău. 


— Acum suntem în plină paranoia, şuşoti Yoni. 


— În calitate de creştin, dar mai ales în calitate de istoric-arheolog, consider că 
singularitatea lui lisus e indiscutabilă. Cei care cred altceva au dreptul să creadă 
ce vor, dar nu îi obligă nimeni să lucreze cu noi. lată ce voiam să vă spun. Acum, 
vă întreb: persoana care l-a informat pe jurnalist se află printre noi? Are curajul 
să se denunțe? 


Linişte. Părintele de Meaux își plimbă încet privirea peste persoanele prezente. 
Natacha îl privi pe Yoni, care nu clipi. 


EI a făcut-o. Dar de ce s-ar denunța? 


— E adevărat că trădătorii sunt rareori curajoşi, reluă părintele de Meaux. 
Voiam să îi spun acestei persoane şi vă voi spune tuturor că pe viitor voi fi foarte 
preocupat de păstrarea seriozităţii și a integrităţii muncii noastre științifice. 
Dacă unii se plâng de lentoarea traducerilor pe care le livrăm publicului, să-și 
schimbe meseria! Știința nu se scrie la fel de repede ca un articol dintr-o revistă 
de senzaţie, Cred că am fost clar. Întrebări? 


Nicio întrebare. 


— Interpretez liniștea voastră ca pe un acord tacit. Vă mulțumesc pentru atenţie! 
Acum vă puteţi întoarce la lucru! 


— La lucru? spuse Thomas. E ora șaptesprezece, nu mă întorc la Qumran. 
Mergem să bem ceva, prieteni? 


— Am cumpărat un pepene frumos azi-dimineaţă, propuse Yoni. Dacă am merge 
să îl mâncăm în curte? 


Un mic grup format din Yoni, Thomas, Natacha și Thierry Darmont, un tânăr 
dominican, se reuni pe iarbă ca să-și împartă pepenele. 


— Mai întâi lucrurile serioase, prieteni, spuse Natacha. Cine e trădătorul? El nu 
va primi pepene! 


Toată lumea izbucni în râs. 
— E cald, dar astâmpără setea, spuse Yoni. 
Dacă e el, îşi spuse Natacha, atunci e un excelent actor! 


— Nici eu nu știu cine l-a informat pe acel jurnalist, spuse Thomas, dar ar putea 
fi oricare dintre noi. Cu toţii ne gândim la același lucru. 


— Întrebarea: lăsăm lucrurile aşa? întrebă Natacha. 


— Sunt indecis, spuse Thierry. In calitate de creștin, sunt de acord cu el în ceea 
ce privește caracterul unic al lui lisus. Dar noi suntem și arheologi, oameni de 
ştiinţă. Nu putem amesteca totul, adevărurile istoriei cu cele ale credinței. 


— Aveam impresia, spuse Thomas, că ne întoarcem cu șase secole în urmă, pe 
vremea Inchiziției. lată ce trebuie să gândim și ce e interzis să spunem. Și dacă 
nu vă conformaţi, mai bine plecaţi. 


— Până la urmă, lisus era evreu, nu? spuse Yoni. De ce nu ar fi preluat o parte 
din învățătura Sa de la esenieni? Se spune chiar şi că ar fi călătorit în India, în 
Egipt. Nimic nu vine din nimic. Important e ce a făcut cu acele cunoștințe pe 
care le-a acumulat. 


— lisus nu era un filosof, Yoni. Pentru mine, un creștin, EL e fiul lui Dumnezeu. 
Inspirația Sa venea de la Dumnezeu. 


— Tu nu zici nimic, Natacha? 

— Mă amuz. 

— Ce te amuză? 

Le arătă o scrisoare. 

— Un prieten care îmi scrie din Anglia. Vă amintiţi de John Allegro? 


— Da, era unul dintre primii parteneri ai Patronului când a început el săpăturile. 


— Ei bine, şi el Il trădează! 
Ea cită câteva pasaje din scrisoare. 


— Allegro a dat săptămâna trecută trei interviuri la un post de radio local din 
nordul Angliei. A declarat că „euharistia, o parte din rugăciunea Tatăl Nostru şi 
învăţătura dată de Hristos în Noul Testament puteau fi preluate din învățătura 
comunităţii din Qumran.” 


— Îngrozitor! 
— Când părintele de Meaux va afla, va face o tragedie din asta. 


— Să reacționeze cum vrea, nu-mi pasă! declară Natacha. Dar e o limită care nu 
trebuie depășită, aceasta e ascunderea informaţiilor. Responsabilitatea noastră în 
asta constă. 


— Ce vrei să zici? 


— Vreau să zic că nu are dreptul să ascundă descoperirile noastre dacă le 
consideră deranjante. Și cu atât mai puţin să le distrugă din ordinul Vaticanului. 


— Nu mergi puţin cam prea departe, Natacha? spuse Thomas. 


— Încă am familia în Rusia. Mi-au povestit cum se întâmpla pe vremea lui 
Stalin. Era acum cel mult zece ani. Nu se jena nimeni, pe-atunci, să 
muşamalizeze adevărul. Spun că trebuie să avem grijă. Dacă Vaticanul se 
amestecă în cercetările noastre, va trebui să facem cunoscut acest lucru. 


— Cu toate astea, cum mai stă treaba cu teza ta? o întrebă Thomas. 
— Sunt pe final, o susţin în octombrie. 

— El nu te deranjează? 

— Are prea multe pe cap. lar în teza mea mă rezum la fapte. 

— Ce vei face după aceea? 


— Sper că voi merge să fac săpături în situri. In curând, viaţa la muzeu va 
deveni irespirabilă. 


22. 


In biroul său din Milano, arhiepiscopul agita nervos stiloul pe care îl ţinea în 
mână. 


— Ce v-a spus părintele Leonardo? 
— Că nu mai are forţa să continue. 
— Bănuiam eu. Boala sa l-a epuizat. 


Pellegrino venise să îi dea socoteală despre vizita sa la căpătâiul bolnavului. Lui 
Montini îi era greu să își ascundă iritarea. 


— Acest accident e supărător, riscă să ne întârzie proiectul. Aţi insistat să-și reia 
locul? 


— Am vorbit cu cardiologul. Şi el crede că trebuie să înceteze orice activitate. Și 
mai e ceva... 


— Ce? 
— Cred că maşina asta... îl sperie. 


— Haideţi! spuse Montini. E una dintre descoperirile cele mai exaltante ale 
secolului. 


Pellegrino îl privi neîncrezător. 


— Nu exagerez, părinte Ernetti! Iar proiectul acesta, de acum înainte, va fi dus 
mai departe de dumneavoastră! 


Pellegrino, care se temea de această propunere, protestă imediat. 


— Monsenior, nu voi reuşi niciodată singur! 


Încă o dată, Montini se arătă inflexibil. 


— Veţi lucra singur până când îi veți putea arăta un rezultat papei. Dacă e 
convins, vom reuni în jurul dumneavoastră o echipă internaţională de cercetători 
de înalt nivel. 


Acest anunţ îl linişti puţin pe Pellegrino. 


— Aş avea nevoie, monsenior. Dar... nu vă mai e frică de scurgerea de 
informaţii? 


— Acum nu. Discutând cu Sfântul Părinte, am găsit un mod bun de a împiedica 
scăpările. 


— Ce mod? 


— Vă voi spune la momentul potrivit, răspunse Montini. Până atunci, prietene, 
ce spuneţi dacă v-aţi lua câteva zile de odihnă? 


— Da, am mare nevoie! Ultimele săptămâni au fost epuizante. Și accidentul 
părintelui Leonardo m-a afectat mult. 


— Luaţi-vă o săptămână. Unde aţi vrea să mergeţi? 
— Oh, nu foarte departe. Poate la Tarquinia? 
— Ah, vechea cetate etruscă? 


— Da, e un popor care m-a fascinat întotdeauna. Și apoi, voi merge până în 
Toscana. 


— Perfect! spuse Montini. Voi cere serviciilor tehnice ale Vaticanului să vă 
împrumute o maşină. Plimbaţi-vă, goliți-vă mintea și dormiţi mult! Veţi reveni în 


formă! 


— Mulţumesc, monsenior! 


La volanul unui Fiat 500 Topolino, părintele Ernetti o luă în direcţia provinciei 
Viterbo. Se apropia vara, vremea era superbă. Tarquinia se afla cam la o sută de 


kilometri de Roma. În acea cetate antică se remarcară odinioară regi legendari, 
precum Tarquin cel Bătrân, Servius Tullius sau Tarquinius Superbus. În ciuda 
vitejiei lor, toți fură supuşi Romei. Și, odată cu ei, poporul etrusc și frumoasa sa 
civilizație. 


Pellegrino își parcă mașina aproape de un sit păzit, cel al necropolei Monterozzi. 
Cum făcea de multe ori pe când era student, vizită cele câteva morminte care 
rezistaseră în mod miraculos timpului. Ele conţineau fresce întruchipând scene 
vesele, surprinzător de bine păstrate. Una ilustra un banchet în care oaspeţii 
petreceau cu ardoare, înconjurați de muzicieni. O alta evoca scene pastorale de 
vânătoare sau de pescuit. Culorile erau proaspete, tehnica realistă, ansamblul 
emana buna dispoziţie şi lipsa de griji. Toate personajele din aceste picturi 
emanau o atât de mare bucurie pentru viaţă, încât aproape uitai că erau moarte. 


leşind, Pellegrino cumpără de la vânzătorii ambulanți o reproducere destul de 
reuşită a unui drăguţ ulcior etrusc. De fiecare dată când venea aici, găsea că 
imaginea degradantă pe care romanii o răspândiseră despre predecesorii lor era 
nedreaptă. Ca şi cum Roma ar fi fost singura care a adus civilizaţia în Italia! Cu 
mult înainte de romani, o cultură mai veche, care venea probabil din Orient, 
imaginase o lume în care femeile erau egale cu bărbaţii, în care plăcerile vieții, 
până în mormânt, erau mai importante decât luptele sângeroase pentru putere. În 
fond, îşi spunea Pellegrino, știm puţine despre trecut, reținem mai ales ceea ce ne 
convine. Oare cronovizorul ar putea să ne ajute să ne schimbăm imaginea despre 
popoarele antice, să ni le apropiem? În acest caz, merita efortul. 


Urcă înapoi în mașină și se duse la câţiva kilometri mai departe, la ruinele 
marelui Templu din Tarquinia. Astăzi, nu era decât un morman de pietre invadat 
de buruieni. Dar pe Pellegrino încă mai avea puterea de a-l fascina. Se întinse pe 
iarbă. Cerul era de un albastru limpede, liniștea aproape totală, tulburată numai 
de cântecul păsărilor. 


— Şi pe dumneavoastră vă fac să visaţi, părinte, bunii noştri etrusci? 


Vocea era cea a unui bătrân, cu o pălărie cu boruri largi pe cap. Stătea în picioare 
pe un promontoriu. 


— Dintotdeauna, răspunse Pellegrino. 


Era, fără îndoială, unul dintre acei iubitori ai vechii Etrurii, cum se găsesc adesea 
în Latium. 


— Totuși, nu aveau același Dumnezeu ca dumneavoastră, spuse bărbatul. 
— Ce importanţă are? Credeau, ca şi noi, în realități care ne depăşesc. 
— Ei se încredeau în semnele naturii. 

— E o credinţă ca oricare alta, spuse Pellegrino. 

Bătrânul își trase sacoul pe umăr, într-un gest amuzant şi teatral. 


— Augurul stătea pe promontoriu, acolo unde mă aflu eu. Avea o mantie largă 
prinsă cu o fibulă... 


Işi ridică fruntea spre cer. 


— Şi chestiona viitorul privind păsările zburând. Ştiţi să interpretați zborul 
păsărilor, părinte? 


— Nu, spuse Pellegrino zâmbind. 

— E foarte simplu. Priviţi cerul. 

Pellegrino făcu ce îi spuse. 

— Decupaţi în minte un pătrat, să zicem... cu latura de zece metri. 
— În regulă. 


— Acum, vedeți cum intră păsările în acel pătrat. Dacă e prin dreapta, e semn 
bun. Dar dacă intră prin stânga, da sinistra, înseamnă că zeii vă rezervă surprize 
neplăcute. 


— Nu văd nici o pasăre deocamdată. 
— Nu-i nimic, vor sosi la un moment dat. 


Pellegrino înțepeni și aşteptă. Și dacă bătrânul avea dreptate? Dacă viitorul său 
urma să fie decis acolo, în câteva minute? Câteva secunde poate? 


Bătrânul își întinse degetul spre cer. 


— E un șoim, părinte. Cerul e interesat de dumneavoastră, dacă vă trimite un 
șoim! 


Pasărea trecu prin câmpul vizual al părintelui Ernetti. 
— Ei bine? spuse bătrânul. Pe unde a trecut? 


— Prin stânga, spuse Pellegrino livid. 


23. 


Natacha își susținu teza de arheologie într-o sală micuță a Universităţii Ebraice 
din Ierusalim, în prezența unei adunări de prieteni arheologi. Titlul exact era: 
Descoperiri arheologice în Galileea și în Iudeea: cazul lui Iisus în istorie. Hubert 
de Meaux, coordonatorul tezei, stătea în faţa ei alături de doi profesori 
universitari israelieni. Ea răspunsese excelent la numeroase întrebări. Din 
prudenţă, conform sfaturilor părintelui de Meaux, se limitase, în teza ei, la date 
tehnice, ferindu-se ca de ciumă de interpretările ce puteau suscita polemici. În 
cele din urmă, lucrarea sa obținu menţiunea „foarte onorabil”. Fu aplaudată de 
cei cincisprezece studenţi și colegi care se deplasaseră să o încurajeze. Printre ei 
se afla şi Thomas. 


— Bravo, Nat! îi spuse el. Ai fost extraordinară. 
Ea îl îmbrăţișă cu căldură. Părintele de Meaux o luă deoparte. 


— lată-vă arheolog, acum! Veţi continua lucrul la Rockefeller pentru moment. 
Dar imediat ce se va elibera un post, vă voi trimite pe teren. 


— Nu zic nu, mă usuc pe picioare în laboratoarele astea! 


— Vă înţeleg. Până atunci, continuaţi să lucraţi la manuscrise. Și fiți atentă la 
scurgerea de informaţii, spuse el cu un aer fals sever. 


Thomas îi făcu complice cu ochiul Nataşei. 
— Ni l-au schimbat? Pare să se fi calmat. 
— Să nu ai încredere în apele liniștite, sugeră Natacha. 


Făcură câţiva paşi în parcul universităţii. Ea era epuizată. Părintele de Meaux 
insistase ca toate detaliile istorice sau arheologice ale lucrării să nu conţină nicio 
greşeală. 


— E latura sa perfecționistă. Un adevărat cicălitor, dar la final iese o teză de care 


ești mulțumit. Vezi tu, suntem toți la fel la muzeu, îl considerăm insuportabil, dar 
nu ne putem abţine să nu îl admirăm. 


— Şi dacă am petrece seara la Tel Aviv, pe plajă? îi propuse Thomas. 
— Mă inviţi? 

— Pizza, dar nu şi casher, spuse el. 

— Nu contează! Să încercăm să ajungem până nu se întunecă. 


Două ore mai târziu, făceau baie în apa caldă a Mediteranei. Plaja era 
aglomerată. Ea ieși prima. Când o regăsi el pe plajă, citea Haaretz, ziarul de 
seară. Citi și el titlul scris mare: „WAR?”. 


— Crezi că Israelul va intra în război? o întrebă el. 
— N-am nicio idee, povestea asta cu canalul face situaţia explozivă. 


Trei zile mai devreme, într-adevăr, colonelul Nasser naţionalizase Canalul Suez, 
ceea ce le displăcea foarte mult Franţei și Marii Britanii. 


— Dacă Israelul intră în război, voi fi mobilizată, spuse ea. 
— Nu suntem încă acolo. Mergem să mâncăm? 


Nu era decât o pizza cu fructe de mare, dar restaurantul era ţinut de un adevărat 
napolitan ce devenise celebru la Tel Aviv. Se instalaseră pe balcon. Răcoarea 
serii și calmul care revenea pe plajă, în ciuda zgomotului circulaţiei, făceau din 
acest moment unul paşnic și fericit. 


— Ce plăcere să te regăsesc în sfârşit, îi spuse el. Voiam să-ţi spun... 
Işi căuta cuvintele. Ea îl întrerupse. 


— Nu o spune, răspunse Natacha. Și eu ţin la tine, dar nu mă întreba prea multe. 


Inţelese că nu trebuia să insiste, ea avea prea multe pe cap. Schimbă subiectul. 


— Unde se află acum manuscrisul lui Dayoub? întrebă el. 


— Tot la Rockefeller. E în curs de restaurare. Dar părintele de Meaux a trimis 
copii unor cercetători din Statele Unite și din Italia. 


— la treaba în serios, totuşi! 


— Evident. E un mare savant, dar e împărţit în două. Pe de o parte arheologul, 
care găsește că manuscrisul lui Dayoub e pasionant. Pe de altă parte, soldatul lui 
Hristos, care ascultă de ordinele Sfântului Scaun. Nicio informaţie despre 
manuscrise nu iese la iveală fără să treacă de el. Știu totuși că niște colegi au 
descoperit adevărate comori. 


— De exemplu? 
Scoase un carnețel din rucsac. 


— Asta, de exemplu. Un fragment din Grota IV care anunţă sosirea unui om- 
dumnezeu. Citez textul: „Atunci se va ridica un rege și va fi mare pe Pământ. Va 
fi întâmpinat cu numele de Fiul lui Dumnezeu și îl vor numi Fiul Prea-Înaltului.” 
E un text esenian, îți reamintesc, nu un citat din Evanghelii! 


— E tulburător, aşa e. 


— Fragmentul e conservat într-un seif. Hubert de Meaux a interzis orice discuţie 
despre el. Ceea ce mă îngrijorează... 


— Da? 

— Dacă acest fragment ar dispărea? Dacă ar fi distrus? 
— Din fericire, Nat, eşti aici să faci pe-a Zorro! 

Ea ignoră tonul lui ironic. 

— Acum că am diploma, nu mă voi mai preface. 

— Cearta de data trecută? 


— Nu va trece niciodată. Voi merge până la capătul cercetărilor și vor vedea ei 
toţi! 


El nu spuse nimic. Apoi îi vorbi privind-o în ochi. 
— Natacha, pot să-ți spun și eu ce cred? 
— Haide! spuse ea intrigată. 


— Cercetările tale mi se par interesante, dar ele nu ajung la credința mea. Pentru 
mine, lisus e mult mai mult decât o figură a istoriei. Găsesc atât de frumoase 
aceste cuvinte ale Predicii de pe munte: „Fericiţi cei blânzi, că aceia vor moşteni 
pământul. Fericiţi cei ce plâng, că aceia se vor mângâia. Fericiţi cei cu inima 
curată, că aceia vor vedea pe Dumnezeu.” Hristos nu îi putea cita pe esenieni, e 
imposibil. Sunt cuvinte care vin din inimă. 


— Înţeleg că eşti afectat, tu eşti creştin. 


Thomas fu puţin iritat de acest mod puţin mecanic de a-l așeza într-o „cutie cu 
idei”. 


— Nu, e mai profund de atât. Ţi-o voi spune altfel. Când eram copil, trăiam cu 
tatăl meu într-o casă mare aproape de Bellême, în Perche. In unele nopţi, erau 
furtuni puternice. Imi era frică, din cauza tunetelor și fulgerelor. 


— Sărăcuţule! 


— Nu râde de mine. Cum nu o mai aveam pe mama, tatăl meu venea să mă 
consoleze. Imi spunea că pruncul lisus veghea asupra mea, că mă iubea. Şi așa 
îmi revenea somnul. 


— Dacă ti-ar fi zis „Moş Crăciun”, ar fi fost la fel! 
El o ignoră. 


— Nu, lisus e altceva. Era pentru mine siguranţa că există în lume o rezervă de 
iubire cum numai o mamă poate să ofere. lisus încarna acest lucru. Ideea că, 
undeva, chiar dacă ești abandonat de toată lumea, e cineva care te iubește. Fără 
asta, viaţa nu are sens. 


— Câţi ani ai, Thomas? întrebă ea. 


— 21 de ani. Şi tu? 


— La fel, doar că n-am avut aceeași viaţă. În timp ce tu tremurai sub aşternuturi 
din cauza furtunii, eu i-am văzut pe părinții mei deportaţi. Din fericire, nașul 
meu m-a adus aici, în Palestina, sub mandat britanic. Am crescut într-un kibbutz, 
cu alți copii ai deportaților. Noaptea, mulți plângeau și nu numai din cauza 
tunetelor. Nu aveam niciun prunc lisus ca să ne consoleze. lar Dumnezeul din 
Israel alesese în acel moment să plece în vacanţă, abandonându-Și poporul. Nu 
aveam decât frica şi am crescut cu asta. 


— Înţeleg. 


— Nu am nimic împotriva lui lisus, Thomas. Chiar te invidiez că îl numeri 
printre membrii familiei tale. Dar el nu a făcut nimic pentru mine. Măcar nu mă 
împiedica să îl privesc cu ochi de istoric, să îl consider ca pe un moment din 
istoria țării mele, nu ca pe un Dumnezeu. 


El îi luă mâna, dar ea se desprinse. 


1 Acest text e autentic. Făcea parte din textele eseniene cele mai tulburătoare, 
într-adevăr. 


24. 


Părintele Ernetti înclină deșteptătorul de pe masa din laborator, sprijinindu-l de o 
carte. ÎI orientă cu grijă spre tavan. Deoarece cronovizorul captează imagini de 
ansamblu, îşi spuse el, vom citi cu ușurință ora. Progresase mult în punerea la 
punct a mașinii. Acum că sistemul de vizualizare era operaţional, trebuia să-i 
demonstreze papei că aparatul era capabil să vadă în trecut, chiar dacă nu putea 
fi vorba decât de salturi foarte mici. Petrecu mai multe zile să pună la punct un 
mecanism provizoriu care se datora mai mult propriilor sale intuiții decât 
indicaţiilor lui Majorana. 


Acele deşteptătorului arătau ora zece şi trei minute. Notă ora pe un carnet, apoi 
aşteptă. O oră, apoi două, apoi trei. Îşi preparase o cafea și aştepta citind o 
traducere italiană a romanului Bun venit, tristeţe, al franțuzoaicei Françoise 
Sagan, pe care se spune că Francois Mauriac o catalogase drept un „mic monstru 
șarmant”. Fu puţin șocat, la fel ca majoritatea catolicilor, de latura libertină a 
poveștii, dar îşi spuse că până la urmă moravurile s-au schimbat și Biserica ar 
face bine să-și dea seama de asta, altfel riscă să rămână depăşită. Împotriva 
acestui lucru cronovizorul nu putea face nimic. 


În jurul orei paisprezece se îndreptă spre sistemul de comandă al mașinii. Pentru 
moment, nu era decât un amalgam de fire electrice. Nişte roți dinţate erau 
folosite pentru a programa — în secunde — amplitudinea saltului în timp. 
Programă maximum: zece mii opt sute de secunde, adică trei ore. Porni mașina 
apăsând pe un buton mare. Ecranul arătă ceea ce se aştepta, o perspectivă de 
ansamblu și în alb-negru a laboratorului. Pe masă, așezat în centrul camerei, 
deşteptătorul era tot acolo. Făcu un zoom. Acele indicau ora unsprezece și două 
minute. Se întorsese în trecut cu trei ore. Nu era o victorie neînsemnată, chiar şi 
eroul din Maşina timpului începuse cu pași mici! 


Il chemă pe Montini. Era în arhiepiscopia sa din Milano, dar vestea era suficient 
de importantă încât să vină la Roma. Ascultă explicaţiile lui Pellegrino. Spre 
deosebire de tânărul preot, el nu sări în sus de bucurie. 


— E bine, dar încă e insuficient pentru a merge la papă. De ce sunteți limitat la 


trei ore? 


— Nu ştiu, o eroare s-a strecurat într-o ecuaţie. Ne interzice, deocamdată, să 
depășim această limită de zece mii opt sute de secunde. 


Montini fu cuprins de neliniște. 
— Calculele lui Majorana sunt false? 


— Nu, eu am comis greşeala. Știu în ce ecuaţie, dar nu ştiu în ce loc. E o ecuaţie 
lungă. 


Montini se linişti. 


— Ei bine, corectaţi-vă lucrarea, prietene! Și nu mă chemaţi de la Milano pentru 
nimicuri! 


Pellegrino era descumpănit. 


— Dar... nu e un nimic, monsenior! Am efectuat azi-dimineaţă un prim salt în 
timp! 


— Vă repet, e insuficient. Cu mașina aşa cum e acum, aţi putea merge până la o 
lună în trecut? 


— Teoretic, da. Dar trebuie să găsesc mai întâi eroarea. Și să refac o parte dintre 
circuite. 


— Ce mai așteptați, Ernetti? La treabă! Și țineţi-mă la curent! 
Pellegrino se încruntă. 
— Vă amintesc, totuși, că sunt singur, monsenior. 


— Dacă reușiţi, v-am mai spus, vă voi găsi colaboratori. Dar arătaţi-mi mai întâi 
că maşina aceasta, care ne-a costat o avere, e altceva decât un vis deşert. 


Și plecă. 


O lovitură puternică de picior în ușă. Părintele Ernetti era calm, dar consideră că 
de data aceasta Montini depășise limitele. Luă şi un scaun, pe care îl aruncă în 


cameră cu forță. Zgomotul atrase atenţia unei gărzi elveţiene. 
— E totul în regulă, Părinte? 

Pellegrino se ruşină. 

— Da, nu vă îngrijoraţi! 


Răceala lui Montini, indiferența sa la eforturile pe care le depunea de la început, 
îl revoltaseră. Munca lui, până la urmă, era să predea muzica. Ce căuta el în 
povestea asta de adormit copiii? Se lăsă să cadă pe un scaun. Acum se calmase, 
dar apărea o întrebare: ce e blocat în mecanismul maşinii? Unde e eroarea? 
Scrise febril ecuaţia greşită pe tablă. O reciti de mai multe ori. Avu sentimentul 
că soluţia era acolo, aproape, la fel ca acele cuvinte care-ţi stau pe limbă, dar nu 
le poţi rosti. În astfel de situaţii, spunea Leonardo, „trebuie să-ţi goleşti mintea 
gândindu-te la cu totul altceva. Vei vedea că ideile se vor așeza la loc, în mod 
miraculos.” Să încercăm, îşi spuse Pellegrino, să ne gândim la altceva. Să ascult 
muzică? Imposibil. Acum că lucra singur, Montini îi interzise radioul şi pick- 
upul, care, după el, îi dăunau productivităţii. Să merg la cinema? Sunt atât de 
obosit, încât voi adormi. 


O idee îi trecu prin minte. Îmbrăcă o vestă, ieși din clădirea Arhivelor şi merse în 
Piaţa Sf. Petru. Ceea ce căuta se afla nu departe de acolo, în cartierul Castel 
Sant” Pasquale. Un banal chioșc de ziare cu benzi desenate şi reviste populare. 
Alese una dintre ele. Titlul ei era celebru: Playboy. Era o reeditare a primului 
număr istoric al ediţiei americane a revistei, cu fotografiile lui Marilyn Monroe 
dezbrăcată. O întinse vânzătorului dându-i banii. Acestuia îi fu greu să ascundă 
un zâmbet văzându-i sutana, dar Pellegrino avea mintea cu totul în altă parte. 


Înapoi în laborator, reduse lumina şi răsfoi ziarul. Articolele nu îl interesau, ci 
doar fotografiile. Majoritatea erau vulgare, chiar şi cele ale starului. O reclamă îi 
atrase atenţia. Era o tânără, aproape timidă, care poza în sutien ca să promoveze 
o marcă de lenjerie sexy. Avea un zâmbet temător, ca și cum și-ar cere scuze 
pentru poza pe care o făcea, cu siguranţă, ca să-și câştige existenţa. I-o amintea, 
în mod irezistibil, pe verișoara sa, Pia, acum cincisprezece ani. După o plimbare 
în pădure, când erau adolescenţi, traversaseră un mic pârâu. Ca să nu se ude, Pia 
îşi ridicase rochia foarte sus. Nu durase decât câteva secunde, dar tânărul tot 
rememora scena în visele sale cu ochii deschişi. lar acum, o revedea pe Pia 
aproape goală în această revistă nenorocită. Nu era ea, dar forța acelei imagini 


făcu ordine în gândurile sale. 


Atunci, exact ca o uşă care se deschide fără de veste, ecuaţia lui Majorana îşi 
dezvălui eroarea ascunsă! Nu era mare lucru, doar o operaţie greşită care se 
disimula ca o insectă dăunătoare în pădurea aglomerată a spiritului său. Cu o 
mișcare furioasă a buretelui, șterse de pe tablă partea greşită a ecuaţiei. Nu îi 
trebuiră mai mult de opt zile, începând de atunci, ca să reorganizeze inima 
cronovizorului. Încordat, afișă două milioane șase sute de mii de secunde, adică 
un salt de treizeci de zile în trecut. Apoi porni cronovizorul. 


Nimic. Totul era negru. 


Pellegrino era la limita descurajării. Era gata să abandoneze, când observă o 
mică pată albă în partea din dreapta jos a ecranului. Veioza. Era veioza 
laboratorului! Vedea laboratorul așa cum era cu o lună în urmă, dar... noaptea. 
Doar veioza de serviciu rămăsese aprinsă. Puțin confuz, adăugă zece ore — adică 
treizeci şi şase de mii de secunde — timpului programat. Ecranul arătă atunci o 
scenă emoţionantă. Un râs nebun, unul dintre prea rarele momente de 
complicitate și de fericire pe care le avusese cu părintele Leonardo, cu o lună în 
urmă. În timp ce părintele Ernetti manipula un aparat de sudură, Leonardo era în 
picioare în faţa tablei cu ecuaţii. Imaginea era mută, dar Pellegrino putea ghici ce 
spuneau. De când fusese numit preot, se arătase preocupat să ajute persoanele în 
dificultate. Cum nu era nici bogat, nici medic, învățase cititul pe buze de la un 
prieten ortofonist. Citind pe buzele celor cu probleme de auz, voia să îi ajute să 
iasă din cuşca lor acustică. Fără să exceleze la asta, se descurca destul de bine. 
Privind ecranul cronovizorului, putea înţelege cuvintele pe care le schimbase, cu 
o lună în urmă, cu Leonardo. Și înţelese originea râsului lor nebun: râdeau de 
Montini, care îi impresiona atât de tare când era printre ei. Pellegrino îi imitase 
postura arogantă și cele câteva grimase ale sale, iar asta îl făcuse pe părintele 
Leonardo să râdă cu lacrimi. Se gândi imediat la bătrân, pentru care aventura 
cronovizorului era cu siguranță terminată. Apoi instală o cameră Bell & Howell 
de șaisprezece milimetri, cu faţa la ecranul de vizualizare. Trebuia înregistrat un 
eveniment din trecut pe care să-l poată arăta Sfântului Părinte. 


Papa fu impresionat de filmuleţul pe care părintele Ernetti i-l proiectase pe un 
ecran de cinema instalat pe un trepied. La fel și Montini. Prezenţa pe ecran a 
părintelui Leonardo, în prezent spitalizat, era cea mai concretă dovadă. Montini 
nu îl întrebă pe Pellegrino despre cauza amuzamentului lor, poate o ghicise. Dar, 
ca întotdeauna pe acest om ce nu cunoștea emoțiile, îl interesa doar rezultatul. 


Pius al XII-lea luă cuvântul: 


— Știm acum că mașina concepută de Ettore Majorana permite să călătorim în 
timp, ceea ce e deja un miracol. Dacă vrem să mergem mai departe, până în 
timpurile evanghelice, trebuie să trecem la viteza superioară. Cum vedeți 
organizarea lucrului, Montini? 


— Sfinte Părinte, spuse Montini, trebuie să ţinem cont de doi parametri: 
îmbunătăţirea maşinii și secretul ce trebuie păstrat. Părintele Ernetti are nevoie 
de ajutor. 


— Cum vă pot ușura munca? întrebă papa. 


— Dacă cererea vine din partea dumneavoastră, Sanctitatea Voastră, veți obține 
concursul celor mai mari oameni de știință de pe planetă. 


Montini citi notiţa pe care și-o pregătise. 


— Putem conta pe colaborarea profesorului Desmond Miller, care a lucrat mai 
mulți ani alături de Enrico Fermi la Institute for Nuclear Studies din Chicago. 
Mă gândesc şi la Ferdinando da Fonseca, un specialist portughez în optică 
ondulatorie. Și la laureatul japonez al premiului Nobel, Satsuo Tanaka. Am și doi 
francezi şi un englez care ar putea face treaba asta. 


— [i voi chema pe rând, spuse papa. 


— Dacă ne gândim bine, am putea aduna o duzină de colaboratori. Nu pe toți în 
același timp, desigur. Vom organiza munca în funcţie de posibilităţile lor. 


— Le veţi arăta cronovizorul nostru? întrebă Pellegrino neliniștit. 
— In niciun caz! se răsti Montini. 


Papa confirmă. 


— Cronovizorul trebuie să rămână secret până ne atingem scopul final. Li voi 
revela existenţa de la balconul palatului când vom capta chipul Domnului. Nu 
înainte. 


— Dar cum vor putea lucra la cronovizor fără să-l vadă? 


— Ne-am gândit la asta, spuse Montini. Grupul de cercetători va lucra la Palatul 
episcopal, într-o sală pe care Sfântul Părinte ne-o va pune la dispoziţie. Proiectul 
va fi prezentat ca unul pur teoretic, extrapolat de la lucrările lui Majorana. 
Dumneavoastră, părinte Ernetti, veţi observa și veţi nota tot ce se va spune. 
Cronovizorul virtual va fi modelul ideal de la care veţi porni şi veţi face să 
evolueze cronovizorul real, care va rămâne în Arhivele Secrete. 


— În ceea ce priveşte aspectul financiar, spuse papa, părintele Montini se va 
ocupa de tot ce trebuie. Cereţi ce vă trebuie, portofelul e deschis. 


— În termeni rezonabili, totuşi! preciză Montini. 


25. 


La exterior nu părea decât un aparat foto, un model destul de banal. Ce era mai 
interesant se găsea în interior. 


— Cu această peliculă ultrasensibilă, va fi suficient să luminaţi cu o simplă 
lanternă ceea ce fotografiați. 


Preocupat să-i satisfacă pe prietenii săi sovietici, Carvalho își trezise reţelele 
adormite de la Vatican. Singura dintre cunoștințele sale, care putea pătrunde în 
Arhivele Secrete fără să atragă atenţia, era un cardinal francez. Stabiliră să se 
întâlnească în somptuoasa casă pe care Carvalho o deţinea în suburbia Romei. 


— Mercedesul meu vă va aștepta în Piaţa Sf. Petru. Imediat ce veţi face poza, 
veţi da aparatul foto șoferului. Să vă puneţi mănuși, ca să nu lăsați amprente, 
monsenior! 


— Vă daţi seama ce îmi cereţi? Chiar nu ştiu de ce am acceptat. 


— Din două motive, monsenior: ca să mă împiedicaţi să pălăvrăgesc despre 
micile dumneavoastră afaceri cu Banca Ambrosiano... 


— Vă rog, încetaţi cu asta! 


— Dar mai ales pentru că susțineţi cauza noastră. E adevăratul motiv și cel mai 
nobil. 


— Când vreţi să operaţi? 


— Marţi, puţin înainte de miezul nopții. 


Pellegrino avea un mic cusur scuzabil pentru un cercetător ce trebuia să pună la 
punct un experiment delicat: era maniac. Îşi amintea foarte bine ultima pagină pe 
care făcuse notițe, cu o seară în urmă. Îşi amintea cu atât mai mult cu cât 
conștientizase, în timpul nopţii, că făcuse o eroare grosieră de calcul, cauzată, cu 
siguranţă, de oboseală. E adevărat că nu era mereu ordonat, dar era dezordinea 
lui şi se regăsea în ea. Avu sentimentul, din cauza altor indicii, că cineva 
pătrunsese în încăpere şi cotrobăise pe acolo. Poate făcuse şi fotografii? Își 
întrebă garda elveţiană, care nu remarcase nimic. Într-un loc atât de bine păzit ca 
Arhivele Secrete ale Vaticanului, acest lucru nu putea însemna decât un lucru: 
intrusul venea din interior, aparținea personalului Vaticanului. 


O oră mai târziu, Montini veni în fugă. Spiritul său neîncrezător îl determină să 
ia ameninţarea în serios... şi să găsească cel mai bun mod de a identifica 
vizitatorul. 


— Cronovizorul, spuse el. 
— Da, cum de nu m-am gândit? 


— Daţi înapoi din oră în oră, imediat după plecarea dumneavoastră de aseară. 
Vă puteţi orienta în spațiu? 


— Încă nu, răspunse Pellegrino. Vom avea o vedere de ansamblu, dar în „unghi 
larg”. Vom vedea suficient. 


— Să ne grăbim, spuse Montini. Ah, trebuie să înregistrăm scena pentru a avea o 
dovadă. 


Părintele Ernetti merse să-şi caute camera Bell & Howell, pe care o orientă spre 
ecranul cronovizorului. Apoi își activă maşina, care începu să hârâie. 


— La ce oră aţi plecat aseară? întrebă Montini. 
— Puțin înainte de ora douăzeci şi două. 
Merse la tabloul de comandă. 


— Pornesc deci la douăzeci și unu treizeci, anunţă Pellegrino. 


Reglă roțile zimţate ale cronovizorului, dând înapoi cu aproximativ treizeci şi 
cinci de mii de secunde în trecut. Apoi își porni Bell & Howellul. 


— A pornit! 


Pe ecranul cronovizorului, se văzu pe el însuși aranjându-și lucrurile, stingând 
lumina şi părăsind încăperea. 


— Nu se mai vede nimic, spuse Montini. 


— Nu e nicio problemă, monsenior! Mașina nu captează fotonii, ci neutrinii 
remanențţi. E suficient un mic reglaj. 


Accentuă sensibilitatea colectorilor la remanenţa neutrinilor. Chiar dacă se bazau 
pe un principiu diferit, imaginile pe care le vedeau semănau cu fotografiile 
captate cu infraroşu de aparatele militare de observaţie. Nimic nu se întâmplă la 
ora douăzeci şi două. Și nimic la douăzeci și trei. Tot nimic la miezul nopții. 
Părintele Ernetti profită pentru a schimba filmul camerei sale. 


— Păstraţi imaginea după miezul nopţii, spuse Montini. Gărzile elveţiene se 
înlocuiesc la miezul nopţii. Dacă cineva pândeşte la interior, va profita de 
momentul înlocuirii ca să intre în încăpere. De altfel, priviţi... 

Montini ghicise corect. Uşa se deschise încet. 

— Sosește! Porniţi camera de şaisprezece milimetri. 

Pellegrino începu să filmeze ecranul. 

— Bayard! 

Era cardinalul Laurent Bayard, un francez. 


— Un apropiat al lui Carvalho, preciză Montini. 


Bayard avea o lanternă cu care aruncă, mai întâi, o privire de ansamblu. Apoi 
scoase din geantă un mic aparat foto și a fotografiat prototipul pe care îl lumina 
cu lampa așezată pe o masă. Îngenunche pentru a deschide sertarele biroului în 
care părintele Ernetti aşezase calculele lui Majorana. 


— V-aţi încuiat sertarele? întrebă Montini. 

Pellegrino nu mai ştia. Se bâlbâi. 

— Ah... cred că da. 

Le încuiase. Oftă. Bayard insistă trăgând de sertar, dar renunţă repede. 
— Din fericire, are talentul unui tâlhar de operetă, spuse Montini. 
Înainte de a pleca, Bayard făcu alte poze mașinii. 

— Ce poate face cu pozele acestea? 

— Nimic, dacă nu cunoaște veritabila funcţie a cronovizorului. 


Bayard părea grăbit să termine. Îşi stinse lanterna, deschise prudent ușa şi ieși în 
mare grabă. 


— Un amator, spuse Montini cu dispreţ. 
— Ce facem? întrebă Pellegrino. 


— Treceţi în laborator și developaţi filmele, ca să le putem arăta în a doua parte 
a dimineții. 


— Cui? 


— Papei, evident. 


26. 


Expresia de dezgust a lui Pius al XII-lea în faţa filmului proiectat era mai 
elocventă decât orice invectivă. 


— Opriţi filmul ăsta! 
Montini opri proiectorul. 
— E greu de crezut, Sfinte Părinte, spuse Montini, dar filmul nu minte. 


— Ştiam că Bayard are legături cu Carvalho, răspunse papa, dar mă gândeam la 
o simplă complicitate ideologică. Chiar şi cardinalii mă trădează! 


— Ştim măcar două lucruri, spuse Montini. Carvalho ştie că pregătim ceva, dar 
nu știe ce anume. Dacă l-a trimis pe Bayard, e pentru a se informa. 


— Ceea ce a văzut nu le va zice mare lucru, Sfinte Părinte, spuse părintele 
Ernetti. 


— Da, dar pe măsură ce vom avansa, vor ajunge să înțeleagă, răspunse papa. 
Mai ales că... 


Scoase din sertar o serie de notițe scrise de mână. 


— Am început să iau contact cu cercetătorii de care am vorbit. În general, 
reacţiile sunt foarte pozitive. Sunt flatați să fie chemaţi de mine, dar ceea ce îi 
intrigă cel mai mult e faptul că vorbesc de Majorana. Pentru unii, e ca şi cum l-aș 
evoca pe Albert Einstein! 


— Aveţi un răspuns de la Desmond Miller, fizicianul din Chicago? întrebă 
Montini. 


— Da, e de acord. 


— E un avantaj important pentru noi. E un mare fizician. 


— În ritmul acesta, îi putem reuni pe toți în câteva luni. Ceea ce înseamnă că... 


— Ceea ce înseamnă, continuă Montini, că sursele scurgerilor de informaţii se 
vor multiplica. Și Carvalho va deveni din ce în ce mai curios. 


— Ar trebui să fiți de două ori mai vigilent, Montini. Şi dumneavoastră, părinte 
Ernetti. Ce facem cu Bayard? 


— E simplu, îi spuse Montini papei. Îl veţi propune pentru o promovare! 


Când nu se juca de-a spionul amator, cardinalul Laurent Bayard era un om cu 
care te puteai înțelege perfect. Asistent de cercetare la CNRS în Franța, predase 
teologia la Institutul Catolic din Paris. Vorbind perfect italiana, arta diplomaţiei 
i-a atras stima tuturor, ceea ce a condus la ocuparea unor funcţii importante în 
mai multe instanţe ale curiei romane. Tocmai prezida o comisie la Palatul 
episcopal, când îl văzu intrând pe Montini, care se instală în spatele sălii. 
Bayard, surprins, se opri un moment. 


— E o mare onoare să vă primim în această instanță, monsenior! îi spuse 
Bayard. 


— Continuaţi, vă rog! îi spuse Montini. Vom discuta la finalul ședinței. 


Cincisprezece minute mai târziu, Bayard terminase ședința. Se îndreptă spre 
Montini zâmbind, dar părea puţin neliniștit. 


— Papa nu a primit decât complimente pentru modul în care vă exercitați 
îndatoririle de preot, Eminenţă. 


— Papa e prea generos, spuse Bayard. Cărei împrejurări îi datorez... 
— Am venit să vă felicit pentru promovare, îi spuse Montini. 


— Promovare? 


— Nu ştiaţi? Papa vă trimite la Fort-de-France. V-a numit în fruntea conciliului 
episcopal al Antilelor Franceze. Ce noroc, Eminenţă, plecaţi la soare! 


27. 


Era o mare dezordine. La fel ca Natacha, majoritatea tinerilor soldaţi care 
veniseră la Beer Şeva cu propriile mijloace încercau să-şi regăsească unităţile. Pe 
29 octombrie 1956, micul stat Israel declanșase ostilitățile, invadând fâșia Gaza 
şi lansându-și trupele în sudul Sinaiului. Operaţiunea făcea parte dintr-un plan 
pus la punct alături de Franţa şi Regatul Unit pentru a forța Egiptul să redeschidă 
canalul Suez. 


„La început, vei fi emoţionată ca un boboc. Abia după aceea se complică 
lucrurile”, îi spusese un ofițer care participase la războiul din 1948. Pentru 
moment, problema tinerei era să repereze corect autobuzul civil printre sutele de 


autobuze ce fuseseră rechiziționate de armată pentru a pleca pe front. 
— Natacha! 

Era Yoni Landau, colegul ei de la muzeu. 

— Ştiu unde e. Urmează-mă! 


Autobuzul era deja plin. Găsi un loc în spate, pe o banchetă de lemn. Treizeci de 
minute mai târziu, vehiculul o luă pe drumul spre Sinai, pe urmele coloanei 
ultrarapide a șefului statului -major Moshe Dayan. Când începu traversarea 
deşertului, căldura deveni repede infernală în carcasele acelea de oțel lipsite de 
aer condiționat pentru a economisi carburant. Dar cu toții — studenți, 
comercianți, ingineri — cântau cântece tradiționale pentru a-și face curaj. Apoi 
fiecare încercă să adoarmă în ciuda zdruncinăturilor drumului. Natacha avea 
sentimentul că urma să treacă printr-una dintre cele mai mari încercări din viața 
ei. „Războiul nu te minte, îţi spune repede cine eşti”, îi spuse acelaşi ofiţer. Îşi 
aminti o altă frază, pe care nu mai știa unde o citise: „Apropierea morţii e cea 
mai fidelă oglindă.” Yoni, alături de ea, părea pierdut în gândurile sale. Se 
gândea probabil la familia sa, ca majoritatea celor din autobuz. Era un avantaj? 
Natacha, neavând pe nimeni, nu avea să-și dea socoteală decât ei însăși. 


La jumătatea drumului, coloana se opri. Un soldat veni să le transmită ştirea: 


— Parașutiștii batalionului opt sute nouăzeci au aterizat pe Mitla. Sosesc pe 
canal! 


Fu un „ura” general. Apoi coloana de autobuze reluă drumul. Mâncau ce puteau, 
când mâncau. Important era să bea, ca să evite deshidratarea. Ce rămânea de 
făcut era cel mai greu. Câteva ore mai târziu, autobuzul se opri din nou. Natacha 
ieși. Văzu trecând un avion al armatei. Aerul mirosea a petrolul care ardea la 
Port Fuad. 


— Ce se întâmplă? 
— Ne separăm, îi spuse un colonel. Voi atacați Şarm-el-Șeih! 


Toţi auziseră. Entuziasmul de la început lăsă loc repede unei angoase generale 
care se traducea, în autobuz, printr-o tăcere apăsătoare. Unii recitau o rugăciune. 
Auziseră că egiptenii dețineau materiale de război moderne şi că se apărau ca 
niște drăcuşori. Natacha își ajustă casca şi își verifică arma. Drumul lor către 
Șarm-el-Șeih nu dură decât vreo treizeci de minute. 


— Ei, ajungem! spuse cineva. 


Natacha privi pe fereastră, dar nu văzu nimic. Deodată, o bubuitură îngrozitoare 
opri coloana. Erau atacați cu tunuri! Toți, cu arma în bandulieră, ieșiră din 
vehicule și se împrăștiară în peisajul stâncos. Văzu, în sfârşit, orașul. De fapt, 
„orașul” era un sătuc de pescari devenit de azi pe mâine o bază strategică pentru 
marina egipteană. Sub conducerea unui ofiţer, tinerii se reorganizară în mici 
grupuri și înaintară prudent spre primele clădiri. Se auzea trosnetul sec al 
puștilor automate. 


Atunci, fără niciun avertisment, teama sosi. Nu era alt cuvânt. Teama ca o boală 
copleșitoare care se instalează mai întâi în măruntaie, apoi paralizează gândirea. 
Ea se credea la adăpost din cauza ororilor pe care le trăise în copilărie, în 
Ucraina. Se înșela. Armura subțire de certitudini pe care o construise în ani de 
zile, începea să se desprindă. Începu să tremure. Yoni, lângă ea, îi zâmbi. Îi 
propuse să treacă în spatele lui. Ea refuză. 


— Stop! Sunt chiar în faţă la trei sute de metri, spuse un sergent. 


„Ei”? In faţă, ea nu vedea decât umbre. Oameni, cu siguranţă la fel de tineri ca 
ea, care se pregăteau totuși să facă tot posibilul ca să-i trimită bucățele de plumb 


în corp. Își strânse arma şi se pregăti să tragă. Şi deodată... 
— Incetaţi focul! 


Un ofiţer israelian sosea alergând cu un difuzor. In faţă, se auzea același anunţ în 
arabă. 


— Să nu trageţi sub nicio formă! repetă ofiţerul. 

— Dar... ce se întâmplă? întrebă un tânăr soldat. 

— E un ordin de la statul-major. Oprim războiul! 

Natacha era uluită. Se auzeau strigăte de bucurie în tabăra egipteană. 
— Au câştigat? 

— Nu, nimeni nu a câștigat. 

— Nu mai înţeleg nimic. 


Totuşi, era foarte simplu. Îngrijorată de succesele aliaţilor şi de avansarea 
israeliană, URSS ameninţase Franţa, Regatul Unit şi Israelul cu un atac nuclear. 
La rândul său, NATO amenințase URSS cu o ripostă atomică. Înţelept, pentru 
toți, era să oprească escalada. Și fiecare fu rugat să se întoarcă acasă. 


Ea avu sentimentul că și-a ratat războiul, ca şi cum ar rata autobuzul. Fericită că 
își salvase viaţa, se simţea totuși frustrată de această mare experienţă cu ea 
însăși. Pe drumul înapoi, în timp ce prietenii ei îşi reluau cântecele de bucurie, ea 
făcu o promisiune. Jură să se dedice unei alte lupte, a ei, pe care o va duce de 
aici înainte cu armele sale de arheolog. Nimeni, acum, nu îi va fura istoria 
propriei ţări. Şi dacă părintele de Meaux sau Papa în persoană aveau intenția să 
se amestece, cu atât mai rău pentru ei! 


28. 


— Părinte Leonardo, mă bucur să vă văd mai sănătos! 
— Datorită Domnului și medicilor. Intraţi, intrați... 


Inainte de a pleca spre casa de odihnă din Bari, la Marea Adriatică, părintele 
Leonardo îi propusese lui Pellegrino să vină la masă, la ferma familiei sale, 
aproape de Milano. Sora părintelui Leonardo era cea care preparase mâncarea. 


— Ceea ce veți mânca, tinere prieten, nu veţi găsi niciodată într-un restaurant din 
Milano. E un adevărat preparat țărănesc din regiune: la busecca alla Milanese. 


Pellegrino privi curios supiera. 
— Trebuie să spun că miroase bine. 


— Măruntaie, fasole albă, piure de roşii, fiertură, morcovi și ţelină, totul presărat 
cu parmezan. 


— Şi ca desert, adăugă sora lui Leonardo, busicchina Milanese, făcută cu 
castane uscate și frişcă. Un autentic desert lombard. 


— Nu îl speria, Adriana, Pellegrino nu prea mănâncă mult! 
— De aceea v-am pregătit și o salată de roșii din grădină, spuse Adriana. 
— Nu vă voi ascunde faptul că ador roşiile, spuse Pellegrino prudent. 


Părintele Leonardo era gurmand. Acest lucru îi cauzase probabil, problemele 
cardiace. Văzându-l cum se aruncă lacom asupra farfuriei sale de busecca, 
Pellegrino se întrebă dacă mâncarea aceasta bogată era bine adaptată stării de 
sănătate a prietenului său. În ceea ce îl privea, rămase la salata de roșii. Pe toată 
durata mesei, Leonardo se arătă foarte curios să cunoască ultimele „bârfe” de la 
Vatican. 


— Bayard! exclamă el. Cine s-ar fi gândit la el? Personal, nu am avut niciodată 
multă stimă pentru acest cardinal. Dar de aici şi până la a-mi imagina... 


— Încă o dată, părinte, trebuie să recunoaştem că Montini a condus totul cu 
multă îndemânare. 


— E o strategie bună, aşa e. 


După masă, cei doi preoţi merseră să se plimbe de-a lungul unui canal ce părea 
să nu se mai termine. 


— Cum intenţionaţi să progresaţi? 


— Aşteptăm sosirea echipei internaţionale. Sper că vor găsi modul de a mări 
raza de acţiune a mașinii. 


— Vă pasionează maşina asta, se simte. Poate aș fi şi eu ca dumneavoastră dacă 
aş fi mai tânăr și mai sănătos? 


Pellegrino simţi cum părintele Leonardo e cuprins de regrete. 
— Îmi lipsiţi mult, părinte. 


— Când mă gândesc că toată povestea a început aici, în acest atelier. Tatăl meu, 
care mă certa... 


Râse puţin. 

— Ce a făcut hazardul, spuse Pellegrino, noi vom reuși datorită tehnologiei. 
— Probabil. Dar fiți atent, maşina asta ne-ar putea aduce ciuma! 

— Ciuma? Nu exageraţi puţin, părinte? 


— Mă gândesc la acele cuvinte ale lui Sigmund Freud, pe vasul ce îl ducea în 
America: „Ei nu știu că le aduc ciuma.” 


— Dar el vorbea de psihanaliză? 


— Maşina dumneavoastră e ca psihanaliza, Pellegrino. Va revela ceea ce e 
ascuns, așa cum Freud expunea sufletele. Ceea ce Freud a descoperit e că 


nimănui nu-i place asta! Oamenii cer adevărul despre tot... dar când sunt în fața 
lui, îi întorc spatele sau îl cenzurează. 


— Oamenii nu sunt mereu raţionali, admise părintele Ernetti. 


— Toată istoria omenirii, fiule, e clădită pe minciuni acceptate de comun acord. 
Legende, acte presupus eroice, victorii care nu sunt așa. Dezvăluiţi aceste 
minciuni, cum probabil veţi face cu mașina dumneavoastră, și veţi fi crucificat. 


— Sfântul Părinte ştie ce face, cred. 


— Ştie ce vrea, dar ştie într-adevăr ce face? Nu sunt așa de sigur. El, ca şi 
Montini, are obiective politice. Papa vrea să combată comunismul ateu, Montini 
vrea să devină papă. Ei nu-şi văd decât propriile interese, pe termen scurt. Dar 
ascultați bine ce vă spun, Pellegrino: dacă vine ciuma, veți fi acuzat că aţi 
răspândit epidemia! 


29. 


Era o imagine neobișnuită. Piaţa Sf. Petru, la începutul acestei ierni din 1957, se 
acoperise de o fină peliculă albă, ceea ce îi încânta pe turiști. La al doilea etaj al 
Palatului episcopal, Pius al XII-lea făcea tot posibilul să îi convingă pe cei mai 
buni fizicieni din lume să participe la aventură. Unii, din diverse motive, refuzau 
politicos. Alţii păreau interesaţi, dar — era inevitabil — doreau să știe mai multe. 
Montini se ocupa să îi convingă pe cei ezitanţi, asigurându-i că vor participa la 
un grup de cercetare întrunit pentru a lucra la un concept inedit al fizicii. Nu 
revela nimic, dar îi făcea curioși. Sănătatea Sfântului Părinte, din ce în ce mai 
șubredă, încetinea această operațiune delicată, a stabilirii contactelor. Montini 
devenea nerăbdător. Se temea, înainte de toate, ca părintele Ernetti să nu ajungă 
să se descurajeze. Acesta era motivul numeroaselor sale vizite la Arhivele 
Secrete. Ideea era să câştige timp perfecţionând câteva aspecte secundare, dar 
importante ale cronovizorului. Cum, de exemplu, să găsească un mod fiabil şi 
rapid de a ţinti spre alte locuri decât cel unde era instalată mașina? Montini avu o 

idee: propuse să „meşterească” un sistem de ghidaj utilizat pentru proiectile. 
— Dar cine va accepta să ne vândă un astfel de sistem? întrebă Pellegrino. 
In loc de răspuns, Montini își consultă carnetul cu adrese. 


— Daţi-mi două zile. Voi găsi pe cineva. 


Directorul general al companiei Olivetti aproape căzu de pe scaun când află că 
Vaticanul îi comanda un sistem de ghidaj conceput pentru proiectilele armatei 
aeriene italiene! 


— Ce-i cu povestea asta? spuse el. Vaticanul vrea să construiască o bombă? 


Il sună pe ministrul apărării, care îi confirmă informaţia. Președintele Republicii 
însuși îşi dăduse acordul și le propunea șefilor de la Olivetti să ia legătura cu 
episcopul din Milano. 


— Lumea e cu susul în jos! spuse directorul. 
In cele din urmă vorbi cu Montini la telefon. 


— Monsenior, din nu știu ce motiv, vă vom vinde un sistem de ghidaj perfect 
operaţional pentru rachete de război. Nu vă întreb ce vreţi să faceţi cu el, ştiu că 
nu îmi veţi răspunde. 


— Sigur că nu, răspunse Montini. 


— Aţi putea totuși să îmi daţi o declaraţie pe propria răspundere cum că nu veţi 
utiliza aparatul ăsta pentru scopuri... 


— Sângeroase? Haideţi, domnule director! 

— Nu vă cer decât un înscris de câteva rânduri, semnat de dumneavoastră. 
— Nici nu se pune problema. Când ne veţi putea livra marfa? 

Directorul de la Olivetti înţelese că nu va obţine nimic mai mult. 

— În două săptămâni, e în regulă? 


— E perfect. Un ultim detaliu: Vaticanul, cum vă imaginaţi, nu are resursele 
statului italian. Vă propun deci să ne faceţi o reducere de 15% la preţul obișnuit 
pentru Ministerul Apărării. 


— 15%? Cât de îndrăzneţ, monsenior! Ne cereţi practic să vă vindem marfa la 
preţul de producţie. 


Ezitând, transmise informaţia directorului financiar. Acesta, care avea deschidere 
la Sfântul Scaun, îl sfătui pe Patron să treacă peste asta. Zvonurile ziceau că mai 
devreme sau mai târziu acest Montini putea deveni și el papă. 


— Ah, Dumnezeu ştie..., spuse directorul oftând. 


Adaptarea sistemului de ghidaj la cronovizor îi luă lui Pellegrino mai mult de 


trei săptămâni de lucru. Cum propusese Majorana, era suficient să introducă în 
mașină coordonatele geografice (latitudine și longitudine) ale locului vizat 
pentru a obţine o imagine. Decise să facă o încercare. Era luna februarie. În 
ciuda frigului, un soare frumos strălucea deasupra capitalei italiene. Părintele 
Ernetti introduse în mașinărie coordonatele geografice ale Palatului Quirinal: 
415401" N, 12%29'12" E. Apoi introduse coordonatele temporale: două 
milioane și jumătate de secunde, adică treizeci de zile. Quirinal apăru pe ecran în 
alb-negru, așa cum era cu o lună înainte, sub zăpadă. Reușise! 


Acest experiment îl incită pe Pellegrino să îi mai ceară ceva lui Montini: o 
mașină de calculat. Până atunci, ca să calculeze scala de timp, se servea de rigla 
sa de calcul. Se temea totuși ca aceasta să nu devină inutilă când salturile în timp 
se vor număra în ani, apoi în secole. Pellegrino auzise de un prototip de mașină 
de calcul pus la punct de inginerii lui Olivetti: Divisumma-14. De asta avea 
nevoie. 


— Ce vor? se sufocă din nou responsabilul de la Olivetti. Nici nu e de vânzare. 


— Aşteptaţi continuarea, îi spuse directorul comercial. Cum n-am fixat încă 
niciun preţ, o vor pe gratis. 


— Dacă vreodată omul ăsta devine papă, mă convertesc la budism! Daţi-i ce vă 
cere! 


Cronovizorul dispunea astfel de un sistem de navigare spațio-temporal fiabil și 
ușor de utilizat. Mai rămânea de depăşit limita de treizeci de zile. Pentru asta, se 
conta pe eforturile comune ale viitoarei echipe de cercetători, convocată de papă. 

— Duc tratative în ceea ce vă priveşte. Dar iordanienii sunt dificili. 


Natacha se abţinu să ofteze. După războiul ei ratat, își reluase locul în 
laboratoarele mMuzeului Rockefeller. Aştepta cu nerăbdare să facă săpături la 
Qumran, dar majoritatea posturilor erau ocupate de dominicani, iar acordurile cu 
iordanienii (Qumran era pe teritoriul iordanian) limitau drastic prezența 
israelienilor pe sit. Părintele de Meaux, negociator abil, făcea eforturi să menţină 
un dialog permanent cu autorităţile iordaniene, dar trebuia să aibă răbdare. Până 
atunci, îi propuse Natașei să contribuie la descifrarea „pergamentului de aramă”. 


Era ultimul mister la modă. Un manuscris găsit într-una dintre peşterile de la 
Marea Moartă, dar gravat pe trei foi fine de aramă sudate unele de altele. 


— Veniţi, spuse părintele de Meaux, îl vom vedea de aproape. 


O însoți pe tânără în sala din subsol rezervată conservării faimosului pergament. 
Deschise o ușă blindată și dezvălui o mare sală mobilată cu mai multe mese, pe 
care erau conservate manuscrise sub plăci de sticlă. O duse în faţa pergamentului 
de aramă. Pentru a-l deschide, se folosise un ferăstrău circular special conceput, 
cu care fusese decupat în douăzeci și trei de benzi concave, fără a fi deteriorat. 
Textul era acum perfect lizibil. O primă traducere fusese propusă de englezul 
John Allegro, care nu se mai înţelegea cu părintele de Meaux de când cu 
emisiunile sale la radio. Dar nu toate misterele erau rezolvate. 


— Examinaţi acest text cu lupa. Ce vedeţi? 


— Aparent, e ebraică. Dar e amestecată cu greacă şi cu litere necunoscute, spuse 
Natacha. 


— E problema pe care trebuie să o rezolvaţi. E un limbaj codat? Şi cum să 
descifrăm codul? 


— Ar părea o listă... 


— Bună observaţie. E un fel de inventar. Pergamentul repertoriază obiecte de 
valoare, ascunse în mai multe situri din deșertul ludeei, indicând locaţia lor 
precisă. Allegro estimează că a fost confecţionat în momentul marii revolte a 
evreilor din 66 -70, când trupele romane se apropiau periculos de Ierusalim. 


— Să fie ascunzătoarea comorii Templului? 


— Nu e imposibil. Preoţii ar fi putut dispersa comoara în mai multe ascunzători, 
pe care le-ar fi notat pe pergament. Dar cum se explică această scriere 
necunoscută? Acordaţi cât timp aveţi nevoie, Natacha, dar aduceţi-mi soluţia. 


— Voi face tot posibilul, părinte! 


— Nu uitaţi că pergamentul aparţine iordanienilor. Dacă reușiți să rezolvaţi 
enigma, vor fi atât de mulțumiți, încât veți primi poate un bilet pentru Qumran! 


— Foarte bine! Aș putea cere, dacă voi avea nevoie, ajutorul părintelui Allegro? 
Părintele de Meaux înţepeni. 
— Domnișoară, nu mai pronunţaţi niciodată acest nume în fața mea! 


Natacha trebuia deci să se descurce singură. Această situaţie avea un avantaj: de 
acum, putea avea acces în subsolul Muzeului Rockefeller, unde se găseau mai 
multe manuscrise nepublicate. li vorbi despre asta lui Yoni Landau. 


— E genial, spuse Yoni. Câteva manuscrise sunt în cufere, dar multe sunt încă 
expuse sub plăci de sticlă, ca acela pe care ţi l-am arătat odată. Ştii să le 
descifrezi? 


— Puțin, dar nu am așa multă experienţă ca tine. 


— Dacă mă vede cu tine, ne concediază pe amândoi. Copiază ce nu înţelegi, te 
voi ajuta. 


— OK. 


Prin urmare, Natacha se dedică săptămâni întregi unei munci duble: pe de o 
parte, încerca să pătrundă misterul pergamentului de aramă. Pe de altă parte, 
copia cât mai fidel posibil conţinutul pergamentelor interzise. In fiecare seară, îi 


transmitea discret notițele lui Yoni, care le descifra. 


— Nat, sunt adevărate bijuterii acolo! îi spuse Yoni. E o rușine că nu se transmit 
aceste informații publicului. 


Ca să-şi atingă obiectivele, lungi treaba ce îi fusese dată. Intr-o zi, totuşi auzi 
paşi pe scări. Alergă să se instaleze în faţa pergamentului de aramă. 


— Deci, Natacha, vă descurcaţi? o întrebă părintele de Meaux. 
— Cred că am o pistă, domnule! 

O avea de mult timp, dar trebuia acum să îi dea ceva. 

— Mi se pare că acest manuscris a fost scris de un analfabet. 
— Un analfabet? 

Părintele de Meaux se uita cu ochii holbați. 


— Da. Nu a făcut decât să copieze textele după un pergament original. Sigur, de 
câteva ori a greşit. Priviţi acest lamed. Aici, litera e orientată spre dreapta, acolo 
e invers. La fel şi la samesh. 


— Dar... de ce ar fi apelat la un analfabet? 
— Ca să nu înţeleagă nimic din ce scrie! 


Evident, îşi spuse părintele de Meaux, asta confirmă pista unei comori ascunse. 
Fata asta e într-adevăr perspicace, se gândi el. 


— Poate aveţi dreptate, spuse el. Voi lansa o campanie de săpături pe locurile 
indicate. 


— Pot să particip? 


— Nu, îmi pare rău! Prefer să continui să negociez cazul dumneavoastră cu 
iordanienii. În interesul dumneavoastră, să nu-i provocăm. 


Nu insistă. Nici nu avu ce să regrete de altfel, căci nu se găsi nimic. Hoţii 
trecuseră pe acolo cu secole înaintea lor. Pergamentul de aramă nu mai era harta 


unei comori, ci doar un vestigiu arheologic. 


Dar Natacha și Yoni luaseră o decizie. Bogaţi acum în informaţii pe care le 
culeseseră din celelalte manuscrise de la Marea Moartă, hotărâseră să vorbească 
despre ele la Knesset, Parlamentul din Israel. 

În cele din urmă, echipa internaţională reunită de papă era completă. Prima 
şedinţă avu loc pe 7 martie 1958, într-o sală a Palatului episcopal ce avea să le 
servească mai târziu drept sală de lucru. Mulţi dintre cercetătorii aceştia, aproape 
toți fizicieni, îl cunoscuseră și îl admirau pe Ettore Majorana. Perspectiva de a 
descoperi o cercetare inedită, inițiată de cel pe care îl considerau în mod unanim 
drept un geniu al fizicii, îi făcea curioși. Cu atât mai mult cu cât invitaţia venea 
chiar din partea papei şi fusese făcută în cel mai mare secret, ceea ce lăsa de 
bănuit o descoperire importantă. 


În jurul mesei erau aşezaţi laureatul japonez al premiului Nobel, Satsuo Tanaka, 
ce pusese în evidenţă particule elementare încă necunoscute din interiorul 
atomului. Era un om scund, cu fața lipsită de orice expresie, nu se știa niciodată 
dacă se plictisea sau nu. Foarte diferit, profesorul american Desmond Miller 
avea alura unui om de lume, foarte în largul său şi preocupat să seducă. Erau şi 
doi cercetători de la Institutul de Fizică Nucleară din Orsay, Jean-Emile Caron și 
Bernard Tessère. Acesta din urmă, care fusese colaboratorul lui Frederic Joliot- 
Curie, era profesor la College de France. Se considera progresist, dar rupsese 
orice legătură cu Partidul Comunist Francez de când fuseseră revelate crimele lui 
Stalin. Caron era un creştin catolic, foarte respectat în domeniul său, dar cu un 
caracter rigid. Ceilalţi, care lucrau în diverse domenii ale fizicii, erau un 
portughez, un indian, un englez, un italian, un australian, un german, un spaniol 
şi un suedez. 


Montini luă cuvântul. După câteva fraze de bun-venit, îi puse pe toți membrii 
prezenți să semneze un jurământ de confidenţialitate. Cei care nu erau de acord 
cu acest principiu mai puteau încă să părăsească proiectul. Toată lumea semnă. 


— Vă mulțumesc! spuse Montini. Vă voi cere din nou să acceptaţi în scris 
condițiile de remunerare pe care vi le propunem. După cum veţi vedea, sunt 
foarte generoase. În schimb, vă vom cere să fiți disponibili pentru o perioadă 
globală de şase luni. 


— Şase luni întregi? întrebă suedezul. 


— Nu, răspunse Montini. Vă puteţi întoarce în ţările voastre ca să vă revedeți 
familiile, dar va trebui să reveniţi la Roma la datele indicate în contract, cu 
excepţia cazurilor de forță majoră. Toate costurile de deplasare şi de sejur, 
bineînţeles, sunt suportate de Vatican. 


Remunerarea propusă compensa pe deplin micile constrângeri. Incă o dată, toată 
lumea semnă. Pellegrino admiră maniera în care Montini manipula aceste 
personaje totuşi considerabile. 


— Acum, monsenior, spuse americanul Desmond Miller, dacă ne-aţi spune care 
e proiectul dumneavoastră? Ce mașină infernală aveţi oare în minte? 


Izbucniră toţi în râs. 

— Niciuna, domnule Miller, răspunse Montini. 
Miller era surprins. 

— Niciuna? 


— Nu va fi nicio mașină de construit. Vă cerem numai să faceți o muncă 
teoretică pornind de la calculele lui Ettore Majorana. Vă veţi limita să examinaţi 
fezabilitatea, cum zic inginerii, mașinii pe care o avea el în minte. 


— Inţeleg, spuse profesorul Teyssère. Dar la ce va servi mașina dumneavoastră, 
monsenior, fie şi virtuală? 


Montini tăcu. Privi întreaga audienţă şi le vorbi rar, cântărindu-și atent cuvintele: 
— E vorba, domnilor, de a construi o mașină de explorat timpul. 


Pellegrino se amuză văzându-le feţele căzute după vorbele lui Montini. Ideea 
unei astfel de mașini li se păru atât de extraordinară, încât japonezul Tanaka 
întrebă foarte respectuos dacă era o glumă. Figura severă a lui Montini alungă 
orice îndoială. 


— Maşina aceasta, reluă Montini, e descrisă în linii mari în notițele lui 
Majorana. 


Le expuse toată povestea. Evident, nu dezvălui scopul ultim al papei: explorarea 


perioadei evanghelice. Nu le spuse nici că maşina fusese deja construită într-o 
sală din Arhivele Secrete, la nici cinci metri de locul în care se aflau. Și că 
prezenţa lor aici presupune găsirea metodelor teoretice de a o perfecționa, astfel 
încât părintele Ernetti să poată să le transforme discret ideile în ameliorări 
materiale. 


— Aş vrea să închei prezentându-vi-l pe părintele Pellegrino Ernetti, care va fi, 
în timpul lucrărilor dumneavoastră, reprezentantul Vaticanului. A lucrat deja la 
calculele lui Majorana, va fi omul care va sintetiza toate propunerile. 


Montini încheie reamintindu-le solicitarea privind discreţia absolută, ca şi cum 
ar lucra la un proiect militar. Profesorul Desmond Miller destăinui că reuniunea 
aceasta îi amintea de cea care lansase proiectul „Manhattan”. Întrebă dacă 
cercetarea lor va avea şi ea un nume de cod. 


— Da, răspunse Montini, ne-am gândit la asta. Va fi proiectul „Sant' Agostino”. 
La exterior, numele filosofului nu va trezi nicio bănuială. Dar noi știm că Sfântul 
Augustin a scris nişte pagini foarte frumoase despre timp. 


Miller, care preda la Chicago filosofia științelor, cită din memorie: 


— „Ce e, oare, timpul? Dacă nimeni nu mă întreabă, ştiu. Dacă vreau să răspund 
la această întrebare, nu ştiu. Ce e atunci timpul dacă trecutul nu mai e, iar 
viitorul nu e încă?” 


Părintele Ernetti continuă: 


— „lar prezentul, dacă ar fi mereu prezent fără să devină trecut, nu ar mai exista 
timpul, ci doar eternitatea.” 


— Augustin, spuse Miller, ajungea la concluzia că timpul nu există. 


— Dar noi ştim că timpul există, răspunse Montini. Dovada, domnilor, e că veți 
realiza o mașină a timpului. In orice caz, pe hârtie! 


Natura unui mare savant e să simplifice, să purifice problemele pe care caută să 
le rezolve. Contrar a ceea ce ne imaginăm adesea, Einstein simplifică fizica, deși 
aparatul matematic pe care îl folosea era foarte complex. Imaginaţi-vă, acum, 
doisprezece mari savanţi de calibrul lui Einstein lucrând împreună. Rezultatul 
urma să fie uimitor. În scurt timp, cronovizorul deveni — pe tablă — o maşină 
plauzibilă. Fură înlocuite tuburile electronice, care prezentau numeroase 
dezavantaje (erau voluminoase, încălzeau și necesitau tensiuni electrice înalte), 
cu tranzistori. Fu perfecționat și sistemul de navigaţie, fiind dotat cu o „coadă”, 
analoagă celei a avioanelor de vânătoare. Devenea posibilă, datorită acesteia, 
deplasarea deasupra unui loc, ca şi cum s-ar fi survolat cu elicopterul. Şi mai 
ales, se lucră la amplitudinea salturilor în timp. Se loveau, la cronovizorul 
teoretic, de aceeași limită ce afecta cronovizorul real al lui Pellegrino: cea de 
treizeci de zile. Pentru a remedia problema, fizicianul japonez Tanaka ceru să se 
întoarcă două săptămâni în Japonia ca să practice meditaţia zen într-un templu 
din Kyoto. Spunea că se va întoarce cu o idee. Până atunci, toate inovațiile 
teoretice puse la punct în sala de lucru a Vaticanului erau imediat adaptate la 
cronovizorul propriu-zis, instalat în Arhivele Secrete. În glumă, Pellegrino îi 
poreclea pe membrii proiectului „Sant' Agostino” „cei doisprezece”, ca pe cei 
doisprezece apostoli ai lui lisus. Biblia, până la urmă, nu era niciodată foarte 
departe. 

— Sunt niște clădiri înconjurate de un gard, spuse mediumul. 

— Câte clădiri? întrebă agentul care se afla în spatele lui. 
Mediumul își concentră atenţia. 

— Multe, cel puţin zece. 

— Cum se poate ajunge acolo? întrebă celălalt agent. 

— E o curbă mare. Văd şi un stâlp cu un steag. 

— Ne puteţi desena o hartă? 

Mediumul luă un creion și desenă un plan vag văzut de deasupra. 
— Puteţi intra într-una dintre clădiri? 

— Voi încerca. 

Se concentră din nou. 

— Încă e prea multă lumină, spuse mediumul. 

Unul dintre cei doi agenţi stinse luminile. Nu lăsă decât un mic reflector. 
— Ce vedeţi? 

— Un culoar. Cu nume pe uşi. 

— Puteţi numi unul? 


— Ah... nu. Sunt obosit. 


— Bine, spuse inspectorul. Ne oprim aici. Vă vom aduce o mică gustare. 
Cei doi agenţi CIA ieşiră din încăpere. 
— Ce crezi? îl întrebă cel tânăr pe cel bătrân. 


— Tâmpenii! răspunse Joe Fincher. 


În 1958, Serviciul de informaţii american instalase antene în toate marile capitale 
din Europa. Cea din Roma ocupa un etaj întreg al ambasadei americane, instalate 
în Palazzo Margherita, pe via Veneto. Agentul Joseph M. Fincher, aflat în funcţie 
de doi ani, se ocupa de supravegherea unui experiment inițiat în SUA de către 
Allen Dulles, directorul actual al serviciului: să găsească cei mai buni mediumi 
din Europa pentru a pătrunde secretele sovieticilor! Împreună cu câţiva 
colaboratori străbătuseră ţara pentru a selecta câţiva civili ce posedau talente 
parapsihologice speciale. Erau vindecători, magnetizatori, pseudotelepaţi. Scopul 
era să îi antreneze să practice remote viewing — vederea la distanţă!. În 
ansamblu, rezultatul nu era deloc concludent: descrieri vagi sau desene 
asemănătoare unor mâzgăleli, în care oricine își putea imagina ce voia. 


— Joe, îl anunţă o secretară, trebuie să îl suni pe Gottlieb la Washington, de pe 
telefonul securizat. 


Joe oftă. Trebuie menţionat că era un sceptic înnăscut. Fost inspector de poliţie, 
se remarcase pe terenuri riscante în timpul războiului din Pacific la Saipan și Iwo 
Jima. De acolo rămăsese cu un picior şchiop, în urma exploziei unei mine ce îi 
costase viața pe mai mulți dintre camarazii săi. În timpul războiului din Coreea, 
lucrase în Serviciul de informaţii. Prezenţa sa de spirit la care se adăuga și o 
intuiție remarcabilă i-au adus un post în agenţie. Fizic, aducea cu actorul 
american Lee J. Cobb. Masiv, fumând pipă, având mereu o figură dezorientată, 
mai ales când era vorba de proiecte organizate de „vrăjitorul negru”. Așa îl 
poreclea pe șeful lui direct, doctorul Sidney Gottlieb. Mai era numit și „escrocul 
nenorocit”, ceea ce i se potrivea și mai bine. Formă numărul lui Gottlieb, care 
răspunse imediat. 


— Voiaţi să-mi vorbiţi, doctore? întrebă Fincher. 


— Cum merg experimentele? 


— Pot să fiu sincer? 
— Întotdeauna. 
— Ca dracu”! Ne pierdem timpul și banii. 


— Asta cred şi eu, spuse Gottlieb, dar Dulles ţine la asta. Oricum, nu voi păstra 


în fruntea acestui proiect remote viewers un tip ca dumneavoastră, care nu crede 
îl el. 


— Mă concediaţi? întrebă Fincher. 
— Nici în ruptul capului, aţi fi prea periculos dacă aţi trece la sovietici! 
— Nicio şansă, liniştiţi-vă! 


— Am o nouă misiune pentru dumneavoastră, Joe. Corespondentul nostru la 
Vatican ne semnalează niște lucruri curioase despre papă. 


— Ah, da? 
— Nu sunteţi la curent? Atunci, ce faceţi la Roma, în afară de a pierde vremea? 
Fincher ridică tonul. 


— Sidney, am petrecut mai multe săptămâni la rând scotocind ţara de la nord la 
sud ca să vă găsesc niște ţicniţi cu al treilea ochi! Vă garantez că nu a fost 
amuzant. lar apoi, Roma nu e Vaticanul. 


— Calmaţi-vă, Joe, spuneam asta ca să vă tachinez. Agentul care lucrează acolo, 
Earl Quine, ne semnalează o circulaţie suspectă a fondurilor la Banca 
Vaticanului. 


— Ei, şi? Nu e prima dată. 


— Aşteptaţi, sunt și reuniuni de fizicieni la Palatul Papal. Unul dintre aceşti 
savanţi, Desmond Miller, a participat la construirea bombei noastre atomice. E şi 
un laureat japonez al premiului Nobel. Nu e ceva obișnuit. 


Fincher era tulburat. 


— II cunosc pe Earl, e un băiat serios. 


— Atunci, lăsaţi-i baltă pe remote viewers şi mergeţi să faceţi o anchetă acolo. 
Am vorbit cu Dulles, el nu vrea să-şi asume niciun risc. 


Această nouă misiune îl plictisea pe Fincher. 


— Sidney, nu aţi putea trimite pe altcineva? li promisesem soţiei mele să o duc o 
săptămână la Paris. Munca ei de psiholog i-a distrus nervii. 


— Paris va mai aștepta, spuse Gottlieb. Mergeţi să vă vedeţi cu Quine, faceţi o 
anchetă şi redactaţi-mi un raport! 


1 'Toate acestea sunt autentice și s-au întâmplat la începutul anilor 1970 cu 
proiectul „Stargate”. Ne imaginăm că acest proiect a fost avut încercări 
prealabile, ceea ce nu e pare imposibil. 

„Paris va mai aștepta!” Se vedea bine că Gottlieb era un celibatar convins. De 
altfel, ce femeie l-ar fi vrut? Frământându-și gândurile ostile pentru superiorul 
său, Joe Fincher bea o bere la terasa unei cafenele situate la intrarea în Piaţa Sf. 
Petru. Un alt bărbat, îmbrăcat într-un costum din trei piese bleumarin, luă loc 
lângă el. 


— La patru ace, Earl? Nu te ştiam mereu aşa! 


— Mi-e indispensabil. Lucrez la un fond de investiții american care propune 
afaceri bănoase prelaţilor înstăriți. E un job care îmi permite să-mi bag nasul 
peste tot. 


— Şi să aduni dolari pe parcurs? 


— Oh, doar niște bacşiș. Cum merg afacerile serviciului? Incă nu aţi găsit o cale 
de a-l arunca în aer pe Hruşciov prin simpla putere a minţii? 


— Earl, spuse Fincher cu vocea scăzută, Gottlieb devine din ce în ce mai nebun! 
— Mi-am dat seama de la început. Mai mult „escroc” decât „vrăjitor”, de altfel. 


— Fizic, a devenit la fel de îngrozitor ca Boris Karloff. Războiul Rece îl face să 
vadă inamici peste tot. A pus la punct otrăvuri nedetectabile, care omoară încet, 
ca o boală adevărată. Apoi a testat droguri pe soldaţii americani, ca să-i 
transforme în maşini de război. 


— Am auzit, spuse Earl. Psihotropi care înlătură frica şi oboseala. Și 
funcţionează? 


— Evident că nu, i-a făcut la fel de ţicniţi ca el. Și acum, după spionii la distanţă, 
ar vrea să creeze o armată de mediumuri capabile, prin psihochinestezie!, să 


omoare oameni la distanţă. E ca la nebuni, Earl! 


— Da, admise Earl, nu e modul nostru obișnuit de a purta un război. 


— Bun, despre ce ar fi vorba? întrebă Fincher. 


— O agitaţie neobişnuită, se pare că s-ar fi lansat un proiect de mare anvergură. 
l-ar fi găsit şi un nume de cod: Proiectul „Sant” Agostino”. 


— Ca filosoful? 


— Ai înţeles tot. M-am gândit iniţial la ceva legat de religie, deci nu era treaba 
noastră. Dar merge mai departe. Sume mari de bani au fost retrase de la Banca 
Vaticanului, de cele mai multe ori în numerar. Mai sunt şi fizicienii ăştia care se 
închid în fiecare zi în Palatul Papal. Nu vin să ia ceaiul, sunt acolo ca să lucreze. 
Dar la ce anume, nu știu. 


Quine părea neliniștit. 


— Unul dintre ei, continuă Quine, e un preot. Lucrează toată ziua în Palatul 
Papal. Şi în fiecare seară, fuge la Arhivele Secrete unde petrece noaptea. 


— Ce arhive secrete? 


— Un fel de seif, în subsol, unde Vaticanul îşi ascunde secretele. Mai bine 
protejat decât Fort Knox. 


— Crezi că lucrează la o nouă armă? 


— Nu e exclus, răspunse Quine. Dar de ce la Vatican? Asta nu înţeleg. 


La cincisprezece metri de Fincher și Quine, în aceeaşi cafenea, un episcop râdea 
cu lacrimi. Era Dom Alberto Carvalho, aflat în trecere pe la Vatican. Bea o bere 
cu un bărbat cu ochelari mici şi rotunzi, al cărui accent îi trăda originile est- 
europene. Dom Alberto se dedica distracţiei sale preferate când se întâlnea cu 
Timur Kuprian, contactul său de la KGB: împărtăşirea celor mai bune povești 
amuzante anticomuniste made in Moscow! 


— Asta mi-a povestit-o un bătrân bolşevic, povesti Timur. Se petrece în 1953. 
Stalin e mort. Se prezintă în faţa Sfântului Petru și cere să intre în Rai. Sfântul 
Petru refuză și îl trimite direct în Iad. Opt zile mai târziu, bate cineva la ușa 
Raiului. E Satana cu mica lui familie, care cer azil ca refugiaţi politici! 


Carvalho izbucni în râs și luă o înghiţitură mare de bere. 
— Şi dacă mi-ai vorbi de misiune? întrebă Timur. 
— Cierbicev ţi-a explicat? 


— Mi-a vorbit de un arhiepiscop care ar fi reunit un grup de fizicieni ca să 
lucreze la nu ştiu ce. 


Carvalho scoase două fotografii din buzunar. 


— Doi oameni trebuie supravegheați îndeaproape. Arhiepiscopul Montini şi 
preotul acesta, părintele Pellegrino Emetti. Ei sunt în centrul proiectului. 


— Te gândești la o armă? 
— Îl cunosc pe Montini. Cu el, totul e posibil. Câţi aţi venit? 
— Eu și încă doi. Nişte duri. Când îţi pun o întrebare, răspunzi! 


— Apropo, spuse Carvalho, știu una bună: un tip care e bruscat puţin în 
închisorile din Lubianka. Până la urmă, decide să vorbească și... 


Privea pe deasupra umărului drept al lui Timur. 
— Intoarce-te discret și uită-te la tipii ăia doi de pe terasă. 
Timur, făcându-se că vorbeşte cu Carvalho, privi în direcţia indicată. 


— ÎI ştiu pe bărbatul în costum, spuse Carvalho. L-am văzut deseori la Vatican. 
Instinctul îmi spune că e un băgăcios. 


— Şi celălalt? 


— Nu-l cunosc. Dar grăbiți-vă să acționați, poate avem concurență! 


1 O presupusă acțiune a spiritului la distantă. 


34. 


Clădirea Knessetului era situată pe una dintre colinele Ierusalimului. Adunarea 
era compusă dintr-o sută douăzeci de deputaţi, aleşi pentru un mandat de patru 
ani. În acest moment, Mapai, partidul de stânga al lui David Ben-Gurion, domina 
camera. Redevenit prim-ministru, acesta fusese obligat să formeze o coaliţie cu 
Mafdal, Partidul Naţional Religios. Acest echilibru delicat al forțelor politice 
pusese o problemă reală pentru Yoni și Natacha. Cui să-i scrie? Cine ar putea să- 
i ajute? Stânga sau dreapta? 


— Şi dacă am merge la însuşi Ben-Gurion? propuse Natacha. 
— Nu ne va primi, spuse Yoni, are prea multe probleme pe cap. 


— Nu crezi că situaţia e destul de serioasă? Yoni, ne fură istoria, e la fel de grav 
ca un război! Trebuie să vorbim cu însuși prim-ministrul. 


— Visezi, Nat! Niciodată nu ne va... 


— Lasă-mă pe mine! 


Strategia Natachei era simplă. Presupunea să se instaleze în faţa Knessetului în 
ziua consiliului de miniștri. Yoni se îndepărtase și o privea, neîncrezător. La 
începutul dimineţei, maşina prim-ministrului sosi. David Ben-Gurion ieși, 
înconjurat de bodyguarzii săi. Bătrânul, foarte scund, avea înfățișarea unui 
bătrân înţelept cu smocurile sale abundente de păr alb, de-o parte și de alta a 
cheliei. Natacha merse direct spre el şi îl interpelă. Cum prevăzuse Yoni, 
bodyguarzii se aşezară între ei. Dar Natacha nu presimţea niciun pericol aparent. 
Prim-ministrul o ascultă câteva minute. De unde se afla, Yoni nu putea auzi ce se 
întâmpla. Ben-Gurion îi vorbi la rândul lui. Apoi, o salută și intră cu grupul său 
în Knesset. Natacha se întoarse la Youni. 


— Aşadar? 


— M-a ascultat, a înţeles foarte bine. Crede că e o problemă delicată. Ne 
propune să apelăm la tipul ăsta... 


Măzgălise un nume pe o bucată de hârtie. 

— Moshe Finkelstein? E preşedintele partidului Mapai, nu e un oarecare. 
— Îi putem scrie din partea prim-ministrului. 

— Hai, ne băgăm! spuse Yoni. 

O văzu pe Natacha oftând. 

— Pari dezamăgită? 


— Ce mă dezamăgeşte, spuse Natacha, e că a înțeles perfect ce i-am spus... şi că 
asta nu părea să îl afecteze. 


— Cum îţi ziceam: are prea multe pe cap! 


Îi scriseră deci deputatului Mapai și îi detaliară situaţia de la Muzeul Rockefeller. 
Apoi îi solicitară o întrevedere. Trei săptămâni mai târziu, îl întâlniră la biroul lui 
din Knesset. Finkelstein, care avea patruzeci de ani și o privire destul de 
binevoitoare, era cunoscut pentru spiritul său deschis. Yoni descoperise, 
consultându-i biografia, că înainte de a emigra în Israel, predase istoria într-o 
universitate din Alabama. Începu prin a se informa despre cercetările lor. 


— Dacă înţeleg bine, spuse el, estimaţi că esenienii i-ar fi putut inspira pe primii 
creştini? 


— Asta e impresia pe care ne-o dau textele pe care le-am descifrat, spuse Yoni. 


— Nu sunt arheolog, reluă deputatul, dar cunosc puţin istoria antică. Ştiţi, sectele 
apocaliptice împânzeau Iudeea la începutul primului secol. La fel și oamenii- 
dumnezeu: gândiţi-vă la Simon Magicianul!! Politic, situaţia părea atât de 
blocată, încât cei mai radicali evrei sperau la un fel de cataclism. E o constantă a 
istoriei. Când revoluțiile nu vin de pe pământ, le aşteptăm din Cer. Imaginaţi-vă 
că dacă în 1947 evreii n-ar fi obținut independenţa Israelului, astăzi esenienii ar 


fi peste tot! 
— Probabil, domnule deputat, dar... 


— Am o altă întrebare, continuă Finkelstein: sunteţi singurii doi israelieni care 
lucrează în prezent la Rockefeller? 


— Doi israelieni într-un ocean de dominicani! răspunse Natacha râzând. 


— E o şansă, să ştiţi. Nu numai din cauza dominicanilor, ci mai ales a 
iordanienilor. E un miracol că vă tolerează acolo. 


— Ce vreţi să spuneţi? 


— Doar că puteţi fi concediaţi de pe o zi pe alta. Deci prudenţă! E bine pentru 
țara noastră să vă avem pe amândoi acolo. 


— Nu e un motiv să acceptăm totul, își pierdu răbdarea Natacha. Ne-aţi citit 
scrisoarea? 


— Am examinat-o în comisie, da. 


— Am venit noi doi să vă întâlnim, domnule deputat, dar mulţi dintre colegii 
noştri de muncă, evrei sau chiar creștini, ar putea depune aceeași mărturie. 


Natacha și Yoni, foarte vehemenţi, descriseră neliniștea ce domnea în sânul 
echipelor însărcinate cu reconstituirea și traducerea manuscriselor de la Marea 
Moartă. 


— Descoperirile se adună, domnule deputat... dar nu scapă nimic. Sau 
informaţia e transmisă cu pipeta. Mulţi dintre colegii noștri estimează, ca şi noi, 
că cercetările noastre sunt blocate la cel mai înalt nivel. Trebuie să înțelegeţi că 
această situaţie e imposibilă. 


— Vă cred, domnişoară, dar... 
Avu un gest de neputinţă. 


— Situaţia asta nu stă în mâinile noastre! Muzeul Rockefeller se află pe teritoriu 
iordanian, la fel şi situl Qumran. Cât despre preoții dominicani, ei dispun de o 


administraţie autonomă, care nu dă socoteală decât ierarhiei Bisericii. 


— Dar e vorba de istoria noastră, domnule deputat! Putem accepta ca 
descoperirile importante, care ne-ar putea schimba percepţia asupra nașterii 
creştinismului, să fie ascunse publicului din motive părtinitoare? 


— Dacă e adevărat, e supărător, sunt de acord. 

— ESTE ADEVĂRAT! 

Aproape țipase. Yoni îi puse mâna pe umăr ca să o calmeze. 

— Văd bine că situaţia aceasta vă scandalizează. Dar, vă repet, nu ţine de noi. 


— Aţi putea cel puţin să vorbiţi despre asta într-o intervenţie la Knesset, spuse 
Yoni. Ar fi reluată de jurnalele israeliene mai întâi, apoi de presa internaţională. 
Asta ar pune lucrurile în mișcare. 


— Nu mă îndoiesc, tinere. De altfel, am luat în calcul această eventualitate în 
comisie. 


— Şi?... 


— Majoritatea estimează că statul Israel, ţinând cont de amenințările care îl 
apasă, nu își poate permite luxul unei polemici cu iordanienii, şi cu atât mai 
puţin cu Vaticanul. Contextul politic nu e potrivit. 


Natacha se ridică fără să fie invitată, ca şi cum ar fi auzit destul. Yoni, puţin 
jenat, se ridică și el şi îi mulțumi deputatului că le acordase o parte din timpul 
său. Il salutară pe Finkelstein și coborâră scara în linişte. 


— Nu trebuia să ţipi, îi spuse Yoni. Nu e prea potrivit. 


Ea nu răspunse nimic. Il lăsă pe Yoni acolo şi se întoarse singură la muzeu. 


1 Simon Magicianul a fost un mag foarte cunoscut, care a trăit în aceeaşi 
perioada cu lisus, fiind şi el cunoscut ca făcând minuni. 


35. 


Îşi spuse numele ca să intre. Preciză că era invitat de Gaetano Torelli. Portarul 
verifică pe o listă și îi indică scara spre subsol. Sala era cufundată în întuneric. O 
mică orchestră era instalată pe o scenă și făcea tot posibilul ca să facă să danseze 
câteva cupluri de italieni, doar bărbaţi. Cum mintea sa era plină de niște vechi 
clișee antigay, se aştepta să vadă bărbaţi cu craniile rase, îmbrăcaţi în piele ca 
Marlon Brando în The Wild One. Dar nu, majoritatea erau coafați și îmbrăcaţi 
normal. Totul părea obișnuit, de altfel, în acest club de noapte. Numai că era 
rezervat exclusiv bărbaţilor. 


— Aţi rezervat o masă? întrebă un chelner. 
— A rezervat cineva pentru mine. Mă numesc Desmond Miller. 


— Ah, prietenul lui Gaetano, spuse ospătarul. Mi-a spus să mă ocup de 
dumneavoastră, soseşte în cinci-zece minute. 


Privind în jurul lui, profesorul Desmond Miller se întreba încă ce căuta în acest 
bar diferit de altele. Venise, îşi spuse, pe „pilot automat”. Luă loc în spatele unei 
măsuţe. Chelnerul îi propuse o băutură din partea casei. Alese un Old Tom Gin. 
Din fericire, se gândi el, sala era cufundată în penumbră şi era la Roma, nu la 
Chicago! Îşi petrecuse toată săptămâna lucrând la Vatican la proiectul 

„Sant” Agostino”. Încă erau departe de final, dar discuţiile erau foarte incitante. O 
schimbare față de cursurile sale la Institutul de Cercetări Nucleare care, 
repetându-se în fiecare an, deveneau plictisitoare. Din fericire Majorana mai 
aducea ceva nou în viaţa sa. Și Gaetano, de asemenea. 


ÎI întâlnise pe tânăr de mai multe ori coborând din taxiul care îl aducea la Palatul 
Vaticanului. Gaetano — ce prenume drăguţ! — îl privise cu un zâmbet de înger. 
Era o întâmplare? ÎI reîntâlnise de două ori în cursul aceleiaşi săptămâni. Dar a 
doua oară, tânărul venise la el: 


— Scuzaţi-mă, domnule, sunteţi chiar profesorul Desmond Miller de la Institutul 
din Chicago? 


— Chiar eu sunt, răspunse Miller, flatat să fie recunoscut la mii de kilometri de 
casă. Ne cunoaștem? 


— Studiez fizica particulelor, v-am urmărit mai multe cursuri la Chicago, anul 
trecut. Vă admir mult. Ce şansă să vă întâlnesc în Piaţa Sf. Petru! 


— Am venit la Vatican ca să particip la un seminar. Deci studiaţi fizica? 


— Da, deși nu prea ştiu unde mă va conduce asta. Pot să vă pun câteva întrebări 
legate de studiile mele, profesore? 


Privirea sinceră a tânărului îl tulburase. 
— Cu plăcere, dacă vă pot ajuta! 


— Mă numesc Gaetano, Gaetano Torelli. 


Vorbiră învârtindu-se în jurul Pieței Sf. Petru. Gaetano îi împărtăși ambițiile sale 
în domeniul cercetării nucleare, Miller îi dădu câteva sfaturi bune. Apoi, pe 
nesimţite, relația lor se făcu mai caldă, mai personală. Gaetano aminti de familia 
sa numeroasă, care trăia la Torino. Miller, încă o dată, povesti cum pusese la 
punct prima bombă atomică alături de Enrico Fermi. Vorbi şi despre nepoţii lui și 
de reşedinţa sa secundară din California. Conversaţia continuă destul timp ca să- 
şi dea seama, amândoi, că făcuseră de trei ori înconjurul Pieței Sf. Petru! Ce 
spuneau nu avea nicio importanţă, adevărul era că le era greu să se despartă ca să 
plece fiecare în altă direcţie. Desmond Miller îşi dădu seama cu o oarecare jenă 
şi se simţi obligat să se oprească acolo. 


— Se face târziu, domnule Torelli, voi fi obligat să mă întorc la hotelul meu. 
Gaetano se întristă. 
— Înţeleg, domnule profesor! 


Tânărul îi strânse mâna zâmbind şi se îndepărtă. Miller constată că această 
despărțire îl perturba. Dădu din cap și grăbi pasul. 


— Domnule profesor! 


Se întoarse. Era Gaetano care îl ajungea din urmă. Îi strecură o bucată de hârtie 
în mână şi plecă alergând. Pe hârtie, era o dată cu adresa unui club de noapte 
roman, care se numea „Estinzione” — Stingerea. Şi cu această precizare: „Spuneţi 
că sunteți invitat și că veniţi din partea lui Gaetano Torelli.” Era şi numărul lui 
personal de telefon. 


— Mă bucur că aţi venit! îi spuse Gaetano luând loc la masa lui. 


Era îmbrăcat într-un pulover de caşmir, prea mare pentru el, care îi dădea un aer 
la modă. 


— Chiar nu știu de ce am venit, răspunse Miller. Aveţi nevoie de noi sfaturi 
pentru studiile dumneavoastră? 


Făcea tot ce putea ca să dea un sens acceptabil acestei noi întâlniri. 
Gaetano își privi ceasul și îl întrebă: 

— Ştiţi, domnule profesor, de ce locul acesta se numește „Estinzione”? 
— Ah... nu! se bâlbâi Miller. 

— Veţi afla! 


În secunda următoare, sala fu cufundată în beznă completă. În întuneric se 
auzeau fluierături de plăcere. Desmond Miller simţi atunci că niște buze le 
căutau pe ale sale. Gaetano îl săruta tandru. Surprins, dar încurajat de 

obscuritate, Desmond Miller îl sărută şi el. În acel moment reveni lumina. 


— „Estinzione”, reluă tânărul, pentru că timp de câteva secunde fiecare îşi lasă 
dorinţele să vorbească. 


Desmond Miller își ascunse capul în mâini, plângând şi râzând. 


— Domnule profesor, nu e atât de dramatic! spuse Gaetano. V-am observat mult 
la Chicago. Avem cu toții dorinţele noastre; să le punem într-o cuşcă nu serveşte 
decât la a ne distruge existenţa. 


— Lăsaţi-mi ceva timp, domnule Torelli! 
— Tot timpul pe care îl doriţi, profesore! 
Îl sărută din nou. 

— Ciao! 


Fugi apoi spre ieșire, lăsându-l descumpănit, dar arzând de dorinţă. Acesta o fi 
fost scopul său? Fără îndoială că italienii aceştia erau nişte seducători înnăscuțţi. 


Revenind la hotelul său, profesorul Desmond Miller merse la bar și comandă un 
whisky dublu. Îşi spuse că așteptase vârsta de şaizeci de ani ca să cunoască o 
experienţă la care își putea mărturisi abia acum că visase dintotdeauna. Realiză 
zâmbind că nu înșelase pe toată lumea; unii dintre studenţii săi înțeleseseră. O 
altă viaţă îl aştepta poate, plină de incertitudini. Tremură de teamă și de plăcere. 
Îşi luă de la recepţie cheile de la cameră şi urcă să se închidă acolo. Îşi sună 
soția, Anna, rămasă la Chicago, cu care discută banalități. Totul e bine, da, lucrez 
mult, Roma e un oraş frumos, te aduc să o vizitezi vara asta. 


În timpul săptămânii următoare, îl revăzu pe Gaetano. Tânărul îl aştepta, în 
general, lângă bazilică. Îl întrebă care era tema faimosului său „seminar” de la 
Vatican. Prudent, Desmond rămase evaziv. Prefera să se aşeze la terasa unei 
cafenele cu Gaetano și să vorbească din simpla plăcere de a vorbi. Trecuse atât 
de mult timp — în viaţa sa atât de ordonată — de când se privase de ceea ce 
considera altădată o pierdere de timp. 


— Când reiei cursurile la Chicago, Desmond? 


Nu îl mai numea „domnule profesor”. Şi îl tutuia acum. Desmond simţea că 
alunecă spre o situaţie pe care nu o mai controlează. Vorbind cu tânărul, îi trecu 
prin minte o idee. Dar da, desigur, asta trebuia să facă! Două zile și un apel 
telefonic mai târziu, îl regăsi pe Gaetano în sala întunecată de la „Estinzione”. 


— Voiai să mă revezi, Desmond? îl întrebă Gaetano atingându-i ușor antebraţul. 
— La ce oră se dă stingerea? întrebă Miller. 

Gaetano îi făcu un semn barmanului. 

— În câteva secunde. 


Lumina se stinse. Se sărutară din nou. Când reveni lumina, erau pe masă un bilet 
de tren la clasa întâi și o rezervare a unei camere de hotel. 


— E un bilet Roma-Florenţa, dus-întors, cu o cameră în cel mai frumos hotel din 
oraș, îi spuse Miller. Dacă ai vrea să mă însoţești... 


36. 


Profesorul Tanaka revenise din Japonia în plină formă. Fără ca măcar să-și salute 
colegii, se duse direct la tablă şi o şterse. Într-o linişte apăsătoare, abia tulburată 
de zgomotul cretei, scrise o ecuaţie lungă. Ceilalţi o recunoscură foarte repede. 
Era ecuaţia din centrul teoriei lui Majorana, cea pe care o numeau între ei 
„ecuaţia-mamă”. 


— Dar... cunoaștem ecuaţia asta, spuse un fizician australian. 
Profesorul Tanaka nu se obosi să se întoarcă. 

— Ce nu cunoaşteţi însă e asta! 

Completă ecuaţia-mamă cu un segment propriu. 


— Cred că asta e cheia pentru a debloca mașina, spuse profesorul Tanaka. 


Acela fu punctul de plecare pentru o activitate intensă a grupului de cercetători. 
Verificară funcţionarea teoretică a noului sistem. Tanaka avea dreptate, ecuația 
corectată elibera pe deplin puterea cronovizorului, până la mii de ani în trecut! 
Singurele limite, de aici înainte, ţineau de dimensiunea colectorilor de neutrini. 
Cum era vorba de o construcţie teoretică, cei doisprezece nu se gândeau la asta. 
Dar pentru Pellegrino, care lucra pe mașina reală, detaliul acesta avea o 
importanţă crucială. Chiar şi înarmat cu ecuaţia lui Tanaka, imersiunile sale în 
timp erau limitate de micii colectori de care dispunea. Pentru a rezolva 
problema, comandă componente noi, al căror preţ îl sperie încă o dată pe 
Montini. 


— Sunteţi sigur, părinte Ernetti, că e nevoie să cheltuim atâția bani? 
— „Portofelul e deschis”, a spus Papa! 


Montini se înclină şi comandă ce îi ceruse. Intre timp, Pellegrino efectuă o 


modificare „manuală”, cum spunea el, ce ar fi trebuit să permită să crească 
provizoriu amplitudinea salturilor în timp. Nu îi luă decât câteva ore. A doua zi, 
înainte de a merge în laborator, se duse la biblioteca Vaticanului şi consultă 
arhivele ziarului La Stampa. Căută un eveniment relativ recent (mai puţin de 
douăzeci de ani) ce putea fi verificat. Dădu peste un articol din 24 februarie 
1941: „Domnul Mussolini se adresează poporului italian.” Cu o seară înainte, pe 
23 februarie, dictatorul pronunţase un discurs important la balconul Teatrului 
Adriano, în Piazza Cavour din Roma. Era perfect. Avea evenimentul, data, textul 
discursului și locul unde se petrecuse. Se descurcă să afle coordonatele 
geografice ale teatrului: 415421" N, 12*28'11" E. Le programă în cronovizor, 
apoi reglă scala de timp. În SBP! erau 527 miliarde 317 milioane de secunde. 
Introducând cu răbdare această cifră enormă, se gândi că ar trebui să simplifice 
cândva procedura. În ciuda maşinii sale de calcul, cifrele vor deveni 
monstruoase când va trebui să sară peste secole, chiar milenii. Dar cronovizorul 
devenise atât de complex, încât cea mai mică modificare ar fi putut dura luni 
întregi. Și Montini se grăbea. 


Porni. Maşina nu intră în modul „indisponibil”, ca atunci când programa o dată 
ce depăşea cu puţin limita de treizeci de zile. De data aceasta, se aruncă hotărât 
în puţul timpului. Ecranul arătă, văzută de sus, faţada Teatrului Adriano. Dar 
piaţa era aproape goală, cu excepţia câtorva carabinieri. Cordoanele de securitate 
semnalau că urma să se producă un eveniment. Pellegrino înţelese că ajunsese 
prea devreme. Adăuga cincizeci de milioane de secunde. De data aceasta, 
oamenii se adunau. Grupările fasciste ajunseseră cu drapelele lor. Von 
Mackensen, ambasadorul Reichului, sosi în automobilul său. Fu foarte aclamat. 


Am ajuns, dar îl mai așteptăm pe Duce, își spuse Pellegrino. 


Mai avansă cu câteva mii de secunde în timp. Un om se adresa cu vehemenţă 
mulțimii. Pălăria pe care o purta îi permise să-l recunoască fără dubii. Era Benito 
Mussolini. Imaginea era mută, părintele Ernetti mări imaginea pe faţa sa, ca să îi 
poată citi discursul pe buze: 


„Suntem în război din 1922, adică din momentul în care am arborat împotriva 
lumii masonice, democratice şi capitaliste drapelul revoluţiei noastre care, pe 
atunci, nu era apărat decât de o mână de oameni. Și de atunci...” 


După o reamintire a istoriei recente, dictatorul insistă asupra necesităţii de a 


continua „lupta enormă” împotriva Marii Britanii. Pellegrino întrerupse mașina. 


Nu îndrăznea să coboare mai mult în timp, riscând să ardă câteva circuite 
integrate. La preţul pe care îl aveau, Montini nu l-ar fi iertat! Deocamdată, 
trebuia să se limiteze la evenimente care se produseseră cu mai puţin de 
douăzeci de ani în urmă. Începu să viseze cu ochii deschişi. Ce vor face oamenii 
în ziua în care — dacă această zi va veni — cronovizorul va fi devenit la fel de 
banal ca un magnetofon? Răspunsul părea evident. Înainte de a se grăbi spre 
epoca lui Iulius Cezar, vor vrea să-i vadă pe cei apropiaţi. 


Acum douăzeci de ani, se gândi Pellegrino, eram un copil. Irăiam cu mama la 
Rocca Santo Stefano, la periferia Romei. Acum, mama lui era moartă. Să o 
revadă în viaţă? Se întreba dacă ar avea forţa să facă asta, dar o făcu. 
Programă cronovizorul pentru un salt de douăzeci de ani în trecut în propria sa 
istorie. Ecranul arătă, văzută de sus, o căsuţă de care era lipită o grădină. Era 
locul în care crescuse. Așteptă. Văzu o femeie ieșind cu un lighean cu rufe. Era 
mama sa, aşa cum o mai vedea astăzi doar în vis. Începu să plângă ca un copil. 
Femeia puse ligheanul pe un taburet și începu să pună la uscat niște cearșafuri 
pe sârmele întinse în curte. Avea patruzeci de ani, încă nu purta urmele 
cancerului de plămâni ce avea să o doboare opt ani mai târziu. Un băiat ieși la 
rândul său din casă. Dădea cu piciorul într-o minge de fotbal, ca toți băieţeii de 
vârsta lui. Era el. Se vedea pe el însuși. Femeia îi ceru să o ajute să întindă 
rufele. Băiatul de pe ecran îi dădu un... 


Preferă să se oprească acolo. Scena aceasta, deși banală, îi păru monstruoasă. Se 
simţi ca un tâlhar. Ceea ce fac, își spuse, poate că e un păcat. Dumnezeu a creat 
timpul, omul are oare dreptul de a-l aboli? Era o întrebare grea. Își ceru scuze de 
la mama lui şi se rugă pentru ea. Dar, imediat după aceea, preotul lăsă locul 
cercetătorului. Va avea tot timpul, mâine, să-și pună întrebări morale, chiar 
metafizice, despre călătoria în timp. Până atunci, trebuia să progreseze. Și din 
moment ce papa aşteaptă să fie convins, putea să-i arate o imagine cu însuși 
papa, de acum douăzeci de ani. 


La biblioteca Vaticanului, găsi tot ce căuta. Un discurs al lui Pius al XII-lea 
aproape contemporan cu cel al Ducelui. Programă mașina pe 24 decembrie 1940, 
în Piaţa Sf. Petru. Într-o cuvântare pronunţată de la balconul său, adresată 
întregii creştinătăţi, papa evoca „victoria necesară asupra urii, asupra 
propagandei neînfrânate, asupra sfidării dreptului internațional și a respectării 
pactelor”. Îi sfătuia pe credincioşi să distingă adevărul de aparențele înșelătoare, 
pentru a evita „pericolul de a concepe și de a forma această nouă ordine ca pe un 
mecanism impus cu forța, o ordine lipsită de sinceritate, fără consimțământ 


deplin, fără bucurie, fără pace, fără demnitate, fără valoare”. Pellegrino fu uimit. 
Acest papă, ce fusese acuzat de indulgență, chiar de complicitate cu Germania 
hitleristă, adoptase în 1940 o atitudine critică şi lipsită de ambiguitate în ceea ce- 
i priveşte pe liderii naziști. Nu mergea, din păcate, până la o condamnare formală 
a deportărilor masive ce avură loc doi ani mai târziu. Ziua următoare, Montini 
proiectă filmul de șaisprezece milimetri în faţa papei. Sfântul Părinte păru 
mulțumit să se vadă pronunțând un asemenea discurs. 


— Va trebui să le reamintim aceste cuvinte celor care mă critică, nu credeţi, 
Montini? 


— Cu siguranţă, Sfinte Părinte! Cronovizorul va contribui la restabilirea 
adevărului istoriei. 


Papa îi zâmbi. 


— Aţi făcut o treabă remarcabilă, părinte Ernetti, spuse Pius al XII-lea, clar 
satisfăcut. 


— Fără grupul de cercetare, Sfinte Părinte, rămâneam paralizat. 
— Unde au ajuns prietenii noştri cercetători? întrebă papa. 


— Pe calea cea bună, răspunse Montini. Esenţialul e făcut de când Tanaka a 
deblocat situația. 


— Împrăştiaţi-i cât mai repede, decise papa. Deja știu prea multe. Şi dacă unul 
dintre ei s-ar gândi să vorbească despre asta guvernului său? 


— Au acceptat sub jurământ să nu dezvăluie cercetările noastre, spuse Montini. 
— Oh, ştiţi, jurămintele..., spuse Pius al XII-lea. 


— De altfel, reluă Montini, am avut grijă să închidem cronovizorul teoretic cu 
un cod criptat. Pentru ca mașina să funcţioneze, trebuie introdusă această cifră și 
conectate circuitele într-o ordine precisă. Altfel, cronovizorul rămâne inert. Doar 
părintele Ernetti şi cu mine ştim acest cod și dispunerea circuitelor. 


— E bine, Montini, v-aţi gândit la toate. Părinte Ernetti, vom putea să dăm 
înapoi și mai mult limitele temporale ale mașinii? 


— Nimic nu ne oprește, Sfinte Părinte! Singurele constrângeri sunt tehnice. 
Amplitudinea salturilor în timp, explică Montini, depinde de dimensiunea 
colectorilor pe care trebuie să-i construim noi... şi ale căror componente sunt 
teribil de scumpe. 


— Banii nu ne lipsesc! spuse papa. 


— Banii nu. Dar e o limită la dimensiunea colectorilor. De altfel, sumele pe care 
le cerem Băncii Vaticanului sunt din ce în ce mai mari... şi mai vizibile. 


— De aceea, spuse papa, va trebui să folosim un truc. Când grupul de cercetare 
îşi va termina misiunea, părintele Ernetti își va continua munca în afara Romei, 
ceea ce va permite să înlăturăm bănuielile. M-am gândit la Veneţia. 


— Veneţia? spuse Pellegrino. E un oraș pe care îl cunosc bine. 


— Vaticanul vă va găsi un post la fundaţia Cini și veţi locui la mănăstirea San 
Giorgio Maggiore. O cunoaşteţi? 


— Am trecut pe acolo, Sfinte Părinte. E un loc frumos. 


— Bine. Ne revedem toţi trei când părintele Ernetti va fi gata să meargă în timp 
spre întâlnirea cu Domnul nostru. 


1 SPB (Seconds Before Present) (engl.) — secunde înainte de timpul prezent. 


37. 


Viaţa nu poate să aducă numai vești proaste, își spuse Natacha. Insistând, 
părintele de Meaux obținuse prezenţa pe situl Qumran a trei arheologi non- 
dominicani: un american, un german şi o israeliană. Pe 24 decembrie, toți trei 
urcară într-un Jeep ce plecă în direcţia ludeei. Sosiră pe țărmul Mării Moarte şi 
virară la dreapta, spre Khirbet-Qumran. Se lăsase noaptea. Văzut de departe, 
situl arheologic părea iluminat. 


— Un pom de Crăciun! spuse americanul. 


„Bradul” era în realitate un palmier destul de mare, decorat cu ce se găsea la 
îndemână. În jurul copacului, arheologii dominicani, care reîmbrăcaseră de 
această dată frumoasele lor tunici albe, cântau cântece de Crăciun. Unul dintre ei 
se pregătea să țină slujba. Natacha se uită la ceas. 


— Va celebra slujba de la miezul nopţii. 


Discret, salutaţi de cei care îi recunoșteau, nou-veniţii se ghemuiră la rândul lor 
în jurul bradului. 


— Natacha! 


Era Thomas. Se deplasă în patru labe până la el. El o sărută, ceea ce dădu naştere 
unor fluierături printre colegii săi. 


— Am fost anunţat că urma să vii. Bine ai venit în Qumran, locul de pe Pământ 
care seamănă cel mai bine cu planeta Marte! 


Un cor de „sssst” le ordonă să tacă. Un frate dominican din Marseille intonă (în 
provensală) O Rei de Glori. 


25 decembrie era sărbătoare legală, chiar şi în Qumran. De dimineaţă, Natacha îi 
ceru lui Thomas să-i arate situl. 


— Dacă vrei. Începem cu peşterile? 

— De acord. 

— Ai încălțări potrivite? Va trebui să ne cățărăm. 

— Cu ce am în picioare aș putea escalada Mont-Blancul. 

— Doar că e mai cald, ai să vezi! 

Începură să urce pe colină înainte de sosirea marilor călduri. 

— Grota I e grota istorică, cea în care s-au găsit primele manuscrise. 
— Micul beduin care îşi căuta capra? 


— Aşa se povestește. A crezut că animalul s-a refugiat în grotă şi a găsit vasele 
ce conţineau șapte pergamente cu manuscrise. 


Ajunseră în faţa peşterii. 

— Protejează-ţi ochii! spuse Thomas. 

— De ce? 

Înţelese repede. La intrarea lor în grotă, zeci de lilieci îşi luară zborul. 
— Îi deranjăm. Ziua, dorm aici. 

— Ce căldură! Abia se poate respira, spuse Natacha. 


— Cincizeci de grade Celsius. Datorită mediului foarte uscat manuscrisele au 
fost protejate de putrezire. 


— În plus, pute. 


— Excremente de liliac. Nu are rost să mai rămânem, toată lumea a trecut pe 
aici, şi traficanţii, şi arheologii. 


Grota II, mai puţin monumentală, era situată în apropiere. A III-a era cea în care 
se găsiseră pergamentele de aramă. A IV-a, în fine, se afla pe un pisc stâncos a 


cărui proeminenţă stătea faţă în faţă cu vestigiile faimoasei „mănăstiri”. 
— Vino, o vom vedea la faţa locului! propuse Thomas. 
Coborâră colina şi se îndreptară spre cei câțiva pereţi dezgropaţi de arheologi. 


— Cam toată lumea e de acord astăzi să atribuie acest sit esenienilor. Majoritatea 
erau bărbaţi, celibatari. 


— De ce „majoritatea”? 


— Pentru că s-au găsit oseminte de femei, dar nu erau foarte numeroase. Acești 
bărbaţi formau o comunitate, ca nişte călugări. Işi puseseră bunurile în comun şi 
hotărâseră să aștepte aici finalul lumii. 


— E locul ideal, într-adevăr! 


Ajunseră la sit. Natacha îl urmă pe Thomas într-o încăpere mare, 
dreptunghiulară, ce îşi pierduse acoperişul. 


— Hubert de Meaux numeşte această încăpere un „scriptorium”. Crede că 
esenienii copiau manuscrisele pe o masă lungă așezată pe mijloc. 


O mică schiţă, lipită pe o bucată de lemn prinsă de un perete, reconstituia scena 
aşa cum o imaginau arheologii dominicani. Ducea în mod irezistibil cu gândul la 
o abație din Evul Mediu. 


— S-au găsit şi niște construcţii foarte interesante, continuă Thomas. Vino să 
vezi! 


O duse în faţa a ceea ce semăna cu o groapă săpată în stâncă, prevăzută cu o 
mică scară, ca pentru o piscină. 


— E un mikv6, un bazin de abluţiuni. Sunt din astea cam peste tot. Esenienii 
practicau ritualuri de purificare toată ziua. 


— Un fel de botez cu apă? sugeră Natacha. 


— Spune-i asta părintelui de Meaux și o să-ţi taie capul! Te gândeşti la lisus și 
loan Botezătorul? 


— Cum să nu-mi treacă prin minte? Gândește-te! Acum două mii de ani, o 
comunitate de credincioşi care practicau celibatul și botezul cu apă s-au retras 
aici să aştepte Judecata de apoi şi întoarcerea lui Mesia. Sincer, nu te tulbură 
asta? 


— Sunt asemănări, dar nimic nu spune... 


— Până acum, după lectura textelor, pentru mine nu era decât o ipoteză. Acum, 
că am văzut situl, e o certitudine. ți aminteşti episodul cu lisus în deşert, în 
evanghelii? „Deşertul”, după părerea mea, e o aluzie la Qumran. 


— E puţin trasă de păr povestea ta! 

Ea nu îl mai asculta, pornită în construcţia castelului ei de idei. 

— Şi dacă lisus ar fi aparținut comunităţii? Dacă ar fi trăit aici câteva luni, câţiva 
ani poate? Dacă aici, în Qumran, ar fi creat doctrina pe care să meargă să o 
răspândească în Galileea mai întâi, apoi la Ierusalim? 


— Natacha, pierzi controlul! Ar trebui dovezi. 


— Le voi găsi. Voi scormoni pământul până îmi voi zdreli degetele, dar le voi 
găsi. Și voi pune pe toată lumea în faţa dovezilor. Pe papă, pe părintele de 
Meaux și pe deputaţii din Knesset! 


38. 


Petrecură doar două zile la Florenţa, dar fură nişte zile divine. La ieșirea din 
gară, Miller se urcă la volanul unei mașini închiriate. Venea des la Florenţa, aşa 
că îl duse pe Gaetano într-un loc înalt de unde se vedea întregul oraș vechi. 


Cupola gigantică a catedralei Santa Maria dei Fiore ieşi imediat în evidenţă. Era 
capodopera arhitectului Filippo Brunelleschi şi unul dintre simbolurile cele mai 
importante ale epocii Renaşterii. De asemenea, vizitară interiorul catedralei și 
Ponte Vecchio, care traversa râul Arno. 


— Aici, pe malul râului Arno, îi spuse Desmond lui Gaetano, poetul Dante a 
întâlnit-o pe Beatrice, care pe atunci era doar un copil. S-a îndrăgostit de ea la 
prima vedere, spunându-şi asta: „E învăluită de slava lui Dumnezeu.” Apoi avu 
un vis în care o văzu pe Beatrice mâncându-i inima. Ce frumos, nu-i așa? 


— Foarte frumos, domnule profesor! răspunse Gaetano. 


„Cursul” profesorului Desmond Miller continuă pe tot parcursul după-amiezii, 
fiind dedicat vizitei Galeriei Uffizi. Văzură acolo minunatele picturi Nașterea lui 
Venus de Botticelli, Buna Vestire de Leonardo da Vinci şi atâtea alte minuni. 
Când se lăsă seara își duseră bagajele la hotel. Gaetano fu primul care se cază şi 
găsi camera sa foarte cochetă. O adevărată bijuterie. 


— Mă bucur că îţi place! îi spuse Desmond. A mea nu e departe. Ne întâlnim la 
restaurant? 


Gaetano, care credea că jocul durase prea mult, îl luă pe Desmond de braţ și-l 
trase în interior. Inchise ușa cu piciorul şi îşi târî iubitul pe pat. 


— Restaurantul va aştepta! spuse Gaetano. 


A doua zi luară trenul înapoi la Roma. Un taxi îi duse la hotelul lui Miller. Îşi 
lăsară acolo bagajele și se îndreptară spre bazilica pe care Desmond voia să o 
viziteze. Dar, pe esplanadă, se treziră faţă în faţă... cu părintele Pellegrino 


Ernetti. Şi-ar fi dorit să intre în pământ. 


— Bună, părinte! Ăăă... întâlnirea noastră este programată pentru mâine 
dimineaţă la ora zece? se bâlbâi Miller. 


— Da, aşa este, răspunse Pellegrino. Vizitaţi obiectivele turistice? 


— Un pic, da. Nu vizitasem niciodată bazilica. Merg cu nepotul meu Gaetano, 
care locuieşte în Anglia. 


— Gaetano? Nu știam că ai un nepot italian. 
Prost! Eşti un prost! îşi reproşa Miller, transpirând abundent. 


— Uh... Fratele meu este american, dar soţia sa, italiancă. Gaetano are sânge de 
italian. I-am propus să viziteze Roma, nu o văzuse niciodată. 


— Nu uitaţi, domnule profesor Miller, că veţi fi foarte ocupat în zilele 
următoare. Prezenţa dumneavoastră este esenţială. 


— Voi recupera timpul pierdut, părinte Ernetti. 
— În ceea ce mă privește, eu plec mâine, spuse „nepotul”. 
— În acest caz, drum bun înapoi în Anglia, tânărule! Pe mâine, profesore! 


Ernetti se îndepărtă. Desmond rămase nemișcat câteva secunde, ca și cum 
întâlnirea îl paralizase. Se bâlbâi: 


— Şi-a dat seama. 

— Ce te face să spui asta? Aș putea fi foarte bine nepotul tău. 
Miller se linişti puţin. 

— Ştiu... dar ceva îmi spune că şi-a dat seama. 

— Chiar dacă şi-ar fi dat seama, ce contează? îi spuse Gaetano. 


— Poate că ai dreptate, să nu-l lăsăm să ne strice ziua! 


Seara şi-o petrecură la restaurantul hotelului. 

— De mâine mă întorc la seminarul meu secret de la Vatican, spuse Desmond. 
— Ce de mistere! râse tânărul. 

— Da, şi pentru o poveste cam ciudată, răspunse Miller. 

— Ce poveste? La ce lucrezi, de fapt? întrebă Gaetano. 


— Nu pot să-ţi spun, răspunse Miller, am depus un jurământ pentru a păstra 
secretul. 


— Oh, ce palpitant! 
— În plus, nici dacă ţi-aş spune, nu m-ai crede. 


— Stai! a sugerat Gaetano, vom juca jocul „Foc, foc, gheaţă, gheaţă”. Nu-mi 
spui nimic, doar „Foc, foc, gheaţă, gheaţă”. 


Desmond zâmbi. 'Trecuseră cel puţin cincizeci de ani de când nu mai jucase asta! 
— Hai! spuse el. 

— Este o bombă, sugeră Gaetano. 

— Gheaţă. 

— Am bănuit-o. Deci este... o mașină. 

— Începi să te dezgheţi. 


— O maşinărie care are legătură cu religia catolică. In caz contrar, ce ai avea tu 
de-a face cu un monsenior? 


— Te încălzeşti. 
Jocul dură câteva minute. Dar Gaetano, obosit, renunță. 


— M-ai omorât, unchiule! îi spuse lui Desmond. 


Profesorul izbucni în râs. Se întoarseră în camerele lor. Din nou, Gaetano îl 
atrase în patul lui. 


— Şi dacă am încerca un alt joc? îi spuse lui Desmond. 


Dimineaţa, Gaetano Torelli cunoștea în mare principiile şi conţinutul proiectului 
„Sant” Agostino”. Se despărţiră. 


Nu cred că povestea noastră va merge mai departe, se gândi Desmond când îl 
văzu pe tânăr îndepărtându-se. In ceea ce privește proiectul Sant'Agostino, pun 
pariu că nu m-a crezut. 


Profesorul Desmond Miller se înşela. Tânărul Gaetano Torelli îl crezuse. I se 
părea că proiectul mașinii timpului era o nebunie, dar dacă informaţiile i-ar fi 
putut aduce bani, nu ar fi ezitat să le vândă. Ajungând la micul său studio, sună 
pe unul dintre prietenii săi. Un englez, de data asta unul adevărat, care locuia la 
Roma. 


— Bună, Peter, spuse Gaetano, sunt acasă. 
— Aveţi informaţii? 

— Da, nu o să-ţi vină să crezi. 

Îi spuse tot ce aflase de la Miller. 

— Incredibil! spuse englezul. 

— Crezi că asta i-ar interesa pe ruşi? 


— Cu rușii, în acest moment, este prea periculos. Am un alt cumpărător, care 
pare să fie interesat de treburile Vaticanului. Vorbesc cu el despre asta. L-am 
putea vedea împreună mâine seară la clubul „Estinzione”. 


În seara următoare, în semiîntunericul clubului gay, îşi zăriră cumpărătorul. 
Ajunse după ce îi făcu să aștepte o oră întreagă. Era mic de statură, în vârstă de 
vreo cincizeci de ani și purta o haină lungă care ascundea o sutană. Prietenul lui 
Gaetano făcu prezentările: 


— Gaetano, ţi-l prezint pe Dom Alberto Pindare de Carvalho, episcop de Rio de 


Janeiro. 


39. 


Indiferent din ce parte te-ai uita la ea, Bazilica San Giorgio Maggiore este una 
dintre minunile Veneţiei. Situată pe o insulă mică la gura Marelui Canal, are 
vedere spre Palatul Dogilor. Fațada sa, cu un fronton susținut de patru coloane 
mari, îi dă aspectul unui templu antic. 


La dorinţa papei, se consideră că grupul de cercetători care participa la proiectul 
„Sant Agostino” ajunse la sfârșitul misiunii sale. Toate marile întrebări rezultate 
din munca lui Majorana fuseseră rezolvate şi grupul îşi sintetizase munca într-un 
volum mare de două sute cincizeci și șase de pagini din care exista un singur 
exemplar, pe care doar Montini îl avea. El mulțumi cu căldură membrilor 
grupului pentru acest exerciţiu de „mare acrobație intelectuală” și îi trimise pe 
fiecare acasă... cu cecul lor. Părintele Ernetti luă apoi drumul Veneţiei, unde 
lucrarea sa pentru cronovizor putea continua în cea mai mare discreţie. Cu 
ajutorul Gărzii pontificale, el se mută într-o chilioară din mănăstirea benedictină 
construită lângă bazilica San Giorgio Maggiore. Uneori, la sfârşitul zilei, urca în 
vârful unui turn cu ceas unde se bucura de o panoramă superbă a Serenissimei. 


Pentru a crea o diversiune, Vaticanul îl numi exorcistul oficial al Eparhiei de 
Veneţia. Ascensiunea unui tânăr preot, abia format în acest domeniu, pe această 
poziție mult invidiată, dădu naştere, în mod evident, unor comentarii, dar toată 
lumea ştia că era protejatul Arhiepiscopului de Milano, promis într-o zi celor mai 
înalte funcţii. Cel mai reticent, într-adevăr, fu chiar Pellegrino însuși. Dacă ar fi 
fost să trateze boli mintale minore, ar fi știut cum să o facă. Dar să-l înfrunte pe 
însuşi Diavolul, dacă s-ar manifesta? Și cu atât mai mult, să lupte cu el? Habar 
nu avea. 


Această activitate de exorcist îi oferea mult timp liber, astfel că Pellegrino — 
beneficiind de un alt avantaj al apropierii sale de Arhiepiscopul de Milano — 
susținu un seminar despre muzica antică la fundaţia Cini. În zilele cele mai bune 
avea doar cinci studenţi, dar reuși să le transmită pasiunea sa. Fusese, de 
asemenea, un adevărat moment de respiro, şi în timp ce mașina era mutată dintr- 
o parte în alta, putu să uite puţin de Majorana, de ecuații și de cronovizorul său! 


Cineva bătu la ușă. Un frate benedictin veni să-i spună că un vizitator îl aştepta 
în sala de mese. Pellegrino avu o strângere de inimă; „vacanţa” din Veneţia nu 
durase decât câteva săptămâni. Montini aștepta cu răbdare, uitându-se la imensa 
frescă de pe perete, Nunta din Cana a lui Veronese. 


— Aceasta este doar o copie, monsenior, spuse Pellegrino. Originalul a fost furat 
de generalul Bonaparte în 1797, în timpul campaniei sale în Italia. 


— O copie frumoasă, oricum. Ce mai faceţi, dragă Pellegrino? 


— Bine, monsenior. Imi imaginez că aţi venit să-mi vorbiţi despre mutarea 
maşinii? 


— E deja gata, spuse Montini. Totul a fost depozitat și transportat în lăzi 
anonime. Acestea vă aşteaptă în noul dumneavoastră laborator. O să vă duc 
acolo. 


Cartierul Accademia este una dintre cele mai frumoase zone din orașul vechi al 
Veneţiei. Acesta este cartierul artiştilor. Departe de agitația din Piaţa San Marco, 
conferă un adevărat paradis liniştit, deranjat doar de zgomotul bărcilor cu motor 
care trec pe sub podul ce traversează Marele Canal. Montini îl conduse pe 
părintele Ernetti în spatele muzeului. Atelierul se regăsea pe Calle Larga Nani, o 
mică străduţă, unde era liniște aproape totală. Montini arătă spre doi bărbaţi 
masivi, care discutau în stradă. 


— Sunt oamenii noștri, spuse Montini. Păzesc neîncetat intrarea în clădire. Puteţi 
să vă bazaţi pe ei. Sunt de încredere și sunt înarmați. 


Trecură printr-un gang şi ajunseră la o magazie foarte ingenios camuflată sub 
forma unui atelier de mecanică. Montini deschise ușa de fier care dădea într-o a 
doua ușă de oţel, asigurată printr-o încuietoare triplă. Încăperea era mare, destul 
de plăcută, dar fără fereastră. Toată munca de luni de zile sosi împachetată în opt 
lăzi închise, fără nicio indicație de origine sau de conţinut pe ele. Cum nu se 
putea pune problema chemării unor ajutoare, cei doi bărbaţi petrecură câteva ore 
desfăcând cutiile şi despachetând ei înşiși piesele cronovizorului. Să-l vezi pe 
Arhiepiscopul de Milano mânuind ciocanul și mătura era un spectacol destul de 
neobișnuit, dar Pellegrino recunoscu faptul că nu se dădea deloc în lături de la 
muncă. 


— Este suficient pentru astăzi, spuse Montini. Mâine vom remonta mașina. Intre 


timp, vă propun să luăm cina într-un restaurant lângă Piazza San Marco unde 
veți putea gusta cele mai bune linguini alle vongole din Italia. 


— Cu plăcere, monsenior! 

Se întoarseră către Marele Canal. Montini făcu semn unui taxi acvatic. 

— Piaţa San Marco, prego! 

Se îmbarcară. Barca avea un motor puternic, dar nu se îndrepta spre piaţă. 
— Hei! 'Ţi-am spus Piaţa San Marco. Unde te duci? 


Din cabină ieşi apoi un al doilea bărbat pe care îl văzură, dar îl crezuseră un alt 
pasager. Era înarmat. 

Taxiul acvatic acostă pe un chei îndepărtat din Veneţia modernă. Fură obligaţi să 
coboare, li se puseră cătuşe și fură împinși fără menajamente într-un Lancia 
Appia care demară în trombă. 


— Până la urmă ce vreţi? întrebă Pellegrino enervat. Ştiţi cine este persoana de 
lângă mine? 


— Știm, părinte, este Arhiepiscopul de Milano. 

— Vă daţi seama ce faceţi? Arestaţi un arhiepiscop! Sunteţi de la poliţie? 
Montini încercă să-l calmeze pe părintele Ernetti punându-i mâna pe umăr. 

— Nu sunt polițiști, prietene. 

— Suntem mai periculoşi pentru voi decât poliția, adăugă cel care era la volan. 


După o scurtă călătorie cu mașina prin suburbii, se opriră în faţa unei mici case 
izolate. Un bărbat mai în vârstă îi aştepta în prag. Purta ochelari rotunzi mici și 
avea un puternic accent slav. 


— Ii ducem în pivniţă, Timur? 


Omul dădu din cap. Fură împinși pe o scară mică, apoi într-o cameră întunecată 
cu pereţi insalubri, închisă cu o ușă grea de fier. Omul pe nume Timur, care 
părea să fie șeful celor doi, luă cuvântul. 


— lertaţi-mi lipsa de maniere, monsenior! Pentru a economisi timp și pentru 
confortul tuturor, voi fi direct. 


Știau, evident, că Montini, părintele Ernetti și fizicienii pe care îi adunase 
Vaticanul lucrau la un proiect secret. Să fi fost vorba despre instalarea rachetelor 
balistice americane PMG-19 pe teritoriul italian? Montini răspunse negativ. 
Omul, în mod fals răbdător, îl întrebă ce altă armă puneau la punct. Montini se 


uită la el fără să se înspăimânte. 
— Sunteţi agent sovietic? 


— Monsenior, nu aş fi vrea să torturez un arhiepiscop, dar nu voi ezita să o fac 
dacă asta va salva milioane de vieți sovietice de la un holocaust nuclear. 


Intrară în ofensivă. Întrucât părintele Ernetti conducea din punct de vedere tehnic 
proiectul, sperau să obţină o mărturisire, torturându-l pe prietenul său, Montini. 
Unul dintre cei doi bărbaţi îi dădu arhiepiscopului o palmă puternică, apoi alta. 
Apoi îl loviră cu pumnii. 


Montini căzu la pământ. Loviturile de pumni fură urmate de lovituri de picioare. 
Cei doi bărbaţi, care erau adevăraţi maeştri ai torturii, îl loveau neîncetat, mai 
ales în locurile în care bietul Montini fusese deja rănit. 


Bărbatul cu capul ras le făcu semn să se oprească. Îl luară pe Montini şi-l legară 
cu braţele de două cârlige mari, înfipte în perete, la aproximativ trei metri 
înălțime. Săracul atârna acum deasupra pământului, cu braţele întinse și 
picioarele în gol. Această poziţie îi făcu respiraţia dificilă. 


— Dă-l jos, se sufocă! strigă Pellegrino. 


Nimeni nu-l ascultă. Părăsiră încăperea pentru a-i lăsa pe cei doi prizonieri să se 
gândească. Pellegrino se repezi la faţa umflată a lui Montini. Acesta din urmă 
zâmbi slab. 


— M-au spânzurat cu braţele răsfrânte, părinte Ernetti. Aşa cum au făcut romanii 
cu Domnul nostru... 


Pentru a-i permite să respire puţin, Pellegrino îi sprijini picioarele şi încercă să-i 
îndrepte corpul său. ÎI rugă pe Montini să le spună totul sau să inventeze ceva. 
Mai degrabă totul decât să moară în aceste condiţii. Montini nu-l asculta și-şi 
pierdu cunoștința. 


După câteva minute, cei trei agenţi sovietici reveniră în pivniţă. Unul dintre ei 
avea o găleată cu apă pe care i-o aruncă lui Montini în faţă, acesta deschizând 
ochii. Se întâmplă apoi ceva neaşteptat. Montini începu să geamă. Spuse că 
suferă, că nu mai poate, că se sufocă. Imploră să fie dezlegat. Timur zâmbi. 


— Hristosul tău a rezistat mai mult decât tine, monsenior. Dezleagă-l! 


Montini fu dezlegat și pus pe un scaun. Lăsă capul în jos, de parcă ar fi fost 
epuizat. Unul dintre răpitori se apropie pentru a-l face să vorbească. Montini sări 
apoi ca o fiară. Îl lovi cu dosul palmei în față. Timur primi o lovitură sub centură 
și căzu, urlând, în genunchi. Pellegrino încercă să-l ţină pe cel de-al treilea, dar 
fu aruncat cât colo. Preţioasele secunde câștigate îi permiseră lui Montini să 
apuce revolverul lui Timur. Acesta din urmă ordonă complicelui să reia lupta. 
Omul însă ezită. 


— Are o armă, Timur! 
— Este preot. Nu va trage! 


Montini trase. Glonţul îl atinse ușor pe bărbat şi rămase înfipt în perete. 
Buimăcit, se dădu înapoi. Montini îi porunci lui Pellegrino să ia cheile de la 
pivniţă şi cheile mașinii. Erau agăţate la cureaua unuia dintre răpitori, care zăcea 
încă inconştient. Apoi cei doi preoți se îndreptară către ușa de fier şi o trântiră cu 
putere. Părintele Ernetti întoarse de îndată cheia în lacăt. Cei trei agenţi sovietici 
se repeziră spre ușă. Degeaba, erau prizonieri ai propriei lor pivnițe. Montini și 
Pellegrino urcară scările câte patru deodată și se repeziră în Lancia. 
Arhiepiscopul, încă înarmat, aruncă o privire în spatele lor și îi porunci lui 
Pellegrino să plece. Câteva minute mai târziu, ajunseseră pe drumul naţional. 


— O întrebare, monsenior: dumneavoastră, un om credincios, l-aţi fi omorât pe 
acest om? 


— Doar Dumnezeu știe, prietene! Uită-te la drum, acum nu este momentul să 
aveți un accident. 


Dar Pellegrino avea atât de multe întrebări pentru acest arhiepiscop atât de... 
neobișnuit. 


— Cum aţi reușit să-l puneţi la pământ pe cel dintâi? 


— A fi arhiepiscop, părintele Ernetti, nu exclude să ai opt dani în karate! 

Timur Kuprian era furios. Lovea cu piciorul tot ce îi stătea în cale prin subsol. 
Ura eșecul, iar superiorii lui cu atât mai mult. Deodată se linişti şi privi în gol. 
La un moment dat, unul dintre complicii săi îi atrase atenţia. Auzise un zgomot. 
Era un ţăran, nedumerit de ușa casei pe care Montini o lăsase larg deschisă. 
Atras de zgomot, coborî în beci. 


— Cine e aici? întrebă ţăranul din spatele ușii. 

— Suntem prizonieri în pivniţă, spuse Timur. 

Vorbea fluent italiană, dar nu-şi putea ascunde accentul. 

— Daţi-ne drumul, domnule! 

— Nu am cheia. Cine sunteţi? Prietenii lui Pastrone? 

Timur credea că Pastrone trebuie să fi fost țăranul care închiriase casa. 


— Da, ai lui Pastrone. Fără să observe, ne-a uitat în pivniță. Nu are minte, 
Pastrone! 


— E mort de trei ani, spuse ţăranul. 
Urcă scările şi dispăru. Timur lovi cu putere în ușă. 
— Ciertii 


O oră mai târziu, patru bărbaţi își făcură apariţia în faţa ușii pivniţei. Unul dintre 
ei adusese unelte pentru a forța încuietoarea. Ceilalți trei erau pușcași înarmaţi. 


— E vorba de o treabă serioasă, Sidney. 


Trei zile mai târziu, Joe Fincher raportă lui Gottlieb prin intermediul telefonului 
securizat. 


— Ambasada noastră a aflat de la poliţia italiană că agenţii sovietici au încercat 
să răpească doi preoţi foarte implicaţi în situația secretă de la Vatican. Unul 
dintre ei era Arhiepiscopul de Milano. 


— Doar atât? 

— Vaticanul l-a îndemnat pe ministrul de interne să acopere cazul. Îți imaginezi? 
Un arhiepiscop răpit de KGB! Puşcașii i-au găsit pe cei trei răpitori într-o 
pivniţă, în suburbiile Veneţiei. Erau bătuţi rău. 

— De către preoţi? întrebă Gottlieb. 


— Se pare că da. 


— La Roma orice e posibil! se amuză Gottlieb. Una peste alta, Joe, nici noi nu 
suntem departe de ruși. Vrem să știm ce se urzeşte în jurul papei. Chestiunea asta 
poate ascunde ceva chiar important. 


— Aş putea merge să-l găsesc pe preot, se oferi Fincher, ştiu unde predă. 


— Şi să alertaţi pe toată lumea? Nu, nu e ce trebuie. Am o altă idee. Sidney 
Gottlieb avea apetență pentru povești „picante”. Aflase de la un agent FBI că 
unul dintre fizicienii care au participat la sesiunile Vaticanului a fost implicat 
într-un scandal sexual. 


— Care? 
— Miller, Desmond Miller, fizician din Chicago. 


— Mai este la Roma? A trecut peste o lună de când grupul lor de cercetare s-a 
despărțit. 


— S-a întors la Chicago. Apoi a plecat la Roma, inventând niște minciuni pentru 


soţia sa. 
— A înşelat-o? 
— Da, dar nu cu Gina Lollobrigida! 


2133 
! 


1 „La dracu’ !”, în rusă. 

Toată lumea din Qumran avea un plan de lucru bine definit. Natacha fu 
însărcinată cu realizarea unui raport despre sistemele de irigații ale sitului. Era 
necăjită, pentru că sarcina asta i se părea plictisitoare, dar trebuia să o facă. 
Pentru a supravieţui în acel iad și pentru a alimenta bazinele de irigare, era 
nevoie de apă. Dar de unde venea apa? Tânăra măsură zile întregi terenul, în 
lung şi în lat. În cele din urmă, detectă urme de canale de irigaţii săpate în deal. 
Erau foarte puţin vizibile, atenuate de eroziune, dar existau în număr mare. 
Discută despre asta cu Sacha de Saint-Laumer, preotul dominican care a 
supraveghea săpăturile. 


— In opinia mea, aceste canale nu alimentau direct comunitatea. Colectau apa de 
ploaie şi se transformau într-un un sistem de râuri care duceau apa către niște 
rezervoare. Aici şi acolo, spre exemplu, arătă ea pe o hartă. 


— Ne faci un raport? sugeră Sacha. 


Petrecu o săptămână scriind un text foarte tehnic de aproximativ cincizeci de 
pagini, ilustrat cu numeroase desene. Lui Sacha i se păru genial. Tocmai îi 
câștigase încrederea pentru a o lăsa să lucreze pe teren. 


— La ce ai vrea să lucrezi acum? o întrebă. Chiar în sit sau în apropiere? 
Ea avea o idee, dar îl luă uşor. 


— Pe Qumran sunt mulţi oameni, spuse ea. Am auzit de o săpătură care tocmai 
s-a deschis, nu departe de aici, la Qasr al-Yahud. 


— Da. Este o colaborare cu arheologii englezi. Te voi propune acolo. Care ar fi 
subiectul cercetării tale? 


— Găsirea locului unde Ioan Botezătorul l-a botezat pe lisus, răspunse Natacha. 


Chiar de a doua zi, Thomas o duse pe Natacha în recunoaştere, la Qasr al-Yahud. 


Nu era mult de mers, doar câţiva kilometri. În arabă, Qasr al-Yahud se traduce 
prin „Turnul evreilor”. Potrivit tradiţiei, pe aici au trecut copiii lui Israel care 
veneau din Egipt și ar fi traversat râul Iordan înainte de a intra în posesia Ţării 
Promise. Dar descoperirile recente arătau că situl ar fi putut fi scena altui 
eveniment la fel de important, în urmă cu mai puţin de două mii de ani: 
botezurile lui loan Botezătorul. 


Traversară o vastă întindere de deşert, împrejmuită cu sârmă ghimpată, fiind 
supravegheați de soldaţi iordanieni înarmaţi. Un paznic îi opri ca să le 
examineze hârtiile şi apoi îi lasă să treacă. Fu interesat mai mult de Natacha, care 
era israeliană. Îi puse câteva întrebări de rutină şi o lăsă să treacă. Ajunseră la 
marginea unui pârâu de aproximativ zece metri lățime. 


— Iordanul, preciză Thomas. 
— Stai, spuse Natacha. Voi verifica. 
— Ce să verifici? 


In loc de răspuns, Natacha îşi scoase rochia și rămase în chiloți şi sutien. 
Soldatul de serviciu privea scena uimit. 


— Dar... eşti nebună? îi spuse Thomas. 

Ea plonjă în apa de un verde-cenușiu a Iordanului. 

— E adâncă de patru sau cinci metri, spuse Natacha în apă. Deci este posibil. 
— Ce este posibil? întrebă Thomas. 

leşi și se îmbrăcă. Un coleg arheolog englez veni la ei. 

— Există locuri mai curate pentru a înota, domnişoară! 

Ea se prezentă. 


— Am vrut să verific dacă ipoteza botezului lui lisus era plauzibilă, îi spuse 
Natacha. Dacă apa era destul de adâncă. 


— Nu e nicio îndoială, răspunse englezul. Putea să scufunde și câteva zeci de 


oameni pentru a-i boteza. Există, de asemenea, descoperirile noastre arheologice. 
Veniţi să vedeți... 


Îi duse puţin mai departe la un alt sit de săpături, care părea foarte recent. 


— Am găsit asta săptămâna trecută. Urmele unei biserici bizantine și ale unei 
mănăstiri care dovedesc că acest sit a fost unul important de la începutul erei 
creştine. 


— Poţi să mă lași aici, i-a spus Natacha lui Thomas. Mă vor aduce înapoi la 
Qumran în această seară. 


Thomas părea confuz. O trase de-o deoparte. 
— Ce s-ar schimba pentru tine, a spus el, dacă aici L-a botezat Ioan pe Iisus? 


— Totul. Creştinii nu existau pe atunci. Botezul lui loan a fost, aşadar, un ritual 
esenian. Amintește-ți că Qumran este la doar trei kilometri distanţă. 


— Şi ce-i cu asta? 


— Dacă voi găsi ceea ce caut, voi avea dovezi că loan Botezătorul a fost esenian 
și că a botezat evreii din acea vreme pentru ca ei să adopte credinţele sale 
eseniene. Şi pe lisus, la fel ca pe ceilalți! 


— Dar ce ai putea găsi? Asta a fost acum două mii de ani... 
— Şi ce dacă? 


Natacha se întoarse în Qumran foarte târziu. Toată lumea dormea, cu excepţia lui 
Thomas, care citea la lumina unei lămpi cu petrol. 


— Deci? 

— Nimic pentru moment. Bucăţi de ceramică din secolul al VI-lea. 
— Ah, șase secole în plus! spuse el râzând. 

— Nu-ţi bate joc de mine, Thomas! 


Ştia că era pe cale să clacheze. Işi puse jos cartea şi se uită la ea. 


— Vino să stai lângă mine! 

Ea oftă. 

— Nu încerca să te dai la mine, nu am chef. 

— Nici măcar nu m-am gândit la asta. Voiam doar să-ți spun... 
Se aşeză lângă el. 


— Pe de o parte, pentru că îmi place de tine, aş vrea ca munca ta să conducă spre 
o descoperire copleşitoare... 


— BINE. Şi pe de altă parte? 

— Pe de altă parte, nu cred că vei găsi ceva. 

— Este încurajator! Mulţumesc, Thomas! 

— Când te aud spunând „lisus a fost un esenian”, pentru mine sună ca și cum ai 
spune „lisus nu a fost decât un esenian.” Nu vei găsi nimic, Nat, pentru că te 


înșeli. lisus a fost mult mai mult decât ceea ce crezi tu. 


— Te înşeli, micuţule Thomas care te temi de întuneric. Eu, când caut, găsesc! 

Când călătorea fără soția sa, Desmond Miller cădea fără restricţii în păcatul său 
de gurmand: spaghetele. În New York şi Los Angeles ştia cele mai bune 
restaurante italiene. Aici, la Roma, era într-o veşnică sărbătoare. Restaurantul 
său preferat era în Piaţa Navona. Putea să mănânce paste în stil napolitan, 
preparate cu adevăratul lor sos suculent. Îşi luă locul pe terasa însorită, nu 
departe de faimoasa fântână a lui Bernini. Comandase deja („ca de obicei, 
signore”) şi aştepta să fie servit. Îl văzu pe Gaetano de trei ori de la întoarcerea 
sa în capitala italiană. De fiecare dată lucrurile se derulau la fel. Tânărul, care se 
prefăcu intrigat de povestea mașinii de călătorit în timp, încerca să afle mai 
multe. Dar Miller încheie surâzând subiectul confidenţelor. Această poveste care 
nu avea niciun viitor dădu o altă savoare vieţii sale. Trase cu putere o gură de aer 
proaspăt de primăvară. 


Un bărbat robust veni apoi să se așeze la masa sa, chiar faţă în față cu el. 
— Există alte mese libere pe terasă, spuse Miller. 


— Ştiu foarte bine, răspunse străinul, dar am câteva întrebări pentru 
dumneavoastră, domnule Miller. 


— În ce calitate? întrebă Miller îngrijorat. 
Fincher îi arătă cardul său CIA. 

— Are legătură cu șederea mea la Roma? 
— Nu direct. 


Fincher își umplu pipa în tăcere, fără să se grăbească. Era un truc vechi care îi 
permitea să vadă cum reacţionează „clientul” său. Cu Miller, testul se dovedea 
foarte bun. Paloarea sa, felul în care își ținea genunchii strânși, lăsau să se vadă o 
pradă ușoară. Chelnerul îi întrerupse pentru a-i servi lui Miller farfuria de 
spaghete. Îl întrebă pe Fincher dacă vrea să ia prânzul. 


— Nu, nu mi-e foame, mulțumesc! 
Chelnerul se îndepărtă. 


— Domnule profesor, continuă Fincher, sunteți unul dintre cei mai buni fizicieni 
ai noștri. Aţi lucrat cu Enrico Fermi la realizarea primei bombe atomice. 


— Aşa este, răspunse Miller flatat. 


— Oameni ca dumneavoastră sunt la fel de utili ţării noastre, pe cât sunt de 
periculoși din cauza a ceea ce știu. De aceea, vă monitorizăm constant. Ce 
făceaţi la Roma? întrebă brusc Fincher. 


— Domnule Fincher, eu... 
— Agent Fincher. 


— Agent Fincher, munca pe care am făcut-o la Vatican a fost pur academică. Nu 
reprezenta niciun pericol, absolut niciunul pentru națiunea americană. 


Fincher dădu din cap. 
— Nu-mi puteţi spune mai multe? 


— Am semnat un jurământ de confidenţialitate față de papă. Cu toate acestea... 
vă voi spune că a fost vorba de examinarea unor ecuații ale fizicianului Ettore 
Majorana, rămase nepublicate până acum. Demersul este acum finalizat, toată 
lumea a plecat acasă. 


— Foarte bine, domnule Miller. Mă tem că v-am deranjat degeaba. 
— Nu-i nimic, răspunse Miller liniştit. Pot să-mi încep masa, agent Fincher? 
— Sigur. 


Urmă un moment de tăcere. Miller aşteptă ca Fincher să plece, dar îl urmărea din 
scaunul său. 


— Apropo, ce puteţi să-mi spuneţi despre Gaetano Torelli? întrebă Fincher. 


Un fior îi străbătu lui Desmond Miller coloana vertebrală. 


— Nu văd unde vreţi să ajungeţi? 


— E vorba despre un tânăr gay de douăzeci și unu de ani care studiază fizica. V- 
aţi întâlnit de mai multe ori la clubul „Estinzione” și i-ați oferit o vacanţă la 
Florenţa. 


Miller se uită în jos şi începu să se bâlbâie. 
— Eu... nu ştiu ce m-a apucat, domnule Fincher. Sunt un bărbat căsătorit, am... 


— Profesore, viaţa dumneavoastră sexuală vă privește. L-aţi mai văzut pe 
Gaetano? 


— Nu, de două zile, nu. 


— Atunci, ascultați bine la mine: Gaetano Torelli aparține unei organizaţii 
internaţionale de șantajiști, care adună informaţii de la tot felul de „ţinte” care 
sunt persoane importante. Trimit o fată drăguță sau un băiat frumos care vă 
abordează într-un hol al unui hotel sau într-un bar şi care, apoi, valorifică 
informaţiile culese. Noi suntem în plin Război Rece, domnule Miller, aceasta 
este o situație favorabilă apariţiei acestui gen de mici afaceri! 


— Dar... cum au ajuns la mine? 


— Cel mai adesea, sunt informaţi de KGB. Dar au şi propriile lor rețele. Gaetano 
a urmat cursurile dumneavoastră la Chicago. Vă cunoștea...punctul slab. Şi cum 
drumurile dumneavoastră dese la Vatican li se păreau suspecte... 


Desmond Miller simţea că îl înghite pământul. „Evident”, se gândi Miller, „de 
aceea Gaetano a insistat atât de mult să știe ce fac la Roma. Și am căzut în 
capcană. Vai, vai, bietul bătrân naiv!” 


— V-aţi confesat lui Gaetano Torelli? insistă Fincher, de parcă i-ar fi citit 
gândurile. 


Miller nu mai îndrăznea să-l privească pe Fincher în faţă. 
— Da, recunoscu el, jenat. 


— Ce i-aţi spus? 


— O, doar chestii vagi, se bâlbâi Miller. L-aţi arestat? 


— Preferăm să-l urmărim în continuare. Acum spuneţi-mi la ce aţi lucrat în 
Roma. 


— Este un secret profesional, domnule Fincher. Sunt cercetări științifice pe care 
nu le pot dezvălui. 


Fincher începu să urle. 


— Vă bateţi joc de mine? Tocmai mi-aţi spus acum câteva clipe că v-aţi confesat 
iubitului! 


ipase atât de tare, încât ceilalți clienţi ai restaurantului se întoarseră spre ei. Joe 
Fincher stăpânea cu pricepere arta de a-i face pe suspecți să se simtă confuzi, 
punându-i în contradicţie cu ei înșiși. 


Desmond Miller se simţea tot mai rău. Işi slăbi nodul cravatei. 'Transpira. 
Chelnerul, care stătea în picioare, urmărea scena cu îngrijorare. 


— Lăsaţi-mă, domnule Fincher, cred... mă simt rău. 


Fincher adoptă apoi un ton ameninţător. Având în vedere conformaţia sa, păru 
destul de convingător. 


— Profesore Miller, dacă păstrezi tăcerea, vă garantez că această problemă va 
apărea imediat în presă. Doamna Miller va afla repede despre gustul 
dumneavoastră pentru tineri. Dar nu veţi avea ocazia să discutați nimic cu 
dumneaei, căci veți fi încarcerat şi acuzat de înaltă trădare. Vă amintiţi de cazul 
Rosenberg? L-au prăjit pe scaun! 


Fincher reuși să pună punctul pe i, căci Miller era pe punctul de a claca. 


— Domnule Fincher, dacă vă spun despre ce e vorba, nu mă veţi crede. 


44. 


Când Desmond Miller se întoarse în camera lui de hotel, se afla în pragul unei 
crize nervoase. Telefonul suna. Era soția lui care îl suna din Chicago. Aceasta 
simţi repede, după ton, că soţul ei nu era în cea mai bună formă. 


— Totul este în regulă, Desmond? 
— Ecuaţii care rezistă, răspunse el, dar le voi da de cap. 


Nu insistă prea mult. Când închise telefonul, se gândi o clipă la sinucidere. Dar 
asta ar fi fost o soluţie pentru curajoși, iar Desmond Miller nu era curajos. Faptul 
că picase în mijlocul unei asemenea poveşti la vârsta lui, era un semn că ar trebui 
să se pensioneze. La urma urmei, avusese o carieră remarcabilă de fizician, 
participase la aventura bombei atomice, avea o frumoasă casă în Chicago într-un 
cartier rezidenţial, o soție drăguță și venituri care i-ar fi permis să trăiască în 
confort până la sfârşitul vieţii sale. Totuşi, simţea că nu este pe deplin împlinit, 
iar această poveste cu Gaetano i-o demonstrase clar. Dacă ar fi putut, l-ar fi 
sugrumat pe tânăr în acea secundă.Dar se mulțumi să îl sune şi să-i dea o nouă 
întâlnire la clubul „Estinzione”. 


— Bună, Desmond! îi spuse Gaetano. Oh, arăţi supărat! 
Observă asta din prima. 

— Gaetano, sunt bătrân, dar nu prost! 

Tânărul părea nedumerit. 

— De ce spui asta? 

— Ţi-ai bătut joc de mine. Am aflat totul despre tine. 


In acel moment, lumina se stinse. Dar niciunul dintre ei nu avea chef de 


tandreţuri. Conversaţia continuă în întuneric. 
— Ce anume ştii? 


— Ce ai făcut cu informaţiile pe care ţi le-am dat despre proiectul 
„Sant' Agostino”? 


— Dar nimic! Ce ai fi vrut să fac cu ele? 


— Nu minţi, Gaetano! Ştiu că faci parte dintr-o organizaţie care vinde informaţii 
oricui oferă mai mult. 


Lumina reveni. Toată lumea — cu excepţia lor — aplaudă. Miller observă că 
Gaetano se schimbă la faţă. Micul înger avea acum faţa unui adevărat jucător de 
poker pregătit să-şi joace ultima mână. 


— Cu cine ai vorbit? 
— Nu mai contează cine mi-a spus. Ştiu. 
Desmond decise să-şi sperie tânărul prieten, aşa cum l-a speriat Fincher pe el. 


— Suntem în plin Război Rece, Gaetano, spuse Desmond. Dacă deschid gura să 
spun ce știu despre tine, vei sfârşi în închisoare. Așadar te întreb din nou: ce ai 
spus şi cui? 


Gaetano tăcu o clipă. Apoi scoase un pix din buzunarul de sus. 
— Uite, Desmond... 

— Profesor Miller! 

Gaetano schiță un zâmbet. 


— Domnule profesor, aceasta este situaţia: seamănă cu o problemă de fizică, 
exact cum vă place dumneavoastră. 


Incepu să deseneze o hartă euristică pe un șerveţel de hârtie. 


— Unu: dacă ne separăm diseară fără să ajungem la un acord, prietenii mei vă 
vor găsi şi vă vor elimina. Acesta este cel mai bun mod de vă împiedica să 


vorbiţi. Doi: vă mișcaţi repede și ne luaţi pe sus, vom fi în închisoare pentru 
câţiva ani buni. Trei: dar nu ne veţi putea prinde pe toţi, domnule profesor. 
Întotdeauna va rămâne unul dintre noi care se va ocupa de dumneavoastră. De 
data aceasta nu pentru a vă împiedica să vorbiţi, ci doar, aşa, pentru distracţie. 
Patru: ajungem la un acord. 


— Ce acord? întrebă Desmond, febril și dispreţuitor. 


— Contrar a ceea ce crezi, spuse Gaetano, nu am vândut nimic ruşilor. In 
perioada aceasta pe care o traversăm, este prea riscant. 


— Cine te-a plătit? insistă Miller. 
— Un episcop. 

Profesorul fu uimit. 

— Care episcop? 


— Sincer, este un tip amuzant, spuse Gaetano. Un brazilian cu mulţi bani. Nu 
ştiu de ce, dar îi tot dă târcoale papei. 


— Pentru cine lucrează? 


— Nu ştiu, poate pentru el. El ar dori să vă cunoască şi să vă facă o ofertă. Și 
dacă plăteşte la fel de bine precum ne-a plătit pe noi, nu veţi regreta. Oricum, 
profesore Miller, nu prea mai aveţi de ales. 


Și trebuie să recunoaștem că avea dreptate. 
— Spune-i să mă sune! spuse Miller. 
— O voi face eu. Dar fii atent când ieși de aici! Dacă faci ceva greșit... 


— Nu mă ameninţa! răspunse Miller. Spune-i episcopului tău că aştept 
propunerea lui. 


A doua zi, spre seară, un bărbat îl sună pe Desmond Miller la hotelul unde stătea. 
Avea într-adevăr un puternic accent brazilian. 


— Am auzit că aveţi o ofertă pentru mine, spuse Miller. 
— Da, domnule Miller. Aș putea să vă întâlnesc diseară? 
— Unde anume? 


Există un mic restaurant napolitan la doi paşi de dumneavoastră, Pizzeria 
Nerone. 


— Da, ştiu pe unde este. 
— Vă aştept acolo! 


Miller îmbrăcă o jachetă, traversă două străzi, intră în pizzerie... și se trezi în 
faţa unui uriaş înalt de doi metri, care îl văzuse venind de departe. Ii propuse să 
se aşeze. 


— Bună ziua, domnule Miller! Numele meu este Joăo Santos. 
— Buna ziua! Să trecem direct la subiect. Ce propunere aveţi? 


Bărbatul băgă mâna în geantă și scoase un ziar împăturit în patru, unde se putea 
ghici că sunt teancuri de dolari. 


— Zece mii de dolari pentru o călătorie dus-întors, spuse bărbatul. 

— Nu înţeleg, răspunse Miller. 

— Sunt doar un mesager, profesore. Dacă sunteţi de acord să faceţi o călătorie în 
Brazilia unde să ne întâlnim cu cel care m-a trimis, atunci banii sunt ai 
dumneavoastră. 

— Zece mii de dolari, doar pentru a vorbi? se miră Miller. 

— Doar pentru a vorbi, confirmă Joăo. 

— Imposibil! Trebuie să mă întorc la Chicago. Soţia mea mă aşteaptă. 


— Veţi găsi o scuză, domnule profesor! Călătoria nu va dura mult. 


— Şi dacă nu sunt de acord cu propunerea şefului tău? 


— Veţi fi liber să vă întoarceţi la Roma şi veţi putea păstra banii. 
Miller luă ziarul și îl băgă în buzunar. 


— Vă voi lăsa biletul de avion mâine dimineaţă la recepţia hotelului, spuse Joăo. 
Plecarea e vineri. Veţi zbura până la Belem, în nordul Braziliei. Vă vom aştepta 
acolo. Vom face restul călătoriei cu elicopterul. 


— Până unde? 


— Veţi vedea atunci. 


Desmond Miller se întoarse în camera de hotel cu banii. Se uită la oră şi ridică 
receptorul telefonului. In Chicago era după-amiaza devreme, Anna trebuia să fie 
acasă. 


— Da, Desmond? 


li explică faptul că trebuia să plece de urgenţă pentru o întâlnire secretă inițiată 
de guvernul american în legătură cu o nouă armă, la jumătatea distanţei dintre 
bomba A și bomba H. 


— Ah? Nu-mi poţi spune unde mergi? 
— O întrunire secretă, dragă! 


Ea se resemnă. De când Desmond se implicase în proiectul „Manhattan”, ea era 
obișnuită să-l vadă plecând la conferinţe clasate ca fiind secrete. Singura ei 
teamă era să nu fie răpit de spioni sovietici, la fel ca în filme. Dar se consolă 
spunându-și că asta nu se întâmplă decât în filme! 


45. 


Nu găsise nimic. 


Săptămâni în șir Natacha săpase împreună cu colegii săi englezi, în situl Qasr-al 
Yahud. Descoperiseră alte rămășițe bizantine, dar niciuna nu sugera, nici măcar 
pe departe, prezenţa lui loan Botezătorul. Britanicii erau interesați acum de un 
alt sit, Al-Maghtas, aflat pe cealaltă parte a Iordanului. Natacha discută cu 
Sacha, dar acesta prefera și el să meargă pe ideea tradițională că Yardenit era 
situat în Galileea, pe canalul Lacului Tiberiada. 


Pe scurt, era deznădăjduitor. După entuziasmul săpăturilor din primele zile, 
tânăra fu cuprinsă de o adevărată stare de desperare, accentuată și de căldura 
insuportabilă care domnea în aceste părţi ale deşertului. Ea nu renunță totuşi. 
Continuând săpăturile, găsi o bucată mare de ceramică decorată. Îl sună pe Andy, 
unul dintre colegii englezi, pentru a o ajuta să curețe ceramica descoperită. 


Deodată, ceva îi intră în gât. Un tăun, o muscă mare și neagră. Incepu să 
tușească și să se agite, arătând spre gură. Andy îi spuse să o înghită. Aduse şi apă 
şi ceva să mănânce. 


— Nu-ţi face griji, în câteva minute se digeră! 


Incidentul fu unul minor, destul de banal, mai ales pentru un șantier săpături, 
însă declanșă o criză de nervi Natachei. Andy se oferi să o ducă la Qumran cu 
mașina. Se temea în special de bacteriile pe care această insectă oribilă le-ar fi 
putut purta. Și nu se înşelă. A doua zi avea frisoane și crampe abdominale. 
Sacha, asistentul părintelui de Meaux în Qumran, constată că avea febră mare. 


— Nu avem ce ne trebuie aici. Te vom trimite la Ierusalim. 


Petrecu câteva zile la Centrul Medical Hadassah de pe Muntele Scopus. Avea 
dizenterie. I se administrară antibiotice şi fu pusă sub un regim sever de 
rehidratare pe bază de orez, morcov copt și apă. 


Deși banal faţă de alte accidente de pe un şantier de săpături, incidentul veni într- 
un moment prost și declanşă un mic episod de depresie pentru Natacha. Părintele 
de Meaux, care era îngrijorat de starea ei, o întrebă dacă voia să reia munca la 
muzeu. Refuză. Nu așteptase toţi acei ani pentru a se închide din nou într-un 
laborator. Aşa că o trimise înapoi pe țărmurile Mării Moarte. 


leşind din birou, văzu din capul scărilor că Thomas o aştepta în hol. Alături de el 
se afla o tânără englezoaică ce lucra ca ofiţer de presă la muzeu. Când o văzu, 
Tom o întrebă ce mai face şi îi ură noroc. Apoi plecă alături de acea femeie de 
care părea foarte apropiat. Natacha nu era geloasă chiar deloc, dar simţi o mică 
strângere de inimă în acel moment. Pentru că singurătatea începea să devină 
apăsătoare. Până acum vreo trei ani se folosise intens de fizicul său atrăgător 
pentru a avea cât mai multe aventuri. Apoi, timpul dedicat tezei sale și pasiunea 
pentru arheologie o acaparară. Acum avea nevoie să se ocupe puţin de ea pentru 
a-şi recăpăta moralul. 


Pentru a se mai aerisi, ieşi cu prietenii din muzeu la „Deborah's Club”, o 
renumită discotecă din Ierusalim. În lumina aceea difuză, se putea bea un pahar 
şi mai ales dansa pe hiturile momentului. Profită din plin. Astfel îl cunoscu pe 
Dov Sitbon. Era un tânăr „evreu” din Maroc. Era amuzant, ateu convins, 
preocupat mai presus de toate să profite la maximum de viaţă. 


Toată această generaţie de băieţi și fete, care trecuseră deja prin două războaie şi 
trăiseră în kibbutzuri într-o stare de tensiune permanentă, venea duminică seara 
să se distreze la Tel Aviv pe muzica lui Bill Haley, Little Richard sau Buddy 
Holly. Dov adora rock"n'rollul şi dansa divin. La început el fu cel care conduse 
dansul și propunea pașii ce urmau. Apoi, Natacha, care era cum era, inversă 
rolurile, ceea ce-l făcu pe Dov să se amuze copios. După petrecere, făcură 
dragoste, fără nicio obligaţie, doar pentru distracţie. Era exact bărbatul potrivit 
pentru ea în acel moment. 


Cum Dov lucra în Negev, la o sută cincizeci de kilometri de Ierusalim, nu se 
vedeau foarte des. Ştia că e inginer electronist, dar el se închidea ca într-o 
carapace ori de câte ori încerca să afle mai multe. Totul se lămuri când a aflat că 
Dov era angajat la centrala nucleară Dimona, la aproximativ treizeci de kilometri 
de Beer Şeva. Dov făcea parte din echipele care puneau la punct prima bombă 
atomică din Israel. 


În schimbul ajutorului din partea statului ebraic în timpul crizei de la Suez, 


Franţa oferise tehnologia necesară pentru a construi un reactor nuclear. 
Israelienii aleseseră un loc izolat, în mijlocul deșertului Negev. Scopul era să 
creeze rapid o armă a cărei eficacitate să fie în primul rând un factor de 
descurajare pentru ceilalți. Pe Natacha nu o interesa. Important era ca Dov să se 
comporte drăguţ, să nu se ţină de ea prea mult şi, mai presus de toate, să nu fie 
complicat. Deocamdată, asta îi era de ajuns. 


Natacha își reluă munca şi continuă săpăturile în deşertul Iudeii. În acelaşi timp 
era la curent și cu stadiul cercetării la Rockefeller, pentru că pergamentele de la 
Marea Moartă continuau să ofere informaţii valoroase despre comunitatea 
eseniană. Astfel, în scrierile lor se găsiră amănunte legate de o întrunire, la masă, 
a mai multor persoane, care aduceau tulburător de mult cu Cina cea de Taină a 
lui isus și a apostolilor săi. Din păcate, aceste descoperiri nu circulau decât în 
mare taină, de la cercetător la cercetător, fără a fi făcute publice. Pentru a explica 
amânarea publicării traducerilor, părintele de Meaux venea mereu cu acelaşi 
argumente: dificultatea reconstituirii manuscriselor sfărâmate în sute de 
fragmente, nevoia de a se realiza traduceri cât mai fidele şi de a furniza 
publicului o lucrare cu adevărat ştiinţifică. După Natacha, erau doar pretexte. 
Pretexte ce se vor transforma în pură cenzură în ziua în care va apărea un 
document considerat cu adevărat periculos de către factorii de decizie de la 
Vatican, care ar putea avea chiar nefericita idee de a-l ascunde sau distruge. 


Această situație nu putea continua la nesfârșit. După ce discută despre asta cu 
complicii săi, Yoni şi Thierry Darmont, Natacha decise să scrie o scrisoare lungă 
redactorului-șef al publicaţiei Arheologia Bibliei, o revistă bilunară americană 
specializată în cele mai recente cercetări arheologice din Ţara Sfântă. Din 
moment ce politicienii nu îndrăzneau să facă niciun pas, cei trei prieteni luară 
decizia să denunte ei înșiși ceea ce se prefigura a deveni un imens scandal 
ştiinţific. 


46. 


La 29 septembrie 1958, Papa Pius al XII-lea avu o criză violentă de sughiţ. Ceea 
ce pentru o persoană sănătoasă ar fi fost ceva banal, pentru acest bătrân măcinat 
de artroză şi anemie, era îngrijorător. În ultimele luni, boala îl izolase din ce în ce 
mai mult. Având din nou o criză, mai gravă decât celelalte, Montini se grăbi la 
Palatul episcopal. Papa zăcea întins pe pat. Dr. Marinesco, medicul său personal, 
era cu el. 


— Cum este? îl întrebă Montini. 


— Şi-a revenit. Incă are acele viziuni. Nu-i vorbiţi despre starea lui, monsenior. 
O cunoaște și asta îl deprimă. 


— Am înţeles. 

Montini se apropie de papă și îi șopti la ureche. 

— Sfinte Părinte, spuse el, vin să vă dau veşti bune despre maşina noastră. 
Pius al XII-lea a făcut un efort pentru a se aduna. 

— Oh, da, mașina... 

— Acum ne-am mutat în Veneţia. Părintele Ernetti își continuă munca. 


— Fiţi precauţi, Montini, spuse papa cu o voce abia perceptibilă. Vor să ne fure 
secretele. 


— Nu vă temeţi, Sfinte Părinte! Au încercat, dar ne-am apărat cum se cuvine. 
Curând, vom putea... 


Doctorul Marinesco îl bătu uşor pe umăr. 


— Nu insistaţi, monsenior, nu vă mai ascultă! 


— Care este prognosticul? îl întrebă Montini pe doctor. 
— Pesimist, monsenior. 


Avea dreptate. A doua zi, Sfântul Părinte refuză să mănânce. Câteva ore mai 
târziu, intră într-o comă profundă. Duhovnicul său veni să îl împărtășească. Cu 
toate acestea, seara își recăpătă cunoştinţa. 


— Cum vă simţiţi, Sfinte Părinte? îl întrebă doctorul. 
— Mi-a sosit timpul, răspunse papa. 


Îi sosise timpul... dar numai pentru presă. A doua zi, în timp ce Pius al XII-lea 
era încă în viaţă, patru ziare de mare tiraj îi anunţară prematur moartea cu litere 
îngroșate pe prima pagină, într-un chenar negru: „Papa a murit.” De fapt, el muri 
a doua zi, pe la trei dimineaţa. Avea 82 de ani. Înmormântarea sa fu televizată şi 
urmărită de milioane de credincioși. 


Pellegrino îl sună pe Montini la Vatican. 
— Monsenior, ce se va întâmpla? 


— Ceea ce se întâmplă de obicei, părinte Ernetti. Adunarea cardinalilor va alege 
un nou papă. 


Pellegrino încercă să rostească întrebarea care îi stătea pe buze. 
— Credeţi că... 

Montini îl întrerupse. 

— Nu, nu eu. Ştiţi că nu sunt cardinal. Deci nu am nicio şansă. 


— Dar maşina? 


— Să-l aşteptăm pe noul papă. Vom vedea ce decide el. 
— Deci oprim totul? 


— Dimpotrivă, trebuie să îl putem convinge. Cum putem îmbunătăți 
amplitudinea salturilor în timp”? 


— Mă gândesc la asta zi și noapte, monsenior. Problema este întotdeauna 
aceeaşi, aceea a dimensiunii colectorilor. 


— Ştiu. Dar aveţi o soluţie? 
— Poate. 


Soluţia era să combine mai mulți colectori între ei, folosind principiile de baza 
ale interferometriei!. Citise în Nature, o revistă de cercetare științifică, un articol 
foarte bine documentat despre posibilitatea utilizării acestei tehnici în 
radioastronomie?. Astrofizicienii care au folosit radiotelescoape pentru a scana 
galaxiile îndepărtate se luptau, de asemenea, cu dimensiunea antenelor lor. Unul 
dintre ei a propus în acest articol combinarea mai multor radiotelescoape pentru 
a crea un radiotelescop virtual, un hipertelescop cu diametrul de câţiva kilometri. 
De ce să nu facă la fel cu colectorii de neutrini? Paradoxal, natura foarte specială 
a neutrinilor transtemporali, care erau atât particule, cât și unde, a făcut ca 
sistemul să fie destul de uşor de construit. Montini, care se grăbea, acceptă 
implicaţiile financiare ale acestei inovaţii. Între timp, cu mijloacele pe care le 
avea la dispoziţie, Pellegrino puse la punct ceva provizoriu, unind trei colectori 
standard. Puterea lor asociată ar fi trebuit să facă posibilă traversarea a unu, două 
secole. 


Pentru că se afla la Veneţia, alese un eveniment ce putea fi verificat: cucerirea 
Veneţiei de către generalul Bonaparte în 1797. Epoca în care francezii au distrus 
fresca lui Veronese de pe peretele mănăstirii unde acum era sala de mese. 
Consultând o carte de istorie la biblioteca Cini, găsi data exactă: 12 mai 1797. 
Programă coordonatele geografice ale Palatului Dogilor (45*26'02" N, 12%20'25" 
E), apoi setă scala pentru saltul în timp. După ce unele încercări și erori îl 
„aruncară” într-o piazzetta foarte liniștită (nenorocitele alea de miliarde de 
secunde!), ajunse în sfârşit la data potrivită. Câteva sute de venețieni se 
adunaseră în faţa Palatului Ducal. Ducele, relata cronica, a convocat o ședință 
extraordinară a consiliului orașului, deoarece Bonaparte cerea autodizolvarea 
guvernului străvechi al orașului. Din păcate, cronovizorul nu putea pătrunde în 


interiorul clădirii, fluxul de neutrini era oprit de pereţi. Cealaltă limită legată de 
incapacitatea de a reda sunetele, era compensată de capacitatea tânărului preot de 
a citi pe buze. 


În timpul votului a existat o mişcare violentă a mulţimii. Împuşcături? Fără 
îndoială. Unii spuneau că vin francezii, alții acuzau mercenarii. Apoi calmul se 
restabili. Pentru puţin timp, pentru că unii consilieri ieşeau în fugă din palat, cu 
lacrimi în ochi. Majoritatea alegătorilor fură cuprinși de panică şi oraşul-stat se 
dizolvă. Din nou acolo există o mișcare violentă a mulțimii. Un bărbat căzu la 
pământ, posibil lovit de un glonţ. Unii rezidenţi aveau săbii și... 


Imaginea îngheţă, apoi ecranul se înnegri. 


Pellegrino opri aparatul. Cu siguranţă nu era una dintre cele mai glorioase pagini 
din istoria Serenissimei, dar Istoria este Istorie. Cronovizorul era o invenţie 
minunată, dar nu putea minţi. Arăta trecutul așa cum era, fără înfloriturile pe 
care oamenilor le place să și le spună pentru a ascunde lașitatea sau aşteptările. 
Pe Pellegrino îl trecu un fior pe şina spinării gândindu-se la ce îi vor fi rezervat 


următoarele salturi în timp. 


1 Este vorba despre o anumită tehnică de a combina mai multe unde între ele. 


2 În realitate, această tehnică va fi utilizată câtiva ani mai târziu de către 


astronautul Antoine Labeyrie pentru a combina mai multe radiotelescoape mici 


cu scopul de a obţine imagini pe care doar un radiotelescop gigant le-ar fi putut 
reda. 


47. 


Călătoria în Brazilia i se părut nesfârșită lui Desmond Miller. A trebuit să 
schimbe avionul pentru a merge de la Rio la Belém. Trecu prin vamă şi merse 
să-și ia bagajele. Când se întoarse, văzu că Joăo era în spatele lui, cu doi tovarăși 
de același gabarit. Unul dintre ei îi luă valiza și-l însoţi în parcare, unde se urcară 
într-o mașină cu care merseră până la un elicopter aflat la vreo șapte sute de 
metri de pistele principale. I se dădu o cască total inutilă, având în vedere că 
însoțitorii săi nu erau deloc vorbăreţi. Din fericire, călătoria de la aeroportul 
Belem până la destinaţia finală nu dură mai mult de o oră. Privind pe fereastră, 
Miller văzu că avionul zboară peste jungla Amazonului și că pierde altitudine. 


— Ajungem, profesore Miller! îi spuse Joăo. 
— Unde suntem? 
— În nord-est! 


În sfârşit se întremă un dialog, se gândi Miller. Spera ca următoarele să fie mai 
elaborate. Când elicopterul ateriză, căldura intensă și cântecul păsărilor îl făcură 
să înțeleagă că jungla nu era departe. Un bărbat le ieşi în întâmpinare. Avea un 
zâmbet cald şi purta sutană! 


— Bine aţi venit la Macapa, domnule profesor! 


O mașină americană îi duse la o clădire mare, care era construită într-un mod 
ciudat, amestecând stilul burghez britanic cu cel al unei ferme argentiniene. Într- 
un ocol se aflau și niște cai. Văzu şi câţiva bărbaţi înarmaţi. Prin minte îi trecu 
un gând: era oare în mâinile unui baron al drogurilor? Se gândea, cu un zâmbet 
trist, că doar într-o singură lună, el, profesorul respectat, comise adulter cu un 
homosexual, apoi urmă un act de înaltă trădare. Ar putea să decadă mai mult de 
atât? Să fie implicat, de exemplu, într-o poveste cu traficanţii de droguri? 
Singurul lucru care îl linişti era sutana. 


Intrară într-o sufragerie mare, unde îi aşteptau băuturi răcoritoare. 


— Imi pare rău pentru călătoria aceasta fără îndoială epuizantă, profesore Miller! 
Vreţi limonada asta sau ceva mai puternic? 


— Limonada e suficientă, părinte...? 


— Dom Alberto Pindare de Carvalho, episcop de Rio. Dar puteţi să-mi spuneţi 
Dom Alberto. 


— Deci dumneavoastră sunteţi cel care a dat ordinul!? 
— Nu există ordine, domnule profesor. Doar o cerere de asistenţă. 
— Ascult, spuse Miller. 


— Luaţi loc pe acest fotoliu, este în dreptul ventilatorului. Eu sunt obişnuit cu 
căldura, dar dumneavoastră sunteți din Chicago, „oraşul vânturilor”. 


— Sunt foarte curios de ce m-aţi adus la Macapa, întrebă Miller. 
Carvalho îi arătă un mic dosar, prins cu o agrafă. 


— Știm de la prietenul dumneavoastră, Gaetano Torelli, că aţi lucrat câteva luni 
la Vatican într-un proiect fascinant, numit după unul dintre cei mai mari filozofi 
creștini ai noștri. 


Întrucât bărbatul era bine informat, lui Miller i s-a părut inutil să-l păcălească. 


— A fost doar o muncă teoretică, părinte. Nu vă lăsaţi păcăliți de ceea ce poate 
v-a spus Gaetano. Are o anumită tendinţă de a fabula, la fel ca toţi tinerii. 


— Gaetano Torelli nu este un mitoman, profesore. Noi l-am verificat. În plus, el 
este şi un băiat drăguţ! 


Desmond simţi cum îi urcă roşeaţa în obraji. 


— Nu vă jenaţi, domnule profesor, avem o gândire modernă! spuse Carvalho. 
Este vorba, așadar, de un proiect pentru o maşină ce poate călători în timp? 


— Nu „călătoreşte”, îl corectă Miller. Poate vedea în timp și numai în trecut. 


— Aşadar, aţi lucrat șase luni pentru a finaliza acest proiect împreună cu colegii 


dumneavoastră fizicieni, fără să construiți niciodată nimic? 


— Repet, spuse Miller, ne-am limitat la examinarea fezabilităţii unei astfel de 
mașinării. 


Carvalho îşi consultă dosarul pe ultima pagină. 


— Vă cred, domnule profesor! Și astăzi grupul dumneavoastră de cercetare s-a 
despărțit? 


— Am făcut ceea ce am fost plătiţi să facem. Munca noastră a dus la un 
dispozitiv plauzibil pe hârtie, dar ar trebui construit pentru a ști dacă nu este 
altceva decât un vis. 


— Ce vrea să facă papa cu acest obiect ciudat? întrebă Dom Alberto. 
— Sincer, nu știu, răspunse Miller. Poate să-l dea cadou istoricilor? 


— II cunosc pe Montini, spuse Carvalho. Este un om strălucit, dar este şi un 
mare diplomat. Şi, ca toţi oamenii de felul acesta, este şi un mare mincinos. 


— Probabil, dar nu-mi pasă. De ce m-aţi făcut să bat atâta drum, Dom Alberto? 
— Pentru a vă cere să construiți maşina pentru mine! 

Miller nu fu chiar surprins. De la început se gândise la o astfel de propunere. 
— Dar... este o muncă uriașă! 


— Şi dumneavoastră sunteţi un mare fizician, nu-i așa? spuse Carvalho cu un 
zâmbet larg. Cunoaşteţi maşina în teorie, vă sugerez să treceţi la cea reală. Veţi fi 
primul fizician din istorie care va oferi omenirii acest nou miracol al științei: să 
treacă bariera timpului. Emoţionant, nu-i așa? 


— Vaticanul mă va acuza de sperjur! 


— Nu, pentru că ar trebui să explice de ce au vrut să facă această mașină. Intuiţia 
îmi spune că nu vor face asta. 


— Să spunem că accept. Asta vă va costa foarte scump, a adăugat Miller. 


— Banii nu sunt o problemă, domnule Miller. Am bani, aţi văzut deja. Şi dacă 
mașina funcționează, vă voi plăti un milion de dolari pentru asta! 


Lui Desmond Miller nu-i venea să creadă. Erau mulţi bani, la ce i-ar fi folosit la 
vârsta lui? Avea deja tot ce era nevoie pentru un trai bun. Mai mult decât atât, 
acest episcop brazilian nu-i inspiră prea multă încredere. Şi toţi acei gardieni 
înarmaţi din jurul casei! Ar fi mult mai bine să refuze oferta. Și totuși, era ciudat, 
îl tenta să accepte. Dar mai întâi trebuia să clarifice un mister. 


— Ce vreţi să faceţi cu acest aparat, Dom Alberto? 


— Aş putea să vă spun aceleaşi minciuni ca Montini, dar nu este genul meu. Vă 
voi dezvălui intenţiile mele când mașina este gata să funcționeze, răspunse 
episcopul. Nu înainte. 


— Şi dacă refuz oferta? 

— João v-a spus că puteţi pleca acasă. 

— Cu toate informaţiile pe care le am? 

Carvalho încuviinţă din cap cu un zâmbet care nu era deloc liniștitor. 

— Acum că mă gândesc la asta, domnule profesor, este o problemă, într-adevăr! 


Nu sunt sigur dacă mă va elibera prea ușor, își spuse profesorul Miller în sinea 
sa. Dar, din nou, aceasta nu era frica lui cea mai mare. 


— Imi daţi un pic de răgaz să mă gândesc la asta? 
— Sigur, domnule profesor, sigur! 


Miller se ridică şi se duse să privească jungla prin fereastra sufrageriei. Avea tot 
felul de gânduri contradictorii. La urma urmei, această maşină nu era nici bomba 
A, nici bomba H. Ce voia Carvalho să facă cu asta era problema lui. Argumentul 
suprem era: dacă refuz, voi regreta toată viaţa. Până în prezent, nu fusese decât 
un secund briliant în laboratorul lui Enrico Fermi. Până la urmă, viaţa îi dădea 
posibilitatea să devină numărul unu, să construiască o mașinărie ce va uimi 
întreaga lume. Cu o lună înainte crezuse că putea să mai coloreze puțin 
cotidianul monoton al vieţii sale cu dragostea lui Gaetano. Eşec total! Dar de 


data aceasta se ducea la un alt nivel, numele său ar fi putut rămâne în istoria 
fizicii. Fără grabă, îşi spuse el. Mai întâi e nevoie să vadă dacă propunerea 
episcopului era cu adevărat serioasă. 


— Vreau o garanţie, Dom Alberto. Un avans de 250.000 de dolari. 


— Ii veţi primi. Am pregătit un contract. Banii vor fi transferați în contul 
dumneavoastră, după semnare. Chiar astăzi, dacă semnăm astăzi. 


— Unde vom lucra? întrebă Miller. 
Un zâmbet mare îi lumină faţa lui Carvalho. 


— Chiar aici. Veţi avea apartamente private și o echipă întreagă pentru a vă 
ajuta. Vă vom construi cel mai frumos laborator din Brazilia! 


48. 


După trei zile de întruniri secrete şi zece scrutine, Pasquale Giuseppe Roncalli, 
patriarhul din Veneţia, fu ales papă, la 28 octombrie, în al unsprezecelea tur, de 
Colegiul Sacru. Avea 76 de ani şi luase numele de Ioan al XXIII-lea. 


— Este o veste bună sau proastă pentru proiectul nostru? îl întrebă Pellegrino pe 
Montini. 


— Nu ştiu încă, răspunse arhiepiscopul. 

Se vedea clar că era îngrijorat. 

— Are un proiect, să spunem, să convoace un conciliu ecumenic. 
— Adică? 


— Să ceară tuturor episcopilor din toată lumea să trimită o delegaţie la Roma 
pentru a discuta împreună despre viitorul Bisericii. 


— A comunica e întotdeauna un lucru bun, spuse Pellegrino. 


— Da, dar este foarte departe de proiectul nostru. Să așteptăm! Nu s-a decis 
nimic încă. 


Nici nu trecuseră trei luni de la alegerea sa și se luă decizia convocării unui 
conciliu. Era conciliul Vatican II. Sloganul Papei era clar: aggiornamento. Era pe 
cale să se facă „reformarea” Bisericii. La scurt timp după ce se dădu de știre, 
Montini şi părintele Ernetti fură chemaţi la Palatul episcopal. Ajunseră devreme 
şi aşteptară în sala de judecată. Precedat de cardinalul său, secretar de stat, loan 
al XXIII-lea îşi făcu apariţia. Afişa un zâmbet larg, plin de bunătate, fiind 
surprinzător de plin de viață având în vedere construcţia și vârsta sa. Întinse 
inelul lui Montini, care îl sărută cu respect. 


— Monsenior Montini, spuse noul papă, să știți că am făcut toate demersurile 
necesare pentru a vă numi cardinal. Toată lumea a fost surprinsă, în timpul 


alegerilor mele, de absenţa dumneavoastră. Şi eu consider că este o nedreptate. 
Situaţia va fi reglată în timpul consistoriului din 15 decembrie. 


— Mulţumesc, Sfinte Părinte! răspunse Montini plecându-se. 


Papa, ajutat de secretarul său, luă locul pe un fotoliu. Avea un dosar din care 
răsfoia primele câteva pagini. 


— Suntem aici pentru a vorbi despre proiectul „Sant Agostino”, iniţiat de 
predecesorul meu. Este cu adevărat ceva serios? 


— Foarte serios, Sfinte Părinte, spuse Montini. Am supervizat totul de la început 
şi am ajuns la rezultate bune. Desigur, am întrerupt totul când a murit Papa Pius 
al XII-lea. Trebuia să vă informăm și așteptăm decizia dumneavoastră. 


Ioan al XXIII-lea continua să examineze dosarul proiectului. Părintele Ernetti 
urmărea faţa crispată a lui Montini. 


— V-am citit foarte atent raportul, monsenior, spuse papa. Această aventură este 
îngrijorătoare. Chiar credeţi că putem ajunge înapoi în timpurile evanghelice? 


— Să sperăm, Sfinte Părinte! 
— Dar... cu ce îi va ajuta asta pe creştini? 
Montini fu surprins. Se aştepta la orice, mai puţin la acea întrebare. 


— Ei bine... ne-am gândit, împreună cu Preasfinţia Sa Pius al XII-lea, că 
descoperirea adevăratului chip al Domnului nostru ar reînvia credinţa creştină, 
lucru de care avem mare nevoie. E în avantajul nostru, Sfinte Părinte. Vremurile 
s-au schimbat. În epoca cinematografiei şi a televiziunii, scrierile nu mai sunt 
suficiente, e nevoie de imagini. 


— În ceea ce mă privește, răspunse papa, lisus este în inima mea. Nu am nevoie 
de imagini. 


Apoi se întoarse spre Pellegrino. 


— Şi dumneavoastră, părinte Ernetti, ce credeţi despre asta? 


— Eu sunt cercetător, Sfinte Părinte. Aș fi foarte curios să aflu cum arăta Iudeea 
pe vremea lui lisus din Nazaret. 


— Mare atenţie la curiozitate, părinte Ernetti, spuse Ioan al XXIII-lea. Diavolul 
se foloseşte de ea uneori pentru a ne atrage în tabăra lui. 


Montini era din ce în ce mai îngrijorat. Insistă: 

— Care este decizia dumneavoastră, Sfinte Părinte? 

Ioan al XXIII-lea dădu un răspuns direct: 

— Deocamdată, vreau să lăsăm acest proiect deoparte! 

Remarcă privirile îndurerate ale celor doi interlocutori ai săi. 

— Am spus „să-l lăsăm deoparte”, nu „să-l oprim”! Trebuie să luăm o pauză. 
Urgenţa, acum, este aggiornamento. Reformarea Bisericii, alinierea ei la modul 


de trai al oamenilor și la evoluţia ştiinţei. Fervoarea mistică pe care experimentul 
vostru o poate provoca va fi fără îndoială utilă, dar mai târziu. 


— Am înţeles, Sfinte Părinte, spuse Montini. 
— Cu toate acestea, nici unul dintre voi nu va mai fi inactiv. 
Se adresă mai întâi lui Montini: 


— Aş dori, monsenior, să vă ocupați de buna desfășurare a conciliului. Voi numi 
zece comisii, câte una pentru fiecare temă, precum și un comitet central care să 
le coordoneze activitatea. Veţi superviza toate acestea. 


— Mulţumesc pentru încredere, Sfinte Părinte! răspunse Montini. 


— Cât despre dumneavoastră, continuă papa, adresându-se lui Pellegrino, veţi 
face parte din conciliu, în calitate de expert teolog. 


— Mulţumesc, Sfinte Părinte! spuse Pellegrino. 


Odată întorşi în Piaţa Sf. Petru, cei doi rămaseră mult timp tăcuţi. Fiecare era 
pierdut în gândurile sale. Pellegrino fu primul care vorbi. 


— Sunteţi dezamăgit, monsenior? 


— Nu chiar, răspunse Montini, mă aşteptam la o astfel de decizie. Dar 
dumneavoastră? 


— Un pic, da. Am făcut progrese clare. Dar acestea sunt ordinele papei. 


Se lăsă iar tăcerea, de parcă Montini ezită să continue. In cele din urmă, se 
hotări. 


— Părinte Ernetti, vom încălca ordinele papei! 
Se opriră din mers. Pellegrino fu surprins. 
— Dumneavoastră, arhiepiscop, îmi cereţi să nu-l ascult pe papă? 


— Pentru binele creştinătăţii, numai şi numai pentru asta, răspunse Montini. 
Cred că papa se înşală. El va reforma Biserica, dar nu va fi niciodată suficient. 
Oamenii vor întreba întotdeauna mai mult, nu-i vom mai putea opri. Vor dori să 
aibă dreptul să facă avort, să încalce taina căsătoriei, să-şi conceapă pruncii în 
eprubete, să desființeze celibatul preoţilor. Biserica va fi întotdeauna în 
contradicţie pentru că nu va face niciodată suficient de mult. În acest timp, 
credinţa va dispărea și materialismul va triumfa. 


Pellegrino dădu din cap în semn de aprobare. 


— Un preot bătrân din parohia mea spunea: credinţa este ca o floare ce trebuie 
udată în fiecare zi. Altfel, ea moare. 


— Exact. Părinte Ernetti, vă mărturisesc ceva: am sentimentul că loan al XXIII- 
lea este doar un papă pasager, nu va trăi mult. Important este cel care îl va 
succeda. 


— Aceasta este adevărata problemă, răspunse Pellegrino. Cine l-ar putea 
succeda? 


— Voi fi direct, din nou. Voi fi numit cardinal. Fără a fi cunoscut în Curia 
Romană, în aceste condiţii am toate șansele. Și intenţionez să le sporesc în 


timpul conciliului. 


Montini papă? își spuse Pellegrino în sinea lui. Este sigur că acest lucru ar face 
lucrurile mult mai ușoare. 


— Deci continuăm? întrebă Pellegrino. 


— Continuăm. Arhiepiscopia mea din Milano este cea care vă va oferi discret 
fondurile de care veți avea nevoie. Veţi face ceea ce e necesar pentru conciliu, 
dar veţi merge și la Veneţia, sub pretextul de a continua să predați și să vă 
exercitați funcţia de exorcist. 


— Bine, monsenior! 


Pellegrino nu se hotărî dacă autoritatea şi siguranţa de sine ale lui Montini erau 
cele care îl determinară să nu asculte de papă sau mai degrabă era evident: 
cronovizorul devenise precum copilul său. Să renunțe la el acum, ar fi fost 
sfâşietor. 


49. 


Işi dădură întâlnire în suburbiile Ierusalimului, în separeul unei mici cafenele. 
Sosind, Natacha merse spre Yoni și Thierry Darmont, care aveau deja mai multe 
documente pe masă. 


— Nu e aici? întrebă Natacha neliniştită. 

— Am spus ora patru, preciză Yoni. 

— Este ora patru! exclamă Natacha. 

— Înţelege-l, Nat, ştii ce ambuteiaje sunt în Ierusalim. 

Natacha îl îmbrăţișă pe Thierry. 

— Mulţumesc, Thierry, pentru că ni te-ai alăturat! 

— Situaţia de la Rockefeller devenise insuportabilă, spuse Thierry. 
— Le vom arăta noi, crede-mă! 

— Ah, iată-l! spuse Yoni. 


Michael Kershaw era american, profesor de istoria religiilor la o universitate din 
Nebraska. Era și unul dintre principalii redactori ai revistei Arheologia Bibliei, o 
revistă bilunară, specializată în publicarea celor mai recente evenimente de 
cercetare arheologică din Țara Sfântă, care era citită pe scară largă de publicul 
religios din America și din toată lumea. 


— Mă bucur să vă văd, Michael! spuse Yoni. Aţi aterizat în această dimineață? 


— Pe la ora unsprezece. Am mâncat pe fugă un sendviş la aeroport şi am sărit 
într-un taxi care m-a adus până la Ierusalim. 


— Vă mulţumim că aţi răspuns apelului nostru! 


Kershaw vorbi cu Natacha. 

— Dumneavoastră sunteți Natacha, cea care ne-aţi trimis acel email? 
— Eu sunt, da. 

— Pot să vă spun că întreaga redacție era în extaz! 

El scoase un reportofon din valiză. 

— Pot să înregistrez? 

— Sigur, este o priză lângă bar. 

— Nu este nevoie, E un Negra cu baterii. 

Îşi aşeză dispozitivul pe masă şi microfonul pe un trepied. 

— Ca la radio? spuse Yoni. 


— Ce aveţi de gând să-mi spuneţi, nu a mai fost spus niciodată, nici la radio, nici 
în altă parte. li dăm drumul? 


— Când vreţi! 


— Buna ziua! Sunteţi trei, într-o cafenea mică din Ierusalim. Unul este 
epigrafist, adică specialist în scrieri antice. Ceilalţi doi sunt arheologi 
profesionişti. Toți lucraţi la traducerile manuscriselor de la Marea Moartă sau pe 
șantierele arheologice din Qumran și doriţi să vă păstraţi anonimatul. Astăzi v-aţi 
hotărât să denunţaţi public ceea ce consideraţi că este o manipulare a adevărului, 
săvârşită de cei care conduc toată această operațiune. Este adevărat că în ultimii 
ani, traducerile au apărut tot mai rar. Sunt atât de complicate pe cât ni se spune? 


Thierry fu primul care vorbi. 


— Reconstrucţia manuscriselor este lungă și minuțioasă, e adevărat. Dar una 
reprezintă dificultăţile din practică, și alta este ascunderea informațiilor. 


— Aceasta este o acuzaţie gravă. Vreţi să spuneţi că ni se ascunde o parte din 
adevăr? 


Natacha preluă discuţia. 


— Şi se face asta în mod deliberat! Există multe manuscrise care au fost traduse, 
dar publicarea lor este interzisă. Vrem să denunțăm aceste practici impuse de o 
persoană în vârstă. 


— Ne puteţi spune despre ce manuscrise este vorba? 


— Este vorba doar despre acele manuscrise denumite „sectare”, continuă 
Natacha, cele care au fost scrise de secta esenienilor. Acestea fac referire la 
credinţa lor, la ritualurile lor, la viziunea lor asupra istoriei. Sunt atât de apropiaţi 
în spirit și dogmă de credinţa creștină, încât ar putea revoluţiona total ceea ce 
cunoaștem despre istoria apariţiei creştinismului. 


— Cu toate acestea, obiectă Kershaw, putem vorbi totuşi despre „cenzură”? 


— Când se deţine un adevăr științific și se refuză publicarea lui, cred că da, 
putem vorbi despre cenzură, spuse Yoni. 


— Cine sunt cenzorii? Părintele de Meaux? 


— Părintele de Meaux are partea lui, spuse Yoni, dar cei care au luat decizia de a 
ascunde unele adevăruri sunt deasupra lui în ierarhia catolică. 


— Să spunem lucrurilor pe nume: consideraţi că sunt cei de la Vatican? sugeră 
reporterul. 


— Erau de la Vatican pe vremea lui Pius al XII-lea, preciză 'Thierry. Este posibil 
ca sosirea noului papă să schimbe lucrurile din lumea catolică. Dacă am decis să 
facem public scandalul, este pentru a-l determina pe Sfântul Părinte să îndrepte 
această situaţie de netolerat. 

— Daţi-mi exemple de informaţii pe care le consideraţi „cenzurate”! 

Natacha arătă cum în manuscrisul lui Dayoub se vorbea, cu mai mult de o sută 
de ani înainte de lisus, despre fericirea „celor săraci cu duhul”. Thierry cită 
manuscrisul esenian care anunţa sosirea unui Mesia ce era reprezentat ca fiind 
„Fiul lui Dumnezeu”. Yoni insistă pe subiectul botezului în apă, care era 
practicat la scară largă, în Qumran. 


— Este într-adevăr tulburător, recunoscu reporterul. Și nu are nimeni voie să 
vorbească despre acestea texte? 


— Nimeni. Oricine se opune este dat afară din Rockefeller, spuse Natacha. 


— Ar fi necesară totuși o contraexpertiză. Aveţi fotografii ale acestor 
manuscrise? 


— Există seturi întregi de fotografii, răspunse Thierry, dar sunt închise într-un 
seif. Numai Hubert de Meaux are codul. 


Yoni îi întinse o serie de note. 


— V-am adus o transcriere fidelă ale acestor texte în ebraică şi traducerea lor în 
engleză. 


Kershaw îi refuză, uşor enervat. 


— Nu am ce face cu astea. Criticii vor spune că ai înţeles sau descifrat greșit 
aceste documente. Ar trebui nişte poze. Și dacă... 


— Da? 

— Dacă vă aduc un dispozitiv mic, discret, aţi putea să faceţi poze? 
Se făcu o liniște apăsătoare. 

— Nu suntem spioni, domnule Kershaw, spuse Thierry. 


Toată lumea râse, pentru a mai destinde atmosfera. Apoi Natacha arătă un text 
scris la mașină. 


— Pregătim un manifest pe care îl vor semna toţi cercetătorii care lucrează la 
manuscrise, pentru a denunța cenzura Vaticanului. Vi-l vom trimite imediat ce 
colegii noştri îl vor fi semnat. 


lată că totuși nimeni nu semnă. Niciun cercetător de la Muzeul Rockefeller nu 
vru să certifice un text care li se părea revoltător. Cât despre articolul din 
Arheologia Bibliei, acesta fu scris... dar pus în aşteptare. Oricât de cunoscut era 


pentru spiritul său deschis, redactorul-șef găsi acele acuzații exagerate şi fără 
temei. A preferat să aștepte ca schimbările ce erau pe cale să se producă la 
Vatican să îşi facă resimţite efectele și ca mult aşteptatele traduceri să apară. 
Pentru Natacha acesta fu încă un efort în van. 


1 Un reportofon profesional, folosit foarte mult în cinema și televiziune. 


50. 


Preferând să nu atragă atenția, Montini îl rugă pe părintele Ernetti să nu reia 
imediat munca la cronovizor. Avea și mult de lucru pentru pregătirea conciliului. 
Prin urmare, Pellegrino începu să predea muzica veche la fundaţia Cini. De 
altfel, primise și un document excepţional de la un cercetător francez. Era o 
„partitură” babiloniană, veche de trei mii patru sute de ani. Era, fără îndoială, 
una dintre cele mai vechi partituri muzicale din lume, poate cea mai veche. Era 
gravată pe o tăbliță de lut și fusese găsită aproape intactă într-unul din siturile 
arheologice din Irak. 


— Se pare, le-a spus Pellegrino studenţilor săi, că este vorba de o rugăciune. Cea 
a unei femei bolnave, încă tânără, care simte că i-a venit ceasul. Ea se roagă unui 
zeu şi îi cere să o ajute. Vom încerca împreună să o descifrăm. 


Se puseră toţi pe treabă, timp de câteva luni. La final rugară pe trei instrumentiști 
să reconstituie notele muzicale cât mai fidel posibil și apoi înregistrară rezultatul. 
Fu o adevărată plăcere să reînvie acele note după mai bine de treizeci și cinci de 
secole. 


Funcţia sa de exorcist oficial al eparhiei nu-i lua decât câteva ore pe lună 
părintelui Ernetti. Aşa cum era de așteptat, fu chemat în Veneto de mai multe ori 
pentru presupuse cazuri de „posedare”. Tulburările pe care a trebuit să le trateze 
ar fi putut fi foarte simplu tratate de către un psiholog, chiar și de unul începător. 
Dar țăranii care îi cereau ajutorul credeau doar în virtuțile vindecătoare ale 
credinţei. Așa că își jucă rolul, stropind bolnavul cu apă sfințită şi dându-le celor 
dragi sfaturi utile de bună conduită, precum şi o serie de rugăciuni. În general, 
asta era suficient. 


Intr-o zi însă, fu chemat de maica superioară a unei mici mănăstiri capucine din 
Ordinul Clara de Assisi!, la aproximativ douăzeci de kilometri de Veneţia, pentru 
o treabă mai dificilă. 


— Părinte, spuse ea la telefon, sunt foarte îngrijorată! Cred că avem în 
mănăstirea noastră un caz înfricoşător de posedare. 


— Daţi-mi câteva detalii, maică...? 


— Sunt Mama Gisella Battaglia, de la Mănăstirea Ordinului Clara de Assisi din 
Martellago. Trebuie să veniţi să vedeţi, părinte! Este foarte greu de descris. 


Aflat în mica sa mașină de serviciu, Pellegrino se porni către mănăstire, o clădire 
cu aspect modest, ridicată în afara oraşului. Sună la soneria de la intrare. O 
tânără maică îi deschise uşa. 


— Bună ziua, soră! Eu sunt părintele Ernetti. 
— Maica superioară vă așteaptă, părinte! 


Traversară o curte înflorită, bine întreținută. Stareţa mănăstirii îl primi în micul 
său birou. Era o femeie de vreo patruzeci de ani, care își ascundea cu greu 
răceala în spatele unui zâmbet forțat. 


— Te ascult, maică Battaglia! îi spuse Pellegrino. 


— Este vorba despre una dintre călugărițele noastre, sora Florinda Ricci. E nouă 
aici, nu are mai mult de douăzeci de ani. 


— De ce a ales mănăstirea? 


Punea această întrebare deoarece multe dintre cazuri erau consecinţele unei 
„vocaţii” prost alese. 


— Familia sa a adus-o aici, la începutul anului trecut. Trebuie să vă spun că biata 
fată, cum să mă exprim... 


Îşi duse mâna la frunte. 
— Are o tulburare mintală? 


— Da, dar era apreciată de toată lumea de aici. Nu s-a ferit niciodată de muncă, 
întotdeauna era prima la bucătărie și la treburile casnice. Şi era foarte evlavioasă. 


— Ce s-a întâmplat? 


— Luna trecută, s-a transformat. 


— S-a transformat? In ce? 
— Într-o creatură! 


Maica superioară îl conduse pe Pellegrino la chilia tinerei călugărițe. Avea un 
mănunchi de chei cu ea. Aşadar, tânăra fată era izolată. Deschise ușa. Era o 
chilie mică, ca oricare alta, cu excepţia unui singur detaliu: pereţii erau complet 
goi. Nici o cruce, nici o icoană a lui Hristos sau a Fecioarei, nimic. Doar un pat 
mic pe care stătea, prosternată, o fată foarte tânără, cu chipul unui înger. 


— Florinda, acesta este părintele Ernetti. A fost trimis de arhiepiscopie să te 
ajute, spuse maica superioară. 


Tânăra fată era îngrozită. Pellegrino se aplecă spre ea. 


— Bună, Florinda! spuse el zâmbind. Ce se întâmplă cu tine? De ce ai scos 
crucifixul din camera ta? 


— Arătaţi-i-l pe al dumneavoastră, părinte! spuse maica Battaglia. Veţi înţelege! 


Pellegrino scoase un crucifix destul de mare din trusa sa de exorcist. La vederea 
lui, tânăra Florinda scoase un țipăt sfâşietor, ca și când ar fi fost torturată. 


— Dar ce se întâmplă cu tine, copila mea? spuse uimit părintele Ernetti. Este 
crucea Domnului nostru! 


Monahia se dădu înapoi. Se lipi de perete şi-și ascunse faţa în pernă. 
— Ritualul, părinte, faceţi ritualul! spuse maica superioară. 


Pellegrino rosti primele cuvinte care îi veniră în minte din ritual. Le spuse în 
latină: 


— Exorcisamus te, omnis immunde spiritus, omnis satanica potestas, omnis 
incursio infernalis adversarii, omnis legio, omnis congregatio and secta 
diabolica.? 


Atunci se întâmplă ceva extraordinar. Fata se întinse cu fața în jos pe podea și se 
zvârcoli ca un vierme. Apoi, creatura deveni un şarpe. Sora Florinda deschise 
gura şi flutură limba frenetic, ca un șarpe. 


— Ritualul, părinte! imploră din nou maica superioară. E posedată! 
Părintele Ernetti reluă restul ritualului. 


— Imperat tibi Deus Pater, imperat tibi Deus Filius, imperat tibi Deus Spiritus 
Sanctus, imperat tibi majestas Christi, æternum Dei Verbum caro factum...3 


Monahia se zvârcolea de durere ca o insectă ce fusese otrăvită. Pellegrino luă 
sticluța cu apă sfinţită şi o stropi pe Florinda care îşi pierdu cunoştinţa. 


— Dacă v-aş fi spus asta la telefon, m-aţi fi crezut? întrebă maica superioară. 
— Trebuie să aveţi grijă de ea! spuse Pellegrino înspăimântat. 


— Nu vă fie frică! spuse maica superioară. Işi va recăpăta cunoștința și se va 
comporta ca şi cum nu își aminteşte nimic. E un caz de posedare, nu-i aşa? 


— Posibil, spuse Pellegrino. Acum trebuie să doarmă. 
— Crezi că Demonul a dispărut? 


— Eu... încă nu ştiu nimic. Aveţi grijă de ea şi sunaţi-mă dacă reapar 
manifestările. 


Pe drumul de întoarcere acasă, părintele Ernetti era bulversat. Speriat de ceea ce 
tocmai văzu şi plin de compasiune infinită pentru tânăra Florinda. Noaptea nu 
putu să doarmă. A doua zi merse să îl consulte pe părintele Alfonso, 
predecesorul său. 


— Ceea ce îmi descrii îmi aminteşte de un caz de adevărată posedare diabolică. 
Nu am întâlnit decât două astfel de cazuri în douăzeci şi cinci de ani de practică. 
M-au marcat pentru totdeauna. 


— Ce să fac, părinte Alfonso? 


— Nu te voi putea ajuta, Demonul te-a văzut și te provoacă. Acum este o luptă 
între El și tine. Trebuie să-l învingi singur. 


— Crezi că El este încă în ea? 


— Este posibil. Ai două lucruri de făcut: citeşte și recitește cele douăzeci și unu 


de reguli ale ritualului de exorcizare. 
— Le-am mai citit şi atunci când am făcut formarea, spuse Pellegrino. 


— Nu este suficient să le fi citit, trebuie să le înveţi pe de rost și să le cunoști în 
latină. Fără aceste reguli, vei fi dezarmat înaintea Bestiei. 


— Le voi învăţa! 


— Al doilea lucru, continuă părintele Alfonso, este să cunoşti semnele prezenţei 
Diavolului. Dacă te pregătești pentru asta, vei fi mai puţin surprins. O vei 
recunoaște când vei auzi că posedatul vorbește o limbă pe care nu o ştie, când îl 
vezi levitând, când va manifesta o putere supraomenească, când urlă ca un 
animal. 


E ferm convins de ce spune, își zicea Pellegrino. Până la urmă, asta presupune 
meseria asta. 


Nu mai primi niciun telefon de la Mănăstirea Martellago. Pellegrino se rugă în 
Biserica San Giorgio Maggiore pentru mântuirea micuţei Florinda. Din fericire, 
deschiderea conciliului de la Vatican îl solicită la Roma. Ceremonia fu 
grandioasă. Două mii patru sute de preoţi ai conciliului, cu mitre albe pe cap, 
traversară Piaţa Sf. Petru şi intrară în bazilică. Veneau de peste tot din lume, 
fiecare cu propria limbă şi propria cultură. În timp ce Montini se ocupa de 
treburile din culise, arătându-și toată priceperea politică de care era capabil, 
părintele Ernetti se mulțumit cu un rol destul de confortabil de observator. La 
nouă și jumătate fix, Papa Ioan al XXIII-lea, purtând tiara pe cap, îşi făcu 
intrarea sa solemnă și ținu un discurs de deschidere, care dură șapte ore! Bietul 
om, care avea probleme cu statul în picioare, era complet epuizat la terminarea 
discursului. 


Două zile mai târziu, întrucât adunarea se pregătea să înceapă dezbaterile, 
evenimentele luară o întorsatură neașteptată. Mai mulţi episcopi contestară 
„meniul” pe care îl concepuseră comisiile pregătitoare pentru conciliu. Cei mai 
vehemenți fură cei din delegaţia braziliană și cel mai indignaţi dintre toţi fu, 
evident, Dom Alberto Carvalho, episcopul de Rio. 


— Dragi părinţi, spuse el adresându-se publicului, nu putem accepta acest 
conciliu organizat întru totul dinainte! Temele au fost definite fără a ne cere 
părerea, membrii comisiilor au fost numiţi în prealabil. 


Spre surprinderea tuturor, el fu foarte aplaudat. Majoritatea participanţilor cerură 
o amânare de câteva zile a conciliului, astfel încât temele dezbaterilor să poată fi 
rediscutate în comun. Din tribuna sa, Pellegrino îl văzut pe Montini fierbând. 
Papa luă act de aceste cereri. În total, această primă şedinţă a conciliului dură 
mai puţin de o oră“! La ieșire, episcopul de Rio se duse direct la Montini care 
cobora treptele în compania părintelui Ernetti. 


— Nu ne-am salutat azi dimineaţă! 
— Încă o dată, Alberto, ai provocat o mare harababură în această adunare! 
Câţiva prelați se adunară în jurul celor doi vechi prieteni. 


— A fost o harababură meritată, răspunse Carvalho astfel încât toată lumea să 
audă. Cum puteţi vorbi despre aggiornamento, monsenior, dacă trageţi aceleași 
sfori ca în trecut? Democraţia este bună pentru toată lumea, chiar și pentru 
Biserică! 


— Nu te vei schimba niciodată! spuse Montini. Haide, părinte Ernetti! 
Acest nume atrase atenţia lui Carvalho. Îi vorbi direct lui Pellegrino. 
— Sunteţi părintele Pellegrino Ernetti? 

— Da, da. 


— Nu ne cunoaștem direct, spuse Carvalho, dar am auzit multe lucruri despre 
dumneavoastră, părinte Ernetti. Mi s-a spus că sunteţi un muzicolog excelent, un 
fizician genial şi un inginer iscusit. O mulțime de calităţi pentru un singur om! 


Pellegrino nu ştia prea bine ce să spună. Observă că Montini își pierde răbdarea. 
— lartă-ne, Alberto, dar trebuie să vorbim! 


— Sigur, sigur. Ne revedem peste o săptămână, cel puţin atât va dura până se va 
pune pe picioare conciliul. 


Montini îl trase deoparte pe Pellegrino. 


— Părinte Ernetti, fugiţi de acest om ca de ciumă, este capabil de orice! 


— Credeţi că ne cunoaște proiectele? 


— Vă reamintesc că l-a trimis pe Bayard să vă spioneze laboratorul. Este necesar 
să ne ferim de el, este foarte iscusit. 


Din cauza întreruperii temporare a conciliului, Pellegrino decise să se întoarcă la 
Veneţia. Era ora unsprezece noaptea. Se întinse pe canapea, reflectând asupra 
evenimentelor din ziua care tocmai trecuse. Se auzi o bătaie în ușă. Era chemat 
de urgenţă la telefon. Fugi imediat în vestiarul paznicului. Era maica Battaglia, 
care îl chema disperată. 


— Părinte, trebuie să veniţi, a început din nou! 


1 Ordinul Doamnelor Sărace sau Ordinul Clarelor sărace, care a fost creat în 
1212 de Clara de Assisi, la cererea lui Francisc de Assisi. 


2 „Te exorcizăm, oricine ai fi, duh rău, puterea satanică, ceată a dușmanului 
infernal, legiune demonică, orice adunare sau sectă diavolească.” (din lat.). 


3 „În numele lui Dumnezeu Tatăl, Dumnezeu Fiul si Dumnezeu Duhul Sfânt 


Hristos, Stapânul lumii, Dumnezeu întrupat, îţi poruncește...” (din lat.). 


4 Toate aceste relatări s-au petrecut întocmai. 


51. 


Devorat. Fusese devorat de insecte. Se dădea pe față şi pe brațe cu creme cu 
miros înțepător, dar degeaba. Cine l-ar fi recunoscut pe distinsul profesor 
Desmond Miller de la Institutul Nuclear Researchers din Chicago, în acest bărbat 
nebărbierat, care transpira abundent, îmbrăcat cu pantaloni scurți şi cu o cămașă 
americană mototolită? Dar cum să te îmbraci altfel în această umezeală 
insuportabilă? Evident că laboratorul de la subsol, pe care Carvalho îl pusese la 
dispoziţia sa, în Macapa, era dotat cu un sistem puternic de aer condiționat, dar 
acesta era setat pentru mașini, nu pentru oameni. Pentru a intra acolo, Miller 
trebuia să poarte un pantalon de lână și o jachetă căptușită cu blană. Pentru a 
ieși, îşi punea înapoi pantalonii scurţi şi o cămaşă. Un du-te-vino excelent pentru 
sănătatea sa! 


El o informă pe soţia sa, Anna, că guvernul american îi solicitase colaborarea 
pentru câteva luni, la acest nou proiect pentru o armă, într-o bază secretă din 
Montana. Îi putea scrie. Scrisorile erau puse pe o adresă a unui corespondent din 
Statele Unite care le trimitea în Chicago, pentru a-şi acoperi urmele. Când îi 
dădu prima scrisoare lui Joaquin, șeful Serviciului de pază a lui Carvalho, fu 
surprins să vadă că omul o deschise și o citi cu atenţie. 


— Imi citiţi corespondenţa, señor? întrebă Miller. 


— Aşa a comandat Dom Alberto, răspunse Joaquin. Proiectul nostru trebuie să 
rămână secret. Verific să nu comiteţi vreo imprudenţă. 


Citi scrisoarea. Fu surprins. 

— Scrieţi că „îngheţăm aici”? Doriţi să scadă nivelul de aer condiţionat? 
— Nu! răspunse enervat Miller. Pentru soţia mea, sunt în Montana. 
Brazilianul izbucni în râs. 


— Excelent! În rest, nicio problemă. 


Miller se întoarse la muncă. Pentru început, era necesar să reconstituie 
ansamblul teoretic pus la punct de grupul de cercetare. Nu putea avea încredere 
decât în notele sale și în memoria sa. Pentru majoritatea oamenilor, acest lucru ar 
fi fost insuficient. Dar Desmond Miller era un mare fizician, cu adevărat un vârf 
în domeniu. În breasla sa, puţini s-ar fi putut lăuda cu o memorie atât de bună, 
un adevărat set de „Mind Maps”, ce rezumau raționamente complexe într-o rețea 
arborescentă. 


Spre surprinderea sa, Carvalho îi trimise rapid un colaborator. Era un italian pe 
care el îl recrutase la CERN, Centrul European pentru Cercetări Nucleare. Se 
numea Tomaso Castaldi şi vorbea fluent engleza. 


— Sunt foarte onorat să vă cunosc, domnule profesor Miller, spuse tânărul 
fizician. 

— Carvalho v-a spus ce facem aici? întrebă Miller. 

— Da. Ideea mi s-a părut puţin... ciudată. Dar din moment ce era vorba de 


dumneavoastră şi contractul era foarte generos, am acceptat fără prea multe 
discuţii, răspunse Castaldi. 


— Ce formare aveţi? întrebă profesorul. Imi păreţi foarte tânăr. 


Castaldi terminase un curs de fizică la Universitatea din Padova, apoi a aplicat la 
CERN chiar din momentul în care a fost fondat. Lucra acolo de cinci ani. 


— Cunoașteţi bine fizica cuantică? 


— Nu am construcţia unui teoretician, profesore. La CERN eram însărcinat să 
detectez particulele într-o cameră cu bule. Un bun inginer, sunt, da. 


Desmond avea senzaţia că stă în faţa unuia dintre studenţii săi. La prima vedere 
avea trei categorii descendente: „Nivelul Enrico Fermi” la etajul superior, 
„Nivelul Desmond Miller” imediat dedesubt, „Nivelul profesorului de fizică- 
chimie dintr-un liceu” ultima treaptă. Tomaso Castaldi fu băgat, evident, în a 
treia categorie. E bine și aşa, avea ce face cu el. 


— Inainte de a face ceva, trebuie să reconstituim teoria care permite acestei 


maşini să existe. Acestea sunt noţiuni dificile, Tomaso, care provin parţial de la 
Majorana şi parțial de la cercetătorii care au lucrat la proiectul „Sant' Agostino”. 
Dacă o fac singur, îmi va lua luni de zile. Împreună, va merge mai repede. Și 
Carvalho se grăbeşte. 


Îi dădu lui Castaldi o parte din notele sale, cu sarcina ca acesta să le transforme 
în elemente utilizabile. Tânărul părea îngrijorat. Miller îl liniști. 


— Toate acestea îţi pot părea puţin dificile, dar dacă eşti deștept, le vei da de 
cap. 


Din păcate, Tomaso Castaldi nu era prea isteţ. Miller înțelese acest lucru foarte 
repede, când descoperi că ceea ce lucrase era plin de erori. Nu era nevoie să 
insiste. Nu i-a spus nimic tânărului, dar îl avertiză pe Joaquin care îi dădu lui 
Carvalho un telefon. 


— Domnule profesor, se auzi vocea lui Carvalho, am auzit că nu este potrivit 
Castaldi? 


— Este plin de bune intenţii, părinte. Dar nu are nivelul de pregătire necesar. Cu 
el voi pierde mai mult timp decât dacă lucrez singur. 


Se făcu tăcere. 


— E vina mea, recunoscu episcopul. Am făcut o alegere proastă. Îți voi găsi pe 
altcineva. Poţi să mi-l dai pe Joaquin? 


Schimbară câteva cuvinte în șoaptă, în braziliană. Apoi Joaquin închise 
telefonul. Pe la amiază, Joaquin se întoarse la laborator. li șopti ceva la ureche, 
lui Desmond Miller: 


— Domnule profesor, noul dumneavoastră colaborator, Manfred Ehrlich, va fi la 
Macapa vinerea viitoare. Părintele Carvalho vă asigură că de data aceasta a ales 
o persoană de valoare. 


— Bravo, a fost rapid. Îl veţi trimite pe Tomaso Castaldi înapoi în Italia? 
Joaquin avu un zâmbet fatidic. 


— Cu tot ceea ce ştie? 


Desmond avu un presentiment. 
— Doar nu o să-l... ţineţi aici toată viaţa? 
— Nu ştiu. Ştiţi, unele vieţi sunt scurte. 


Îl luaseră pe Castaldi cu ei. Din nou, Miller simţea că trăieşte un coşmar. Urcă 
scările şi ieşi din laborator. Întunericul era pătrunzător, nu se mai auzea decât 
concertul nesfârșit al animalelor sălbatice. Deodată se auziră strigăte în italiană. 
Era vocea lui Tomaso Castaldi. Se auziră două focuri, unul după altul. Apoi 
tăcerea se restabili. Miller simţi un fior pe şira spinării. Înţelesese că fusese 
omorât. 


52. 


La chemarea maicii superioare, părintele Ernetti plecă din nou spre Mănăstirea 
Martellago a doua zi, imediat ce răsări soarele. Insoţit de o tânără monahie, 
merse la chilia Florindei. Maica Battaglia îl aştepta lângă tânăra călugăriţă. 


— Sora mea, ar fi posibil să ne lăsaţi singuri? Aș vrea să-i vorbesc în privat. 


— În niciun caz! răspunse ea ferm. Pentru familia ei, care mi-a încredinţat-o, 
trebuie să fiu prezentă la toate întâlnirile voastre. 


Pellegrino nu insistă şi se apropie de fată. 
— Florinda, spune-mi cum a început... boala ta? 
In ciuda fricii și a timidităţii, tânăra fată vorbi clar, uitându-se în gol. 


— Eu... Era Miercurea Cenușii, părinte. Deodată, când am intrat în capelă, nu 
mai puteam respira. Mă sufocam. O soră mi-a venit în ajutor, dar nu voiam ca ea 
să mă atingă. M-am dus să mă închid în celula mea. 


— Atunci, preciză maica superioară, a rupt crucifixul care atârna pe perete, 
precum și imaginile Fecioarei. Şi-a aruncat şi cartea de rugăciuni în hol. 


— De ce ai făcut asta, copila mea? întrebă Pellegrino. 


— Simţeam că toate acele lucruri îmi făceau rău, părinte. Sunt posedată, nu-i 
aşa? 


— Vom vedea. 


li arătă iar crucifixul. Brusc fata se contorsionă, cu picioarele răsucite de parcă ar 
fi avut o criză severă de epilepsie. Incepu să saliveze. Așa cum o cerea ritualul, 
Pellegrino îi vorbi în latină Demonului care putea fi în ea. 


— Cum Te numeşti? spuse el. Eşti, Sunteţi unul sau mai mulţi? Cum ai intrat în 


ea? Oricine ai fi, las-o în pace! 
O stropi pe fată cu apă sfinţită și continuă cu o altă parte a ritualului: 


— Cessa decipere humanas creaturas, eisque æternæ perditionis venenum 
propinare: desine Ecclesiæ nocere and ejus libertati laqueos injicere. Vade 
satana, inventator și magister omnis fallaciæ, hostis humanæ salutis.! 


Maica superioară, cu ochii scoși din orbite, începu să invoce și ea puterile 
divine: 


— Fie ca Fecioara Preacurată să îţi sfărâme capul! 
Cu un gest din mână, Pellegrino îi poruncit să tacă. 


— Humiliare sub potential manu Dei; contremisce et effuge, invocato a nobis 
sancto et terribili nomine Jesu, quem inferi tremunt.? 


Tânăra fată se linişti. Gâfâitul se opri. Părintele Ernetti o şterse pe frunte cu o 
cârpă. li luă pulsul. 


— Doarme. Lasă-o să se odihnească, o să o revăd mâine. 
A doua zi, Florinda părea să-l aștepte liniştit. Pellegrino îi vorbi cu blândeţe. 


— Florinda, să ne întoarcem la ziua în care a început toată treaba asta. Era 
Miercurea Cenușii, mi-ai spus? 


— Da, părinte, spuse Florinda. 

— Ce ai făcut după rugăciune? 

— M-am dus să întind nişte rufe, părinte. 
— Unde? 

— În grădina mică, lângă Fântâna de aur. 


Părintele Emetti se întoarse spre maica Battaglia, care rămase în picioare, în 
prag. 


— Ce este acesta Fântână de aur? 

— Este numele pe care l-am dat fântânii din spatele mănăstirii, explică ea. 
— Deci ai înşirat rufele. Şi după aceea? 

Florinda izbucni în plâns. 

— Ce s-a întâmplat la Fântâna de aur, Florinda? insistă Pellegrino. 


Tânăra fu din nou cuprinsă de tremurături. Maica superioară se duse lângă ea și 
o luă în braţe. 


— Oprește-te, părinte, este doar un copil! Aceste convulsii o vor ucide! 
Pellegrino văzu în privirea ei o umbră de ură care îl tulbură. 


Întors la Veneţia, Pellegrino merse în atelierul său din cartierul Accademia. Îi 
trecu o idee prin minte, ce putea explica întreaga poveste, dar avea nevoie de 
dovezi. Se uită la cronovizor. Ar fi fost suficient, datorită lui, să se întoarcă în 
timp până la ziua când Florindei i se întâmplă ceva şi ar şti. Mai rămânea de 
văzut dacă avea dreptul s-o facă pe-a spionul cu semenii săi sau nu. Cândva, în 
discuţiile libere cu părintele Leonardo, evocaseră o ipoteză nebună: 


— Imaginaţi-vă, spusese Leonardo, că decidem să proiectăm nu ani sau secole în 
trecut, ci doar o secundă în trecut. Este posibil, nu-i așa? 


— Da, răspunsese Pellegrino, este chiar foarte uşor. 


— Am putea pătrunde apoi în intimitatea fiecăruia dintre noi, aproape la 
secundă, peste tot, pe tot globul. Aţi putea merge la vecinul de peste drum pentru 
a-l urmări ce face în timpul liber sau la președintele Statelor Unite când se ceartă 
cu soția sa... cu un decalaj de doar o secundă, adică aproape nimic. Asta ar duce 
către sfârșitul vieţii private. Pornind de acolo, orice șantaj devine posibil. 


Totuşi, chiar asta se pregătea să facă. Părintele Ernetti ştia foarte bine ce 
înseamnă să păcătuiești. Dar chipul bolnav al micii Florinda era mai puternic 
decât orice. Dacă Diavolul era responsabil pentru durerea ei, nu putea face 
nimic. Dar dacă suspiciunea lui se dovedea a fi adevărată... 


Puse aparatul în funcţiune. Programă coordonatele geografice ale mănăstirii. 
Apoi introduse data care îl interesa. Florinda vorbea despre Miercurea Cenușii, a 
doua zi după Mardi Gras. Anul ăsta pica pe 27 februarie. Ecranul arăta 
mănăstirea în ansamblul ei. Era dimineaţa devreme. Se puteau vedea luminile 
aprinse în interior, dar nimeni în afară. Emetti aşteptă. Pe la ora opt, o văzu pe 
Florinda ieşind din clădire cu un lighean de rufe în mână. Se duse să le întindă în 
mica grădină care se afla în spatele mănăstirii. Părea fericită și lipsită de griji. 


Cineva se apropie de ea. Era maica superioară. Îi şopti ceva la ureche și o 
mângâie pe burtă. Pellegrino se temea de ceea ce se va întâmpla în continuare. 
Maica superioară o duse pe Florinda să se așeze pe o mică fântână ce ieşea din 
pământ. Fără îndoială că era „fântâna de aur”. În timp ce o îmbrăţișa, își strecură 
mâna sub fusta călugăriţei. Florinda era speriată. Încercă să reziste, dar maica 
Battaglia continua insistentă. Pellegrino văzuse destul. 


A doua zi se prezentă din nou la mănăstire. Maica Battaglia îl întâmpină cu 
răceală. 


— Părinte, spuse ea, nu cred că este util să continuaţi aceste sesiuni. li pun 
sănătatea în pericol surorii Florinda. 


— Maică Battaglia, spuse Pellegrino, nu cu ea vreau să vorbesc, ci cu 
dumneavoastră. 


Instinctiv, maica superioară deveni suspicioasă. 
— Nu prea am timp, părinte. Trebuie să... 

— Mă tem că nu aveţi de ales, insistă Pellegrino. 
Ea se resemnă. 

— Bine, dar grăbiţi-vă! spuse ea. 


— Voi fi direct, maică Battaglia. In scara păcatelor, pentru un bărbat sau o 
femeie ai lui Dumnezeu, există unul mai rău decât curvia. Este acela de a 
preacurvi cu o fată inocentă fără consimţământul ei. 


Maica superioară încremeni. 


— Ce vreţi să spuneţi? 


— Ştiu ce s-a întâmplat pe 27 februarie la Fântâna de aur, spuse Pellegrino 
privind-o drept în ochi. 


Ea se uită în altă parte. 

— În ziua aceea, din păcate, a intrat Demonul în bietul copil. 

— Atunci, răspunse părintele Emetti, știu chipul acelui Demon. 

Respirația maicii superioare se înteţea, de parcă ascundea o furie de nestăpânit. 
— Maică Battaglia, spuse Pellegrino, aţi profitat de o fată inocentă! 

Ochii maicii superioare s-au umplut de lacrimi. 

— Nu! 

— Ba da, asta aţi făcut. Nu mă întrebaţi cum ştiu, dar ştiu. 


Ea îşi dădu seama din tonul lui că nu avea rost să se opună. Incercă să 
minimalizeze incidentul. 


— Nu am făcut nimic, părinte! Am încercat, e adevărat. Dar nu voia. Și a fugit la 
capelă. 


— Este posibil, dar sora Florinda a suferit un șoc traumatic sever în acea zi. 
Șarpele eşti dumneata, maică Battaglia! Diavolul nu are nimic de-a face aici. 


Maica avu o criză de plâns. Luă o batistă mare, își şterse ochii, își suflă nasul și 
vorbi cu capul plecat. 


— Aveţi de gând să spuneţi arhiepiscopiei? 


— Nu, voi păstra tăcerea. Dar trebuie să juraţi pe Domnul lisus să nu mai faceţi 
aşa ceva nici ei, nici altei persoane. Juraţi? 


— Jur pe Hristos! spuse ea. 


— Cred că, în timp, biata copilă va depăși acest șoc traumatic. În caz contrar, va 


trebui să dezvăluie totul şi să fie examinată de un psihiatru. 
— Da, părinte! 

Îşi puse la loc eșarfa. 

— Nu mai păcătuiţi, maică Battaglia! 

— Da, părinte! 


Când se îndreptă spre ieşire şi era cu mâna pe clanţa ușii, auzi foarte clar pe 
maica superioară rostind ceva cu voce scăzută. 


— Demone! 


A 


1 „ÎIncetează să mai duci oamenii spre înșelare și să torni peste ei otrava pedepsei 
eterne. Nu mai face rău Bisericii și nu-i mai îngrădi libertatea. Inapoi, Satano, 
stăpânul și creatorul tuturor înșelăciunilor, dușman al mântuirii oamenilor!” (din 
lat.). 


2 „Pleacă-te sub mâna puternică a lui Dumnezeu, tremură și fugi când chemăm 
numele Sfântului și Infricoșătorului lisus care face iadul să tremure.” (din lat.). 


53. 


Totul o călca pe nervi. Chiar şi Dov. Îi propusese într-o zi să vină să locuiască cu 
el în Negev, dar Natacha îl refuzase. Ce avea să facă ea în acel colţ de lume 
îndepărtat? Nu insistase, așa cum e obiceiul israelienilor. Sau poate nu voia să ia 
lucrurile prea în serios. Ei îi plăcea întotdeauna să se întâlnească în weekend, dar 
aprecie şi când Dov a luat autobuzul înapoi spre Beer Șeva, ca să-i aducă 
rucsacul. 


Într-o duminică, după ce el plecă, se simţi din nou deprimată. Nu din cauza lui 
Dov, asta cu siguranţă nu. Ce avea să facă ea cu viaţa ei? Totul părea inutil. 
„Minilovitura ei de stat” fusese un eșec. Nici măcar părintele de Meaux, care 
avea antene peste tot, nu aflase nimic. Nu se putea opri aici. De câteva 
săptămâni, munca sa din Qumran o ţinuse departe de prietenii săi de la muzeu. 
Yoni îi spusese la telefon că Thierry Darmont, care făcea parte din trioul lor de 
„rebeli”, tocmai acceptase un post de asistent la Universitatea din Haifa, graţie 
intervenţiei părintelui de Meaux. 


— Cei treizeci de dinari ai lui Iuda, spuse ea cu amărăciune. 
— Nu vorbi așa, Nat! Şi pe tine te-a ajutat părintele de Meaux. 


— Dar continui să lupt. Sunt sigur că Thierry se va conforma sau că o va face. 
Este dominican, nu uita! 


— Este nedrept să spui așa. Să nu mai vorbim despre asta la telefon. Ce faci 
duminică? 


— Poţi veni să mă iei de la Qumran, dacă vrei. Am petrece după-amiaza în Ein 
Gedi. 


Situat pe malul Mării Moarte, la treizeci și cinci de kilometri la sud de Qumran, 
oaza Ein Gedi n-avea decât un singur defect: duminica, era invadată de turiștii 


care veneau cu copiii lor să descopere cascadele şi animalele sălbatice în 
libertate: antilope, capre sălbatice și chiar castori. 


— Ţi-ai adus costumul de baie? îl întrebă Natacha pe Yoni. 

— Evident! 

— Ce zici să mergem să înotăm sub cascadă? 

Se lăsară cuprinși de plăcerea apei reci care curgea peste trupurile lor. 


— „Mi-i strugure de chiparos iubitul meu, în viile din Ein Gedi”, spuse Natacha, 
citând Cântarea Cântărilor. 


Și Yoni: 


— „Cât de frumoasă ești, iubita mea! Cât de frumoasă ești! Ochi de porumbiţă 
sunt ochii tăi.” 


— Şi tu o ştii de rost? 


— Oh! doar începutul. El a continuat: „Sărută-mă cu gura ta! Căci săruturile tale 
sunt mai bune ca vinul.” 


— Mă duc să mă usuc. 
Găsiră un colțișor liniștit. 


— Îmi place să te văd aşa, Nat. Te-am simţit atât de... încordată luni de zile. 
Acel biet deputat din Knesset, cum se numea? 


— Moshe Finkelstein? 
— Da. Am crezut că o să-l mănânci de viu! 
Natacha izbucni în râs. 


— „Ce vreți, prietenii mei, noi nu avem intrare”, spuse ea, imitându-l pe deputat. 
Țara arde și baba se piaptănă! 


— Se gândesc la ce e mai urgent: să găsească un modus vivendi cu palestinienii 


şi cu ţările arabe. 


— Respectul față de istoria noastră este la fel de important ca politica, răspunse 
ea. Bine, hai îmbracă-te, plecăm! 


— Plecăm deja acasă? 
— Nu, continuăm spre sud. Mergem la Masada. 


Cetatea Masada se afla la douăzeci de kilometri distanță, cocoţată pe o falnică 
stâncă de granit. În anii ce au urmat distrugerii Ierusalimului de către romani, 
cam prin anul 70, ultimii luptători de rezistență evrei — majoritatea zeloţi — au 
ținut piept unui asediu de șapte luni din partea armatei romane, care avea opt mii 
de oameni. 


— Vrei să urci acolo pe jos? întrebă Yoni. 


— Patruzeci de minute pe poteca şarpelui, doar cincisprezece minute prin partea 
de vest. Ce preferi? 


Yoni, care nu era foarte atletic, alese partea vestică. Se putea ajunge în vârful 
cetății urcând de-a lungul imensului terasament construit de romani pentru a da 
atacul final. De acolo de sus, panorama era uluitoare. 


— Încă se văd urmele taberelor romane acolo jos, spuse Yoni. 

Natacha se uită şi ea la câteva ruine care rămăseseră în vârf. 

— Când au simțit că se apropie înfrângerea, spuse ea gânditoare, cei din cetate 
au ales să se ucidă reciproc. Au tras bileţele care indicau cine avea să 


măcelărească pe cine. Și au făcut-o. Au preferat sinuciderea colectivă decât să se 
predea. 


— Părinţii mei mi-au spus această poveste când eram copil, spuse Yoni. 
Intotdeauna mi s-a părut ceva... barbar. 


— Barbar? se miră Natacha. 


— Sublim poate, reluă Yoni, dar totuși barbar. Au măcelărit femei, copii, bătrâni. 


Natacha își schimbă brusc atitudinea. Era revoltată de aceste cuvinte. Îl privi 
direct în ochi. 


— Ce ai fi vrut? Să se predea romanilor? 
— Nu, dar... 
Natacha luă foc, deodată. 


— Există lucruri care sunt mai importante decât micile noastre vieți. Yoni 
Landau nu eşti decât un laş! 


Se întoarse pe călcâie și se îndepărtă, lăsându-l pe Yoni cu gura căscată. Acesta 
îşi reproșă faptul că uitase că Natacha era ca un butoi de pulbere ce izbucnea la 
prima scânteie. Fugi după ea. 


— Stai, Nat, nu m-ai înţeles! 

Nu-l ascultă și alergă pe rampa de pământ. Ajunsă pe peron, o luă la stânga. 
— Natacha, unde te duci? Maşina este pe cealaltă parte. 

— Mă întorc cu autobuzul. Du-te lângă prietenul tău Darmont, Iuda! 


Buimăcit, Yoni renunţă să o mai convingă şi plecă singur acasă. Natacha luă 
autobuzul parcat lângă monumentul ridicat de soldații Armatei israeline în 
memoria celor morți în Masada. Gravat pe piatră, se putea citi: „Masada nu va 
cădea niciodată din nou.” 


54. 


Deşi fu foarte ocupat cu reluarea discuțiilor la conciliul Vatican II, arhiepiscopul 
Montini își făcu timp să se intereseze despre progresele lui Pellegrino, în 
Veneţia. Îl invită la prânz, pe o bancă din Piața Sf. Petru. Se mulțumiră cu două 
felii de pizza, însoțite de două sticle mici de Valpolicella. 


— Mă feresc de restaurantele aglomerate, spuse Montini, cu toți acești episcopi 
veniți din toată lumea întreagă și al căror chip nu-l cunosc. Conversaţiile pot fi 
ascultate ușor. Nu vă place pizza, părinte Ernetti? 


— Prefer pastele, monsenior. 
— Roman până la vârful unghiilor, nu-i aşa? râse Montini. Bine, să vorbim din 
nou despre aparat. Sistemul dumneavoastră de interferometrie pare să 


funcţioneze. Acum vă permite să mergeţi și mai mult în trecut? Să spunem, acum 
o mie de ani? 


— M-am gândit la asta. Ar fi suficient să adăugăm un al patrulea colector la 
interferometru. Pentru dată, mă gândeam... 


Ezită. 

— Spuneţi! 

— 15 iulie 1099, ziua în care cruciații au intrat în Ierusalim. 
— O zi îngrozitoare! 


— S-au spus atât de multe despre acea zi, monsenior, încât aş vrea să aflu mai 
multe despre asta. 


— Armatele lui Hristos au făcut exces de zel, cred, spuse Montini. Dar nu 
ezitaţi, acesta este un eveniment istoric ca oricare altul. 


— Foarte bine! Vă voi raporta, desigur. 


— Te las, Ernetti, am multă treabă. Bongiorno, Cardinale Bertolino! 


Montini se ridică şi se alătură unui prelat cu care se lansă într-o discuţie aprinsă. 
Pellegrino rămase o vreme pe bancă. Se uită cu curiozitate la această mulțime 
colorată de episcopi care reconstruiau Biserica... şi lumea! 


— Bom dia! Tudo bem? 


Era Carvalho care îl salută entuziast. Se întorcea din Brazilia cu noul Boeing 727 
de la TWA. 


— O adevărată plăcere! spuse el. Luăm avionul seara la Rio, dormim confortabil 
la business class şi ne trezim dimineaţa la Roma. Prietenul tău arhiepiscop nu 
este cu dumneavoastră? 


— A plecat deja la conciliu, răspunse Pellegrino. 


— Fug și eu într-acolo. Intr-o zi va trebui să ne cunoaștem mai bine, părinte 
Ernetti. 


— Cu plăcere, Excelenţă! 


În aceeași seară, Pellegrino luă trenul spre Veneţia. Îi trebuiră câteva zile să se 
conecteze la un nou colector pentru sistemul general. Apoi își programă mașina 
până la data atacului cruciaților. Îşi setase unghiul de vedere pe Muntele Sion, la 
sud-vest de oraș. Ecranul arăta cetatea lui David deja luminată de soarele de 
vară. Reuşise să stabilească un fel de transmitere în „direct”, ca la televiziune, cu 
un eveniment de acum opt secole şi jumătate. Mânui aparatul pentru a urmări 
evenimentul de sus și să vadă toate detaliile sale. 


Fu oribil. Trei maşinării de asediu fuseseră aduse pentru a dărâma zidurile de 
protecţie, vârfurile lor intrând la înălțimea meterezelor. Încetul cu încetul, 
turnurile se umplură de soldaţi. Dintr-odată, un foc tras traversă aerul și plonjă 
într-un turn de atac. Era un foc bizantin, strămoș al aruncătorului de flăcări. 
Turnul ardea, soldaţii încercau acum să-și salveze viaţa sărind pe pământ. Unii 
nu se mai ridicau. Asediaţii traseră alte focuri bizantine către un al doilea turn, 
care luă foc şi el. Pellegrino se întrebă cum era posibil, în aceste condiţii, să se 
efectueze asediul Ierusalimului. Mișcând roţile zimţate, el merse înainte cu 


câteva ore. Văzu cum un al treilea turn fu acoperit cu piei de animale care îl 
protejară de flăcări. De pe vârf, câţiva cruciați îndrăzneţi reușiră să lanseze un 
pod către castel. Din acel moment începu măcelul. Alţi soldaţi săriră pe metereze 
şi începură să-i lovească pe apărători cu săbiile lor grele. Pellegrino nu văzuse 
niciodată cum se ucide cu săbiile mari, medievale. Filmele Cecil B. de Mille 
erau foarte departe de realitate. Cu armele lor, pe care le mânuiau ca pe topoare, 
cruciații spintecau oamenii. Sângele ţâşnea de peste tot şi colora fețele într-un 
roșu aprins. 


Pellegrino avansă iar cu câteva ore şi ajunse pe la începutul după-amiezii. Văzu 
sute de cruciați şi pelerini înarmaţi, îmbrăcaţi în tunici simple, răspândindu-se 
prin oraş. Pe străzi, în case, jefuiau, masacrau bărbaţi, femei şi copii. 
Musulmani, evrei sau chiar creştini. Se duceau cu sabia scoasă din teacă, lovind 
fără deosebire pe oricine le apărea în cale, fără să ţină seama de vârstă sau de 
rang. Victimele cădeau necontenit în toate părțile, capetele desprinse de leșuri se 
adunau grămezi. Nu se putea merge pe drumuri, decât călcând pe grămezi de 
cadavre. Totul ţinu ore întregi. Părintele Ernetti fu îngrozit de acest spectacol, cel 
al fiinţelor umane transformate în fiare. Nu, nici măcar cele mai feroce fiare nu 
se comportă așa. 


Apoi se întâmplă ceva extraordinar. Până la sfârşitul după-amiezii, calmul se 
restabili. Cei care nu reușiseră să fugă zăceau pe pământ. Sângele curgea 
abundent pe de-a lungul aleilor înguste. Cruciații lăsară armele, armurile și 
încălțările. Cu inimile umplute de smerenie și remușcare, începură a se ruga 
Domnului lisus și a-L slāvi pe Dumnezeu. 


Pellegrino nu mai putu suporta. Întrerupse cronovizorul. 


59. 


La Macapa, colaborarea foarte eficientă cu neamțul Manfred Ehrlich avu ca 
rezultat un progres vizibil pentru construcția maşinii. Trebuie spus că 
arhiepiscopul Carvalho mai adusese patru colaboratori, ingineri simpli, 
brazilieni. Nu știau ce construiesc, dar, cu o mână de fier, Ehrlich, acum asistent 
al profesorului Miller, îi condusese în direcția cea bună. „Maşina lui Majorana”, 
aşa cum o numeau ei, avea acum aspectul unei mari sfere, amplasate pe un cub. 
Părintele Carvalho veni să vadă ce progrese s-au făcut. Oricât de mult nega el și 
oricât de bună era starea lui de sănătate, nenumăratele călătorii din Brazilia în 
Italia şi înapoi îl epuizaseră, în cele din urmă. În acea zi era deosebit de obosit şi, 
prin urmare, irascibil. 


— Cât timp, profesore, până testăm aparatul? 
— O săptămână, poate mai puţin. 
— Reduceţi la trei sau patru zile, vă rog, trebuie să mă întorc la conciliu. 


— Voi face tot posibilul, dar va fi doar un test. Ne va mai lua câteva luni până 
ajungem la varianta finală. 


— Un test reuşit este promisiunea pentru o realizare sigură, spuse Carvalho. 
Miller profită de ocazie pentru a face cererea pe care o avea în minte. 


— Dacă testul nostru este pozitiv, Dom Alberto, mi-ar plăcea să mă întorc câteva 
zile la Chicago să-mi revăd soția. 


— Mai târziu, domnule profesor. Nu te simţi bine cu noi? 
— Da, dar soţia mea... 
Nu îl mai asculta... 


De vreme ce voia să termine cât mai repede, Miller făcu eforturi duble. Trei zile 


mai târziu, maşina fu gata pentru o primă încercare. 
— Mă conectez? întrebă Manfred Ehrlich. 
— Da, daţi-i drumul! 


Ehrlich conectă cablul de alimentare. Apoi apăsă butonul mare de alimentare. 
Mașina lumină slab și scoase un huruit ca al unui ventilator mare, care scoate 
aerul cald afară. Miller activă apoi sistemul de vizualizare. După câteva secunde, 
imaginea arătă grupul lor mic din laborator, văzut de sus şi alb-negru. Exclamară 
în cor şi aplaudară. 


— Măcar se poate vedea ceva, spuse Desmond Miller. Vă reamintesc, Dom 
Alberto, că nu este o imagine obișnuită de televiziune. Nu există nicio cameră 
foto agăţată undeva. Cronovizorul nu captează fotoni, ci neutrinii remanenţi 
emişi de ceea ce e în jur. Dumneavoastră, eu, noi, mașina, pereţii laboratorului. 


— Inţeleg, spuse Carvalho, captează neutrinii de astăzi. Dar cei din trecut? 
— Pentru cei din trecut vom vedea, a răspuns Miller. 
Arătă spre o masă goală. 


— Acum trei zile, la ora nouă dimineaţa, am așezat pe această masă două 
obiecte: un ceas mare cu alarmă şi un calendar deschis la data de alaltăieri. Apoi 
le-am luat de acolo. Îi voi cere lui Manfred să programeze o întoarcere în timp 
de 260.000 de secunde. Vom vedea dacă obiectele noastre apar acolo! 


— Foarte bine, haideţi! spuse Carvalho, încrucișându-și braţele. 
In tăcere, Ehrlich făcu reglajele necesare şi porni mașina. Nimic. 
— Ce?! se miră Manfred. 


Reporni aparatul. Apărea aceeași imagine a micului lor grup care aștepta 
minunea. 


— Vreo problemă, Manfred? întrebă Desmond îngrijorat. 


— Din punctul meu de vedere niciuna, domnule profesor! Totul funcţionează 


perfect. 


— Totul este în regulă, cu excepţia faptului că nu funcționează! spuse un 
Carvalho exasperat. 


— Noi fizicienii, spuse Miller încercând stingherit să glumească, numim asta 
„efectul vizitator”. Tocmai atunci când vrei să demonstrezi ceva, nu merge 
nimic. 


— Nu am chef să râd, profesore Miller! spuse amenințător Carvalho. Ce ai de 
gând să faci acum? 


— Să aloc câteva ore pentru a verifica totul. 


Verificară totul şi ajunseră la concluzia că totul era în regulă... Cu excepția 
faptului că tot nu funcţiona! Carvalho intră în laborator pentru a patra oară în 
acea zi. Părea să fie pe punctul de a exploda. 


— Deci, domnule profesor? 


— Nu e o problemă tehnică, spuse Miller. Sistemul a fost intenționat blocat de o 
„cheie” electronică programată în aparat. Aceasta îl împiedică să funcţioneze. 


— Un fel de cod secret? 
— Exact. 


— Recunosc mâna lui Montini, spuse Carvalho. În locul lui, aş fi făcut la fel. 
Cum se poate debloca aparatul? 


— Fără cod e imposibil. Am o idee... 
— Spune! 


— Părintele Pellegrino Ernetti. În afară de Montini, el este singura persoană care 
ar putea deţine această cheie, spune Miller. El a fost cel care a centralizat toată 
munca echipei noastre. 


— Ernetti, desigur! strigă Carvalho. Ar fi trebuit să mă gândesc la asta. 


— Dacă am dreptate, spuse Miller, va trebui să-l convingem. 


— Asta, domnule profesor Miller, e treaba mea! 


56. 


Nu, dar ce-o fi fost în capul meu? își spune ea. După această scenă un pic 
deplasată pe care i-o făcuse lui Yoni în Masada, Natacha se simţea mai singură 
ca niciodată. Și singurătatea, știa şi ea, nu era deloc bună pentru sănătatea ei. 
Să-l sune ca să-și ceară scuze? Ei nu îi stătea în fire, el era cel ce ar fi trebuit să 
sune. Dar el nu sună. Natacha fie nu dormea, fie dormea prost. Ideile şi 
imaginile, întotdeauna aceleași, îi reveneau necontenit în minte, noapte de 
noapte. În timpul zilei, săpa în bucăţica ei, cu gesturi mecanice și nu mai vorbea 
cu nimeni. Sacha, care coordona munca arheologilor, observă acest lucru. 


— Natacha, te simţi bine? 
— Desigur, nu am nimic. Sunt doar puţin obosită. 


Sacha era un fin observator. li sugeră să-și ia câteva zile libere. Ea refuză, nu 
voia să se întoarcă la Ierusalim. Nu acum. 


Într-o seară, Sacha invită un geolog de la universitate să ţină o prelegere 
improvizată despre tema „Qumran și cutremurele”. Explorase îndelung regiunea. 
La susţinerea tezei sale, el întinse pe o masă câteva bucăţi de rocă, precum și 
probe de sol. 


— In opinia mea, spuse el, esenienii au ajuns la un sit care a existat anterior, dar 
care probabil fusese distrus de un cutremur. Sunt frecvente în zona aceasta. 


— In ce perioadă au sosit? întrebă un arheolog. 


— În raportul meu sugerez anul 134 înaintea erei noastre. Cutremurul care 
avusese loc cu un an înainte alungase orice urmă de locuitori, cel mai probabil 
un trib din deşert. Esenienii, care veneau în majoritate din Ierusalim, au refăcut 
câteva clădiri și le-au construit pe cele pe care le cunoaştem acum, unde au 
redactat și manuscrisele. Ideea mea... 


Ezită și se uită la Sacha. 


— Prietenul nostru ne va prezenta o mică descoperire, bazată pe probele sale de 
sol, spuse Sacha. 


— Probabil comunitatea esenienilor a fost distrusă de un nou cutremur în anul 
31 înaintea erei noastre. 


Toată lumea începu să comenteze. Natacha reacţionă imediat. 
— Aşteaptă! Adică în zilele lui Hristos nu mai era nimeni aici? 


— Cred că situl a rămas pustiu după acest cutremur. Și a rămas în această stare 
până în vremea noastră. 


— Cum puteţi spune așa ceva? 
Aproape că ţipa. 


— Natacha, spuse Sacha, aceasta este o ipoteză, nu o certitudine. Cu ce s-ar 
schimba munca noastră? 


— Cu totul, evident că s-ar schimba totul! 
Se adresă direct geologului: 
— Ce pregătire aveţi dumneavoastră, domnule? 


Geologul, surprins de această întrebare, înșiră toate studiile sale. Avea o 
pregătire solidă. 


— Voi formula întrebarea mea altfel: cine vă plăteşte pentru a prezenta astfel de 
prostii? 


De data aceasta Sacha se simţi obligat să o oprească. 
— Natacha, îţi interzic... 
Ea întoarse capul. Tremura de furie. 


— Îmi pare rău pentru acest incident! îi spuse Sacha geologului. Tânăra noastră 
prietenă este foarte obosită. Munca de aici este epuizantă. 


— Este în regulă! răspunse cercetătorul. Incă o dată, domnişoară, nu sunt sigur 
de nimic. 


Natacha nu răspunse nimic. Se ridică și plecă la culcare. A doua zi, veni să-şi 
ceară scuze faţă de Sacha. 


— Nu ştiu ce am avut, mi s-a părut că toată munca noastră de aici era pusă sub 
semnul întrebării. 


— Natacha, spuse Sacha, dacă îi spun părintelui de Meaux despre acest incident, 
nu mai ai ce căuta aici. 


— Sunt conştientă de asta. 


— Deci nu-i voi spune nimic. Dar îţi ordon, de data aceasta, să îţi iei zece zile 
libere. 


— De acord, Sacha! 
Se pregăti să plece. 


— Aşteaptă! Eu îmi cunosc bine arheologii, de când lucrez cu ei. De ceva timp 
tu nu ești în regulă. 


— Nu, nu e nimic, e doar oboseală! 


— Am ochiul format, Natacha. Fiind preot, ţi-aş fi oferit posibilitatea să te 
mărturisești, dar... 


— Evreii nu merg la spovedanie, Sacha. Poate că se înșală. 
— Nu se spovedesc, dar pentru a compensa asta au inventat psihanaliza! lată... 


li întinse o foaie ruptă dintr-un caiet, pe care scrisese un nume și un număr de 
telefon. 


— Este un vechi prieten de-al meu, era psiholog în armată, acum lucrează pe 
cont propriu. 


Du-te să-l vezi, s-ar putea să te ajute. Natacha păru surprinsă. 


— Un psiholog? 


— Nu, un prieten. M-a ajutat foarte mult acum trei ani, când am avut o perioadă 
grea. E un bun sfătuitor. Promite-mi că-l suni! 


— Bine, Sacha! Ne vedem peste zece zile? 


— Mai presus de toate, odihnește-te! 


— Doctore, pot să vă vorbesc sincer? 
— Pentru asta eşti aici. 
— Ori sunt eu nebună, ori lumea e întoarsă pe dos. 


li povestise despre toate demersurile ei care se terminau cel mai adesea cu un 
eșec. El îi răspunse cu glasul lui blând, abia inteligibil. 


— Cred, domnişoară, că munca dumneavoastră ca arheolog a devenit... o 
chestiune prea personală. Vă umple viaţa un pic prea mult. 


— Nu o să vă contrazic. 


— Nu am nicio expertiză în domeniul dumneavoastră, dar am senzaţia că ipoteza 
asupra rolului esenienilor în apariţia creştinismului s-a transformat într-o 
adevărată obsesie. Toți cei care nu gândesc la fel sunt fie dușmani care 
complotează împotriva adevărului, fie trădători sau lași, gata să se alăture 
adversarilor dumneavoastră. 


— Ştii, doctore, chiar şi paranoicii pot avea dușmani adevăraţi, spuse ea râzând. 
El zâmbi. 


— Am auzit gluma asta de multe ori, draga mea prietenă! Din nou, nu pun la 


îndoială validitatea cercetărilor dumitale, nu prea îmi pasă de ele. Cred doar că 
nu veţi face progrese, nici în munca dumneavoastră, nici în viața personală, dacă 
vă lăsaţi acaparată de o obsesie, dacă deveniți monomaniacă. Și tocmai asta vi se 
întâmplă în acest moment. 


— Ce concluzie să trag? 


— Dacă veţi continua așa, vă veţi face din ce în ce mai mulţi dușmani, ceea ce 
nu vă va ridica deloc moralul. Trebuie neapărat să echilibraţi această pasiune 
pentru cercetare, care v-a acaparat, cu alte domenii de interes. 


— Spre exemplu? 

— Dacă n-ar fi vorba de dumneavoastră, aș fi sugerat un soț, copii, o casă. 
Ea râse. 

— Asta ar fi prea mult pentru mine. 


— Am înţeles! Atunci uitaţi un pic de esenienii dumneavoastră, citiți romane, 
faceţi sport, întâlniţi-vă cu alți oameni, faceţi lucruri diferite. Este vital în cazul 
dumneavoastră. 


— Bine, doctore, voi încerca. Nu mă internaţi? 


— Dacă aş fi internat pentru atât de puţin, domnişoară, jumătate din Israel ar fi 
în spital! 


Bine, dar cum să te „echilibrezi”, aşa cum a spus el? Mai întâi se gândi să își 
transforme teza într-o carte pe care să o editeze. Doar că psihologul nu ar fi fost 
de acord cu asta, cartea încadrându-se în lista obsesiilor sale. Şi apoi ideea de a 
se așeza la o masă pentru a scrie câteva săptămâni la rând nu-i surâdea. Trebuia 
să miște lucrurile. Merse la muzeu să-și regăsească prietenii. Îl căută pe Yoni, 
dar i se spuse că i se alăturase lui Thierry Darmont la Universitatea din Haifa. 
Natacha ridică din umeri. Apoi discută ipoteza geologului cu unul dintre 
epigrafiştii francezi. Era la curent cu asta. Acesta îi arătă o ciornă a unui articolul 
destinat unei reviste ştiinţifice americane, în care un grup de geologi arheologi 
susțineau că Qumran ar fi fost într-adevăr pustiit de un cutremur violent în anul 


31 înainte de Hristos, situl fiind reocupat în timpul domniei lui Irod Antipa — mai 
exact în vremea lui lisus din Nazaret — înainte de a fi distrus din nou de romani 
în anul 68 după Hristos. 


Asta o liniştise, dar tot nu știa ce fel de activitate ar putea alege ca să scape de 
sentimentul de însingurare. Vorbi îndelung cu un prieten ofițer, colonelul Yair 
Regev. El fusese la vremea respectivă doar un sergent care avea grijă de ea cât 
timp fusese în armată. O sfătui să sune la un anumit Zvi Eizer din Tel Aviv. Ceea 
ce şi făcu. 


Bărbatul de la telefon îi propuse o întâlnire în următoarele săptămâni. Avea 
nevoie, în prealabil, să caute câteva informaţii despre ea. Nu e de mirare, întrucât 
omul era unul dintre oficialii Institutului de informaţii și operaţiuni speciale. Mai 
pe scurt, Institutul. În ebraică, „Mossad”. 


57. 


— Dar ateii? 


Două mii de preoţi, participanţi la conciliu, rămăseseră cu gura căscată când 
Carvalho rosti această propoziţie. Conciliul, care își reluase sesiunile, aborda 
acum problema delicată a poziţiei Vaticanului cu privire la libertatea religioasă. 
Cu această ocazie, Carvalho, proaspăt revenit de la Rio, îşi făcu auzită vocea lui 
groasă. 


— Ce faceţi, o, părinţii mei, cu miliardele de oameni din lumea întreagă, care au 
ales să creadă mai degrabă în om decât într-un Dumnezeu nevăzut? Chinezii, 
sovieticii, toţi cei care au adoptat o viziune materialistă asupra lumii? 


— Nu ţine de conciliului nostru să vorbească în numele lor! exclamă un cardinal 
şocat de propunerea lui Carvalho. 


Acesta îl privi drept în ochi. 


— Cu toate acestea, sunt oameni în carne și oase, domnule cardinal! Bărbaţi și 
femei pe care Biserica îi condamnă pentru că ei cred că Împărăţia cerurilor este 
aici jos şi care pot decide să transforme societatea și să-și construiască propriul 
destin. De ce să nu le întindem o mână? 


Preoţii care luau parte la conciliu erau, într-adevăr, firi deschise, dar totul avea o 
limită. Cu toate acestea, Carvalho fu aplaudat de câţiva episcopi care aparţineau 
de așa-zisa lume a treia. Forfota creată de intervenţia lui îl făcu pe cardinalul 
care prezida sesiunea să prefere să o întrerupă. Cât despre Sfântul Părinte, el 
părea să fie copleșit. 


Părintele Ermetti participase la această sesiune furtunoasă. Îl văzu pe Montini 
jucând rolul celui care temperează conflictele, rol în care el excela. De data 
aceasta însă, Carvalho îi dădu mult de furcă. Era atât de instigator, încât într-un 
fel Pellegrino îl găsea provocator. La urma urmei, a greşit cu adevărat? De ce să 
ignorăm mai mult de două miliarde de oameni de pe Pământ? Era o întrebare 


pertinentă şi bună. 

— Părinte Ernetti! 

Vocea care îl chema venea dintr-un Mercedes negru care se îndrepta spre el. 
— Vino mai aproape, părinte Ernetti! 


Pellegrino își aminti de avertismentele lui Montini. ÎI salută de departe pe 
episcopul din Rio și grăbi pasul. Dar mașina lui Carvalho îl ajunse din urmă. 
Până la urmă nu putea fugi! 


— Ce părere aveţi, părinte Ernetti, despre intervenţia mea? 
Pellegrino nu ştia ce să spună. 


— Veniţi să bem ceva împreună, părinte Ernetti! După aceea, tovarăşii mei vă 
vor duce înapoi acasă. De mult timp voiam să vorbim între patru ochi. Faça 
entrar, Gilberto!! 


Bărbatul pe nume Gilberto, un tip cu o construcție impresionantă, coborî din 
mașină și aproape că îl împinse pe Pellegrino pe bancheta din spate. Apoi se 
întoarse pe scaunul din faţă şi demară în trombă. În timpul călătoriei, Carvalho 
vorbi despre aspectele (prea puţine) bune și (foarte multele) aspecte proaste 
referitoare la diverși vorbitori din conciliu. 


— Ah, cât de mult îmi place să întorc pe dos programele gata făcute! Asta este 
savoarea vieții adevărate pe care am gustat-o astăzi la conciliu, părinte Ernetti. 


Pellegrino nu răspunse. Era îngrijorat. Maşina ajunsese pe autostradă și se 
îndrepta acum spre periferia Romei. Treizeci de minute mai târziu, vehiculul se 
opri în faţa unei case frumoase, într-o zonă liniștită. 


— Pe vremuri era a tatălui meu, spuse Carvalho. Stau aici de fiecare dată când 
vin la Roma, mă transformă într-un locuitor din Rocinha! Știaţi, părinte Ernetti, 
că locuiesc în cea mai mare favela din Rio? 


— Auzisem despre asta, Excelenţă, răspunse Pellegrino. Este un frumos gest de 
caritate creştină. 


Fu condus într-un salon frumos, dar nu luxos. Pe perete, văzu imaginea unui 
bărbat de vârstă mijlocie, care probabil era tatăl lui. 


— Staţi jos, părinte Ernetti! Ce vă pot oferi de băut? 

— Nimic, Excelenţă, nu mi-e foarte sete. 

— În regulă. 

Se aşeză în faţa lui Pellegrino şi-l privi insistent. 

— Sunteţi foarte apropiat de episcopul Montini, nu-i aşa? 

— Îl cunosc puţin, da, răspunse Pellegrino. 

— Am fost multă vreme la seminar cu dumnealui. Este o minte strălucitoare. 
Credeţi că are șanse, în caz că (Doamne fereşte!) Sfântul Părinte nu își va putea 
termina misiunea? 

— Nu ştiu, Excelenţă, nu mă interesează politica. 


— Şi bine faceţi, părinte Ernetti. La ce lucraţi acum? 


Carvalho îl privi ca un şarpe care hipnotizează un animal mic înainte de a-l 
înghiți de viu. 


— Eu... particip la conciliu în calitate de observator. Aceasta este cererea papei. 
— Şi faimoasa maşină a timpului? 

La aceste cuvinte, Pellegrino simţi un fior. Ştia. Și vorbea despre asta ca și cum 
ar fi vorbit despre vremea de afară. Montini avea dreptate, acest om era de 
temut. 

— Nu ştiu la ce vă referiţi, Excelenţă. 


Nu găsise alt răspuns mai bun. Fu atât de patetic, încât se grăbi să precizeze. 


— Nu citesc science-fiction. Și trebuie să fiu în curând acasă, spuse el, uitându- 
se la ceas. 


— Eşti liber, părinte Ernetti, dar să vorbim totuși despre mașina ta. 

Pellegrino se ridică, vizibil îngrijorat. 

— Nu lucrez la nicio maşină, Excelenţă. 

Se ridică şi se îndreptă spre ieşire, dar Gilberto îi ținu calea. Cineva îl imobiliză 


prin spate, ţinându-l de gât. O batistă urât mirositoare îi fu pusă la nas şi 
părintele fu repede cufundat într-o stare de semiconştienţă. 


1 „Lasă-l să intre, Gilberto!” 

Spre finalul dimineţii cardinalul Montini reușise să liniştească aproape pe toată 
lumea. Îl căută apoi pe Pellegrino. I s-a spus că plecase de la conciliu, dar un 
episcop îl văzu intrând în mașina lui Carvalho, lucru care i se păru surprinzător. 
Vizibil îngrijorat, Montini sună la mănăstirea San Giorgio Maggiore. Părintele 
Ernetti nu se întorsese acolo. 


Acesta era tot la Roma, dar într-o mașină care circula cu viteză mare pe 
autostradă. Încă putea să vadă şi să audă, dar restul corpului său era ca paralizat. 
Curând realiză că fusese introdus într-un avion mic, un fel de avion privat. Odată 
ce a fost instalat, Carvalho însuși îi fixă centura de siguranţă. 


— Me dê a seringa!! 


Îl înţepă în gât. Pellegrino adormi apoi profund. Avionul privat decolă. Ajunse la 
Belem după mai multe escale. Carvalho testă pulsul lui Pellegrino, care încă 
dormea profund. Un elicopter îi preluă și se îndreptă în direcţia nord-est. 


Părintele Ernetti se trezi într-o cameră mică. Avea impresia că parcursese un 
drum lung, dar unde ajunsese? Deasupra lui se învârtea un ventilator mare, care 
împrăștia aerul fierbinte al camerei. Își duse mâna la gât. Era transpirat. Prin 
fereastra deschisă auzea zgomote care semănau cu cele dintr-o grădină 
zoologică. Avea doar chiloţi pe el. Cu un sentiment straniu, se aşeză pe patul lui. 
Era un pat mic, de o persoană, ca de spital. Camera era mobilată modest. O 
chiuvetă murdară și un dulap ieftin. Se uită în oglindă. Avea o faţă obosită, ceva 
de speriat. Deschise robinetul. Apa era caldă, fără îndoială din cauza căldurii 
care domnea afară. Încetul cu încetul se dezmeticea. Fusese răpit, întocmai cum 
se poate vedea la ştiri sau prin ziare. Și autorul răpirii era episcopul de Rio! 


O cheie se întoarse în uşă. El îl recunoscu pe cel care intră. 

— Profesor Miller? Dar cum...? 

— Liniştiţi-vă, părinte Ernetti! 

Miller vru să pară liniștit. Merse la chiuvetă și umplu un pahar cu apă. 
— Aţi fost răpit şi dumneavoastră, domnule profesor? 

— Nimeni nu a fost răpit, părinte Ernetti. Nu suntem în filme. 

Îi întinse paharul cu două pastile. 

— Luaţi această aspirină, vă veţi simți mai bine în câteva minute. 


Pellegrino îl privi fără să înţeleagă. Profesorul deschise dulapul şi îi arătă două 
cuiere cu haine atârnate pe ele. 


— Sutana dumneavoastră este acolo, dar vă sugerăm mai degrabă aceşti 
pantaloni și această cămaşă, haine mult practice pentru locul în care ne aflăm. 


Acest „noi” îl făcu pe părintele Ernetti să creadă că Miller era complice cu 
răpitorii săi. 


— Chiar așa, unde suntem? 

— În Brazilia, în nord-est, la Dom Alberto Carvalho. 

— Ah, Carvalho! 

Imaginile întâlnirii sale groaznice cu episcopul de Rio îi reveniră în minte. 
— Domnule profesor, sunteți complice al acestui nebun? 


Miller nu răspunse. El îl ajută pe Pellegrino să se îmbrace și îi propuse să iasă 
afară. Se aflau într-un bungalou, total izolați. Se putea ghici că jungla era 
aproape din cauza ţipetelor animalelor. Căldura era înăbușitoare. În faţa lor era o 
casă mare, dărăpănată. 'Trecură de ea pentru a ajunge la o anexă de beton, fără 
uși sau ferestre, asemănătoare unui buncăr. 


Miller îl conduse la subsol și deschise o ușă grea. Un val de aer condiţionat îi 
izbi direct în față. Dar cel mai uimitor fu să descopere, chiar în mijlocul 
camerei... alt cronovizor. Nu era al lui, îşi dădu seama după câteva detalii. Dar 
era același tip de mașină, construită după planurile lui Ettore Majorana. 


— Aţi construit-o și dumneavoastră? întrebă Pellegrino. 

— Am făcut-o, da. O invenţie frumoasă, într-adevăr. 

— Când funcţionează! 

Recunoscuse vocea lui Carvalho. 

— Părinte, spuse Pellegrino, dumneavoastră... m-aţi drogat și m-aţi răpit! 


— Părinte Ernetti, dacă v-aş fi cerut politicos să veniţi la mine acasă în Brazilia, 
aţi fi venit din propria voinţă? 


— Nu, dar... 
— Dacă v-aș fi propus să veniţi pentru zece mii de dolari? 
— Nici atât. 


— Vedeţi, îi spuse Carvalho lui Miller, părintele Ernetti este mai dificil decât 
dumneavoastră. Pentru zece mii de dolari, profesorul Miller a venit să mă vadă. 
Pentru un milion acum lucrează pentru mine! 


Pe Miller îl supără disprețul pe care îl simţea în tonul episcopului. 
— Ce așteptați de la mine, Dom Alberto? întrebă Pellegrino. 


Carvalho fu direct. Avea nevoie de această mașină. Profesorul Miller o 
construise pentru el, costurile fiind foarte mari. Dar descoperiseră, chiar după 
primele teste, că mașina era blocată cu un cod secret. 


— Şi acest cod, părinte Ernetti, îl cunoaşteţi dumneavoastră! 
Pellegrino încercă să scape. 


— Vă înşelaţi, Dom Alberto! În organizaţia noastră, arhiepiscopul Montini este 


cel care a centralizat totul. 


— Fals! răspunse Carvalho. Profesorul Miller, care este cu noi, m-a asigurat că 
toate informaţiile treceau prin mâna dumneavoastră. 


Pellegrino se uită la Miller care înclină capul, puţin rușinat. 


— Ştiu că lui Montini îi place să-și păstreze micile sale secrete, continuă 
Carvalho. Dar aţi lucrat pe acest aparat, părinte Ernetti. Cu siguranţă ştiţi codul, 
altfel este imposibil. Nu vă jucaţi cu mine, urăsc asta! 


Miller îi făcu semn lui Pellegrino că situaţia se putea înrăutăți. 

— Mai întâi de toate, ce intenţionaţi să faceţi cu acest aparat? întrebă Pellegrino. 
Se întoarse către Miller. 

— Ştiţi, domnule profesor? 

— Nu și nu-mi pasă! răspunse Miller. 

— Ei bine, mie da! 


— Părintele Ernetti are dreptate, profesore Miller. Amândoi aveţi dreptul să ştiţi. 
Urmaţi-mă sus, vă voi spune totul. 


1 „Dă-mi seringa!” 

Era pentru prima dată când Joe Fincher păși în Vatican. Fu uimit de luxul 
grădinilor şi de frumuseţea clădirilor. Merse spre Palatul Papal, reședința 
personală a papei. O gardă elveţiană îi luă actele şi le duse la recepție. Câteva 
minute mai târziu, un prelat se oferi să-l urmeze până la primul etaj. Era aşteptat 
de Arhiepiscopul Milanului, Monsenior Montini. 


— Dar... cerusem să vorbesc cu Sfântul Părinte! se miră Fincher. 


— Preasfinţia Sa este foarte ocupat cu conciliul. Din fericire, arhiepiscopul este 
în trecere pe la Roma. Aveţi toată încrederea, nu vă faceţi griji! 


Cardinalul Montini îl rugă să se aşeze. 


— Ascult, agent Fincher! Agenţia dumneavoastră ne-a anunţat că aveţi 
informaţii de primă importanţă pentru noi. 


— Da, domnule! Cred că îl cunoști pe profesorul Miller? 
Montini nu tresări. 
— Desmond Miller, fizicianul, insistă Fincher. 


— Am auzit despre el în ziare, răspunse Montini. Citesc despre descoperirile 
științifice contemporane. 


— Monsenior, să nu pierdem timpul. Aţi lucrat câteva săptămâni cu Desmond 
Miller și unsprezece dintre colegii săi într-un proiect ultra secret numit 
„Sant Agostino”. 


— Sunteţi bine informat, domnule Fincher! 


— Este treaba mea, monsenior. Suntem în competiţie cu tabăra comunistă, toată 
lumea caută să adune puncte. Rușii au crezut că o vor obţine prin răpirea 
dumneavoastră și a tânărului Pellegrino Ernetti. 


— Şi...? 

— Şi ați scăpat de ei. Aceşti bărbați erau din KGB. Au fost intervievaţi de poliția 
italiană, care are propriile metode, nu mai puţin eficiente decât ale noastre sau 
ale rușilor. KGB credea că faceţi o armă în Vatican! 

— O armă? Aici? 

Montini râse. 

— Știu acum că nu este o armă, ci o mașină a timpului. 

Aici Fincher obținuse un punct. Montini era vizibil neliniștit. 

— Chiar ştii multe, agent Fincher. 

— Am aflat asta de la profesorul Miller. 


De data aceasta, Montini își stăpâni cu greu furia. 


— Profesorul Miller a semnat un jurământ de confidenţialitate cu Sfântul Scaun. 
Sunt uimit să aflu că a trădat. 


— Ca să fiu sincer, l-am ajutat, monsenior. Ceea ce ne deranjează astăzi este că a 
dispărut. 


— Este mort? 


— Nu, lucrează în Brazilia după ce i-a spus soţiei sale că se află într-o misiune 
pentru guvernul nostru în Montana. 


— Nu este o minciună. Nu cred că trebuie să vă spun povești, agent Fincher. Așa 
că vă voi vorbi sincer. 


— E mai bine! 
— O astfel de maşină chiar era în studiu. Dar numai pe hârtie. 


— Aşa că cineva a decis să o construiască. Și l-a angajat pe Miller, probabil 
pentru o mare sumă de bani. 


— Pentru cine lucrează Miller? 
— Probabil aţi ghicit când am menţionat Brazilia, spuse Fincher. 
— Dom Alberto Carvalho”? 


— Da. Am aflat de la Serviciile noastre că ar fi construit un laborator magnific 
în Macapa. Fără îndoială ca să-și primească oaspetele acolo. 


Montini era palid de furie. 


— Indiferent cât de mare fizician este, spuse Montini, Miller nu va putea face 
mașinăria. 


— Vă cred, spuse Fincher. Pentru că între timp, Dom Alberto a apelat la un alt 
colaborator al dumneavoastră. 


Se făcu tăcere. 
— Părintele Ernetti? 
— Da. Ce rol a jucat în această chestiune? 


— A făcut parte din echipa noastră de cercetare. Am fost anunţat de dispariţia lui 
acum câteva zile, am fost îngrijorat. A trădat şi el? 


— Nu cred, spuse Fincher. Mai degrabă cred că episcopul Carvalho îl ţine acolo 
împotriva voinţei sale. 


De data aceasta Montini nu se mai putea preface. Era foarte îngrijorat. 

— Agent Fincher, ar trebui să ştiţi că Carvalho are legături cu Serviciul secret 
sovietic. În mâinile acestui nebun, maşina pe care o construiește ar putea deveni 
o armă de temut. 

— De aceea, monsenior, nu trebuie să pierdem timpul. 

In următoarele câteva zile, la adăpostul palatului papei, fu elaborat un plan de 


acţiune secret. Prima etapă era eliberarea lui Miller și a părintelui Ernetti. A doua 
era ceva mai delicată: mașina lui Carvalho trebuia distrusă. 

Carvalho îşi duse „oaspeţii” în casa lui, o clădire mare, dărăpănată. Cu siguranță 
fusese frumoasă în secolul trecut, dar umiditatea junglei atacă totul, în special 
clădirile care nu se potrivesc climatului tropical din nord-est. 


— Tatăl meu şi-a petrecut tinerețea într-o casă burgheză din Londra, explică el. 
Deoarece avea cu ce, a construit o replică aici, cu ajutorul unui arhitect britanic 
care îl considera un excentric. Dar tatăl meu plătea bine. La fel ca mine! râse el. 


Pellegrino observă în treacăt că locul era păzit de bărbaţi înarmați. 


— Dar ce fac ei aici? îl întrebă pe Miller trăgându-l deoparte. Parcă am fi într-o 
tabără de gherile, nu la un episcop acasă! 


— Nu sunteţi departe de adevăr, răspunse Miller. La început l-am luat drept un 
simplu mitoman. Acum știu că este capabil de orice. Aveţi grijă! 


Carvalho îi duse în sufrageria sa. Era mobilată cu o bibliotecă mare, care 
acoperea două etaje. În centrul camerei, pe o masă solidă din lemn, erau 
împrăștiate multe documente. În spatele mesei, un bătrân în costum alb examina 
o fotografie cu lupa. Când au ajuns, el se ridică și merse să îi întâmpine. 
Carvalho făcu prezentările. 


— Acesta este profesorul 'Tullio Giordano de la Universitatea din Bologna. 
Profesorul este un specialist în istoria papalității. 


— Mă bucur să vă cunosc, părinte Ernetti! spuse profesorul Giordano. Ce mai 
faceți, Desmond? 


— Mai grăbit decât dumneavoastră să ajung acasă, răspunse Miller. 


— În calitate de istoric, continuă Carvalho, profesorul Giordano este foarte 
interesat de mașinăria lui Majorana. 


Luă una dintre fotografiile de pe masă. Acestea erau prim-planuri ale aceluiași 


document. 


— Maşina va avea, de asemenea, calitatea de a dezvălui unele înşelătorii. Pe 
acesta, de exemplu: donația lui Constantin. Ştiţi despre ce este vorba, domnilor? 


— Am auzit ceva despre asta, spuse Pellegrino. Dar am uitat detaliile. 
— Nu ştiu nimic, spuse Miller. 


— Cu toate acestea, este un document foarte important din epoca romană, spuse 
Carvalho. Am să îl las pe profesorul Giordano să vă povestească. O va face mult 
mai bine decât mine. 


Acesta din urmă se ridică și-și strecură mâna dreaptă într-un buzunar al sacoului, 
ceea ce îi dădu un aer solemn. Le vorbi de parcă s-ar fi adresat studenților săi: 


— Donaţia lui Constantin, domnilor, este cea mai mare farsă din istorie. E un 
document prin care se spune că împăratul roman Constantin cel Mare ar fi 

acordat papei de pe vremea aceea autoritatea politică și administrativă asupra 
Romei și a unei părţi din Occident. Cu toate acestea, acest document este fals! 


Arătă spre o grămadă de texte. 


— În această lucrare, care mi-a luat treizeci de ani de cercetare, am demonstrat 
că pretinsa „donaţie” fusese falsificată la cinci secole după moartea împăratului 
Constantin de către regele Pepin cel Scurt şi de către Papa Ştefan al II-lea. 
Ambii, căci erau complici. 


— De ce ar fi făcut un fals? întrebă Pellegrino. 


— Era un schimb. Papa dorea protecţia lui Pepin, iar regele voia să fie încoronat 
de papă în locul merovingienilor. De fapt, termenii... 


Carvalho, care fierbea de nerăbdare, nu se putu abţine să nu intervină în felul 
său: 


— Indiferent de detalii, întrerupse Carvalho, era un fals care convenea tuturor! 


Tullio Giordano, nemulțumit că fusese întrerupt din prezentare, se arătă enervat. 


— Dacă nu mă lăsaţi să explic situația oaspeţilor noștri, Dom Alberto, își vor 
pierde repede interesul. 


— Continuaţi, domnule profesor, spuse Carvalho obraznic. Dar să ajungem mai 
repede la subiect! 


— Atunci simplific. Papa şi regele au întocmit un „contract”. lată-l... 
Le arătă fotografia unui pergament. 


— Aceasta este donația falsă a lui Constantin. Cred, după ce am verificat sute de 
arhive, că acest fals a fost făcut în anul 753 după Hristos. Fie la curtea papei, fie 
de către cărturarii lui Pepin. 


— Profesore Miller, interveni Carvalho, știu că mașina dumneavoastră poate 
vedea departe în trecut. Deci poate ajunge la anul 753? 


— Nimic nu îi stă în cale, dar eu... 


— Atunci ea va demonstra că papalitatea a uzurpat drepturile și că actualul papă 
nu este proprietarul de drept al Vaticanului. 


Profesorul Giordano se simţi obligat să insiste: 


— Până acum, nici unul dintre istoricii care au denunțat acest fals (eu nu sunt 
primul) nu a reușit să convingă publicul. Mașina dumneavoastră va face 
diferenţa. Vom merge să vedem ce s-a petrecut de fapt în anul 753, la curtea lui 
Pepin şi a papei. 


— Veţi avea o problemă, spuse părintele Ernetti. Mașina lui Majorana nu poate 
capta sunete și nici să traverseze zidurile. V-o spun în caz că intenţia 
dumneavoastră era aceea de a spiona conversațiile dintre papă și Pepin cel Scurt. 


Carvalho, care nu cunoştea acest detaliu, era zguduit. li aruncă o privire 
îngrijorată lui Giordano. 


— Vom face ceea ce fără îndoială ați mai făcut, spuse Giordano. Vom angaja 
specialişti care vor citi conversațiile de pe buzele protagoniştilor. Cu puţin noroc, 
să sperăm că unele conversații începute în interiorul zidurilor au continuat și 
afară. Adesea, aşa se întâmplă în viaţă, nu? Vorbim, vorbim... și ne trădăm 


reciproc. 
— Vedeţi, continuă Carvalho, nimic nu va scăpa justiţiei istoriei! 


— Pare că această perspectivă vă bucură, Excelenţă, spuse Pellegrino. Care va fi 
rolul dumneavoastră în această răsturnare? 


— Rolul meu? 


Carvalho începu să se plimbe prin cameră cu pași mari, vorbind cu voce tare 
despre proiectul care nu-i dădea pace de atât de mult timp. 


— Vom filma falsul și vom difuza acest film peste tot. Când toată lumea va ști 
adevărul, vom cere înlăturarea papei, acuzându-l că este uzurpator. El îşi va 
încheia viaţa în exil. Dacă este Papa Ioan al XXIII-lea, nici măcar nu va rezista 
până la final. Dacă este Montini, eu... 


Ideea de a-l ataca pe Montini părea să-i ofere o plăcere atât de mare, încât nici nu 
îndrăzni să spună asta cu voce tare. 


— Vom vedea cum ne descurcăm, spuse Carvalho. Statul italian, desigur, va 
prelua Vaticanul și toate bogăţiile Bisericii. 


— Şi dumneavoastră, Dom Alberto, ce se va întâmpla cu dumneavoastră? 


— Voi propune adunării de cardinali să-mi ofere titlul de cardinal, apoi să se 
organizeze o nouă alegere. 


— Şi să vă aleagă papă? 

— Vor vota pentru cine vor vrea. 

— Dar dacă aleg pe altcineva? întrebă Pellegrino. 

— Chiar credeţi că vor fi mulţi candidaţi, tânărul meu prieten? întrebă Carvalho. 


Pellegrino şi Miller îşi schimbară câteva priviri cu subînţeles. Omul acesta se 
afla în plin delir. 


— Din Brazilia, continuă Carvalho, voi proclama naşterea Vaticanului Săracilor. 
Sediul central nu va mai fi la Roma, ci la Recife, fosta capitală a Braziliei. Voi 


convoca un nou conciliu care va propune revizuirea fundamentală a crezului 
Bisericii. Noi vrem o Biserică socială și anticapitalistă, dornică să respecte 
cuvântul revoluţionar al lui Hristos. Bogaţii și exploatatorii vor merge în iad, nu 
numai în Rai, ci şi pe Pământ! 


Profesorul Giordano asculta aceste cuvinte cu zâmbetul cuiva care se simțea 
norocos să fie în preajma unui sfânt. 


— Şi cu noi ce se va întâmpla, Dom Alberto? întrebă Miller. 


— Dumneavoastră, profesore Miller, vă veţi întoarce la Chicago mai bogat ca 
niciodată. Când totul este dezvăluit, nimic nu vă va împiedica întoarcerea. În 
ceea ce îl priveşte pe părintele Ernetti, serviciile prestate vor merita pentru a urca 
în vârful ierarhiei Bisericii. Ce spuneţi, părinte Ernetti? 


Pellegrino era pe cale să răspundă, când Desmond Miller îl întrerupse. 
— Merită să ne gândim la asta, Dom Alberto, răspunse Miller. 
Pellegrino rămase uimit. 

— Profesore Miller, cum puteți... 

Cu un gest, Miller îl împiedică să mai spună ceva. 


— Dom Alberto, lăsaţi-mă să negociez cu părintele Ernetti. Este un om talentat, 
dar de multe ori nesăbuit. Voi vorbi cu el, sunt sigur că vom găsi un punct 
comun. 


— Luaţi-vă liber în seara asta, spuse Carvalho. Și dați-mi răspunsul vostru mâine 
dimineaţă. 


Miller îl târî pe Pellegrino până la marginea junglei. 
— Aici nu ne va putea auzi, spuse Miller. 
— Nu sunteţi decât un trădător, profesore Miller! 


— Părinte Ernetti, am descoperit planul acestui nebun odată cu dumneavoastră. 
Dacă noi îl refuzăm, având în vedere ceea ce știm acum, suntem morți. 


— Chiar crezi că ne va ucide? întrebă Pellegrino. 


— Sunt sigur. Acum câteva luni, am concediat un angajat pentru că nu avea un 
nivel ştiinţific adecvat. Din păcate nu mi-am dat seama când i-am spus lui 
Carvalho. Pentru că nu voia să-l lase pe tânăr să plece acasă, și-a pus oamenii să- 
] ucidă cu sânge rece. 


— Dar cum este posibil? Un episcop! 


— Nu, un megaloman care nu respectă viața oamenilor. Acest om nu este condus 
decât de planul său mistic. Ar da foc planetei, dacă i-ar fi de folos. 


— Dar... ce putem face? 


— Să câştigăm timp. 


A doua zi, toată lumea s-a adunat în același living. Servitorii pregătiseră o 
minunată café da manhă! care îi aștepta pe masă. 


— Deci? întrebă Carvalho. 


— În principiu, suntem de acord, Dom Alberto, spuse Desmond Miller. Dar cu o 
singură condiţie... 


— Care? 


— O primă tranşă de cinci sute de mii de dolari pentru fiecare dintre noi, 
imediat, în conturile noastre bancare, cu dovada plăţii. Soldurile de cinci sute de 
mii de dolari vor fi plătite în cele două conturi ale noastre atunci când maşina 
este funcțională. 


— V-am plătit deja un depozit de două sute cincizeci de mii de dolari, domnule 
profesor Miller. 


— Îl vom deduce, desigur. 


— Două milioane de dolari în total? spuse Carvalho. Este mai scump decât ne- 
am înţeles la început. 


— Acum că știm ambițiile dumneavoastră globale, preţul este unul modic. Dacă 
nu dispuneţi de aceşti bani, Dom Alberto, cereţi de la aliații dumneavoastră 
sovietici. 


Deși găsea prețul exorbitant, Carvalho fu mulțumit cu cererile lor. Oamenii 
lacomi sunt de încredere, pot fi uşor de „citit”. 


— Veţi primi banii. Dar ce înseamnă „când mașina este funcțională”? întrebă 
episcopul din Rio. Dacă părintele Emetti ne dă codul, va fi imediat, nu? 


— Nu este uşor, răspunse Pellegrino. Pentru a introduce codul, trebuie să 
reconfiguraţi o parte dintre circuite centrale ale mașinii. 


Lui Carvalho îi era greu să-și controleze nerăbdarea. 

— Cât timp? 

— Trei săptămâni, spuse Pellegrino. 

— Luaţi-i de aici, îmi voi dubla garda! Vă rog, nu încercaţi să mă păcăliţi! 


Se adresă lui Joaquin și îi vorbi în braziliană. Semnul de gât tăiat pe care îl făcu 
arătând cu degetul era grăitor. 


— La cel mai mic semn suspect, Joaquin va avea grijă de voi. Și Joaquin nu este 
tandru de felul său. 


— Sunt sigur de asta, răspunse profesorul Miller. 

Când Carvalho părăsi camera, Miller s-a aplecat spre Pellegrino. 
— L-am păcălit. 

— Nu visaţi. Am câștigat cel mult trei săptămâni. 


Miller privi spre junglă. 


— Trei săptămâni pentru a părăsi iadul ăsta! 


1 Mic-dejun. 

Natacha luase autobuzul spre Tel Aviv. Avea o întâlnire în Neve Tzedek, „micul 
Paris”, lângă malul mării. Era cartierul artiştilor. Ajunse pe o alee cu clădiri 
colorate, mărginită de măslini şi portocali. Bătu la ușă, la etajul al doilea al unei 
clădiri. Omul care deschise trebuie să fi avut între treizeci şi cinci, patruzeci de 
ani. Era de statură mică, aproape chel și parcă îmbătrânit înainte de vreme. 
Privirea lui inteligentă și vicleană era frapantă. Prietenul său ofiţer îi spusese că 
Zvi Eizer era matematician la bază, absolvent al Universităţii Bar-Ilan şi că 
avusese un rol decisiv în campania din Sinai, în 1956. Rigoarea şi simţul său de 
organizare îl făcură unul dintre principalii lideri din Mossad. 


— Intră, domnişoară! Să mergem la biroul meu. 


Era un apartament obişnuit cu trei camere şi o bucătărie. Singurul lucru original 
era numărul de telefoane. Avea cel puţin cinci pe biroul său. Observă că Natalia 
era agitată. 


— Ce vă surprinde? 
— Uh... Nu îmi imaginam Mossadul aşa! 


— La ce vă aşteptaţi? La o clădire de treizeci de etaje, plină de tehnici futuriste, 
ca în romanele lui lan Fleming? 


— Păi... Nu mă gândeam că e un birou în „Petit Paris”, lângă plajă. 


— E bine aici, e liniștit. Şi toată lumea mă lasă în pace. Evident că avem o 
duzină de birouri peste tot prin Tel Aviv. Dar prefer să am primele întâlniri aici. 
Nu ştii niciodată pe cine primeşti. 


Natacha se simţea puţin intimidată de acest bărbat cu o privire atât de 
pătrunzătoare, încât părea că nimic nu i-ar putea scăpa. 


— Luaţi loc! 


El se aşeză loc în spatele biroului său și îi arătă o scrisoare. 


— Colonelul Yair Regev, care v-a avut sub comanda sa, spune numai lucruri 
bune despre dumneavoastră. De ce aţi venit să mă vedeţi în această seară? 


— M-am săturat de ceea ce fac, vreau să fiu de folos la ceva! 
— Mossad nu este un club de vacanţă! 

— Ştiu, dar... 

— Sunteţi arheolog, aşa e? 

— Da, sunt repartizată la Muzeul Rockefeller. 

— Cu dominicanii? 

— Da, sub îndrumarea părintelui Hubert de Meaux. 

— O personalitate puternică, din câte ştiu. Vă înţelegeţi bine cu el? 
— Este un părinte dominican. 

— Ce vrea să însemne asta? 

— El are adevărul său, eu îl am pe al meu. 

— Dezvoltaţi... 


Ea începu să-i vorbească despre dificultăţile pe care le întâmpină, dar el avea un 
mod ciudat de a conduce conversaţia. Sărea mereu de la un subiect la altul, fără 
să o lase să meargă până la capăt, de parcă ar fi voit să o ameţească, să-i atace 
certitudinile. Îi puse zeci de întrebări despre munca sa, dar şi despre viaţa sa 
personală, fără să selecteze nimic, toate cum îi veneau. Natacha povesti despre 
copilăria sa în Ucraina, fuga în Israel cu nașul său, Yuval, apoi despre 
adolescenţa sa în kibbutz. Despre studiile sale de istorie și arheologie, timpul 
petrecut în armată și... 


— Dar sexul? întrebă Zvi. 


— Ce e cu sexul? se miră Natacha. 


— Ai avut multe aventuri? 

Acum mă tutuiește ? 

— Am avut, dar nu este cel mai important lucru din viaţa mea. 
— Nu-ţi place să faci dragoste? 

Dar ce treabă are el cu asta? 

— Nu am venit aici ca să vorbesc despre asta, spuse ea. 


— Eşti aici pentru a răspunde la întrebările mele! Povesteşte-mi despre iubiții 
tăi! 


— Chiar nu văd... 

— Câţi iubiţi? 

— Toţi, chiar și cei de o noapte? 

— Toți! 

Ea făcu un calcul în minte. 

— Treisprezece sau paisprezece, cred. 

— Niciodată cu o fată? 

Dacă este vreun pervers? 

— Nu, nu m-am culcat niciodată cu o fată. 
— Toți israelieni, iubiţi tăi? 

— Nu. Un american, un englez, doi francezi. 
— În medie, cât timp îi păstrezi? 


— Terminăm odată cu asta? îi spuse ea, furioasă. 


— Te anunţ când terminăm. 

— Nu am trăit niciodată cu un băiat. Ne culcăm și apoi pleacă. 
— S-a îndrăgostit cineva vreodată de tine? 

— Nu chiar. 

— Eşti foarte frumoasă, ştii asta? 

— Mi s-a spus de multe ori. 


— Eşti frumoasă, foarte atrăgătoare, dar de nesuportat. Băieţii au radar pentru a 
detecta acest lucru. De aceea nu insistă. 


Ea zâmbi. 

— Păcat pentru mine, atunci! 

— Cu naşul tău? 

— Ce vrei să spui? 

— Ai avut relaţii sexuale cu nașul tău? 

Tăcu. Începu să gâfâie. El aşteptă, apoi trecu la alt subiect: 
— Spune-mi despre cercetările tale arheologice! 


Ea povesti despre descoperirile sale din manuscrise, despre săpăturile din 
deşertul Iudeii și ipotezele sale despre posibilele relaţii ale lui lisus cu secta 
esenienilor, despre încercarea ei eşuată de a zgudui lucrurile la Rockefeller și 
despre suspiciunile sale cu privire la posibila cenzură a Vaticanului. 


— Cercetările tale mi se par interesante, spuse el, dar te-aş sfătui să fii prudentă. 
— De ce? 


— Sunt un pragmatic, nu un ideolog. Problema noastră de astăzi sunt arabii, nu 
creştinii. Nu văd de ce ni i-am pune în cap, afirmând că lisus nu a fost decât un 
esenian. Dacă asta nu e adevărat, e o porcărie. Dacă este adevărat, este o 


provocare inutilă. 

— Domnule Eizer, vorbim despre ştiinţă, nu despre politică, protestă ea. 
— Va fi ştiinţă când veţi găsi dovezi! 

Apoi, cu un ton ridicat, spuse: 

— Ai dovezi? 

— Am... prezumții. 


— Nu sunt dovezi. Supoziţiile fără dovezi sunt... — folosi un cuvânt idiş care 
trebuie să fi fost echivalent cu „rahat”. 


— Ah! spuse Natacha. 


— În ceea ce privește „complotul” Vaticanului, citeşti prea multe romane 
polițiste. 


— Citesc doar cărţi de istorie și arheologie. 
— Atunci, citeşte benzi desenate, o să-ți mai schimbi părerile! 
— Credeţi că mă înşel? 


— Gândește-te la asta! Până acum, presupunerile tale nu au servit decât la ați 
pune oamenii în cap. Am senzaţia că ţie asta îţi place. 


Ea ridică din umeri. 
— Terapeutul meu mi-a spus deja asta. 


— Poţi mulțumi colegilor de la muzeu pentru că au refuzat să vă semneze 
petiția. Nu numai că asta n-ar fi schimbat nimic, dar ai fi fost concediată și, 
pentru a supravieţui, la ora actuală ai fi fost dactilograf. Ai noroc că părintele de 
Meaux a văzut în tine un bun arheolog indiferent de răbufnirile tale, de care 
nimănui nu-i pasă! 


Se întâmplă ceva neobişnuit, foarte rar pentru Natacha, ceva care nu se 
întâmplase nici cu psihiatrul: începu să plângă. Rămase tăcută. 


Aceasta fu o primă întâlnire cu Mossadul: un striptease moral. Era suficient 
pentru moment. li întinse un şerveţel ca să-și şteargă lacrimile. 


— Imi pare rău că te-am bulversat un pic, dar vreau să știu cu cine lucrez. Acum 
cred că putem lucra împreună. 


Sentința fusese dată. Spre surprinderea ei, era favorabilă. Își şterse obrajii și îşi 
îndreptă atenția spre noua oportunitate. 


— Ce voi face? 


— Investigaţii, informaţii. Iţi vom spune când vom avea nevoie de tine. 
Deocamdată păstrează-ţi slujba de arheolog, este o acoperire grozavă. Vom face 
în așa fel încât angajatorii tăi să-ți accepte absenţele. 


— De acord, atunci! răspunse Natacha. 

Numărase: era al optulea zbor Rio-Roma anul acesta. Această maşină îl storcea 
de toate puterile! Dar Carvalho avea sentimentul, la fel ca toţi liderii cu trăsături 
de tiran, că fără el totul s-ar ruina. La scurt timp după aterizare, se aruncă în 
Mercedesul său, unde îl aștepta șoferul și se îndreptă spre Vatican. Din cauza 
oboselii, nu avusese timp să se bărbierească. Unul dintre bodyguarzi îi întinse un 
aparat de ras electric, conectat la priza mașinii. Rezultatul nu era cine ştie ce, dar 
era mai bun decât nimic. Se stropi cu „Maracuja”, o marcă de apă de toaletă 
braziliană, delicată, ușor înţepătoare, care reușea să ascundă mirosul de 
transpiraţie din timpul nopții. 


În ciuda eficienţei şoferului său, ajunse cu întârziere la Vatican. Dezbaterile 
sesiunii Nostra aetate se concentrară, de data aceasta, pe relațiile Bisericii cu 
Islamul. Vorbitorul, un episcop portughez, trecea în revistă conflictele care 
scindaseră cele două religii de-a lungul istoriei. Carvalho văzu că Montini, care 
era cu două rânduri mai în față, îl privea. Îl salută bucuros, făcându-i cu mâna. 
Apoi se așeză confortabil pe scaun și adormi. Când a început să sforăie, vecinul 
său, arhiepiscop de Dakar, îl atinse discret cu braţul. 


— Ah, îmi pare rău, monsenior! spuse Carvalho. 
Din fericire, vorbitorul ajungea la sfârșitul discursului său. 


— ...0 înţelegere mutuală cu Islamul pentru a proteja justiţia socială, valorile 
morale, pacea și libertatea. 


— Amin! spuse Carvalho batjocoritor. 
— Șșșșșş! făcură enervaţi vecinii săi. 


Lumea aplaudă. Preşedintele sesiunii propuse o scurtă pauză înainte de votarea 
mai multor moţiuni. Carvalho ieşi din biserică pentru a bea o cafea în piață. Avea 
nevoie de ea. Montini îl ajunse din urmă. 


— Te-ai întors din Brazilia? 


— Am aterizat în această dimineaţă, ceea ce explică modul în care arăt. Se pare 
că nu am pierdut mare lucru. Montini, când va înceta acest conciliu să ne ducă 
cu zăhărelul? Când vom aborda chestiunile cu adevărat importante? 


Montini se uită la ceas. 


— La conciliu, Alberto, nu ştiu! Dar în Macapa, chiar în acest moment, se 
abordează chestiunea cu adevărat importantă! 


Carvalho se schimbă la faţă. 


In acelaşi timp, în Macapa, o explozie puternică aruncă în aer uşa clădirii 
laboratorului. Se auziră focuri de armă. Pellegrino și Miller priviră 
înspăimântați. Paznicii de serviciu se repeziră pe hol, dar fură imediat împușcați. 
Un comando armat intră în laborator. 

— Domnule Fincher! spuse profesorul Miller. 


— Am venit să vă scoatem de aici. Urmaţi-mă! 


Comandamentul era format din Joe Fincher şi trei bărbaţi din forțele speciale 
braziliene. 


— Îl cunoaşteţi? îl întrebă Pellegrino pe Miller. 
— CIA, răspunse Miller. 


În timp ce se auzeau focuri de armă peste tot, agentul CIA îi duse pe Miller şi pe 
Ernetti în junglă. Paznicii lui Carvalho traseră în direcţia lor. Un membru din 
comando căzu plin de gloanţe. Apoi altul. Fincher strigă: 


— La pământ! 


Se auzi zgomotul asurzitor al unui avion de vânătoare Skyhawk al armatei 
braziliene. Părea că vine drept spre ei. In secunda următoare, o rachetă pulveriză 
clădirea de beton a laboratorului. 


— Adio, aparatul lui Majorana! spuse Miller. 


— Rămâi la pământ, strigă Fincher, încă nu s-a terminat. 


Într-adevăr, avionul viră și se întoarse de data aceasta pentru a distruge, cu o 
nouă rachetă, casa lui Carvalho. 


— Este în regulă, plecăm! spuse Fincher. 
Se ridicară şi au început să alerge. 
— Aaah! 


Era Miller. O rafală a exploziei îl atinse pe spate. Pellegrino încercă să-l ajute, 
dar Fincher îl opri. 


— Lăsaţi-l, e mort! 

— Dar... nu-l putem lăsa aici! 

— Vreţi să-i ţineţi companie? Haideţi! 

— Unde mergem? 

— În poieniţă, chiar aici în faţă. Vin să ne ia! 


Un elicopter sanitar de evacuare Bell-Iroquois îşi făcu apariția cu un zgomot 
asurzitor. Ateriză foarte aproape de ei. Pellegrino, Fincher și ultimul 
supraviețuitor al comandoului se repeziră în avionul care se ridică de la sol. 


— Fiţi atenţi, spuse pilotul, se lansează rachete! 


Un gardian de-al lui Carvalho aruncă spre ei cu o bazooka din Al Doilea Război 
Mondial. 


— Virează la stânga! strigă Fincher către pilot. 
Racheta trecu pe lângă ei și se prăbuși în junglă. 
— Iar suntem atacați! strigă Fincher. 


De data aceasta elicopterul fu puternic zdruncinat. Pellegrino privi cu îngrijorare 
cât fum ieşea din elicopter. 


— Poţi să te întorci la bază? îl întrebă Fincher pe pilot. 


— Nu cred, motorul este avariat. Cel mai indicat ar fi să aterizăm lângă granița 
guyaneză. 


Pellegrino ţipă la urechea lui Fincher. 
— De ce mergem la graniță? 
— Ne vor prelua francezii... Dacă ajungem acolo. 


Sub elicopterul înconjurat de fumul de la motor, Pellegrino putea vedea întinderi 
vaste de junglă, formând o perdea deasă de copaci înalți și plante tropicale. 


— Ne apropiem de punctul de frontieră, spuse pilotul. 

— Încearcă să aterizezi fără să ne omori! 

De bine, de rău, pilotul reuşi să aterizeze. Dar focul se înteţea. 
— Evacuăm! spuse Fincher. 


Cu gesturi febrile, Pellegrino reuşi să se arunce la pământ. Fincher îl trase de 
mânecă și-l târî vreo zece metri. Apoi îi puse mâna pe ceafă și îl obligă să se 
întoarcă pe burtă. O explozie puternică pulveriză o parte a aparatului. 


In timp ce câţiva polițiști francezi veniră cu armele în mână în întâmpinarea lor, 
Fincher îşi ridică mâinile în aer, arătându-și cardul CIA. Li se puseră cătușe și 
fură conduși la postul vamal. 

— Vorbiţi franceză, părinte Ernetti? 


— Un pic, da... 


— Îi cunosc pe francezi. Va trebui să completaţi o mulțime de hârtii. Mă doare 
capul numai când mă gândesc. Vă las pe dumneavoastră să o faceți... 


Pellegrino nu răspunse. El era salvat, dar săracul profesor Miller își pierduse 
viaţa în această oribilă aventură. Se uită spre junglă și se rugă ca Dumnezeu să-i 
primească sufletul. 


După cum prezisese Fincher, interogatoriul la trecerea frontierei dură ore întregi, 
alături de nenumărate apeluri telefonice către Ministerul de Interne din Paris şi 
ambasada SUA. Evident, ofițerul vamal, intrigat, încercă să afle care era natura 
acestei maşini care îi interesa atât de mult pe CIA și Vatican. 


— Dacă v-aş spune, spuse părintele Ernetti, nu m-aţi crede. Și dacă domnul 
Fincher v-ar spune, își va încheia viaţa într-o închisoare militară! 


Având aprobarea ministrului francez de interne, oficialul nu insistă. Își petrecură 
seara uitându-se la televizor în compania vameșilor francezi. Așa aflară că lumea 
scăpase ca prin urechile acului de un război nuclear ce ar fi putut izbucni odată 
cu Criza rachetelor din Cuba. Vestea îl sperie pe Fincher, care îşi făcea griji cu 
privire la familia sa din America. 


— Tânărul dumneavoastră președinte s-a ţinut tare, îi spuse Pellegrino. 


— Nu l-aș fi crezut capabil de atâta sânge rece. Eu sunt republican dintotdeauna, 
Ştiţi... 


A doua zi, un Alouette III îi luă pentru a-i duce la aeroportul din Cayenne. De 
acolo se întoarseră la Roma, departe de toată nebunia asta. 

— Până la urmă, totul s-a terminat cu bine? 


Lui Pellegrino i se părea că lipsa de compasiune a lui Montini era mai mult decât 
șocantă. Aproape indecentă. 


— Totul s-a terminat bine, monsenior... cu excepţia faptului că Desmond Miller 
a murit la Macapa, iar cadavrul său putrezește în junglă. De asemenea, doi tineri 
soldați brazilieni și-au pierdut viaţa pentru a ne scoate de acolo. 


Montini simţi un ton de reproş. 


— Toate vieţile sunt preţioase, părinte Ernetti. Dar trebuie să recunoști că Miller 
s-a jucat cu focul. Aţi informat-o pe soţia lui? 


— Da, am sunat-o la Chicago. Este devastată. Mai mult decât atât, ea a 
descoperit şi că soţul o minţea. Ea credea că el era în Montana, într-o misiune 
pentru guvernul american! 


— I-ai spus la ce lucra? 
— Nu, i-am spus doar că a murit în Brazilia, fără să știm exact cum și de ce. 


— Această poveste este foarte tristă. Ce v-a întrebat agentul Fincher despre 
aparat? 


— Câteva... L-am încredinţat că nu funcţiona, că... 

Ezita. 

— Da? îl încurajă Montini. 

— ...că nu era decât o ambiţie prostească și inutilă a Arhiepiscopului de Milano! 


— Sunteţi un mincinos excelent, părinte Ernetti! 


— Minciunile sunt arma celor slabi, monsenior. 
— Nu sunteţi slab, Ernetti. Miller, da, a fost. Dumneavoastră nu. 
— Dar Carvalho? Ce veţi face cu asta? 


— CIA a ajuns la un acord cu francezii pentru a păstra secretă echipa de la 
Macapa. Cu Carvalho nu facem nimic. Vă reamintesc că ne regăsim în aceeași 
ilegalitate ca şi el. Dacă depunem vreo reclamaţie, va trebui să facem totul public 
şi nu putem. Pe de altă parte, dacă am vrea să-l excludem pe Carvalho din 
Biserică din cauza crimelor sale, am avea de-a face cu o represiune politică. 
Suntem blocaţi, părinte Ernetti. Dar această aventură ne-a demonstrat că acest 
om este mult mai rău decât ne-am imaginat. Este un fanatic, cu atât mai 
periculos cu cât este imprevizibil. Am crezut că îl cunosc, dar i-am ignorat 
nevoia patologică de răzbunare și putere. 


— Când stătea în faţa noastră, visând cu voce tare la distrugerea Vaticanului, 
spuse Pellegrino, am văzut... o figură diabolică. 


— Uităm asta adeseori din cauza rațiunii, spuse Montini gânditor. Dar Diavolul 
este acolo și vânează chiar şi cele mai neînsemnate puncte slabe ale noastre. 


— Pe Diavol, monsenior, l-am întâlnit de două ori în câteva luni. In chipul unei 
femei ipocrite și în cel al unui episcop mândru până la nebunie. Nu avea nici 
coarne, nici copite, ci sălășluia în inimile oamenilor. 


— Nu vreţi să vă odihniţi un pic, prietene? Văd că experienţele teribile din 
Brazilia v-au ajuns. 


— Nu, monsenior. Dacă mă opresc, chiar că voi intra în depresie. Acum aştept 
cu nerăbdare să merg în întâmpinarea Domnului nostru. 


— In ce punct aţi ajuns cu mașina? 


— Am primit, în cele din urmă, echipamentul electronic pe care l-aţi comandat 
din Suedia. Este de o calitate excepţională. 


— Factura este, de asemenea, excepțională, răspunse Montini. 


— Voi pune la punct un nou colector mai puternic decât cele precedente. 


Conectându-l la ceilalți, cred că de data aceasta mă pot întoarce în epoca romană. 


— Experimentaţi, dar rămâneţi în preajma locului şi al timpului pe care le 
cunoaşteţi. Nu trebuie să luăm singuri decizia de a vizita Iudeea pe vremea lui 
lisus, chiar dacă tentaţia este mare. O vom face doar la timpul potrivit, cu 
acordul formal al papei. 


Părintele Ernetti acceptă această precauţie. La urma urmei, lisus a aparținut 
tuturor creştinilor, era firesc ca decizia de a-l descoperi adevăratul chip să se 
bazeze, întâi de toate, pe acordul papei. Pentru a se relaxa înainte de a lua trenul 
înapoi la Veneţia, ieşi la plimbare în Forumul Roman. Când era copil, nu putea 
vizita aceste ruine fără să-i fie frică. 


Visa cu ochii deschişi, ca mai toți copiii de vârsta lui, în faţa ruinelor Templului 
lui Saturn sau ale Arcului de Septimius Sever. Dar locul pe care îl găsea cel mai 
emoționant era Templul lui Cezar. Era doar un zid mic de piatră. Dar exact în 
acest loc, în anul 44 înainte de Hristos, fusese hotărâtă soarta orașului. Fusese 
pregătit un rug pentru a incinera corpul lui Tulius Cezar străpuns de douăzeci și 
trei de lovituri de cuţit. În toiul nopții, în faţa mulţimii, locotenentul său, 
Antoine, rosti un discurs care avea să intre în istorie. Apoi aprinse rugul ale cărui 
flăcări se ridicau spre cerul înstelat. Pe cer, o cometă marcă evenimentul. De 
atunci, în fiecare an, în ziua cu pricina, bărbaţi și femei veneau cu trandafiri pe 
care îi aşezau pe aceste pietre vechi. Se duse într-acolo. Încă mai erau trandafiri. 
Un pic ofiliţi, dar încă erau acolo. Apoi se gândi la conversaţia cu Leonardo. 
Această scenă a morţii lui Cezar fusese cu siguranţă înfrumuseţată de memoria 
colectivă. Romanii au povestit-o timp de două milenii și au transformat-o într-o 
legendă. Dar ce va mai rămâne din ea, se întrebă Pellegrino, în ziua în care 
cronovizorul va arăta realitatea crudă a scenei? Vom vedea un Antoine viclean şi 
oportunist, un popor schimbător, un rug trist pe jumătate stins de ploaie... și 
nicio cometă. 


Istoria este, cu siguranță, îmbrăcată în amintiri. Unul dintre profesorii săi de la 
seminar spunea adeseori că miturile, nu faptele, mișcă lumea. Leonardo avea 
dreptate: istoria nu este decât o minciună colectivă. 


Înapoi la Veneţia, imediat ce se simţi capabil să facă un salt mare în timp, 
Pellegrino începu cu o scenă banală, cotidiană. El programă coordonatele în 
Piaţa Traian, o vastă aglomerare de clădiri romane, datând din secolul al II-lea 
după Hristos. De această dată, din fericire, avea la dispoziţie un mecanism 


electronic, comandat tot de la compania Olivetti, care îi permitea programarea 
datei în ani, luni și zile. Maşina converti singură saltul în trecut, în câteva 
secunde. Introduse o dată aleatorie: 6 aprilie 116 după Hristos, cu un an înainte 
de moartea împăratului Traian. Apăru o imagine mută. Piaţa gemea de oameni. 
Piaţa lui Traian nu era doar o piaţă. Acolo erau şi magazine, şcoli, băi publice şi 
tribunale. Aşezat la panoul său de comandă, Pellegrino întoarse imaginea încet 
spre stânga. 


Părea că mulţimea se îngrămădea să asiste la un proces. Îşi aminti că vechii 
romani adorau procesele. Pentru ei, era un spectacol la fel de incitant ca 
spectacolele de circ. În dreapta, două femei machiate strident ademeneau bărbaţii 
adunați în faţa a ceea ce arăta ca un bordel. Mărind imaginea, Pellegrino 
descoperi pe perete un comentariu în limba latină, lăsat de un client aparent 
mulțumit: „Mi-am tras-o bine.” Împrăştiate peste tot, multe tarabe ofereau 
delicatese: gogoși, tartine unse cu ceva, prăjituri cu brânză ricotta şi căni cu 
mulsum, un vin cu miere şi condimente. 


Al doilea salt pe care Pellegrino îl făcu în Roma antică îl duse pe lângă Curia 
Romană, unde se întrunea Senatul. El programase data de 8 noiembrie 63 înainte 
de Hristos Pe fațada clădirii era inscripționat faimosul „SPQR”, Senatus 
Populusque Romanus, emblema Republicii. Senatorii se adunaseră în număr 
mare pentru că era un eveniment important. Dar sclavii, angajaţi de Senat, 
păreau să-i îndrepte spre un alt loc. Foarte curios, Pellegrino consultă o carte de 
istorie romană. Din motive de securitate întâlnirea mult așteptată în acea zi nu 
mai avea loc în Curia, ci puţin mai departe, în Templul lui Jupiter Stator. 
Manipulându-și cu îndemânare pârghia de control, mută imaginea spre dreapta. 
Văzu un bărbat cu părul grizonant, coborând de pe scaunul său purtat de sclavi, 
aplaudat de mulțime. Marcus Tullius Cicero — căci el era, fără îndoială — venea 
să pronunţe cel mai faimos discurs al său împotriva lui Catilina. Intră în templu, 
urmat de toţi senatorii. Cronovizorul nu putea să pătrundă dincolo de ziduri, aşa 
că părintele Ernetti rămase la uşă cu oamenii de rând. Recită din memorie aceste 
cuvinte celebre, pe care Cicero urma să le pronunţe în următoarele câteva 
minute, la începutul primei catilinare: Quousque tandem abutere, Catilina, 
patientia nostra? Quamdiu etiam furor iste tuus nos eludet? Quem ad finem sese 
effrenata jactabit audacia? „Până când, Catilina, vei abuza de răbdarea noastră? 
Cât timp vom mai fi la mâna furiei tale? Până unde va merge îndrăzneala ta 
neînfrânată?” Un moment minunat din istorie. Poate, se gândi Pellegrino, unul 
dintre cele mai importante. 


64. 


Ecce adsum! „lată-mă!” Acestea au fost ultimele cuvinte ale Papei loan al 
XXIII-lea înainte de a muri, luni, 3 iunie 1963. Ziarele italiene titrară: „Bunul 
Papa loan a murit.” Lovit de un cancer la stomac, muri după o scurtă perioadă 
de comă, la vârsta de optzeci şi unu de ani. Această știre, credea părintele 
Ernetti, urma probabil să schimbe regulile jocului. Dar în ce direcţie? Îl sună de 
mai multe ori pe arhiepiscopul Montini, dar fără succes. Apoi hotări să ia trenul 
spre Roma. O mulţime imensă se adună pentru a-și plânge „bunul papă”. În 
interiorul bazilicii se slujea liturghia. Se reamintiră ultimele cuvinte ale Papei. 
Cu greu, în ciuda mulțimii, Pellegrino reuși să se apropie de Montini, pe care îl 
văzuse în primul rând. 


— Aţi venit? spuse arhiepiscopul. 

— Totul se va schimba, monsenior, dacă dumneavoastră... 
Montini îl opri imediat. 

— Mai târziu, părinte Emetti. Toate la timpul lor. 


Fu adus un sicriu foarte mare. În mod neobișnuit, corpul papei fusese tratat cu 
formol şi așezat în trei sicrie încastrate: de brad, de stejar și de plumb. Acest 
procedeu, care înlătura bacteriile și împiedica pătrunderea oxigenului, permitea 
corpului să se conserve perfect.! 


— De ce este supus acestui tratament? întrebă Pellegrino. 


— Preasfinţia Sa şi-a prevăzut moartea cu mult înainte. Şi-a pregătit-o timp 
îndelungat, răspunse Montini. A fost dorinţa lui de a-şi păstra corpul intact 
pentru posteritate. Poate că într-o zi va fi canonizat?. 


Alegerea următorului papă fu mult mai complicată decât se aştepta. Cardinalul 
Montini, apropiat al lui Ioan al XXIII-lea, era favorit. Dar au trebuit șase zile de 
vot înainte de a fi ales, cu 57 voturi din 80. El luă numele de Paul al VI-lea. Incă 


din primele zile ale mandatului său, îl primi pe părintele Ernetti în audienţă 
privată. 


— Vreau să vă felicit, Preasfinte Părinte! Nu îndrăznesc să spun că am prevăzut 
aceste alegeri, dar speram să fie așa din toată inima. 


— Mulţumesc, părinte Ernetti! Situaţia se va lămuri acum. 

— Tocmai, Sfinte Părinte, am venit să vă consult pentru a vă afla intenţiile. 
— Continuăm! Tot în secret, dar acum avem mână liberă. 

— Mă bucur nespus, Eminenţă! 


— Ultimele salturi în timp arată că acum puteţi ajunge la momentul în care a 
trăit lisus din Nazaret. Sper, bineînţeles, că nu aţi încercat pe cont propriu. 


— Mi-aţi interzis, Sfinte Părinte. Așteptam decizia dumneavoastră. 


— Trebuie să îndrăznim de-acum, spuse noul papă. Situaţia o cere. Conciliul 
Vatican II a deschis multe uşi. Prea multe, mi-e teamă. Va trebui să ne gândim să 
le închidem rapid’. Primim zilnic petiţii care solicită cele mai nebunești reforme, 
în special în ceea ce priveşte contracepţia sau căsătoria preoţilor. Trebuie să 
revenim la rațiune. Intenţionez să redactez, în curând, o enciclică ce va clarifica 
poziţia Bisericii cu privire la toate aceste subiecte“. Dar dacă asta nu va fi 
suficient, dacă Biserica va fi cu adevărat ameninţată, va fi necesar să creăm un 
ŞOC. 


— Vom arăta imaginile? 


— Vom arăta că adevărul este în evanghelii. Văzând adevărata faţă a Domnului, 
fiecare se va întoarce la credinţă. 


— Sper că da! spuse Pellegrino. 


— Sperăm cu toţii! Dar vom produce aceste imagini numai dacă situaţia o cere, 
nu înainte. 


— Deci... rămânem la Veneţia? 


— Nu, nu mai avem nevoie să ne ascundem. Cred că este mai bine acum să 
aducem aparatul înapoi la Roma, în laboratorul dumneavoastră secret din 
Arhive. Trebuie să ținem cont de semnalele de alarmă din ultimele săptămâni. 
Suntem urmăriţi, cu siguranţă. Prefer să se ştie că ascundem ceva, decât să se 
afle ce am ascuns. 


— Mă voi ocupa să strâng totul, Sfinte Părinte! 
— Perfect. Altceva, părinte Ernetti? 

— Doar un amănunt, dar... 

— Spuneţi-mi! 


— La început, fără îndoială, m-am gândit că ar fi suficient să ne întoarcem în 
Galileea sau în Ierusalim, la data potrivită, pentru a obţine imagini ale lui lisus 
din Nazaret. Experienţa mi-a arătat că nu va fi atât de simplu. Chiar şi în locuri 
pe care am crezut că le știu bine, cum ar fi Roma antică, am rătăcit mult înainte 
să găsesc ceea ce căutam. Cum nu am mers niciodată în Ţara Sfântă, nu știu prea 
multe despre siturile identificate de arheologi. Şi mai presus de toate eu nu 
vorbesc aramaică. Am unele cunoștințe de ebraică, dar ştiţi şi dumneavoastră că 
oamenii de rând și lisus însuși vorbeau aramaică, ceea ce este foarte diferit. 


— Aşa este, a spus Montini. 


— S-ar putea să am dificultăţi în a identifica persoana lui lisus fără a-l înțelege 
cuvintele, spuse Pellegrino. Mai ales dacă trebuie să le citesc pe buze! Pot să mă 
apuc de studiu, dar îmi vor lua luni de zile. 


— În niciun caz, părinte Ernetti, s-ar putea să am nevoie de filmările 
dumneavoastră în curând. Vă voi găsi un ajutor de încredere. 


— La Vatican? 


— În niciun caz, secretul nu ar mai dura mult! Cea mai ușoară cale este să 
mergem și să o găsim în locul cu pricina. In Israel. 


1 Poate fi văzut și astăzi, aproape intact. 


2 Ceea ce se va întâmpla la 27 aprilie 2014. 


65. 


Era cel mai fierbinte ceas al zilei în acel cuptor adevărat care era Grota IV din 
Qumran. Natacha luă decizia să pună capăt căutării şi să meargă la cafeneaua 
improvizată din tabăra de bază. Prima etapă a săpăturii efectuate în Qasr al- 
Yahud, alături de echipa engleză era finalizată. Se aştepta, acum, unda verde de 
la autorităţile iordaniene pentru a continua căutările într-un alt loc din apropiere. 
Când află că Thomas se întorcea în Franţa, Natacha îi propuse lui Sacha să-i dea 
ei locul lui în Qumran. Astfel, fu repartizată în Grota IV, unde căldura atingea 
aproape cincizeci de grade. 


— Natacha, un telefon de la Rockefeller! 


Era Sacha. Îi întinse o ceaşcă din cafeaua lui proastă, pe care ea o acceptă cu 
bucurie. Folosi telefonul din tabără pentru a apela Muzeul Rockefeller. Dădu 
peste Nadia, secretara părintelui de Meaux. 


— Nat, poţi să fii la muzeu în jurul orei cinci? Vrea să te vadă. 
— Este atât de urgent? 

— Îl cunoşti, pentru el totul este urgent! 

— Înţeles! Înfulec ceva şi sar în Jeep. 


Două ore mai târziu, dădu peste părintele de Meaux prins într-o discuţie aprinsă 
pe hol. 


— Ah, Natacha! Așteptaţi-mă în biroul meu, vin și eu! 
Ca de fiecare dată când îl întâlnea faţă în față pe părintele de Meaux, Natacha se 
simţea în mod sincer intimidată. Veni și se așeză vizavi de ea, aprinzându-şi o 


altă ţigară, Gitanes cu foiţă de porumb, care duhneau greu. 


— Cum merge munca dumneavoastră în Grota IV? 


— Paşi mici, părinte. In ultima săptămână am găsit, în mare parte, fragmente de 
oale, dar foarte puţine texte. Iar cele pe care le găsim nu sunt semnificative. 


— Credeţi că ne îndreptăm spre final? 
— Este posibil, cel puţin pentru cei din Grota IV. Poate mai există și alte grote. 
Părintele de Meaux părea jenat. 


— Natacha, toată lumea vă laudă pentru munca dumneavoastră. Şi totuși îmi 
cunosc dominicanii, nu sunt cei mai amabili oameni. 


— Sunt oameni foarte dedicați. 

— Bun. Am o veste bună și una proastă. Cu care încep? 

Inima o înţepa. 

— Cu cea proastă. 

— Ştiţi situaţia. Qumran este încă sub jurisdicţia iordaniană. Noi am ajuns la un 
compromis cu ei în ceea ce vă priveşte, dar situaţia începe să devină încordată cu 
țara dumneavoastră. Acum se cere ca niciun israelian să nu mai fie prezent la 
săpăturile din Qumran și nici printre epigrafiștii care lucrează la manuscrise. 


Yoni Landau a plecat la universitate, dumneata şi Noam Hazzan aţi rămas. Va 
trebui să mă descurc fără voi doi. 


Involuntar, Natacha avea lacrimi în ochi. 


— Nu mă învinovăţi, Natacha, sunt urcușşurile și coborâșurile relațiilor fragile 
din această regiune! Dar am și o veste bună. Această scrisoare... 


li arătă o scrisoare scrisă în franceză. 


— Este din Vatican. Este un vechi prieten, Giovanni Montini, care îmi scrie. 
Montini, nu vă spune nimic? 


— Nu... 


— Astăzi, pe prietenul meu îl cheamă Paul al VI-lea. 


— Papa? 


— În persoană. Mi-a scris să-i găsesc foarte repede un specialist în arheologie 
biblică, perfect familiarizat cu săpăturile din perioada celui de-al doilea Templu 
şi care să vorbească fluent aramaică. Munca va fi la Vatican, cu un contract pe o 
durată determinată de şase luni mai întâi, cu prelungire dacă este necesar. I-am 
spus despre dumneavoastră, are încredere în mine. Deci slujba vă aparţine. 


— Voi lucra pentru papă? 


Nu-i venea să creadă. Relaţiile cu dominicanul de Meaux nu au fost întotdeauna 
plăcute, dar papa... 


— In ce va consta munca mea? 


— Chiar nu știu mare lucru! Montini nu a fost niciodată vorbăreţ, nu mai zic de 
când fost numit papă. Știu doar că va trebui să lucraţi în perioada și locurile unde 
a trăit lisus din Nazaret. Aceasta este teza dumneavoastră de doctorat. Ar trebui 
să săriți în sus de bucurie! 


Ea avu senzaţia că trece de la tartorul de Meaux la tartorul șef, însuşi papa! 
— l-aţi precizat papei că sunt israeliană? întrebă Natacha. 


— Ceea ce îl interesează sunt abilitățile tale. Vrea să vă întâlnească la Roma 
începând de săptămâna următoare. 


— Atât de repede? 


— M-am gândit, mai întâi, să-l trimit pe părintele Tenard, care este un bun 
arheolog. Dar are mai puţin talent decât dumneata, iar Montini e un om exigent. 


— Mă lăsaţi să mă gândesc până mâine dimineaţă? 
— Sigur, dar spune da! 


I-au trebuit câteva ore să digere ştirile. Având în vedere că avea calităţile unui 
bun cercetător, dar şi ale unei femei de acţiune, lua în considerare să-şi dea 
consimțământul, dar numai după ce vorbi cu Zvi Eizer, contactul său de la 
Mossad. 


Acesta din urmă o primi în aceeași seară la Tel Aviv. El o ascultă și fu imperativ. 
— Acceptaţi! 
— Ştiţi despre ce este vorba? 


— Bineînţeles că nu! Mossad are informatori cam peste tot, dar până acum nu a 
mai intrat în Vatican. Oportunitatea este prea bună. Acceptaţi! 


Două zile mai târziu, un avion El Al ateriză pe aeroportul Fiumicino. Natacha fu 
întâmpinată de către un trimis al Vaticanului, care o aştepta cu o mașină. O 
conduse la un hotel lângă Palatul episcopal, unde îi fusese rezervată o cameră. 
Fu primită a doua zi în apartamentul rezervat audienţelor pontificale. La prima 
vedere, i se păru că noul pontif era un om plin de viaţă și inteligent, departe de 
clișeele pe care le avea în minte. Papa îi prezentă un alt ecleziast, pe părintele 
Pellegrino Ernetti. Puțin mai în vârstă decât ea, cu fața luminoasă şi zâmbitoare. 
Din moment ce trebuia să colaboreze cu el, se linişti. Dar la ce aveau să lucreze? 
La un semn al papei, secretarul de stat închise cu grijă uşa biroului și părăsi 
camera. Paul al VI-lea se ridică. Statura sa impunătoare și filiformă îl făcea 
impresionant în frumoasa sa tunică albă. Se uită la Natacha mult timp, în tăcere. 
Era foarte stânjenitor. Fu tentată să privească în altă parte, dar, în cele din urmă, 
se hotărî să facă la fel ca el şi să-l privească pe Sfântul Părinte direct în ochi. 


Montini, care putea citi sufletul cuiva mai bine decât oricine, simţea că poate 
conta pe ea. 


Două ore mai târziu, părăsi Palatul episcopal, cunoscând conţinutul misiunii 
sale. Îi era greu să se dezmeticească. Trebuia să-l ajute pe părintele Pellegrino 
Ernetti să cerceteze Iudeea din timpul lui lisus cu... o maşină de văzut în trecut! 
Trebuia să-L identifice pe lisus din Nazaret, apoi să-l calce pe urme până la 
arestarea Sa în Ierusalim, urmată de răstignire. 


Oricine altcineva s-ar fi gândit la o glumă, dar papa Paul al VI-lea nu avea nici 
tonul, nici privirea unui bufon. Incepând de a doua zi, datorită unei mașini încă 


secrete, urma să facă un salt în timp, acum două mii de ani, pentru a-L întâlni pe 
lisus. Scutură din cap. Nu visa. Făcu semn cu mâna după un taxi până la hotel. 
Apoi se răzgândi și eliberă taxiul. Merse pe jos până la Ufficio Postale Vaticano, 
poşta din Vatican. Îl sună pe Zvi Eizer, contactul din Mossad. Când îl informă 
despre ce era vorba, acesta aproape căzu de pe scaun! 


— Îţi baţi joc de mine? 

— Zvi, vă repet ceea ce mi s-a spus. Puteţi să mă credeţi sau nu. 

Sfârşi prin a crede că spune adevărul, deși părea greu de crezut. 

— În regulă, spuse el, jucaţi rolul. Și cel mai important, ţineți-mă la curent! 
Se făcu tăcere. 


— Îmi imaginez, reluă el, că veţi profita de ocazie pentru a vă verifica 
presupunerile cu privire la relaţia dintre Iisus și esenieni? 


— Aţi crezut că îmi lipsesc dovezile, Zvi? Ei bine, vă voi găsi câteva! 


Închise telefonul. Aşadar, era adevărat, pleca într-o călătorie în timpurile 
evanghelice. În sfârşit, de data asta, viaţa îi punea totul pe tavă. 

Atunci când vrei să te numeri printre liderii care conduc lumea, trebuie să deţii o 
calitate foarte importantă, iar Dom Carvalho o avea: știa să primească lovituri 
fără să se considere vreodată înfrânt. În politică nu e loc pentru milă şi cu cât 
ambițiile sunt mai mari, cu atât încercările vor fi mai cumplite. Alertat de 
Joaquin, mâna sa dreaptă, veni la Macapa pentru a evalua stricăciunile. Erau 
considerabile. Casa familiei sale era în mare parte distrusă. Distinsul profesor 
Giordano, care lua micul dejun în camera sa în momentul atacului, se trezi 
aruncat la pământ! Rămas fidel lui Carvalho, îl aștepta pentru a-şi da demisia. El 
era doar un istoric, îi spuse, nu un aventurier. Prin urmare, ceru să fie dus înapoi 
la Rio, de unde urma să ia primul avion spre Italia. Carvalho ezită o clipă cu 
privire la soarta pe care i-o rezervase... dar se mulțumi să-l pună să jure că nu va 
sufla un cuvânt cu privire la ceea ce văzuse. Giordano, care înţelese pericolul, 
jură pentru orice i se ceru. 


Merse împreună cu Manfred Ehrlich să vadă ce mai rămăsese din laborator. Nu 
mare lucru. Oficialii CIA nu se gândiră de două ori înainte de a lansa racheta. 
Maşina lui Majorana nu era altceva decât o grămadă de fiare. Carvalho nu știa 
cine pusese la punct operaţiunea, dar fusese bine pregătită. 


— Dom Alberto, ce facem cu cadavrele? 


Joaquin vorbea despre profesorul Miller și despre cei doi membri brazilieni ai 
comandoului. 


— Unde sunt? 


— Le-am îngropat nu departe de aici, în timp ce aşteptam sosirea 
dumneavoastră. Ce vreţi să faceţi cu ele? 


— Dezgroapă-le și arde-le! Să nu existe nicio urmă. Dacă văduva lui Miller vrea 
să recupereze corpul soțului ei, vom inventa o poveste. Vom spune că a fugit în 
pădure, fără să ştim de ce și că nu a fost găsit niciodată. 


Gânditor, Carvalho luă avionul înapoi spre Roma. Când ajunse pe aeroportul 
Fiumicino, toate ziarele titrau alegerea noului papă, cardinalul Giovanni 
Montini. În aceste circumstanţe, conciliul Vatican II fusese întrerupt şi avea să se 
reia în câteva luni. Asta îi dădea timp lui Carvalho să-și mobilizeze toate 
contactele locale pentru a merge mai departe. Dar în ce fel? Cum nu se dădea în 
lături de la nimic, încercă mai întâi să-l întâlnească pe Montini într-o audienţă 
privată. Cererile sale rămânând fără răspuns, își spuse că probabil era prea 
devreme. Dar urma să revină, Carvalho nu era omul care să renunţe aşa uşor. S- 
ar fi putut să lucreze la mașină de la zero? Vorbi despre asta la telefon cu 
Manfred Ehrlich, care se întorsese la locul său de muncă iniţial, la Centrul 
European de Cercetare Nucleară. Nu era prea optimist. Fără un fizician de 
calibrul lui Desmond Miller, chiar şi dacă avea o parte din planuri, șansele de 
succes erau aproape nule. Carvalho abandonă asta. Oricum, simţea că pierduse 
suficient timp și bani pentru această operaţiune, aşa că o trecu la capitolul profit 
şi pierderi. Își luă adio, deci, de la măreţul proiect de a denunța „donaţia” lui 
Constantin! 


De data aceasta era necesar să atace miezul problemei lui Montini și a părintelui 
Ernetti: ce voiau să facă ei cu mașina? Atâtea resurse financiare și intelectuale, 
atâţia ani petrecuţi pentru construirea unei mașini ce putea vedea în trecut erau, 
cu siguranţă, în slujba unui proiect grandios. Dar care? Să ofere cadrelor 
universitare un nou instrument tehnic pentru a explora istoria secolelor trecute? 
Asta nu ţinea de Vatican. Și nu la acest preţ. Și în plus... cât de departe au vrut 
să „vadă” Pius al XII-lea, Montini şi Ernetti în trecut? Pentru „donaţia” lui 
Constantin, era necesar să „se întoarcă” până la Pepin cel Scurt, în anul 753 după 
Hristos. Nici profesorul Miller, nici părintele Ernetti nu ripostaseră la ideea asta. 
Era, deci, posibil. Şi dacă intenţia era să se întoarcă şi mai mult în trecut? Şi dacă 
da, cât de departe? Și din ce motiv? Cum ar putea această mașinărie să ajute 
creştinătăţii şi să ţină piept asaltului forțelor progresiste și revoluţionare din 
Lumea a treia? 


Răspunsul îi apăru brusc şi era extrem de evident. 

Natacha se prezentă dimineaţa devreme, așa cum era prevăzut, la intrarea în 
clădirea Arhivelor Secrete ale Vaticanului. Un funcționar aflat într-o cabină, la 
poartă, îi examină hârtiile şi găsi numele ei pe o listă. Îi reținu paşaportul şi o 
încredință pe tânără unei gărzi elveţiene în uniformă, care o conduse clădire. O 
pufni râsul. Nu-i mai lipsea decât sulița! Bereta și pantalonii largi, precum şi 
grămada mare de chei pe care o ţinea în mână, îi dădea impresia că ieşise dintr- 
un film de epocă. Îşi spuse că, mai mult ca sigur, noua ei slujbă nu o va plictisi 
deloc! 


Coborâră pe o scară mică ce dădea spre subsol. Paznicul deschise o primă uşă 
care ducea spre un hol lung, slab luminat. Sistemele de alarmă puse din zece în 
zece metri se activau pe măsură ce treceau pe lângă ele. Paznicul se opri în cele 
din urmă în faţa unei uși blindate, bătu de trei ori pentru a-și anunţa prezenţa și 
întoarse cheia în uşă. 


Natacha avea răsuflarea tăiată. 


Scenariul se schimbase. Trecuse de la filmele de epocă la un film science-fiction. 
În centrul a ceea ce era, în mod evident, un laborator, trona o maşină care nu 
semăna cu nimic cunoscut. Părea compusă din două etaje legate între ele de o 
cantitate uriașă de cabluri electrice. Tot atât de multe pe cât păr este pe capul 
unui om! Deasupra unui dulap de oţel în formă de cub se afla o sferă masivă de 
cel puţin doi metri în diametru. Avea tot felul de protuberanţe. Unele arătau ca 
nişte antene, dar mai scurte şi mai groase decât antenele obișnuite. Altele erau 
tuburi fluorescente care emiteau o lumină albăstruie, slabă, ce-i dădeau aspectul 
unui candelabru baroc, un „Murano” deosebit de elaborat. Era, fără îndoială, 
celebrul cronovizor al părintelui Ernetti. Maşina, care emitea un hârâit 
permanent, evacua prin uşile sale, lăsate întredeschise, o căldură intensă, 
absorbită, din fericire, de puternicul sistem de aer condiționat din cameră. Era 
conectat printr-un cablu mare la o altă cutie cuplată la un mic ecran de televizor 
aşezat pe un suport special, care părea de-a dreptul mizerabil pe lângă această 
tehnologie impresionantă, dar ciudată. 


Garda elveţiană încuie ușa după ea, lucru pe care nu îl găsea deloc reconfortant. 
Natacha se îndreptă spre mașină. Era fierbinte. În timp ce se plimba în jurul ei, 
mai avu o surpriză. Părintele Ernetti stătea în genunchi chiar în faţa ei. Se ruga. 
Se dădu înapoi, stânjenită că-l surprinsese într-o astfel de postură. Văzând-o, 
preotul îşi sărută crucifixul și se ridică. 


— Iartă-mă, domnişoară Yadin-Drori, acesta este... un moment important pentru 
mine. 


Spre deosebire de papă, pe care îl găsea foarte rece, stânjeneala părintelui Ernetti 
îl făcea mai degrabă simpatic și chiar emoţionant. Acesta își netezi sutana și 
merse în jurul mașinii. 


— Puteţi să-mi spuneţi Natacha, părinte Ernetti. Vreţi să vă las singur un 
moment? 


— Nu, am terminat. Vreţi un pic din cafeaua aceasta? Eu am făcut-o. Cafea 
adevărată, italiană, aşa cum făcea mama. 


— Cu plăcere! 


Natacha se aşeză după o măsuţă din spatele mașinii. Cafeaua avea într-adevăr un 
parfum familiar. Luă o înghiţitură. O găsea foarte tare şi îi dădură lacrimile. 
Căutând un șerveţel în geantă, se uită la preot pe ascuns. În ochii ei exista o 
expresie de îngrijorare perpetuă care îi dezvăluia firea fragilă. 


— Vă place cafeaua? Este a papei. Nu a actualului papă, ci a Papei Pius al XII- 
lea. 


— E foarte bună, spuse ea. Așadar, de ani de zile, părinte Ernetti, lucraţi la 
aceasta maşinărie? 


Se așeză în faţa ei și îşi turnă şi el cafea. 


— Aceasta este a cincea ceașcă, de dimineaţă! Da, ani de muncă pentru a ajunge 
la călătoria de azi. 


— Recunosc că mi-e greu să înțeleg ceea ce urmează să facem, recunoaşte ea. 


— Şi eu la fel. Și totuşi mă pregătesc pentru asta de ani de zile! 


Natacha văzu că îi tremurau mâinile. Cearcănele întunecate pe care le avea în 
jurul ochilor spuneau foarte multe. 


— Nu aţi dormit prea bine? 
— Nu prea, nu. Sunt atât de multe lucruri care mi se învârt în minte! 


Ceea ce mai rămăsese din instinctul de militar al Natachei îi spunea că bietul om 
nu era în niciun caz în măsură să se angajeze în această aventură, cel puţin nu 
imediat. Trebuia să-l facă să înțeleagă asta fără să-l tulbure. 


— Părinte Ernetti, pot să vă vorbesc sincer? 
— Da, desigur. 


— Am înţeles că papa se grăbește, dar trebuie să reușim în misiunea noastră. Noi 
doi vom forma un fel de comando. Ce am învăţat din timpul petrecut în armata 
israeliană, un comando trebuie să se antreneze. 


— Ce vreţi să spuneţi? 


— Vă sugerez să faceţi paşi mici. Trebuie să recunoaştem terenul, veți învăţa să 
descifrați aramaica, eu să o traduc. Aramaica nu este latină. 


— Vreţi să anulăm saltul de astăzi? 


— Deloc! Sugerez doar să începem prin a ne întoarce în trecut ca simpli turiști, 
fără a fi preocupaţi de lisus. Ce credeţi? 


— Nu ştiu. Da, ar putea fi mai înţelept. 

Simţi că părintele mima dezamăgirea şi că era mai degrabă ușurat. 

— Dacă am vizita Ierusalimul... să spunem în jurul anului 50 după Hristos? 
— Deci la douăzeci de ani de la răstignire? 


— Da. Din câte ştiu eu, a fost o perioadă destul de liniștită. Am visat mereu să 
văd cum arăta orașul înainte de a fi distrus de romani. 


— Bine, Natacha. Haideţi să facem o excursie pe cheltuiala Vaticanului! 


Părintele Ernetti trecu aşa de repede de la tristeţe la bucurie, încât Natacha nu se 
putu abţine să nu zâmbească. Avea ceva ce o înduioșa. 


— Anul 52, vă convine? propuse el. 


— 52, de ce nu? Cel mai bine ar fi să „aterizaţi”, dacă e posibil, în piaţa 
Templului. 


— Mă duc unde vreţi dacă îmi daţi coordonatele geografice. 
Scoase din geantă o carte mare de arheologie. 

— Am luat cu mine tot ce aveam nevoie. 

Răsfoi cartea. 

— Mergeţi la 31*46'40" N, 35*1407" E. 


Părintele Ernetti programă aparatul. Introduse mai întâi latitudinea şi 
longitudinea, apoi coordonatele de timp. 


— Luaţi loc, Natacha, nu are rost să staţi în picioare! 
Apăsă pe un buton mare și roșu şi se aşeză și el. Așteptară, privind ecranul. 


— Uneori, spuse Pellegrino, imaginea se formează rapid, chiar şi pentru 
perioade foarte îndepărtate de timp. Alteori durează mai mult, nu am înţeles 
niciodată de ce. Această maşină este încă artizanală! 


Nu se îndoia de asta. Simţea aerul fierbinte ce venea din măruntaiele mașinii. 


— Nu-i nimic, spuse Pellegrino, avem o imagine... 

Puțin câte puţin, ceața de pe ecran cedă locul unei imagini care se întrerupsese 
de mai multe ori. Apoi se stabiliză. Apăru o clădire mare, albă, văzută de sus ca 
şi când ar fi fost filmată dintr-un elicopter. Natacha scoase un strigăt de surpriză. 


— Doamne, e magnific! 


Nu era o machetă ca acelea care se găseau peste tot prin muzeele din Ierusalimul 
modern. Era Templul lui Irod așa cum era înainte de a fi redus la rămăşiţele 
actuale, diforme, denumite Zidul Apusean. Pellegrino era și el uluit. 


— Este mult mai mare decât credeam! 


Natacha era uimită de două ori. Din cauza Templului și a acestei maşinării care 
reuşise să traverseze bariera timpului. Ea răspunse fără să-şi ia ochii de pe ecran. 


— Există o frază în Talmud care spune: „Cine nu a văzut Templul lui Irod nu a 
văzut niciodată în viaţa sa o clădire frumoasă.” 


— Aţi citit Talmudul? se miră Pellegrino. 
— Ei, doar un rezumat în Reader's Digest! 
Râseră împreună. Spărseseră gheaţa. 


— Da, am citit Talmudul, spuse ea. Dar doar câteva pasaje despre această 
perioadă. Nimeni nu a citit Talmud în întregime, părinte, căci ar trebui o viaţă 
pentru asta! 


Pellegrino era fermecat. Era cultă, cu siguranţă, dar fără pretenţiile rigide ale 
colegilor săi din Vatican. Li plăcea și latura ei directă și amuzantă, care îi 
conferea prospeţime. 


Templul lui Irod era o adevărată construcţie romană. Zidurile ce îl înconjurau îi 
confereau aspectul unei fortărețe. In interior, coloanele de marmură albă și 


decoraţiunile din aur și cupru, care reflectau lumina soarelui, creau un ansamblu 
orbitor. 


— Încă există schele, spuse Pellegrino. Templul nu este finalizat? 


— Nu. Şi totuși prima piatră a fost pusă cu douăzeci de ani înainte de naşterea 
lui lisus. Este un șantier imens. Tragedia este că imediat după ce va fi fost gata, 
Templul va fi ars în anul 70 de către romani! 


Părintele Ernetti era cu adevărat șocat. 
— Cum ar putea oamenii să distrugă o astfel de minune? 
Ea îl privi amuzată și cu un oarecare reproş. 


— Întrebaţi-i pe strămoşii dumneavoastră, părinte Ernetti! Erau oameni 
nemiloşi, ştiaţi? 


El se simţi puţin atins. 
— Romanii s-au schimbat de la Iulius Cezar încoace, Natacha! 


— Vă tachinez, spuse ea zâmbind. În realitate, nu știm cum a început focul. Era 
în timpul revoltei evreieşti. În timp ce armatele lui Titus atacau exteriorul 
Templului, încercând să spargă ușile, în interior, diferitele trupe evreiești se 
măcelăreau între ele. 


— Ce nebunie! 


— Vă daţi seama, cred că mai rar s-a văzut în istorie un astfel de haos. In timpul 
Revoluţiei franceze, poate? 


Arătă spre o parte a Templului de pe ecran. 
— Părinte Ernetti, puteţi să focalizaţi puţin pe această clădire? 


Manipulându-şi pârghia de control, Pellegrino făcu o mişcare lentă către o 
clădire cubică, înconjurată de mai multe curți. Pereţii erau suflaţi cu aur și 
acoperișul era ornat cu un fel de ace de argint care o făceau să sclipească precum 
artificiile. 


— Este Sfânta Sfintelor, chiar inima Templului. Nimeni nu are voie să intre în ea 
decât Marele Preot în ziua ispășirii. 


— Asta era presupusa reşedinţă a Marelui Preot? 


— Da, cam ca apartamentele sale private. Când Pompei a cucerit Ierusalimul cu 
trupele sale, a intrat cu forţa în Sfânta Sfintelor pentru că el credea că preoții 
ascundeau o comoară acolo. Și ştii ce a găsit? 


— Nu, spuneţi-mi! 


— Nimic! Doar un spaţiu gol. Cum pentru evrei Dumnezeu era imposibil de 
reprezentat, nu era nimic acolo. Pompei era pe cheltuiala lui acolo. 


— E o poveste frumoasă. 

— Foarte frumoasă, spuse Natacha. Dar poate este o legendă. 

Avea o bănuială. 

— Dacă lărgiţi câmpul vizual, aş putea să vă arăt ceva care vă va interesa. 

— La dispoziţia dumneavoastră, doamnă! glumi Pellegrino, lărgindu-și zoomul. 
— Vedeţi curtea asta mare? 

— Cea mărginită de arcade? 

— Da. Era singura parte a Templului accesibilă celor care nu erau evrei. 


Sub arcade se vedeau nişte mese acoperite cu mărfuri. Era o mulțime de oameni 
în jur. 


— Bărbaţii pe care îi vedeţi sunt negustori. Vând suveniruri sau obiecte de cult. 
Pellegrino şi-a dat seama brusc încotro se îndrepta. 
— Negustorii Templului! suspină părintele. 


— Da. Şi chiar lângă ei... 


Arătă spre nişte mese mai mici de pe ecran, în spatele cărora niște oameni 
numărau monede. 


— Schimbătorii de bani! Cei pe care lisus i-a alungat. 


Ceea ce nu era decât un detaliu al vizitei la Templu, pentru Pellegrino era o 
adevărată comoară. Evangheliile, pe care le citise de zeci de ori, începeau să 
prindă viaţă chiar în faţa lui. El cită Evanghelia după Matei din memorie: 


— „Este scris: casa Tatălui Meu se numeşte casă de rugăciune. Și voi, voi aţi 
transformat-o într-o groapă de tâlhari!” 


Natacha dădu din cap. 


— Asta ar fi spus, da. Personal, îl găsesc un pic cam dur. Schimbătorii de bani 
aveau rolul lor. Pelerinii veneau de peste tot din bazinul mediteraneean, fiecare 
cu banii lor. Aveau nevoie să schimbe pentru a cumpăra animale de sacrificiu. 


Pellegrino luă apărarea Mântuitorului. 

— Da, dar în templu, Natacha, schimbători de bani în interiorul Templului! 
Ea hotărî să-i acorde ultimul cuvânt. 

— Sunteţi părtinitor, părinte! Asta... 

Observă un detaliu care o interesa. 

— Aţi putea focaliza imaginea în josul ecranului? 


Se înarmă cu un carneţel și începu să ia notițe, ceea ce l-a făcut pe Pellegrino să 
zâmbească. 


— Arheologul își reia rolul? 


— Da, un detaliu arhitectural pe care l-am studiat la universitate. Aţi observat 
scările? 


li arătă scara mare, care dădea acces celor trei intrări ale Templului. Zeci de 
oameni urcau şi coborau. 


— Fiecare scară are o lăţime diferită. Nu a fost o lucrare proastă, ci un truc al 
arhitecţilor pentru a evita aglomeraţia. 


De fapt, pe o porțiune mare a scării, mișcarea mulțimii fusese încetinită 
semnificativ. Natacha era uimită. 


— Am propus această ipoteză în teza mea, şi se verifică în fața noastră. Ce bine 
e să faci arheologie pe bune! 


— Cel puţin cronovizorul meu va fi îndeplinit un scop, oftă Pellegrino. 


— Nu fiți prea modest, părinte Ernetti! Mașina dumneavoastră este o invenţie 
genială! Ea va bulversa munca istoricilor și arheologilor. De acum înainte 
studenții la istorie vor sta la coadă pentru o sesiune de cronovizor. 


Acest compliment venit de la ea îi încălzi inima. Făcea cât toate celelalte ale 
papei! În partea de jos a scării, mulţimea se îmbulzea şi mai mult. Era un fel de 
bazar. Spre deosebire de piaţa Templului, acolo se vindeau de toate. Animale, 
țesături colorate, haine de toate dimensiunile, lână, veselă. Existau inclusiv 
bucătari care fierbeau tocană în niște vase mari. 


— Să profităm de această ocazie pentru a exersa puţin aramaica, propuse 
Natacha. Ce spuneţi? 


Părintele Ernetti încercă să descifreze, citind pe buze, cuvintele unui negustor de 
fructe și legume. Din fericire, continua să repete același slogan. El îl reproduse 
pentru Natacha, care îl traduse. 


— Își laudă pepenii verzi. Trebuie să recunoaștem că arată foarte copţi. De 
asemenea, vinde și lapte de la capră. Vedeţi, îi spuse ea fericită lui Pellegrino, 
vom reuși! 


— Aţi avut dreptate, fu de acord Pellegrino, era nevoie de exerciţiu. Dacă 
auzeam astăzi o predică direct de la însuși lisus, aş fi fost atât de emoționat, 
încât... 


Natacha îl întrerupse. 


— Staţi! Există un grup care s-a adunat chiar alături. 


Era o discuţie aprinsă. Un tânăr furios se adresa mulțimii. 

— Puteţi repeta ce a spus? întrebă Natacha. 

Pellegrino repetă cuvintele tânărului. 

— ÎL insultă pe guvernatorul roman al Iudeii, traduse Natacha. 


— Ah! Politica, la fel ca peste tot... Guvernatorul Iudeii este tot Pilat din Pont? 
întrebă Pellegrino. 


— Nu, la acea dată Pilat fusese chemat la Roma, făcea prea multe prostii. În 52 
Antonius Felix guverna. Nu era cu nimic mai bun decât Pilat. Aţi citit Faptele 
Apostolilor? 


— Da, dar cu mult timp în urmă. 
— Acesta este același Felix care l-a trimis pe Pavel din Tars la închisoare. 


Auzind numele apostolului, Pellegrino fu brusc cuprins de o stare de 
efervescenţă. 


— Dumnezeule, pe vremea aceea a început evanghelizarea. Oare Sfântul Pavel 
este în această mulțime? 


Natacha îl întrerupse. 
— Nu cred. În 52, potrivit Faptelor Apostolilor, Pavel se afla în Asia Mică. 
Se întoarse spre el şi-l chemă la comanda mașinii. 


— Părinte Ernetti, vă reamintesc că astăzi am decis să facem turism. Este mai 
bine pentru dumneavoastră, vă asigur! Să așteptăm până mâine pentru a începe 
explorările noastre în Galileea. 


Se uită la ceas. 


— E trecut de amiază. Ce ziceţi să mă duceţi undeva să luăm prânzul? 

Părintele Ernetti o conduse pe Natacha la doar câteva sute de metri de Vatican, 
într-un mic restaurant sard, foarte aglomerat, unde gustă o focaccia, un fel de 
pizza albă servită cu jambon crud, produs autentic local și cu un fel de brânză de 
oaie, peccorino, rasă pe deasupra. 


— Este delicios! a spus ea. 
Părintele îi tumă şi vin. 


— Aşteptaţi până când gustaţi vinul! Vinul sard este cel mai bun din lume. 
Acesta este din Sassari, din nordul ţării. 


— Se pare că vă simțiți mai bine decât dimineaţă, spuse ea bucuroasă. 


— Mult mai bine. Aţi avut dreptate să îmi puneţi frână, îi spuse el recunoscător. 
Altfel mă duceam să-L văd direct pe Domnul nostru lisus Hristos! 


— Mi-am dat seama. 


— Este... ceea ce facem aici este foarte greu pentru mine, Natacha. Mă voi 
regăsi în faţa figurii divine care m-a făcut preot, lumina care îmi luminează viața. 


— S-o luăm pas cu pas, părinte Ernetti. Poate că nu v-aţi dat seama, dar pentru 
mine primii pași au început azi dimineaţă. 


Pellegrino fu surprins. 
— Chiar aşa? Totuși v-am văzut plină de entuziasm. 


— Arheologul din mine, da, era extrem de încântat. Dar fiica lui Israel a avut un 
sentiment ciudat. 


— Ce vreţi să spuneţi? 


Incercă să-şi adune amintirile. 


— În Ierusalim, de fiecare dată când mergeam la Kotel, Zidul Plângerii, eram 
emoţionată până la lacrimi. Şi totuşi nu era decât o biată bucată de perete de 
sprijin. Dar când am văzut Templul în această dimineaţă, întreg... 


— V-a dezamăgit? 


— Dimpotrivă! A fost foarte impresionant. Dar am văzut o clădire romană cam 
mare şi pretențioasă. Mai mult, regele Irod cel Mare îl construise pentru a le face 
pe plac prietenilor săi din Roma. Aceste ziduri sunt romane, nu sunt evreiești. 


— Totuşi se făceau slujbe acolo? 


— Evreii tocmai se mutaseră acolo, ca într-un apartament nou. Apoi, în 70, 
romanii l-au demolat. Abia atunci Templul a devenit ceea ce este, o amintire 
nepieritoare în memoria poporului meu. 


Părintele înţelesese. De data aceasta el o făcea pe-a psihologul. 
— Vrei să spui că adevăratul Templu pentru tine este Kotel, Zidul Plângerii? 


— Zidul, sigur că da, pentru că milioane de evrei au plâns acolo. Emoţiile 
noastre acumulate de-a lungul timpului, părinte Ernetti, sunt cele care conferă 
lucrurilor valoarea lor specială. Pe noi ne entuziasmează o jucărie veche, nu una 
nouă. 


Această tânără era foarte subtilă. Pellegrino își dădu seama ce încerca să facă. 
— Mă pregătești pentru ceea ce vom vedea mâine? 
— Este posibil, părinte Ernetti, s-ar putea să aveţi... momente dificile. 


— Nu pot să dau înapoi acum. Dar cu siguranţă voi avea nevoie de ajutorul 
dumneavoastră. 


— Puteţi conta pe asta, părintele meu! 


Era pentru prima dată când ea — o evreică — îi spunea „părintele meu”. Ernetti fu 
emoțţionant. Ea aruncă o privire spre meniu. 


— Ce recomandaţi pentru desert? 

— Nimic compatibil cu stilul dumneavoastră. 

Ea zâmbi. 

— Deci o cafea. Și puţin lichior napolitan de pepene. 
— Ah, îl ştiţi? Este plin de zahăr, știți? 

— Ei, nu pornim în căutarea lui lisus în fiecare zi! 


Când ieşiră din restaurant, Pellegrino îi spuse că avea nevoie de câteva ore ca să 
repare sistemul de vizualizare care se bloca prea des. Vru ca totul să fie perfect 
pentru „saltul” de a doua zi, care urma să fie filmat în întregime. Ea decise să 
profite de ocazie pentru a face puţin turism. La urma urmei, nu vizitase niciodată 
Roma. 

Pentru că ploua, Natacha luă un taxi care o lăsă la Muzeul Capitoliului. Cumpără 
un bilet şi urcă la primul etaj. Înăuntru o aştepta o întreagă civilizaţie, dură şi 
rafinată. Erau atât de multe lucrări expuse, încât nu ştiai unde să te uiţi mai întâi. 
Văzu un indicator care arăta spre „Sala Împăraţilor”. Era la capătul culoarului. 
Se îndreptă într-acolo. Şaizeci şi șapte de busturi afișate în ordine cronologică pe 
un raft dublu rezumau istoria imperiului. Erau cu toţii acolo, cei mai răi şi cei 
mai buni. Împărații divini, precum Augustus sau Tiberius, cei de temut, precum 
Nero, Vespasian şi Titus, împărații filosofi precum Marc Aureliu, împărații 
soldaţi ca Maximin Tracul. Îi privi pe rând, unul după altul, aşa cum un general 
se plimbă prin faţa trupelor sale. 


Intorcându-se, putu să-i cuprindă pe toţi într-o singură privire. Inţelese de ce nu-i 
plăceau. 


Văzuse alte portrete ale conducătorilor, de exemplu la Muzeul Naţional din 
Atena. Dar grecii aveau o căldură aparte, o profunzime anume în priviri, care 
lipsea cu desăvârșire romanilor. Aceste busturi arogante și reci păreau să 
respecte o singură valoare: puterea. Părăsind camera, contemplă în trecere mai 
multe opere minunate, precum Venus ieşind din valuri. Execuţia era perfectă, de 
o fineţe remarcabilă. Dar privirea era goală. Nimic din această statuie nu o putea 
mișca. Singura operă pe care o găsi emoţionantă fu la celălalt capăt al sălii. Era o 
sculptură foarte realistă a unui războinic celt care murea, cu mâna sprijinită pe 
un genunchi, fața exprimând o durere sobră și reținută. Da, romanii puteau fi 
sensibili la suferință... când era cea a duşmanilor lor! 


Coborând din nou la parter, descoperi de la un balcon toată întinderea Forului 
Roman. Imposibil de ratat. Când ploaia se opri, luă un autobuz care mai întâi o 
conduse la Colosseum. Vizita fu scurtă. Clădirea i se păru cu adevărat imensă, 
dar nu era decât un circ. Încă mai emana durerea combatanţilor sau a martirilor 
care îşi pierduseră viaţa în acele arene. Apoi cumpără un bilet pentru a vizita 
vestigiile Forumului. Ghidul ebraic pe care îl adusese cu ea indica foarte precis 
toate acele vestite ruine pe care le descoperea. Majoritatea fuseseră reduse la 
doar câteva fragmente. Arcul lui Titus, pe de altă parte, rezistase destul de bine 


încercării timpului. Încă se mai putea observa, gravat pe interior, basorelieful 
care celebra jefuirea Templului Ierusalimului după înfrângerea insurgenților din 
anul 70. În trecut, fresca era pictată în culori vii, ceea ce trebuie să o fi făcut şi 
mai sângeroasă. Prizonierii purtau sfeşnicul mare cu șapte braţe, precum şi 
trâmbiţe de argint din tezaurul Templului. Aceasta era poate apocalipsa prezisă 
de esenieni. În scrierile lor vorbeau despre un război nemilos, cel al armatelor 
Binelui contra celor ale Răului. Din păcate, aceste vestigii arătau că Răul — şi 
Nero — câştigaseră. Totul fu foarte deprimant. 


Pentru a-și mai schimba starea, luă un taxi către magazinele comerciale la sud de 
Piazza di Spagna. Îi căzu cu tronc o rochie de vară care sublinia delicat talia ei 
subțire. Cum norii dispăruseră de tot și se făcu cald, fugi să se închidă în primul 
cinematograf care afișa anunţul „aer condiționat”. Rula un film care deschidea 
Festivalul de film de la Cannes, Căderea Imperiului Roman. Un titlu răzbunător 
după vizita sa la Arcul lui Titus. Din păcate, era doar o glumă. Filmul era foarte 
bine realizat, dar i se păru „apă de ploaie” comparativ cu imaginile 
cronovizorului. Mai ales scenariul era unul inept, denaturând adevărul istoric 
până la un punct insuportabil. Adormi, ratând prăbușirea luptelor, redate cu 
imagine de 70 de milimetri şi sunet stereo. Fu trezită de prezenţa unui bărbat de 
vârstă mijlocie care venise să se așeze chiar lângă ea. 


— Există alte locuri libere în acest cinematograf, îi spuse ea. 


De fapt, sala era aproape goală. Dar bărbatul nu răspunse şi continuă să o 
privească. 


— Dacă încercaţi să vă daţi la mine, vă avertizez că aţi dat peste persoana 
nepotrivită! 


El se aplecă spre ea: 

— Ce preferaţi? Povestea de la cinema sau cea reală, pe un ecran mai mic? 
Ce a vrut să spună? Se referea la mașina părintelui Ernetti ? 

— Ce vreţi? 

El îi vorbi cu voce joasă pentru că pu'inii oameni din sală cereau linişte. 


— Ce spuneţi să mergem și să vorbim în piaţă, chiar în faţa cinematografului? 


Vom deranja mai puţini vecini. 


Ea acceptă. În primul rând, pentru că ştia să se apere. În al doilea rând, pentru că 
părea bine informat. leșiră din cinematograf fără să-și vorbească, traversară 
bulevardul şi se aşezară pe o bancă într-o mică grădină în care se jucau niște 
copiii. 


— Vă ascult! spuse ea cu o faţă serioasă. 
— Ştiu cine sunteți şi ce faceţi aici. Asta e meseria mea. 
— CIA? 


— Exact. Nu suntem în competiţie, deoarece facem schimb de informații cu 
Mossadul dumneavoastră. 


Bărbatul nu mai era un tânăr. Faţa îi era modelată de experienţă; era, fără 
îndoială, un fost soldat. 


— Ce vreţi? 


— Lăsaţi-mă să vă spun mai întâi ce vă oferim! Colonelul Nasser pregăteşte o 
operațiune majoră pe Canalul Suez. Pot să vă spun ce știm și dumneavoastră să 
faceţi la fel. 


— Şi eu ce să știu? 


— Detalii despre experiențele dumneavoastră cu părintele Ernetti în Arhivele 
Secrete. 


Era bine informat, într-adevăr. Nici măcar nu se obosi să nege sau să-i arunce în 
față replica „nu știu despre ce vorbiţi”. 


— Vă daţi seama că nu pot decide de una singură. Lăsaţi-mă să cer instrucțiuni! 
— E normal, aş face la fel. Imi pare rău că v-am stricat sesiunea de cinema. 
— Nu contează, filmul era foarte prost. 


li întinse o foaie mică de hârtie pe care mâzgălise un număr de telefon. 


— Puteţi să mă sunaţi la acest număr. O seară bună! 


La sfârşitul după-amiezii, reveni la oficiul poştal şi îl sună pe Zvi Eizer. Îi spuse 
despre întâlnirea cu agentul CIA. Răspunsul său fu imediat. 


— Íl iau! 

— Adică? 

— Acceptaţi oferta lui şi spuneţi-i ce ştiţi, avem nevoie prea mare de informaţiile 
sale. Fie că este brunet sau blond, adevărata faţă a lui lisus nu ne va influența 


problemele cu arabii. 


Natacha dădu din cap și închise. Dar îi displăcea ceea ce trebuia să facă. 

Luă avionul spre Cracovia, în sudul Poloniei. Nu prea ştia ce să creadă. Proiectul 
papei, oricât de nebunesc părea, avea totuși șansă de reușită. În situația de față 
Vaticanul ar fi putut ieși bine. Și asta lui Carvalho nu-i convenea. Trebuia să aibă 
părerea unui teolog inteligent, care încă nu-și alesese tabăra. lată cum se gândise 
la arhiepiscopul Cracoviei, Karol Wojtyla!. 


Nici nu ajunse bine în Cracovia, că sări într-un taxi şi se îndreptă către episcopia 
ce avea sediul în Bazilica Sfinţiilor Stanislau și Venceslau. Era o catedrală mică 
pe care polonezii nu o puteau extinde din cauza lipsei de spaţiu de pe dealul 
Wawel, chiar deasupra fluviului Vistula. Își păstrase aspectul baroc dat de regele 
Ladislau I în secolul al XIV-lea. Era, de asemenea, un sanctuar unde erau 
păstrate rămășițele unor figuri importante din istoria ţării. 


Se anunţă la intrare. I se spuse că arhiepiscopul va veni în întâmpinare. Privirea 
îi fusese atrasă de niște oase mari, suspendate în lanţuri. Având în vedere că erau 
însoţite de o inscripţie în poloneză, se întrebă ce ar putea fi. 


— E un mamut, spuse o voce bărbătească. 


Era Karol care veni să-l întâmpine. Vorbise cu el în italiană, dar vorbea și 
franceză, engleză, germană, poloneză, rusă, spaniolă şi latină! 


— Un mamut, răspunse Carvalho. Vedeţi, asta... 


— Paleontologii spun că are cel puţin douăzeci de mii de ani. Oasele au fost 
găsite nu departe de aici, acum aproape două secole. Arhiepiscopul de atunci l-a 
spânzurat la intrarea în catedrală ca să alunge demonii. Se spune că în ziua 
căderii acestor oase, Cracovia și apoi omenirea vor fi distruse. 


— Cum te simţi, Karol, în noua ta haină de arhiepiscop? îl întrebă Carvalho pe 
un ton amical. 


Paul al VI-lea îl numise arhiepiscop pentru a-i face pe plac cardinalului 


Wyszynski, al cărui anticomunism isteric făcea ca relaţiile bisericii poloneze cu 
regimul socialist să fie foarte dificile. Wojtyla, la rândul său, rămase neutru. Cu 
siguranţă nu era de stânga, dar regimul îl vedea ca un interlocutor potrivit. 


— Ai făcut toată această călătorie doar ca să vorbeşti cu mine? Nu se putea 
discuta deloc la telefon? 


— Telefoanele tale sunt toate ascultate, prietene. Şi ceea ce trebuie să-ţi spun 
este important. 


— Hai cu mine la primul etaj! 


Wojtyla îl conduse într-o cameră modestă, unde portretul Papei Paul al VI-lea 
era afişat la vedere, deasupra biroului său. 


— Vrei să bei ceva? 

— Ce îmi propui? 

— O vodcă. Am unele bune. Sau o bere. Uite, încearcă! 
Desfăcu o sticlă mică. 

— Este o Tyskie, amatorii spun că este excelentă. 

— Nu bei şi tu? 

— Doar apă şi ceai. Acesta este secretul pentru o viaţă lungă. 
— Ceea ce îți voi spune, Karol, trebuie să rămână doar între noi. 


— Ştii cât de discret sunt. Pentru că Wyszynski era prea vorbăreţ, Stalin l-a 
condamnat la moarte. Și acum este și mai rău pentru el, trebuie să mă şi suporte! 


Râseră amândoi cu poftă. 
— Continuă! spuse Wojtyla. Poţi vorbi fără teamă. 


Carvalho îi povesti despre aparatul papei. Avu grijă să nu-l menţioneze pe al lui 
şi distrugerea acestuia, la Macapa. Întrebarea sa era: ce se va întâmpla când papa 
va reuși să-L găsească pe lisus şi să expună în faţa mulțimilor adevăratul chip al 


Domnului? În primul rând, aşa cum se așteptase, Wojtyla era neîncrezător. 
Această poveste i se păru total neverosimilă, dar Carvalho părea sincer. lar 
arhiepiscopul Cracoviei ştia că el era foarte bine informat. 


— Montini mă va uimi mereu, spuse Wojtyla. Obsesia sa pentru secrete, apetitul 
său pentru putere ar fi făcut minuni într-o ţară ca a noastră. Pentru că despre asta 
este vorba, nu-i aşa? El vrea să lanseze arma lisus în mijlocul Războiului Rece, 
ca şi cum ar activa o bombă H? 


— Da, cam așa, spuse Carvalho. Vrea să reînvie suflul creştinismului. 


— Se înşală, răspunse Wojtyla, nu aceasta este calea de a reînvia credinţa 
creştinilor. Asta se face luptând împotriva egoismului, începând mai ales cu cel 
al celor de la putere. 


— Dacă presupunerea mea este corectă, Karol, şi dacă o duce la bun sfârșit, ce 
se poate întâmpla? 


Dintre toți teologii pe care îi cunoştea, Wojtyla era cel mai potrivit pentru a 
răspunde la acea întrebare. Pe lângă cursurile sale de teologie, el preda și 
fenomenologie și filosofia istoriei. 


Îşi încrucişă mâinile și tăcu pentru o perioadă bună de timp. 

— Război, Alberto. Va fi război. 

— De ce? se miră Carvalho. 

— Pentru că oamenilor nu le place adevărul, preferă să rămână cu iluziile lor. 
— Ce vrei să spui? 


— Există cel puţin un lucru pe care îl rețin după ce l-am citit pe Karl Marx, și 
anume ceea ce spune el despre conștiință falsă, această idee distorsionată pe care 
o au oamenii despre timpul și forța lor de a acţiona. Dar adaug... 


Se gândi puţin. 


— Suntem bine plătiți în Polonia comunistă pentru a şti că iluziile nu reprezintă 
doar greşeli, ci sunt adesea minciuni confortabile. Când s-a dezvăluit adevărul 


despre crimele lui Stalin, unii oamenii din Cracovia s-au sinucis. Stalin, tătucul 
Stalin, făcea parte din viaţa lor. 


— Crezi că va fi la fel şi cu Iisus? 


— Va fi mai rău! Concepţia noastră despre creștinism este în mare măsură 
mistică, ştii la fel de bine ca mine. E construită pe două mii de ani de istorie. Nu 
numai că ne-a modelat spiritul, dar pe ea s-a construit şi civilizaţia noastră. 


— Vrei să spui că oamenii, când vor vedea adevărul, nu-l vor suporta? 
— Nu-l vor suporta. Și aș spune... orice ar fi! 
Se ridică şi se îndepărtă. 


— Adevărul este ca soarele, Alberto, nu se privește în față. Când vor vedea 
adevărata faţă a lui Iisus, oamenii Îl vor găsi prea uman sau prea marcat de 
originile Sale sau prea gras sau prea slab. Nici un Iisus viu nu-L va putea 
concura pe Cel făurit în două mii de ani în focul suferințelor şi al sacrificiilor. 
Paradoxal, văzându-L pe Iisus în carne şi oase, vor spune că lisus nu a existat 
niciodată, că este un fals vehiculat de texte mincinoase. Cultura occidentală, 
bazată pe dragostea pentru aproape, va fi considerată o uriașă farsă. Africa se va 
răzvrăti, o face deja. Asia va râde de noi, săbiile musulmanilor se vor îndrepta 
către noul Constantinopol, New York sau Washington. Montini va obţine opusul 
a ceea ce așteaptă. Dorind triumful creştinismului, va avea apocalipsa! 


— Şi oasele mamutului care atârnă la intrare se vor prăbuşi! spuse Carvalho. 
Wojtyla râse și îşi schimbă imediat tonul de prezicător. 


— Îmi pare rău că am fost atât de vehement, Alberto! Dar cred că Montini se 
joacă cu focul. 


— Asta mă tem și eu. Sincer vorbind, nu sunt sigur unde au ajuns sau ce au 
descoperit. Dar o să fiu cu ochii în patru. Mai presus de toate, niciun cuvânt din 
ceea ce ţi-am spus, Karol! 


— Nu-ţi face griji! Suntem la ultimul etaj al clădirii, iar zidurile datează din 
secolul al XIV-lea. Sunt groase. 


Adevărat, pereţii erau groși. Dar nu suficient de groși pentru tehnicienii 
regimului polonez. Circumspecte la noul arhiepiscop, autorităţile avură grijă să-i 
umple biroul cu microfoane. 


1 Viitorul papă loan-Paul al II-lea. 

A doua zi dimineaţă, când se întoarse în camera cronovizorului, Natacha nu fu 
surprinsă să-l găsească pe părintele Ernetti rugându-se din nou. Discret, merse să 
se servească singură din cafeaua lui bună. Când se ridică, se întoarse spre ea. Dar 
de data aceasta părea vioi. 


— Cred că putem să începem, spuse el. 
Era încântată să-l vadă într-o dispoziţie atât de bună. 


— Pentru ca cercetările noastre să aibă vreo şansă de reușită, părinte Ernetti, 
trebuie mai întâi să ne hotărâm asupra anului pe care vrem să-l explorăm. Pot? 


Arătă spre o tablă de scris portabilă din fundul camerei. 
— Sigur! spuse Pellegrino. 


Ea se ridică şi o trase mai aproape. Cu un creion mare, trasă o linie care mergea 
de la momentul „naşterii” până la „moarte”. La început şi la sfârşit puse semne 
de întrebare. 


— Cu ce perioadă din viaţa lui lisus doriţi să începeţi? 


— Nu cu patimile, e prea devreme. M-am gândit la începuturile lucrării lui lisus 
în Galileea, sugeră Pellegrino. 


— Ce vârstă avea? 
El îi arătă Biblia. 


— In Evanghelia sa, Luca scrie că atunci când lisus a început să predice, avea 
vreo treizeci de ani. 


Ea notă „30” cu puţin înainte de sfârşitul liniei pe care o desenase. Avea o 
rigoare militară, ca şi când ar pregăti un plan de atac. 


— Să începem de aici! Dar pentru a programa data potrivită, trebuie să știm când 
s-a născut lisus. 


Părintele Ernetti făcu un pas înainte și arătă spre începutul rândului. 
— Ei bine... acum 30 de ani, anul Domnului? 


— Este puţin probabil, părinte Emetti. Când s-a născut lisus, regele Irod cel 
Mare era încă în viaţă. 


— Şi ce dacă? 
— Păi arheologii au stabilit cu certitudine că Irod a murit în anul -4. 
Ea notă această dată pe tablă, un pic înainte de zero. 


— După dumneavoastră, aşadar, lisus s-a născut cu patru ani... înaintea Sa? se 
miră Pellegrino. 


— Da, dacă s-a născut în anul morţii lui Irod. Dar poate s-a născut înainte? 
— De unde să ştiu? 

— Vă ofer un indiciu, spuse ea, arătând spre cer: steaua. 

— Steaua din Betleem? Am crezut că este o legendă. 


— Nu neapărat, spuse Natacha. Când lucram la teza mea, un prieten astrofizician 
mi-a spus că s-a întâmplat ceva cu adevărat neobișnuit pe cer în anul -7. 


— O explozie stelară? 


— Nu, astronomii nu le puteau vedea pe vremea aceea. Pe de altă parte, ei 
raportează o triplă conjuncţie între Jupiter și Saturn. 


Ea arătă fenomenul cu pumnii. Simbolizau două planete care se apropiau încet 
una de cealaltă. 


— Având în vedere rotaţiile planetelor din jurul Soarelui, se întâmplă ca două 
dintre ele, văzute de pe Pământ, să se apropie și să pară că se contopesc. Așa s-a 
întâmplat în anul -7 cu Saturn și Jupiter. Fenomenul era perfect vizibil din 


Iudeea. 
— Să fi fost asta steaua magilor? 


— Poate. Mai ales că această conjuncție a avut loc de trei ori în același an, ceea 
ce nu se întâmplă decât o dată la fiecare 180 de ani. La acea vreme, a fost un 
motiv bun să credem că Cerul ne arată semne. 


— Amuzant, spuse Pellegrino, tu, omul de ştiinţă, îmi arăţi calea spre 
evanghelie! 


Luă carioca groasă din mâinile ei şi scrise pe tablă „-7 — triplă conjuncție”. 


— Să presupunem că lisus s-a născut în anul -7, spuse el. Dacă a murit la 33 de 
ani, aşa cum se spune, a fost răstignit în 26 era noastră. 


— Da, spuse ea. Acesta este anul în care Pilat din Pont a fost numit guvernator al 
Iudeii, spune Natacha. 


— Deci se potriveşte? 

— Absolut! 

— Deci, să mergem mai departe! râse Pellegrino. 

Erau ca doi studenţi, care lucrau la o problemă de fizică. 


— Dacă vrem să-L vedem pe lisus la începutul lucrării Sale în Galileea, continuă 
Natacha, trebuie, prin urmare, să ne întoarcem cu câţiva ani în urmă. Dar câţi? 


— Propun o ipoteză. Când eram la seminar, exegeţii au calculat că ar fi trecut 
cam trei ani între întâlnirea lui lisus cu loan Botezătorul și răstignirea Sa la 
Ierusalim. 


Ea luă carioca înapoi de la el și scrise numerele pe tablă. 


— Deci am avea 26 — 3 = 23. Trebuie să-L, căutăm pe lisus în Galileea în anul 
23. 


— Haideţi! spuse Pellegrino. 


Începu să programeze aparatul. Natacha îl opri. 


— Staţi, părinte Emetti! Nu aș vrea ca demersul nostru de a-L căuta pe lisus să 
înceapă cu un eşec. Vă sugerez să luați o mică marjă și să începeţi cu anul 21, cu 
doi ani înainte. 


— Dar este mult prea devreme! 


— Ce contează? Testăm terenul. Dacă nu găsim nimic până la această dată, vom 
avansa în timp, cu paşi mici. 


Natacha nu-i spunea adevărul, căci lucra și pentru ea. Dacă lisus, cum credea ea, 
a stat în Qumran, dacă a urmat învăţăturile esenienilor, a făcut-o înainte de a 
începe slujirea Sa în Galileea. De aici şi interesul de a începe un pic mai 
devreme. Începuse deja să-l trădeze. Şi asta nu era tot, își spuse, rușinată, 
gândindu-se la agentul CIA. 


— Foarte bine, spuse Pellegrino, să facem cum spuneţi! In ce zi? 


— Oricare doriţi. Să spunem pe 15 mai. Primăvara în Galileea, trebuie să fie ca 
un paradis! 


— Unde mergem? 


— Să încercăm în micul oraş Capernaum, pe malul lacului Tiberiada. Aici a 
locuit Petru. 


— Sfântul Petru? 

— Da, acesta a fost locul unde s-a format grupul de apostoli. 
— Am înțeles. 

Ea îşi consultă documentele arheologice. 

— Vă dau coordonatele: 32952'52" N, 35934'30" E. 


Pellegrino programă saltul în timp. Apoi își instală camera Bell & Howell în faţa 
ecranului cronovizorului. 


— De acum înainte, spuse el, tot ce vedem va fi filmat pentru papă. 


Pregăti mai multe role de film goale și i le încredință Natachei pentru a le 
schimba, pe măsură ce se terminau. 


— Motor! 


Lacul Tiberiada, cunoscut şi ca „Marea Galileei”, era o întindere vastă care ar fi 
putut să ne facă să ne gândim, de fapt, la o mare. Câţiva pescari trăgând plasele, 
copii pe malurile sale, femei care alegeau peştii, totul emana liniște. Nu departe 
de acolo, se puteau vedea casele din Capernaum. Natacha arătă spre una dintre 
ele. 


— Incercaţi să vă apropiaţi, părinte! 

Pellegrino „plană” cu cronovizorul în direcţia indicată de ea. 

— Cred că aceasta este casa lui Petru, spuse Natacha. 

— Dar... de unde ştiţi? 

— Acum câţiva ani, cu fraţii franciscani am săpat terenul. Această casă a fost 
venerată încă de la început de către primii creștini. Am găsit inscripţii și 
inscripții. Unele purtau numele lui Petru, altele al lui Hristos. Am dedus că dacă 
apostolul a existat, cu siguranţă a locuit în această casăl. 

— Bineînţeles că a existat! spuse Pellegrino, încruntându-se. 


— Deci, îl vom cunoaște, spuse Natacha. Aţi putea să strângeţi uşor cadrul? 


Cu maneta sa, Pellegrino mări imaginea. Casa lui Petru era făcută din bucăţi 
mari de bazalt aşezate una peste alta. Arăta ca o mică fermă construită în jurul 
unei curţi interioare. Pellegrino îşi opri zoomul în faţa pragului. Natacha se 
întoarse spre el zâmbind. 


— Bine aţi venit la Simon Bar-lona, Simon, fiul lui Iona, numit Petru de către 
lisus pentru că era încăpățânat! 


Părintele Ernetti era fascinat. La fel ca în cazul schimbătorilor de bani din 
Templu, evanghelia care îi marcase copilăria, căpăta viaţă în faţa lui. 


— Este puţin mai mare decât celelalte case, remarcă el. 


— Da, Petru trebuie să fi fost un bun pescar! 


Prin ușa principală, se intra într-o curte mică unde se gătea la cuptorul cu lemne. 
Chiar așa, tocmai se gătea ceva. 


— Petru şi familia lui locuiesc, probabil, în camera mare din stânga, comentă 
Natacha. 


Cealaltă cameră, din dreapta, este rezervată fratelui lui Petru sau oaspeților. 
Poate că aici stă lisus când trece prin Capernaum. 


Pellegrino se uită atent la micul ecran. 
— În acest moment, nu văd pe nimeni. 
— Staţi, părinte Emetti! Arheologia cere multă răbdare. 


Așteptară zece minute bune. Profită de ocazie pentru a schimba banda Bell & 
Howell. 


— Acolo..., spuse Pellegrino, arătând spre ecran. 


Natacha se apropie. Două persoane intrară prin stânga. Erau încărcaţi cu saci de 
peşte. Pellegrino se precipită. 


— Crezi că este Petru? 
— Poate. 


Cei doi bărbaţi se opriră în prag. Amândoi cu barbă, purtau tunici simple legate 
la brâu. O femeie ieși din casă și îl îmbrăţișă pe cel care părea a fi cel mai în 
vârstă. 


— Femeia pare a fi soţia lui. 
— Porfira, spuse Pellegrino. 


— Nu-i știam numele, răspunse Natacha. Cel pe care l-a îmbrățișat este cu 
siguranţă Petru. 


Părintele Ernetti se uită în jur ca un copil în faţa unei vitrine de Crăciun. Porfira 


luă cei doi saci cu peşte şi dispăru din nou în casă. Pellegrino ieși din starea lui 
de siderație. Arătă spre celălalt bărbat. 


— Şi tovarășul său, credeţi că ar putea fi... 


— lisus? Nu, nu cred. Și el este îmbrăcat tot ca un pescar. Mai degrabă mă 
gândesc la Andrei, fratele lui Simon Petru. 


O fetiță ieși în fugă din casă și sări în braţele lui Petru. Pe lângă ei, un câine lătra 
fericit. 


— O scenă din viaţa obișnuită din Galileea, comentă Natacha. 
— Dar unde sunt apostolii? întrebă Pellegrino. 
— Dacă ne-am întors la data potrivită, nu sunt departe, cu siguranţă. 


La acel moment satul era destul de pustiu. Natacha ridică privirea şi se gândi 
câteva secunde. 


— Am o idee, părinte Ernetti! Vă sugerez să mergeţi de cealaltă parte a lacului, 
în... 


Îşi consultă cartea de arheologie. 

— La 32%50'21" N, 35*30'27" E. 

— Pe mare? 

— Nu, mergem alături, la Magdala. 
— De ce Magdala? 

— Vă amintiţi de Maria Magdalena? 
— Da. 


— Numele ei adevărat era Maria de Magdala! 


1 Este adevărat. În zilele noastre majoritatea specialiştilor cred că era cu adevărat 
casa lui Petru (NDLA). 

Situat pe malul vestic al lacului Tiberiada, Magdala era un sat puţin mai 
„burghez” decât Capernaum. Lângă casele meșterilor sau ale comercianților, cu 
ziduri netede şi colorate, erau casele neîngrijite ale pescarilor. Sinagoga, 
construită pe malul lacului, nu era cu siguranţă luxoasă, dar fiind poleită cu aur 
părea mai lustruită decât cea din Capernaum. În jur erau multe tarabe la care se 
mai opreau, uneori, trecătorii. 


— Aici a trăit Maria Magdalena, spuse Natacha. Sau mai bine zis Miriam de 
Magdala. Cine știe? Poate că Iisus a întâlnit-o în această sinagogă. 


— Evanghelia spune că Iisus ar fi vindecat-o de „şapte demoni”, spuse 
Pellegrino. 


— Şi părerea exorcistului care este? întrebă ea zâmbind. 


— Că a fost probabil o boală nervoasă. Ce au găsit arheologii despre Maria 
Magdalena? 


— Ca să vă spun adevărul, părinte, nu avem nicio dovadă a existenţei sale. 
Conform textelor, ar fi fost o femeie bogată pentru că sprijinea călătoriile 
apostolilor. 


Pellegrino o privi amuzat. 
— La urma urmei, Natacha, știi evangheliile mult mai bine decât mine! 
— Le-am citit îndelung pentru a-mi scrie teza. 


Pe ecran se puteau vedea câteva gospodine de toate vârstele, care priveau 
tarabele. 


Alţii pregăteau masa în curtea casei lor. 


— Cum s-o recunoşti pe Maria Magdalena printre toți acești oameni? spuse 


Pellegrino. Nu avem niciun portret. 
— Speram să o găsim în sinagogă, alături de apostoli, răspunse Natacha. 
Doisprezece bărbaţi însoţiţi de o femeie, la vremea respectivă, nu era ceva 


obișnuit. Dar nu este nimeni acolo. 


— Nu mă mir, repetă părintele Ernetti, am sosit prea devreme. În anul 21, lisus 
încă nu începuse să predice. Este pe undeva... Nu știu unde. 


— În Nazaret? se oferi Natacha. 

— Da, poate cu familia în Nazaret. 

— Deci, ce aşteptăm? 

— Să mergem acolo! spuse Pellegrino. Aveţi coordonatele? 
Ea îşi consultă ghidul. 

— lată-le: 32*942'07" N, 35*18'12" E. 


Pe atunci, Nazaret era un sat mic. Cuprindea aproximativ cincizeci de case, toate 
foarte modeste și construite după același model de locuinţă cu patru camere. 


La capătul satului, văzură o tarabă. 
— Credeţi...? 
— Poate, spuse ea. Uitaţi, e cineva! 


Pe un banc de lucru instalat în pragul casei, se afla un bărbat îmbrăcat într-un 
şort de piele, făcând găuri într-o scândură cu un fel de arc răsucit. Firul arcului 
era răsucit în jurul unui cui metalic fixat pe un suport. O mişcare regulată înainte 
și înapoi făcea ca acel cui să se întoarcă, la fel ca un burghiu modern. 


— Acesta este atelierul unui tâmplar, spuse ea. In vremea lui lisus, tâmplarii erau 
şi dulgheri și pietrari. 


Pellegrino își apropie faţa de ecran. 


— Acest bărbat, după tine, ar putea fi... Iosif? 


— Este posibil. Având în vedere mărimea satului, nu cred că existau doi 
tâmplari. 


Omul era bătrân, avea în jur de șaizeci de ani. Purta o tunică lungă cu decolteu în 
V, strânsă în talie, iar pe cap avea o kippa, la fel ca majoritatea evreilor din acea 
vreme. Avea o barbă deasă şi aproape în întregime albă, iar faţa îi era brăzdată de 
multe riduri și înnegrită de lungile zile de lucru în soare. Avea mișcări rapide și 
sigure ca ale profesioniştilor. Natacha se aplecă apoi spre Pellegrino şi îi șopti la 
ureche. 


— Părinte Ernetti, uitaţi... 


O femeie tocmai ieșea din casă cu un lighean plin cu lână scărmănată, proaspăt 
spălată. Puse ligheanul pe podea. 


— Ea? spuse Pellegrino. 
— Probabil, spuse Natacha. 


Vocea părintelui Ernetti devenise înăbușită și ochii i se umezeau de lacrimi. Cu 
un cleşte de lemn femeia lua o parte din lâna din lighean şi o scufunda într-un 
butoi cu apă colorată violet. Alături mai erau și alte butoaie ce conţineau diferite 
culori. Pellegrino își făcu cruce, se ridică de pe scaun și îngenunche. Închizând 
ochii, murmură uşor Salve Regina în latină. 


— Salve, Regina, mater misericordiae vita, dulcedo et spes nostra, salve ad te 
clamamus, exules filii Evae. Ad te suspiramus, gementes et flentes in hac 
lacrimarum vallet. 


Natacha păstră discret tăcerea. Apoi Pellegrino își reluă locul lângă ea. 
— Mă aşteptam, dar îmi este greu să cred că... 
— Inţeleg emoția dumneavoastră, părinte! 


Natacha calculă în minte că ar fi trebuit să aibă cam patruzeci și cinci de ani. În 
anul 23, dacă fiul său avea treizeci de ani, ar fi putut să îl aibă pe la 
cincisprezece, șaisprezece ani. Părul ei lung și brun, pe care îl ascundea sub un 
voal, devenise gri. Avea o privire surprinzător de ascuţită. Brăzdată de câteva 
riduri, faţa ei era subțire și palidă. Totul emana dulceaţă în jurul ei. 


— Este frumoasă. 

— Da, este frumoasă, repetă Natacha. 
Pellegrino abia putea vorbi. 

— Şi... lisus? 


— Momentan, nu mai văd pe altcineva. Ah, Iosif pleacă de acasă! 


Intr-adevăr, bătrânul, îşi puse pe umăr o geantă plină cu câteva ustensile 
elementare. 


— Unde se duce? 

— Îşi ia ustensilele. Deci, va lucra pentru altcineva. 

— Nu se îndreaptă spre sat, observă Pellegrino. 

— Atunci cred că se duce la Sepphoris, răspunse Natacha. A fost capitala 
Galileei, la cinci kilometri de Nazaret. La acea vreme, mulți galileeni lucrau 
acolo. Mergem acolo? 

— Crezi că Îl vom găsi pe Iisus acolo? 

— Există o singură modalitate de a afla, adică să mergem acolo. 


Natacha consultă manualul de arheologie. 


— Introduceţi 32*45'11" N, 35*16'46" E şi veţi ajunge în centrul orașului. Pentru 
programarea orei, păstraţi aceeași dată, dar cu două ore mai târziu. Acesta este, 
aproximativ, timpul care i-ar fi trebuit lui Iosif ca să meargă pe jos într-acolo. 


Pellegrino manipulă mașina cu atâta grabă că... o scurtcircuită! Natacha izbucni 
în râs. Fură cufundaţi în întuneric. Garda elveţiană bătu la uşă. 


— Probleme, părinte? 


— Poţi să apeşi butonul de reconectare, prietene? întrebă Pellegrino. În hol, 
chiar deasupra. 


Lumina reveni. Aparatul trebuia repornit. 
Pellegrino părea enervat. 

— Ce vă face să râdeți? 

— Nervozitatea dumneavoastră! 


— Aş vrea să vă văd acolo, dacă aţi fi în faţa... Nu știu, în faţa lui Abraham sau 
a lui Moise. 


— Oh, ştiţi, spuse Natacha, în afară de Clark Gable, niciun bărbat nu mă 
impresionează! 


1 „Bucură-te, Regină, maica milei, viaţa, mângâierea și speranţa noastră, bucură- 
te, către tine strigăm surghiuniţi, fii Evei. Către tine suspinăm, gemând și 
plângând în această vale de lacrimi.” (din lat.). 

— Am venit cât de repede am putut! 


Carvalho crezu că banii pe care încă i-i datora pentru colaborare fuseseră în mare 
pentru Manfred Ehrlich. Dar, oricum, nu mai conta, era acolo, la Roma, proaspăt 
sosit de la frontiera elveţiană!. 


— Mă bucur să vă revăd, Manfred! Am multe întrebări pentru dumneavoastră. 
— Şi eu, părinte, am vrut să vă spun... 


— Cecul dumneavoastră? Desigur, vi l-am pregătit. Nu este încă semnat, dar e 
pregătit. 


Manfred Ehrlich se încruntă. 
— Probleme, Dom Alberto? 


— Niciuna, cu excepţia celor pe care le cunoaşteţi deja. Am aflat că la CERN aţi 
câștigat renumele de expert în fizica cuantică? 


Ehrlich, care nu înţelegea unde voia să bată Carvalho, răspunse modest. 


— Oh, sunt departe de nivelul profesorului Miller, Dom Alberto, dar mă descurc. 
M-aţi chemat pentru a vă da meditații? întrebă el râzând. 


— Aproape, răspunse Carvalho pe același ton. În timp ce construiam mașina, 
Desmond Miller mi-a povestit despre misterele acestei fizici ciudate. Aparent, în 
lumea atomului lucrurile stau diferit? 


— Da, pare să funcţioneze după legi diferite. Este un mediu în care particulele 
sunt peste tot şi nicăieri, unde lucrurile există doar dacă le observi. Şi, din nou, 
nimic nu e sigur. Nişte fizicienii oarecum extremiști cred că în universul atomic 
realităţile pot fi infinite. 


— Aici voiam să ajung, Manfred. Miller mi-a spus despre teoriile fizice ale unui 
anume Hugh Everett. Il cunoaşteţi? 


— Desigur, el este cel mai tare fizician din zilele noastre! El este unul dintre 
extremiștii despre care vorbeam. L-am cunoscut anul trecut în Statele Unite. Bea 
şi fuma foarte mult... și nu doar tutun. 


— E un om serios? 
— Ceea ce spune el te poate surprinde, dar are argumente. 


— Manfred, mă cunoaşteţi, știți că nu-mi place să mă lungesc: pe scurt, care este 
teoria lui? 


— Pe scurt, părinte, e greu. El crede că realitatea, ceea ce noi numim realitate, 
nu este singulară, ci sunt mai multe. 


— Nu faceţi filosofie, Manfred. Fapte! 


— Fapte? Ei bine, într-o noapte din 1954 Everett s-a îmbătat cu doi colegi de 
clasă la Universitatea Princeton. Așa i-a venit ideea universurilor multiple... 


Vorbiră toată seara. Neîncrezător la început, din cauza teoriilor cuantice extrem 
de abstracte pe care Manfred Ehrlich încerca să le explice, Carvalho își spuse că 
intuiţia sa, încă o dată, nu-l înşelase. Şi că, fără să-și dea seama, papa pregătea, 
împreună cu complicele său Ernetti, un dezastru de prima magnitudine pentru 
întreaga lume creștină. 


1 CERN este situat la graniţa dintre Franţa si Elveţia. 

La fel ca Templul din Ierusalim, noua cetate Sepphoris era construită de Irod în 
stil roman. Era foarte aproape de Nazaret, dar părea cu adevărat o altă lume, total 
diferită de aspectul auster al satelor din Iudeea. 


— Există chiar şi un cardo, observă Natacha. 
— Ce denumiți dumneavoastră un cardo? întrebă Pellegrino. 


— Într-un oraş roman, cardo maximus este strada principală, axa principală 
nord-sud a unei cetăți. 


Cardo din Sepphoris era pavat cu pietre mari pe care circulau care trase de cai, 
și altele mai mari, trase de boi. De o parte și de alta erau alte străduţe laterale 
mai mici, pline cu tarabe. Se puteau vedea bărbați și femei îmbrăcați în stil 
roman, cu tunici albe sau colorate. Părintele Ernetti observă bucuros că 
Natacha era încântată. 


— Ai spune că suntem în Pompei, zise ea. Un Pompei cu totul nou! 
Comparaţia nu era greşită. Pellegrino vizitase orașul îngropat, cu puţini ani în 
urmă. Acolo erau clădiri asemănătoare, locuinţe comune cu etaj, insulae și vile 
de lux în stil roman ce aveau curți decorate cu mozaicuri. Patru apeducte 


alimentau rezervoare şi bazine, precum şi ceea ce era, fără îndoială, văzută de 
sus, o baie publică. 


— Cum să-l găsești pe Iosif în această mulțime? se plânse Pellegrino. 

— Este tâmplar, e suficient să găsim un șantier în lucru. Uitaţi unul mare. 
— Unde? 

— În partea superioară a oraşului, spuse ea, în stânga ecranului. 


Într-adevăr era un amfiteatru în construcție. Pellegrino mânui pârghia 


cronovizorului întocmai precum un maestru și se întoarse spre şantier ca un 
elicopter. 


— Puteţi să mergeţi la proscenium, părinte? 


Focaliză imaginea pe scena mare, care era din lemn. Aproximativ zece muncitori 
lucrau la finisajele de podea. 


— Veniţi mai aproape, cred că îl văd pe Iosif! 
Pellegrino merse în față cu cronovizorul. Tâmplarul era acolo cu muncitorii săi. 
— Poate unul dintre ei este Iisus, sugeră Natacha. 


— Sunt cel puţin zece. La fel ca în cazul Mariei Magdalena, nu avem cum să-l 
recunoaștem. 


— Mai puteţi strânge cadrul, părinte? 
— Sunt la maximum. 


Iosif era în mod clar șeful. El supraveghea muncitorii, dându-le sfaturi sau 
rectificând anumite detalii. Se îndreptă spre un tânăr care urma să ridice o 
scândură mare pe un scripete și-i puse cu afecțiune mâna pe umăr. 


— Şi dacă era El? spuse Natacha. Restul sunt prea bătrâni pentru a fi lisus. 
Iosif plecă de lângă tânăr pentru a verifica munca unui alt tâmplar. 

— Uitaţi-vă la faţa lui... 

— Ce credeţi despre el? 

— Privirea lui. Este la fel ca a Mariei. 


La fel ca majoritatea locuitorilor din ludeea, tânărul era brunet şi avea părul 
negru, creţ, dar tuns scurt. Era scund și destul de îndesat, îmbrăcat într-o tunică 
simplă sub care se putea ghici un şal de rugăciune, un talit cu ţiţit, cu franjuri, 
aşa cum poartă evreii religioși. Pe cap purta o kippa. Faţa îi era parţial ascunsă 
de o barbă deasă, cârlionţată, maro. Pielea ei era închisă, ochii căprui, dar 
privirea era impregnată de aceeaşi dulceaţă ca cea a mamei sale. 


Pellegrino se încruntă. 

— Să fie el, lisus? Dar... nu seamănă cu lisus! 
— Pentru că ştiaţi cum arăta lisus? 

— Nu, dar... 


— lisus nu arăta ca imaginile din cărțile de catehism, părintele meu. Nu avea 
nici păr ondulat, nici ochi albaştri. lisus era un evreu care arăta ca un evreu. Am 
prieteni israelieni care seamănă destul de mult cu acest bărbat. Nu sunt toţi de 
urcat pe podium, dar sunt băieţi buni, cu figuri foarte bărbătești. 


Rămânând fără argumente, Pellegrino exclamă: 
— Dar... este gras!? 


— Nu e gras, e robust. Era necesar ca să meargă la Ierusalim pe jos sau să alunge 
negustorii Templului. lisus s-a bătut cu ei, părinte Ernetti, nu era vreun firav! 


Părintele Ernetti era reticent. Totuşi, nu putea admite că omul pe care îl vedea pe 
ecran, atât de diferit de lisusul tradiţiei, era adevăratul lisus din Nazaret. 


— Să nu ne hazardăm, spuse el, nu avem nicio certitudine. 


— O să verificăm, sugeră Natacha. Cred că aţi avut dreptate, ne-am întors prea 
devreme în timp. În 21, lisus nu devenise încă Iisus. Lucrează ca tâmplar la casa 
tatălui Său, dar este deja rabin, ne putem da seama după felul în care este 
îmbrăcat. 


Pellegrino programă deja mașina. 
— Cu doi ani înainte? 
— Da, răspunse ea, înapoi la Capernaum. 


El făcu întocmai. Se întoarseră la casa lui Petru, dar de data aceasta în anul 23. 
In faţa pragului, o duzină de bărbaţi și femei se adunaseră în jurul unui bărbat 
care le vorbea convingător. Era acelaşi om ca în Sepphoris. 


— Vedeţi? îi spuse ea lui Pellegrino. 


Se uită fix la ecran, nemișcat. De data aceasta, ca și în cazul Mariei, avea lacrimi 
în ochi. 


— Dumnezeul meu... 
— Aţi putea să-l citiți pe buze? întrebă Natacha. 


Pellegrino repetă mecanic cuvintele pe care le-a ghicea. Natacha traduse cuvânt 
cu cuvânt. 


— „Trebuie... să anunţ vestea... despre... și oraşelor.” 
Părintele Ernetti răsfoi în grabă Biblia. 


— „Trebuie să binevestesc Împărăţia lui Dumnezeu și altor cetăţi, fiindcă pentru 
asta am fost trimis.” Este în Luca, 4:43. 


— Vedeţi? spuse Natacha. Este chiar EL. 

Petru ieşi apoi din casă şi Îi vorbi lui Iisus. Amândoi dispărură înăuntru. 

— Ce fac? întrebă Natacha. 

Din nou, Pellegrino își consultă Biblia. 

— Cred că lisus o vindecă pe soacra lui Petru. 

Continuă să citească evanghelia: 

„Dar apunând soarele, toți câţi aveau bolnavi de felurite boli îi aduceau la El.” 


— De aceea, numele Capernaum ne duce cu gândul la haos, spuse Natacha. 
Când lisus era acolo oamenii se îmbulzeau la ușa lui Petru! 


Observă cu surprindere că Pellegrino avea probleme cu respirația. 
— Ce se întâmplă, părinte Ernetti? 
— Eu... am nevoie de aer curat. 


Devenise foarte palid. Il sprijini, temându-se că își va pierde cunoştinţa. li aduse 


un scaun. 
— Așezaţi-vă! Vreţi niște apă? 

— Puteţi opri aparatul, Natacha? Doar apăsaţi butonul mare. 
Natacha făcu întocmai. 


— E mult pentru o singură zi, spuse părintele Ernetti, desfăcându-și gulerul 
sutanei. 


— Am înţeles. Vreţi să mergem la un medic, la Palatul Papal? 
— Nu, vreau doar să ies. 


— Să mergem în Piaţa Sf. Petru. Sprijiniţi-vă de mine! spuse ea. 


76. 


Merseră o vreme în tăcere. Era cam ora cinci. Răcoarea de afară făcea ca 
sfârşitul de august să fie un pic mai suportabil. Pellegrino părea pierdut în 
gândurile sale. Natacha aprinse o ţigară. 


— Aţi avut dreptate, Natacha! spuse Pellegrino. Nu este ușor să stai față în față 
cu credinţele tale. 


— Credinței nu îi place lumina deplină, părinte Ernetti, răspunse tânăra. Preferă 
clar-obscurul lăcașurilor de cult. 


— Încă îmi este greu să-mi dau seama. În această după-amiază, i-am văzut pe 
toți trei, într-o cameră mică, la trei sute de metri de aici, pe un biet ecran de 
televiziune alb-negru. I-am văzut pe toți cum vă văd pe dumneavoastră. Iosif, 
Maria și Domnul lisus. 


— A fost minunat, nu? 

— Da, a fost minunat. Dar sunt atât de... 

Avea probleme cu pronunţarea cuvântului care îi veni în minte. Ea îl ajută. 
— Atât de umani? adăugă Natacha. 

— Da, recunoscu el, cam așa. 

— Nu au aripi pe spate. Dar nimic nu vă obligă să difuzaţi aceste imagini. 
— Papa va decide. Dar nu, eu cred că trebuie să le arătăm tuturor creștinilor. 
Se întoarse spre bazilică, luminată de lumina aurie a serii. 

— Este foarte frumoasă, nu vi se pare? 


Natacha fu surprinsă de întrebarea sa. 


— Este foarte frumoasă, da! 
— Ştiaţi că sculptorul Bernini a proiectat-o? 
Râzând, arătă spre ghidul ei. 


— Bineînţeles că ştiu datorită lui. Chiar dacă este tipărit în ebraică, ghidul meu 
mi-a spus totul despre Vatican! 


— Pentru Bernini, continuă Pellegrino, aceste coloane simbolizau braţele întinse 
ale Bisericii care îmbrățișează lumea. 


Ținea ochii închiși în timp ce rostea cuvintele, de parcă ar fi vrut să se convingă 
de ceea ce spunea. 


— Asta este tot ce contează, Natacha, și-și întinse braţele. Biserica va avea o 
mare încercare pe care o va depăşi ţinându-și braţele deschise. 


Natacha se gândi că poate era momentul să discute cu părintele Ernetti. 
— Părintele meu, aş vrea să vă cer o mare favoare... 

— Orice, Natacha. Fără tine încă aş fi rătăcit în căutarea lui isus. 
Natacha inspiră adânc. 


— De ani de zile, ca arheolog, mi-am pus aceeași întrebare: cum a devenit lisus, 
lisus? Este o revelaţie cerească sau învățătura lui se înscria într-un curent al 
istoriei evreieşti. 


— Vom afla vreodată, Natacha? Ce vă preocupă? 


— Am lucrat la manuscrisele de la Marea Moartă, apoi câteva luni şi în situl de 
arheologie de la Qumran. Aţi auzit de comunitatea eseniană? 


— Normal, la fel ca toată lumea. La ce vă gândiţi? 


— Acum, Că știm cum arată lisus, aş vrea să știu dacă, așa cum se spune, a trăit 
printre esenieni, dacă a fost influenţat de ei şi chiar... dacă era unul dintre ei. 


— Cine a zis asta? 


Avea o privire atât de directă, încât îi era greu să-l mintă. Ea răspunse în șoaptă: 
— Eu... arheologii. 

El înţelese. 

— Vreţi să programez aparatul pe situl Qumran între anii 21 și 23, asta era? 


— Da. În 21, Iisus lucra în continuare pentru tatăl Său. În 23 Şi-a început slujirea 
în Galileea. Dacă a trăit printre esenieni, a fost în anul 22. 


— Putem verifica acest aspect, dar asta nu face parte din misiunea mea. Ar 
trebui să cerem papei permisiunea. 


— Nu va accepta niciodată, spuse Natacha. Va spune că vrem să diminuăm 
autenticitatea lui Iisus spunând că era esenian sau că era unul dintre discipolii 
lor. 


— Asta vreţi, Natacha? 


— Nu, eu doar caut adevărul. Şi această mașină minunată ne va spune în câteva 
imagini mai mult decât douăzeci de ani de săpături în deşert. Părinte, faceţi-o 
pentru mine, este cercetarea care mi-a ocupat toată viaţa! 


O privi cu un aer maliţios. 


— Vom merge la Qumran, Natacha, dar va fi micul nostru secret. Nu mă veţi 
trăda niciodată? 


Faţa tinerei se lumină cu un zâmbet mare. 


— Niciodată! 


PATA 


— De data aceasta, nu filmăm nimic? spuse Natacha. 
— Bineînţeles că nu! Suntem complet în ilegalitate. 
— Atunci cu atât mai bine pentru mine! 


— Ar trebui să păstraţi tăcerea pentru tot ceea ce vom vedea. Deja e mult şi că 
îndrăznim să căutăm. 


Porni aparatul. 

— E bine pe 7 mai, anul 22? 

— De ce nu? 

Ea îşi consultă manualul. 

— Veţi găsi Qumran la 31*44'27" N, 35*27'31" E, spuse ea. 


Pe ecran apărură imagini cu Qumran. Peisajul era unul pe care îl cunoștea cu 
ochii închiși. Dar de data aceasta clădirile nu mai erau doar ruine. Puţine la 
număr, aveau acoperişuri din grinzi, ipsos şi paie. Pereţii erau făcuţi din piatra 
locală, lipiţi cu un strat gros de tencuială alb-cenușie. 


— Uite, părinte Ernetti, chiar în această clădire s-au scris manuscrisele de la 
Marea Moartă. 


Ea îi arătă scriptoria. Nu se putea vedea înăuntru, dar un bărbat ieși din clădire 
cu un sul sub braţ, pe care îl examina cu atenţie în lumina soarelui. 


— Unul dintre manuscrisele de la Marea Moartă... nou-nouţ, spuse Natacha. 
Știu pe unii care ar plăti scump să vadă asta! 


La câţiva metri de scriptorie, un turn de veghe cu pereţi groși permitea să se dea 


alerta în cazul unui atac din partea vreunui trib din deșert. Exista şi un atelier de 
olărit, cu tot cu bazinul unde se pregătea lutul, o roată de piatră şi două cuptoare 
de copt. Acolo se făceau acele vase atât de speciale în care fuseseră păstrate 
manuscrisele găsite în 1947. 


Împrăştiate peste tot, butoaiele, bazinele şi piscinele captau apa de ploaie pentru 
băi ritualice. Cât despre esenieni... 


— Este curios, spuse Pellegrino, se intersectează, dar nu vorbesc între ei. De 
parcă ar fi făcut un jurământ de tăcere. 


— Așa sunt ei, părinte. 
— Foarte austeri! 


Toţi erau, într-adevăr, foarte sobri, purtau o tunică albă lungă și un voal alb 
înfășurat pe cap. Veneau şi plecau, părând ocupați doar de misiunea lor. Unii se 
adunau să se roage sau să asculte o predică. Alţii își făceau ritualurile. Nici un 
copil, nici o femeie printre ei. 


— Cred că mâncau și dormeau în corturi sau în peșterile din apropiere, spuse 
Natacha. 


— Femei nu existau? 


— Majoritatea erau singuri. Dar câţiva își aduseseră soțiile, ştim după oasele 
găsite în cimitirul lor. 


— Se pare că nu se amestecau cu bărbaţii. 
— Nu, ele rămâneau în corturi. 
— Natacha, totul este foarte diferit de grupul care-L urma pe lisus! 


Şi-o spunea chiar şi ea însăşi. lisus era urmat de apostolii săi, dar și de femei, 
precum Maria Magdalena, văduva din Chouza, Suzana, poate chiar și de 
prostituate! La casa esenienilor, se observă în mod clar o segregare. Femeile, 
fără îndoială, considerate ca fiind necurate, rămân retrase în corturi, la marginea 
satului. 


— Şi ce făceau în aceste clădiri, în afară de a-şi scrie manuscrisele? întrebă 
Pellegrino. 


— Se pregăteau pentru sfârșitul lumii. Credeau că ar putea sosi dintr-un moment 
în altul. Timp de un secol și jumătate, ei s-au purificat pentru a fi gata să înfrunte 
Judecata de apoi. Ei credeau că restul omenirii avea să dispară, ca în timpul 
Potopului. Numai ei singuri, pentru că erau aleși, erau chemaţi să supravieţuiască 
și să repopuleze Pământul. 


— Singuri pentru a repopula planeta? râse Pellegrino. 
Natachei nu-i plăcea partea lui glumeaţă. 
— Nu râdeţi, părinte Ernetti! 


— Natacha, spuse Pellegrino, uitaţi-vă corect la situaţie: esenienii 
dumneavoastră sunt o sectă! 


Ea nu răspunse, dar ideea îi stârni curiozitatea. Pe de o parte, chiar așa își 
imagina ea esenienii când le-a descifrat textele. Pe de altă parte, aceste imagini îi 
arătau aşa cum erau: siniștri. Da, chiar erau o sectă aşa cum încă mai există 
astăzi în Texas sau America de Sud. 


— Nu cred că îl vei găsi pe Hristos într-un astfel de loc, spuse Pellegrino. 


Işi aminti ceea ce îi spusese Thomas în Qumran: „Nu vei găsi nimic, pentru că 
nu ai dreptate.” 


Intorcându-se spre ea, Pellegrino văzu cum i se înmuiau picioarele în timp ce se 
uita la imagini. Regretă cuvintele spuse şi încercă să o ajute. 


— Poate că am întârziat? Vrei să ne întoarcem șase luni în urmă? 
— Haideţi! răspunse cu jumătate de gură. 


Cu șase luni înainte, spectacolul era acelaşi. Se uitară fix la ecran, minute în şir. 
Nu erau mulți membri în comunitate, Iisus ar fi fost uşor de recunoscut. Nu era 
printre ei. 


— Poate m-am dus prea mult înapoi în timp. In 21 decembrie, lisus poate era 
încă în Galileea. Dăm trei luni înainte? 


— Da, vă rog! spuse Natacha. Și apoi ne oprim. 
Avea lacrimi în ochi. Se opriră la 22 martie. Deodată Natacha începu să se agite. 
— Uitaţi! Omul de pe deal... 


Un bărbat stătea cam la o sută de metri de satul comunităţii. Pellegrino manipulă 
cronovizorul pentru a se apropia de el. Bărbatul era îmbrăcat ca ceilalți, într-o 
tunică albă. Privea în întuneric. Murmura ceva. Se ruga. 


— Este acelaşi om pe care l-am văzut în Sepphoris, spuse Natacha. 
— Este adevărat, recunoscu Pellegrino. 
— Nu m-am înşelat! 


Ea exploda de bucurie. Ar fi fost fericit pentru ea... dacă prezenţa lui Iisus într- 
un astfel de loc nu ar fi fost atât de deranjantă pentru el. 


— Ce păcat că nu putem face o fotografie, spuse ea. Aș fi putut dovedi teoria 
mea. 


— Nu este posibil, Natacha! 

— Cel puţin ştiu că am avut dreptate. Iisus a aparţinut comunităţii. 
Pellegrino n-o mai asculta. Ea îl observă. 

— La ce vă uitaţi? 

— lisus. Se roagă... dar nu cu ceilalți. 

— Abia a sosit, spuse Natacha. Nu e încă unul de-al lor. 

— Sau nu e, sugeră Pellegrino. 


— Ce vreţi să spuneţi? 


— Vom vedea. Merg cu trei săptămâni înainte, la începutul lunii aprilie. 
Ecranul arăta din nou Qumranul. ÎI căutară. lisus nu mai era acolo. 

— Cred că a plecat, Natacha. 

— Aşteptaţi o clipă, se va întoarce! 

Așteptară. Nu se întoarse. 


— A stat printre esenieni, spuse Pellegrino, dar nu pentru mult timp. I-a 
frecventat la fel ca un tânăr de astăzi, care ar experimenta cum este un partid 
extremist. A plecat în Galileea când şi-a dat seama că nu aici, în Qumran, Își va 
găsi calea. Iisus iubea viaţa, Natacha. În această comunitate, El nu a întâlnit 
decât nişte oameni vii care erau morţi deja. 


Natacha era încremenită. Demonstrația părintelui Ernetti era imbatabilă. Era 
construită pe puterea imaginilor, nu pe ipoteze îndoielnice. Făcu o criză. Se 
ridică, îşi aruncă manualul pe jos și bătu la ușă. Garda elveţiană îi deschise şi se 
uită întrebător la părintele Ernetti, dar o lăsă să treacă. Pellegrino, gânditor, 
închise cronovizorul. Nu intenţionase să o rănească, dar era vorba despre 
Hristos. El... n-o putea minţi pentru a-i face plăcere. Ieși şi el. O găsi așezată pe 
o bancă din Piaţa Sf. Petru. Se uita în gol și se întoarse când se apropie. 


— Îmi pare rău, Natacha, îmi pare rău! Te-a durut, o văd clar. Imi pare rău! 
Ea îl privi. Văzu că plângea. 


— Nu trebuie să vă cereţi scuze, părinte, aţi avut dreptate! Dar pentru mine 
este... o mare dezamăgire! 


Simţea că era cu adevărat afectată. 
— Am fost brutal, îmi reproșez asta. 
Ochii tinerei erau încă umezi. 


— De ani de zile, părinte Ernetti, mi-am stors creierii cu această întrebare, am 
învâlrtit-o pe toate părțile. M-am certat, mi-am făcut dușmani, chiar mi-am riscat 
cariera... și a fost nevoie de doar câteva minute cu maşina dumneavoastră pentru 


a şterge totul cu buretele. O parte din viața mea se destramă. 
— Dumneata ai insistat, Natacha! 
— Ştiu bine asta. 


Mai devreme, astăzi, el era cel care avea nevoie de ajutorul ei, acum era rândul 
ei. El se așeză pe bancă și o luă de umăr, așa cum ar face un frate mai mare. 


— Dar nu te-ai înşelat complet. lisus a venit în Qumran... chiar dacă nu a stat 
mult. 


— lisus nu era esenian, părinte Ernetti. Aici m-am înșelat grav, părinte! 


— Vom şti vreodată cine a fost lisus? Chiar și pentru mine, preot, rămâne o 
enigmă. 


Ea îl privi cu un zâmbet dulce-amar. 
— Măcar unul dintre noi e fericit. 
Işi șterse ochii cu o batistă. 


— Viaţa este atât de frumoasă, Natacha, când își păstrează o parte din mister! 


78. 


— Iar el? exclamă papa exasperat. 


— Spune că sunteţi vechi prieteni, Sfinția Voastră. Insistă să vă întâlnească. 
Așteaptă în anticameră. Vreţi să-l dau afară? 


— Nu, dacă ţine aşa mult să mă vadă. 


Şi aşa se întâlni noul papă cu „vechiul său prieten”, Dom Alberto Pindare de 
Carvalho. Când intră în sala de audienţe, întinse mâna către episcopul din Rio 
care sărută Inelul Pescarului cu o smerenie prefăcută. 


— Sfinte Părinte, am vrut să vă felicit pentru câștigarea alegerilor... şi, de 
asemenea, pentru priceperea de care dați dovadă. La ora actuală, în Macapa, casa 
familiei mele nu este decât o grămadă mare de cenuşă. Prietenii dumneavoastră 
de la CIA au fost foarte eficienţi! 


Paul al VI-lea afișă un zâmbet superior. Ştia că l-a enervat pe Carvalho. 


— Excelenţă, chiar aţi crezut că poţi mătura Vaticanul cu această veche poveste 
despre „donaţia” lui Constantin? Au trecut secole de când se tot bate apa în piuă 
cu acest document, fără ca acest lucru să schimbe cu ceva viaţa Bisericii. Ceea 
ce ați fi putut face cu câteva biete imagini mute, nu ar fi schimbat cu nimic 
lucrurile. 


Carvalho nu insistă. 


— Să uităm aceste conflicte, Preasfinte Părinte. Sunteţi papă acum. Am eşuat și 
mă înclin. Dacă v-am cerut să vă văd, a fost în primul rând ca să reînnoiesc 
vechile mele legături cu un prieten bun. 


Paul al VI-lea dădu din cap. Evident, nu se lăsă păcălit. 


— Şi în al doilea rând? 


— In al doilea rând, pentru că sunt un om curios. 
— Continuaţi! 


— Din moment ce vorbim sincer, acum ştiţi de ce m-a interesat cronovizorul. 
Imi imaginez că, dacă la rândul meu vă întreb ce vreţi să faceţi cu el, veţi 
răspunde fără să-mi serviţi gogoși. 


— Perspicacitatea dumneavoastră mă obligă să vă admir, Dom Alberto, răspunse 
papa. 


— La ce vă aşteptaţi, Sfinte Părinte, suntem făcuţi din acelaşi aluat. In orice 
caz... 


— Da? 
— Am, vedeţi, o mică idee despre obiectivul pe care vi-l propuneţi. 
— Adică? 


— Aş vrea să vă spun asta, Sfinte Părinte, şi de data aceasta ca de la creștin la 
creştin. Eu doar am avut o lungă discuţie cu un fizician de la CERN, specialist în 
fizică cuantică. 


— Vă interesează fizica acum? 

— Sunt interesat de toate, Preasfinţite. 
— Aşa? 

Nu înţelegea unde bate Carvalho. 


— Când acest fizician mi-a spus despre această fizică ciudată, continuă 
Carvalho, mi-a prezentat-o sub forma unei poveşti despre o partidă de pescuit. 
Fizicianul care observă lumea particulelor este în situația unui pescar care își 
aruncă undiţa într-un lact... 


Carvalho făcea pauze dese în povestirea sa, de parcă voia să creeze un „suspans” 
artificial. 


— Imaginaţi-vă că în acest lac trăieşte un singur peşte. Un peşte mare, frumos, 


dar un peşte solitar. În realitatea obişnuită, în lumea macroscopică, peştele se 
află într-un loc sau altul, în lac, are o existenţă foarte palpabilă. În lumea 
microparticulelor, lucrurile stau diferit. Peştele poate fi oriunde în lac; existența 
lui este nu este decât o sumă de probabilităţi. Este peste tot şi nicăieri în același 
timp. Pentru mecanica cuantică, existenţa este ca o ecuaţie pe care fizicienii o 
numesc funcţie de undă. 


— Ecuația lui Schrödinger, o ştiu. 

— Văd că nu vă spun nimic nou, Sfinte Părinte. 

— Nu sunt fizician, dar am citit câteva cărţi de fizică. Să revenim la pescarul tău. 
— Da. Totul se schimbă când pescarul prinde peştele... 


Lui Paul al VI-lea i se păru că felul lui Carvalho de a spune povestea devenea, 
efectiv, exasperant. 


— In acel moment, spuse el, peștele virtual devine real. Se materializează la 
capătul undiţei. Fizicienii spun că pescarul a „redus funcţia de undă”. 


— Şi ce dacă? răspunse papa. La sosire există un singur pește, cel pe care îl va 
prăji pescarul! 


— Nu neapărat, Sfinte Părinte. Unii fizicieni, precum americanul Hugh Everett, 
sugerează că peştii din lac există într-un număr infinit de realități paralele. Când 
pescarul își scufundă undiţa, el „pescuiește” una dintre aceste realități. 


— Unde vreţi să ajungeţi, Carvalho? 
Dom Alberto îl privi drept în ochi. Privirea lui devenise serioasă, aproape dură. 


— Fiţi atent la ce urmează să pescuiţi din istorie, Sfinte Părinte! Captura 
dumneavoastră miraculoasă s-ar putea dovedi a fi diabolică! 


1 M-am inspirat din frumoasa metaforă pe care au propus-o Sven Ortoli și Jean- 
Pierre Pharabod în Imnul cuantelor (Ed. Decouverte, 1984). 

Fiind duminică, părintele Ernetti se oferi să o ducă pe Natacha pe plaja Ostia, la 
vreo treizeci de kilometri de Roma. După ce-și parcă mașina sa Topolino, o duse 
să guste „cea mai bună îngheţată din Lazio”. Nu era decât o mică tonetă 
ambulantă, care se autointitulase astfel cu litere roșii, scrise pe rulotă. Pellegrino 
o ştia de multă vreme. Își luară mai multe îngheţate cu trei cupe pe care merseră 
să le deguste pe terasa unei braserii. Cerul avea acel albastru de azur specific 
Italiei, iar plaja era plină ochi cu oameni. Natacha închise ochii şi stătea cu fața 
la soare. 


— Am Stat un an în deşert, spuse ea, și este prima dată când mă bucur de soare! 
— Soarele nostru este o mângâiere, spuse Pellegrino. 

Natacha reluă conversaţia din ziua precedentă. 

— Părinte Ernetti, cum doriţi să continuăm cercetările? 


— Vreau să aduc papei pe acel isus pe care papa Îl invocă, Cel care va mişca 
mulțimile și le va da înapoi credinţă. Așa că m-am gândit la minuni. 


— De ce nu? Ce minune aveţi în minte? 

— Am adus instrumentul nostru de lucru. 

Scoase o Biblie din geantă şi un caiet de notițe. 

— Ar trebui să începem prin enumerarea miracolelor... 

— O să vă las să căutaţi, părinte Ernetti, iar eu merg să mă scald! 


Ea îi întinse cometul cu îngheţată, se ridică, își desfăcu fusta și îşi descheie 
bluza. Era în bikini şi fugi spre Marea Tireniană, unde plonjă cu bucurie. Ernetti 
rămase o clipă visând, cu Biblia și cu cele două cornete de îngheţată în mână. 
Treizeci de minute mai târziu, se întoarse lângă el să se usuce. 


— Îngheţata mea? 

— În pahar, spuse el. Acum este o supă. 

— În Israel se numeşte sahlab. Acesta este milkshake-ul libanez. 
Ea sorbi îngheţata topită cu înghiţituri mici. 

— Deci, minunile? 


— Sunt mai multe, spuse Pellegrino, am făcut o listă. Femeia cu scurgere sânge 
din Betsaida, orbul din Ierihon, slăbănogul din Vitezda, învierea lui Lazăr, nunta 
din Cana Galileei. Ce spuneţi despre nunta de Cana Galileei? 


— Transformarea apei în vin? Nu o recomand, spuse Natacha. 
— De ce? A fost un miracol mai puţin obișnuit, dar totuși un miracol. 


— Aţi fi dezamăgit. Săpăturile efectuate de arheologi au adus lumină asupra 
modului în care anticii din zilele lui lisus păstrau vinul. 


— Adică? 


— Aveau tehnica romanilor. Aveau o tehnică de evaporare care transformau 
vinul într-un fel de sirop care poate fi păstrat mult timp. Trebuia doar să adaugi 
apă şi... 


— Înţeleg, spuse el. Pe scurt, în Cana Galileei, lisus se mulțumi să fie un fel de 
somelier? 


— Nu, dar... nu este cea mai convingătoare dintre minuni. Spun asta de dragul 
dumneavoastră, părinte! 


Conversaţia continuă de-a lungul plajei. Pellegrino își suflecase tivul 
pantalonilor, Natacha își trase fusta peste bikini. 


— Şi învierea lui Lazăr? sugeră ea. 


— Imposibil! răspunse Pellegrino. Minunea a avut loc în interiorul mormântului, 
iar cronovizorul nu străpunge pereţii. Nu, m-am gândit la un alt miracol care se 
desfășoară în plină zi, cel în care îl vindecă pe slăbănog. 


— Scăldătoarea de la Vitezda? 
— Da, o ştiţi? 


— Locuiesc într-un apartament cu două camere în Ierusalim, care se află în zona 
Bisericii Sfânta Ana. Aici arheologii au descoperit rămășițele scăldătorii Vitezda. 
Am vizitat situl; exact de asta avem nevoie! 


Ernetti începu să râdă. 


— Aşa ești dumneata! Vă povestesc despre un miracol al lui Iisus şi îmi 
răspundeţi că locuiţi în apropiere! 

Le luă mai mult de o oră ca să ajungă la laborator, din cauza blocajelor din trafic. 
Pellegrino porni aparatul. 


— Pentru locul miracolului, ştim datele. Aceasta este actuala Biserică Sfânta 
Ana, la 31*46'53" N, 35*1411" E, preciză Natacha. 


— Şi data? întrebă Pellegrino. 


— E mai greu. Vă citesc textul lui loan, care introduce versetele despre minunea 
din Vitezda: „După acestea era o sărbătoare a iudeilor și lisus S-a suit la 
Ierusalim.” loan mai spune: „Dar în ziua aceea era sâmbătă.” 


— Deci minunea s-a întâmplat într-o sâmbătă, după o sărbătoare evreiască. Dar 
nu știm care sau în ce an? 


— Citesc mai departe, spuse Natacha: „lar în Ierusalim, pe lângă Poarta Oilor, 
era o scăldătoare, care se numea pe evreiește Vitezda, având cinci pridvoare. În 
acestea zăcea mulțime de bolnavi: orbi, şchiopi, uscați, așteptând mișcarea apei. 
Căci un înger al Domnului se cobora la vreme în scăldătoare și tulbura apa, şi 
cine intra întâi, după tulburarea apei, se făcea sănătos. De orice boală era ţinut.” 


— Adică? 


— Apele bazinului erau considerate a fi miraculoase, deoarece se tulburau în 
mod regulat. Cred că a fost un fenomen geologic, la fel ca la gheizere. Israel este 
situat într-o zonă seismică, părinte. Ceea ce... 


Se opri. Avea o idee. Luă telefonul. Conversaţia care urmă, dură cam o jumătate 
de oră. Pentru că vorbea în ebraică, Pellegrino nu putea înțelege nimic. Dar a 
avut sentimentul, din vocea Natachei, că găsise o pistă bună. 


— Am informaţiile care ne trebuie, spuse ea, închizând telefonul. Am sunat un 
prieten geolog de la universitatea Bar-Ilan. El a determinat perioadele în care se 


manifesta gheizerul. Aceste fenomene sunt precum un calendar. 
— A reconstituit ce s-a întâmplat acum două mii de ani? se întrebă Pellegrino. 


— Avem un computer la universitate. E mare cât cinci dulapuri, dar face foarte 
multe. Am datele erupțiilor. Mai trebuie să aproximez despre care sâmbătă este 
vorba, cea care a urmat unei sărbători evreieşti. Daţi-mi zece minute! 


Un sfert de oră mai târziu, avea răspunsul. De fapt, unsprezece posibile 
răspunsuri. 


— Trebuie să le încercăm pe toate? 
— Mă tem că da, părinte! 


In prima întoarcere în timp la Vitezda văzură scăldătoarea. De fapt, existau două 
bazine, mărginite de nişte bolți. La marginea celei mai mari, o mulțime de 
pelerini așteptau tulburarea apei. 


— E cam ca la Lourdes, spuse Pellegrino. 


— Da, când apele sunt agitate, pelerinii merg să se scalde acolo, sperând că 
aceste ape miraculoase îi vor vindeca de bolile lor. Și fac asta de veacuri. 


Din păcate, la prima întoarcere în timp la Vitezda, nu-L văzură pe lisus. Nici la a 
doua, nici la a treia. A patra fu cea potrivită. Într-adevăr, la vreo treizeci de metri 
de piscină, era un paralitic. Când apele începură să se agite, nimeni nu-i veni în 
ajutor pentru a-i permite să se scalde în apele miraculoase. Un bărbat se apropie 
de el. Natacha strânse braţul părintelui Ernetti. 


— Uitaţi, părinte! Este Iisus! 


Într-adevăr, era acelaşi bărbat pe care îl văzuseră în Sepphoris, Capernaum şi 
Qumran. El era urmat de unii dintre apostoli, inclusiv de Petru. 


„Ridică-te, ia-ţi patul tău și mergi!” spuse Pellegrino. Nu trebuie să citesc asta pe 
buze. 


Imediat paraliticul fu vindecat. Îşi luă patul şi începu să meargă. 


— Aveţi minunea! spuse Natacha. 


Mulțimea, care văzuse minunea, începu imediat să-L caute pe isus, care 
dispăruse la fel de repede precum venise. 


— Aleargă după El! spuse Natacha. Ce de oameni! 


— Cred că s-a dus spre intrarea în piscină, spuse Pellegrino. Il voi urmări de sus, 
cu imaginea. 


Folosind maneta cronovizorului, câştigă altitudine pentru a-L localiza pe Iisus. 
— L-am găsit! E în cadrul meu! 
— Strângeţi cadrul! spuse Natacha. 


lisus se retrăsese pe o mică alee din Ierusalim. Un tânăr şi o femeie îl urmăreau. 
Pellegrino îi încadră pe cei trei în așa fel încât feţele lor să poată fi recunoscute. 

Plecaseră din mulțime. lisus îşi trăgea răsuflarea, stând pe jos, cu spatele lipit de 
un zid. Femeia merse să-i șteargă fruntea. 


— Cine e? întrebă Natacha. 
— Cred că este Maria Magdalena. Iar celălalt, tânărul, este apostolul Ioan. 


— Continuaţi să vă apropiaţi! spuse Natacha. Incercaţi un prim-plan. Aş vrea să 
știu ce au să-și spună. 


lisus le vorbi. Din ochi Lui curgeau lacrimi. Plângea pentru că lumea ÎI luase 
drept un vrăjitor pentru vindecarea săvârșită. Chiar şi apostolii! ÎI vedeau ca pe 
un conducător de război, un viitor rege al Israelului. Deja începuseră să împartă 
regatul. Credinţa lor îi aduse la EI, dar redeveniseră simpli oameni, egoişti și 
lacomi. Maria de Magdala Îl sărută pe obraz, pe Iisus. Îl mângâie şi ÎI îmbrăţișă. 
Îi spune că ea credea în El şi în faptul că El va mântui lumea. loan gândea 
același lucru, dar vru să ştie: „Stăpâne, eşti trimis de la Dumnezeu?” Iisus îşi 
privi ucenicul în ochi: „Dacă îţi voi răspunde, loan, îţi vei pierde credinţa. 
Dumnezeu trebuie să rămână ascuns, astfel încât credinţa ta să dăinuie.” 


Natacha și Pellegrino erau bulversați. 


— Acum da, putem arăta papei imaginile! 

— Din punct de vedere tehnic, filmele dumneavoastră nu pot fi deloc celebre, 
părinte, spuse şeful laboratorului foto al Vaticanului. Rezoluţia imaginii lasă 
mult de dorit. 


— Este normal, răspunse părintele Ernetti. Am filmat un ecran de televizor! 
— Atunci se explică. Ce rost avea să filmaţi ecranul? 

— Dacă v-aș spune, nu m-aţi crede, spuse Pellegrino râzând. 

— Toate rolele dumneavoastră sunt în geantă. Ştiţi unde sunt sălile de editare? 
— Da, la primul etaj. 


Însoţit de Natacha, Pellegrino își croi drum spre locul cu pricina. Un editor 
profesionist îi aștepta. 


— Bună ziua, părinte Ernetti! spuse tânărul. Asta era urgenţa? 


Incercă să le ia, dar Pellegrino îl opri. Nu era posibil ca un terţ să afle ce era în 
filmări. 

— Mulţumesc, tânărul meu prieten, dar ne vom descurca fără dumneavoastră! 
Natacha are câteva cunoștințe pentru montaj. Ce credeţi, Natacha? 


Privi masa de editare, o adevărată masă profesională. 


— Este un Intercine,,pro”, cea mai tare sculă pentru montaj! Nu am lucrat 
niciodată cu așa ceva, dar voi reuşi! 


Fu totuși nevoie de câteva instrucţiuni, deoarece reglementările impuneau un 
editor profesionist pentru materialul dedicat Vaticanului. Fu chemat și directorul 
serviciului. Exasperat, părintele Ernetti folosi formula sa magică. 


— Lucrăm direct pentru Sfântul Părinte! Puteţi suna la secretara lui. Interiorul 
său este 45-21. 


Răspunsul veni foarte repede. 
— Lăsaţi totul pe seama lor, spuse directorul, este un ordin al papei. 


— Foarte bine, spuse editorul. Vreţi nişte sfaturi tehnice, domnişoară? o întrebă 
pe Natacha. 


— Desigur, răspunse tânăra. 


În realitate, ea nu ştia nimic despre montaj, în afară de ceea ce văzuse pe 
aparatura rudimentară de la Muzeul Rockefeller. Tânărul îi explică principiile de 
bază ale aparaturii Intercine. Deoarece nu exista sunet de sincronizat, 
manipulările fură, în cele din urmă, destul de simple. Odată rămași singuri, se 
apucară de treabă. După o primă selecţie, tăiară câteva secvenţe ce erau păstrate 
pentru montajul final, sub formă de role mai mici. Apoi, cu ajutorul rolei de 
scotch, timp de mai bine de o oră, Natacha le lipi. Așezară bobina într-o cutie de 
metal și merseră să-l găsească pe papă. 


Natacha tremura puţin în timp ce încărca filmul în proiectorul de 16 milimetri pe 
care un asistent îl instalase în biroul lui Paul al VI-lea. Acesta din urmă, vizibil 
tensionat și anxios, păstră tăcerea. Pellegrino nici nu îndrăznea să ridice privirea. 


— Suntem gata? spuse papa cu nerăbdare. 

— La dispoziția dumneavoastră, Sfinte Părinte! răspunse Natacha. 
— Daţi-i drumul! 

Aprinse proiectorul. Primele imagini apărură pe ecran. 


— Imaginile pe care le vedeţi, Preasfinte Părinte, sunt cele din micul sat, 
Capernaum. 


— Unde a locuit Simon Petru? 


— Exact. Ne apropiem... 


Natacha observă că papa avea un rozariu pe care îl ţinea între degete. Il strângea 
cu nervozitate. In ciuda prezenţei sale aparent detașate, se simţea că era 
tensionat. 


Pentru postura sa, ar trebui să se observe mai puţin, îşi spuse ea. 


— Şi acesta este Petru. Predecesorul dumneavoastră, dacă îmi permiteţi, adăugă 
Pellegrino, încercând să facă o glumă. 


Niciun zâmbet. Atunci... 

— Mi-l imaginam cam așa, comentă papa. 

— Lângă el este fratele său, Andrei. 

— Bine. Dar lisus? 

Concentrat pe scopul său, Montini voia să treacă direct la subiect. 


— Deoarece nu am găsit nicio urmă a Lui în Capernaum sau în Magdala, am 
mers la Nazaret pentru a-L vedea. 


— Ah, Nazaret... 


Papa se aplecă în faţă. şi strânse rozariul atât de tare, încât i se înroşi mâna. 
Filmul arăta câteva imagini panoramice ale satului. 


— Aceasta este casa meșterului tâmplar, Sfinte Părinte. Omul pe care îl vedeți 
lucrând este Iosif. 


— O, Doamne... spuse papa, făcând cruce şi unindu-și mâinile pentru rugăciune. 
Apoi apăru Maria. 

— Dar femeia asta? Este... 

— Maria, Sfinte Părinte! 

De data aceasta, Paul al VI-lea îngenunche și se ruga în tăcere, cu mâinile lipite 


de frunte. Părintele Ernetti i se alătură. Natacha, din decenţă, opri temporar 
filmul. 


Se ridicară amândoi, după câteva momente. Papa propuse să se reia filmul. 
Ecranul afişa apoi imagini din Sepphoris, apoi pe cele din proscenium unde 
lucrau Iosif şi muncitorii săi. 


Pellegrino inspiră adânc. 
— Preasfânt Părinte, spuse el, iată-L pe Domnul nostru lisus! 


Se lăsă o tăcere care părea nesfârșită. Pellegrino se aplecă spre Montini şi îi 
vorbi cu voce joasă. 


— Ca şi dumneavoastră, fără îndoială, am fost surprins de înfățișarea Lui. 
— Sunteţi sigur, părinte Ernetti, că este Domnul? 


— Sigur! Pentru a verifica acest lucru, am făcut un salt de doi ani şi am revenit 
la Capernaum. lată că vedem imaginile cu Iisus alături de mulțimea adunată în 
faţa casei lui Petru. 


Pellegrino cită cuvintele pe care le citise pe buzele lui lisus, în concordanţă cu 
cele scrise în Evanghelia lui Luca. 


— E chiar EI! insistă părintele. 
Papa nu schiță niciun gest. 


— Un lisus care nu corespunde imaginii din tradiţie, spuse el în cele din urmă, 
dar lisus este lisus. Dar minunile? adăugă. 


— Am filmat una, cea a vindecării slăbănogului din Vitezda. 
Urmăriră scena și mulțimea alergând după lisus pentru a fi vindecaţi. 


— Ce spune? întrebă papa când Îl văzu pe Iisus vorbind cu apostolul Ioan şi 
Maria Magdalena. 


— În această scenă, lisus este trist. Se plânge că lumea Îl ia drept un simplu 
vrăjitor. 


— Confirmă că este Mesia? 


— Ioan I-a pus întrebarea, dar nu vrea să răspundă, preciză Pellegrino. Ca în 
evanghelii, de fapt. 


— Bun. Oprește proiecția! 


Se făcu linişte. Papa se ridică și medită în tăcere în timp ce se plimba prin 
cameră cu mâinile încrucișate la spate. 


— Găsesc aceste imagini foarte mișcătoare, spuse el. 
Pellegrino se relaxă un pic. 


— Dau viaţă acestor personaje minunate cu care am crescut şi prin care am găsit 
credinţa. Totuși... 


— Da, Sfinte Părinte? 

— Nu asta căutăm. Deloc! 
Părintele Ernetti rămase mut. 
— Dar de ce? 


— Ceea ce am văzut este mult prea sobru. Trebuie să mișcăm marea masă a 
catolicilor, părinte Ernetti, de la cel mai modest țăran din Calabria până la 
miliardarul din Milano. Nu vom reuși, nu cu lisus pe care mi L-aţi arătat. 


— Ce aveţi să li reproșaţi, Sfinte Părinte? 


— Este mult prea uman! Cât despre Iosif şi Maria, din filmul tău, ei sunt nişte 
oameni simpli din Galileea, nimic mai mult. Știu că acestea sunt figurile 
autentice, dar nu sunt potrivite, nu la proiectul nostru, nu vă pot spune altceva. 


Pellegrino şi Natacha erau consternaţi de acest limbaj pe care nu îl așteptau de la 
papă. Montini își dădu seama și deveni mai puţin intransigent. 


— Nu vă demotivaţi, părinte Ernetti! La fel ca dumneavoastră, am găsit aceste 
scene copleșitoare. Dar sunt prea... prea obișnuiți pentru proiectul nostru. 
Aceasta este problema cu această mașină. Arătând istoria crudă, îi răpeşte magia. 


— Totuşi avem minunea cu vindecarea slăbănogului. 


— Nu vă bazaţi pe asta! Pentru dumneavoastră, acesta este un miracol. Dar vor 
exista psihologi care să spună că nu a existat niciun miracol, că lisus a ridicat 
paraliticul în picioare, redându-i încrederea în el. Le și aud deja. 


Se adresă Natachei. 
— Ce ziceţi, domnişoară? 
— Sfinte Părinte, eu sunt evreică. Mi-e jenă să vă răspund. 


— Înţeleg, spuse papa, care se întoarse spre Pellegrino. Părinte Ernetti, avem 
nevoie de imagini mai puternice. Uitaţi-vă la Padre Pio. Petele sale au mișcat mii 
de oameni pentru că erau magice. Mâinile sale erau intacte și apoi, o clipă mai 
târziu, pline de pete. Minunea poate fi văzută imediat! 


— Dar Padre Pio suferea de nevroză, obiectă Pellegrino. Filmările noastre Il 
arată pe lisus în persoană! 


— Vai, când o să le arătăm, nimeni nu ne va crede! Imi pare rău, la fel ca și 
dumneavoastră, dar ăsta este adevărul. Trebuie să arătaţi un eveniment cu 
adevărat extraordinar în viaţa lui lisus. 


— Un alt miracol? îndrăzni Pellegrino. 


— Ne vom confrunta cu aceleaşi obiecţii. Ale acelora care cred asta contra 
acelora care preferă o explicaţie firească. Văd doar un lucru de filmat acum: 
răstignirea lui lisus, urmată de învierea Sa. Mă tem că, prin realismul său, 
cronovizorul va reda o scenă prea crudă. Dar trebuie să ajungem acolo. Ne-am 
înțeles, părinte Ernetti? 


— Da, Sfinte Părinte! 
Era consternat. 


— Nu este un papă, comentă Natacha în timp ce ieșea. Arată ca editorul unui 
ziar de seară! 


Deși zdrobit, Pellegrino era hotărât să-l apere. La urma urmei, era vorba despre 


papa. 


— Credinţa lui nu iese din discuţie, Natacha. Scopul său este de a ajunge la cât 
mai mulți oameni posibil. Este necesar ca credincioşii catolici, când văd aceste 
imagini, să îngenuncheze şi să se roage, aclamând întoarcerea lui Mesia. 


— Evident, spuse Natacha, cu ceea ce am văzut, suntem departe de acest 
obiectiv. 


— De aceea trebuie să ne întoarcem. Și de data aceasta vom merge până la 
crucificare! 


82. 


Trecuse destul de mult timp de când papa se plimba necontenit prin biroul său. 
Carvalho avusese dreptate cu ceea ce spusese la ultima lor întâlnire. Fără să știe 
exact de ce, avertismentul „episcopului roşu” îi sădise în minte o îndoială. Se 
întreba dacă nu cumva mânuiau cu o nesăbuinţă de copil, ceva ce era poate un 
imens butoi cu praf de pușcă? 


Părintele Ernetti îl asculta fără să crâcnească, dar tocmai asta era problema. Dacă 
se întâmpla ceva nepotrivit, putea spune că a urmat întocmai ordinele papei. Și 
acea tânără israeliană? O alesese pentru abilitățile sale, fără să-și pună nici cea 
mai mică întrebare despre ea. Dar nu era creștină. Ar fi putut ea să fie ghidată de 
către Serviciile de informaţii israeliene, despre care ştia că sunt foarte pricepuţi! 
Ah, cât de complicată devenea această chestiune! 


La început, Papa Pius al XII-lea fu atât de încrezător în adevărul evangheliilor, 
încât crezu că va găsi, cu mici excepţii, aceleași personaje și aceleași evenimente 
pe care le învățase în catehism. Exista posibilitatea să fie câteva diferenţe între 
ceea ce relata tradiţia şi ceea ce ar fi arătat cronovizorul, dar nu puteau să fie 
majore. Şi dacă ar fi fost, le-ar fi ascuns. 


Se aşeză din nou în spatele biroului său. 


Le-am ascunde... într-o anumită măsură, bineînţeles! Se gândi la imaginile pe 
care le văzuse cu o zi înainte. Acest lisus cu fața rotundă, barbă neagră și cu o 
pronunţată alură semită, atât de departe de faţa nordică, cu ochi albaștri, cu tenul 
deschis şi părul lung, care locuia în mintea creștinilor occidentali. Această 
imagine, în ciuda tuturor precauţiilor luate, va ieşi în cele din urmă din Arhivele 
Secrete și va face turul lumii. Mai rău decât atât, această scenă, după vindecarea 
paraliticului, unde lisus se plânge de atitudinea apostolilor, unde refuză, în ciuda 
insistențelor lui loan, să spună că El era Mesia. 


Montini se uită la ceas. 


S-ar putea să fie mai rău. Până acum, părintele Ernetti şi tânăra fată ar fi putut 


cerceta momentele-cheie din Patimi. Ce vor găsi? Confirmarea evangheliilor 
sau... o uriaşă dezamăgire? 


Montini nu era omul care să aștepte pasiv ireparabilul. Trebuia să găsească o 
protecţie în caz de... neprevăzut. Şi trebuia să acționeze acum, înainte ca 
părintele Ernetti să se întoarcă la el cu alte filme. Nu putea purta singur totul pe 
umeri. Apăsă pe un buton al soneriei. Un tânăr preot veni să-l întrebe ce dorea. 


— Roagă-l pe secretarul meu de stat să vină în biroul meu. 

— Vă ascult, Sfinte Părinte! spuse cardinalul secretar de stat. 

— Am să vă încredinţez o misiune de cea mai mare importanţă, Excelenţă. Veţi 
suna din partea mea președinția Republicii și veţi cere să vorbiţi cu 
președintele... 


— Cu președintele în persoană? 


— In persoană. Li veţi cere din partea mea să fie prezent în biroul meu, în această 
vineri, la ora zece. 


— Dar... este poimâine? 


— Veţi justifica urgenţa acestei întâlniri spunând că este o chestiune de cea mai 
înaltă importanţă, despre care nu-i pot spune în prealabil. Va trebui să vină 
însoțit de ministrul apărării și ministrul de interne. 


Cardinalul secretar de stat fu uimit de aceste cereri cu adevărat neobișnuite. 
— Nu am terminat, adăugă papa. Veţi convoca în aceeași ședință persoana 
responsabilă de Academia Pontifică de Științe și pe doi dintre colegii săi, dacă 
este posibil buni cunoscători de istorie romană. 


— Mă pun pe treabă imediat, Sfinția Voastră. 


Adevărurile dificile trebuie să fie împărtășite, își spuse Montini, bucuros că 
preluase frâiele. La urma urmei, societatea civilă are și ea un cuvânt de spus! 


83. 


— Dacă vrem să vedem patimile lui Hristos, spuse Pellegrino, trebuie să 
începem cu intrarea lui lisus în Ierusalim. 


Erau destul de temători când s-au întors în laboratorul lor. Părintele Ernetti 
reporni cronovizorul. 


— Deci, ne îndreptăm spre anul 26? întrebă Natacha. 
— Da. Rămâne să găsim ziua. 
El îşi luă Biblia. 


— Avem un indiciu. Evanghelia după loan scrie cum, cu șase zile înainte de 
Paște, lisus a venit la Betania. A doua zi a intrat în Ierusalim. Prin urmare, El îşi 
făcu intrarea în lerusalim cu cinci zile înainte de Paştele evreiesc. Să începem de 
acolo. 


— Bine, dădu din cap Natacha. Să calculăm cinci zile înaintea Paștelui. Prima zi 
a azimilor era, după calendarul ebraic, pe data de 15, luna nisan, ceea ce ne duce 
la... data de 10 luna nisan, pentru intrarea în Ierusalim. 


— Iar după calendarul nostru? 
Ea consultă un tabel de date în cartea ei. 
— 28 martie. 


Părintele Ernetti programă, astfel, data de 28 martie, 26 după Hristos, pe 
esplanada Templului. După câteva minute, ecranul arătă imaginea unei mulțimi 
mari de oameni. 


— În mod normal, spuse Natacha, lisus merge pe un măgar, în mijlocul acestei 
mulțimi. Ce spune textul? 


El citi evanghelia cu voce tare. 


— „Și lisus, găsind un asin tânăr, a şezut pe el, precum este scris: nu te teme, 
fiica Sionului! lată, Impăratul tău vine șezând pe mânzul asinei.” 


— Iată-L! spuse Natacha. 


De data aceasta părul și barba îi crescuseră. Mergea pe un măgar mic. Saluta 
mulțimea care Il primea ca pe un rege. 


— Ce spun? întrebă Natacha. 


Pellegrino îi spuse cuvintele în aramaică, cele pe care le citise de pe buzele 
bărbaţilor şi femeilor care îl aclamau pe Iisus. 


— Îl aclamă pe noul Mesia, traduse ea. „Binecuvântat este cel ce vine în numele 
Domnului! Binecuvântat este Regele lui Israel!” Ei cred că lisus este noul rege al 
lui Israel și că îi va elibera de ocupaţia romană. 


— Se înşală, spuse Pellegrino. isus a fost pacifist, nu a venit să facă război. 
— Da, dar asta cred oamenii, spuse Natacha. 


Câţiva oameni îndrăzneţi încercară să treacă de cordonul de securitate format de 
paznicii Templului, dar fură opriți. 


— Cine sunt aceștia? întrebă Pellegrino îngrijorat. 


— Zeloţi. Luptătorii de rezistență care cheamă să ia armele împotriva romanilor. 
S-au strecurat în mulțime. 


Zeloţii scandau un fel de slogan. Părintele Ernetti îi spuse Natachei ce citea de 
pe buzele lor. 


— Sunt blesteme împotriva Marelui Preot, spuse Natacha. Îl acuză că este 
complicele ocupanților. 


Mulţimile începură să se precipite din cauza sosirii trupelor romane. 


— Ce se întâmplă? 


— Sunt soldaţii romani care vin ca întăriri pentru paznicii Templului. 
Soldaţii se adunară la baza scărilor de la intrarea în Templu. 


— Formează o barieră între Templu și mulțime, spuse Pellegrino. Unde este 
lisus? 


— Nu-L mai pot vedea, răspunse Natacha uitându-se la ecran. A fost, fără 
îndoială, înconjurat de susţinătorii Săi. Cred că lucrurile vor degenera... 


Avea dreptate. Un zelot care avea o praștie, aruncă violent cu o piatră ascuţită, 
care lovi în faţă un legionar. Acesta se prăbuși, ţipând. În câteva secunde, 
demonstrația pașnică se transformă într-o revoltă. La un gest al comandanților, 
soldaţii romani formară un grup compact, protejat de scuturile lor. 


— Se pare că va fi un masacru, spuse Natacha. 


Într-adevăr, la ordinul comandantului, soldaţii își scoaseră suliţele și le 
îndreptară către mulțime. Mulțimea fu cuprinsă de panică. 


— Dumnezeule! spuse Pellegrino. 


In timp ce se retrăgeau, unii dintre manifestanți — majoritatea femei și copii — 
căzură şi fură călcaţi de mulțime. Alți romani, care ajunseseră călare din cetatea 
Antonia, se aruncară în mulțime și începură să lovească în stânga şi în dreapta cu 
săbiile. 

— Este un masacru, spuse Natacha speriată. 

Părintele Ernetti părea buimăcit. 

— Nu înţeleg, spuse el. Este... asta nu apare în evanghelii. 

— Evangheliile nu sunt cărți de istorie, părinte Ernetti. 


— Şi în cronicile acestui istoric... cum îl cheamă? 


— Iosephus Flavius ? Nu, din câte știu, el nu menţionează o revoltă de la acel 
moment. Și totuși el dă multe detalii. 


Treptat, esplanada Templului se goli. Toată lumea fugise. Pământul era acoperit 


de sânge și presărat cu multe cadavre. 

— Sper că lisus nu a fost rănit! spuse Natacha. 

— Este imposibil, răspunse Pellegrino, pentru că există o continuare... 
Natacha părea îngrijorată. 

— Exact, părinte Ernetti, ce spun textele după ce Iisus a intrat în Ierusalim? 


— Ei bine... există episodul ultimei mese cu apostolii. Ceea ce noi creştinii 
numim Cina cea de Taină. 


— Da, dar are loc într-o cameră închisă, nu vom putea vedea nimic. Și după 
această masă? 


— lisus urmează să se roage în Grădina cu măslini. 


— Acolo îl putem găsi. Programaţi cu o zi înainte de Paşte, în data de 14, luna 
nisan. Vă dau coordonatele Grădinii cu măslini: 1946'46" N, 3591425" E. 


Câteva minute mai târziu, micul ecran afișa Grădina Ghetsimani, pe un deal din 
Ierusalim. Fusese denumită „Grădina măslinilor” datorită măslinilor bătrâni de 
câteva secole, care se găseau acolo. Grădina era pustie. 


— Nu este nimeni, observă Natacha. Ce spune evanghelia? 


El îşi luă din nou Biblia şi citi cu voce tare: „Și ieșind, S-a dus după obicei în 
Muntele Măslinilor și ucenicii L-au urmat. Și când au sosit în acest loc, le-a zis: 
Rugaţi-vă, ca să nu intraţi în ispită. Şi El S-a îndepărtat de ei ca la o aruncătură 
de piatră și, îngenunchind, Se ruga. (...) lar El fiind în chin, mai stăruitor se 
ruga. Și sudoarea Lui s-a făcut ca picături de sânge care picurau pe pământ.” 


— Aţi programat data potrivită? întrebă Natacha. 


— Da, sunt sigur. Dar în texte, lisus a venit aici după cină. Cred că este un pic 
cam devreme. Să mai aşteptăm! 


Așteptară. O oră, apoi două ore. Cum cronovizorul capta lumina remanentă a 
neutrinilor și nu cea a fotonilor, absenţa luminii nu era o problemă. Curând, se 


făcu ora prânzului în Ierusalim. Și tot nimic. Pellegrino rămase nemișcat, cu 
ochii fixați pe ecran. 


— Vrei să facem cu rândul, părinte? sugeră Natacha. 
— Nu. O să aştept toată noaptea dacă trebuie! 


Cu un aer dezamăgit, ea se ridică și merse să facă o cafea tare. De asemenea, 
desfăcu o pungă cu prăjiturele. Ii dădu una și lui Pellegrino. 


— Măcar mâncaţi ceva! 

O ignoră şi continuă să privească micul ecran. Îi părea rău pentru el. 
— Trebuie să ne hotărâm, spuse Natacha. Nu va veni nimeni. 

— LINIȘTE! 


Ţipase. Această explozie de furie era atât de surprinzătoare, încât Natacha se 
întoarse cu spatele, instinctiv. Rămase încăpățânat în faţa ecranului, tăcut, fără să 
se uite la ea. Trecură mai multe ore. Pleoapele lui Pellegrino deveniră mai grele, 
dar tensiunea nu îl lăsa să doarmă. Natacha îi puse ușor mâna pe umăr. Ecranul 
arăta că în Ierusalim se făcu ziuă. El se bâlbâi. 


— Nu a venit. 

— Nu cu o zi înainte, oricum. 

O luă de mână. Se simţea rușinat. 

— Îmi pare rău, Natacha! Sunt așa de... 

— Ştiu, sunteţi la limită. Trebuie să vă odihniţi puţin! 

— Nu, nu voi dormi. Cred că... este necesar... 

Se bâlbâi, la fel ca un om care a băut prea mult. 

— Natacha, vreau să fiu sincer. Povestea asta începe să mă bântuie. 


— Ce vreţi să faceţi? îl întrebă ea. 


— Trebuie să mergem să vedem... 
— Unde? 


— Pe Golgota. 


84. 


Îşi dădură întâlnire în Templul Vestei, în inima Forului Roman. Dom Alberto 
Carvalho ura să aștepte, dar interlocutorul său întârzia, la fel ca toți politicienii. 
Cine se credeau ei? Așteptă cu răbdare, admirând statuile vestalelor. În mod 
curios, chiar dacă timpul nu cruţase restul forumului, reprezentările statuilor în 
piatră erau mai mult sau mai puţin intacte. Răpite din familiile lor de la o vârstă 
fragedă, aceste fete tinere aveau odinioară sarcina de a păstra focul zeiței Vesta. 
Trebuiau să rămână fecioare timp de minimum treizeci de ani. Cea care încălca 
porunca era sortită zeilor infernali și îngropată de vie. Romanii, își spuse 
Carvalho în sinea lui, nu lucrau cu jumătăţi de măsură! Nu acelaşi lucru s-ar 
putea spune despre succesorii lor, ai Democrazia Cristiana, regi ai 
compromisului... și, uneori, ai compromiterii. 


Din acest punct de vedere, cel pe care îl aștepta nu era diferit. În prezent ministru 
de interne, era cap de afiș în dosarul infamilor pe care îl ținea Carvalho. Bani 
lichizi câștigați din tranzacţii imobiliare, pe când era ministru al dezvoltării, 
renovarea vilei sale din Lombardia plătită cu fonduri secrete din ministerul său, 
posibil — aşa se zvonea — relaţii oculte cu mafia. Singurul lucru dificil pentru 
Carvalho era să aleagă cu care dintre aceste lucruri îl va şantaja. 


In cele din urmă, apăru. Pentru a nu fi recunoscut, purta ochelari mari şi fumurii, 
la fel ca o vedetă din Cinecitta. Însă acest om mic şi slab nu avea nimic 
seducător, în afară de prestigiul funcţiei sale. 


— Îmi pare rău, îmi pare rău, Excelenţă! spuse el, alergând. O întâlnire care nu 
se mai termina la minister! 


— Deci, să nu mai pierdem timpul, domnule ministru! Vom vorbi în timp ce ne 
plimbăm prin grădina asta frumoasă. 


Ministrul îl urmă, ştergându-și fruntea. 


— Vă ascult, Dom Alberto! Cu ce vă pot ajuta? 


— Aveţi vreo informaţie despre ce se întâmplă în acest moment în Arhivele 
Secrete ale Vaticanului? 


— Foarte fragmentat. Papa se ocupă personal de această chestiune. Se vorbește 
despre o mașină instalată în buncăr, pilotată de un preot italian și de o tânără 
israeliană. Este ceva foarte misterios, dar nu s-a răsuflat nimic... încă. 


— De ce spuneţi „încă”? 


— Pentru că papa ne-a convocat vinerea aceasta la zece dimineaţa, în biroul său 
din Palatul episcopal. Ştiaţi? 


— Mi s-a spus, da. Acesta este tocmai motivul pentru care v-am rugat să veniți. 
Cine va fi prezent? 


— Președintele Republicii, ministrul apărării, președintele Academiei Pontifice 
de Științe... şi eu. 


Carvalho se opri. Nu-i venea să creadă. 
— Toți aceşti oameni? Şi ce vrea să vă spună? 


— Sfântul Părinte ne-a anunţat doar că ne va dezvălui ceva foarte important 
despre cercetările științifice în curs. Sunt dispus să pariez că este despre maşina 
aia din Arhivele Secrete. 


— Şi eu cred asta. Nu v-a mai spus nimic? 

— Doar că această întâlnire trebuie să rămână confidențială. 
— Foarte bine. Așa că ascultați ce vă spun... 

— Da, Dom Alberto! 


— De îndată ce această întâlnire se încheie, chiar înainte de a vă întoarce la 
ministerul dumneavoastră, mă veţi suna la acest număr. 


li întinse o foaie de hârtie cu un număr de telefon scris. O împături și o strecură 
în buzunarul sacoului ministrului. Voi aştepta apelul dumneavoastră vineri, 
începând cu prânzul. 


— Nu ştiu dacă întâlnirea noastră se va termina la prânz, Excelenţă. S-ar putea 
să fie mult de discutat după aceea. 


— Voi aştepta apelul dumneavoastră, indiferent cât va dura. Dar, mai presus de 
toate, să îmi spuneţi totul. 


Ministrul părea îngrijorat. 
— Este atât de important, Dom Alberto? 


— Mult mai mult decât vă puteţi închipui, domnule ministru! 


8». 


Locul denumit Golgota, unde aveau loc execuțiile condamnaților, era situat pe 
un mic deal în afara orașului. Când creștinismul a devenit religia oficială a 
romanilor, chiar mama împăratului Constantin, Elena, s-a deplasat la Ierusalim 
pentru a face munca de arheolog necesară pentru a lua stânca ce se află acum 
inclusă în Bazilica Sfântului Mormânt. 


— lată coordonatele, spuse Natacha lui Pellegrino: 31*46'42,4" N, 35*13'47,1" 
E. 


Pe ecran apăru un peisaj pustiu. Aspectul sinistru al locului era accentuat de 
ploaie. Erau peste tot o mulțime de bălți rezultate, fără îndoială, din faptul că apa 
umplea găurile unde fuseseră înfipte cruci. 


— Nu este nimeni, observă Natacha. 

În acea zi, de fapt, nu era niciun condamnat pe deal. 

— Poate vor ajunge? spuse Pellegrino. 

— Să aşteptăm! Ziua abia a început. 

Așteptară cu ochii aţintiți asupra acestui peisaj apocaliptic. 
— Poate că Îl vor răstigni dis-de-dimineaţă? 

— Nu cred, răspunse Natacha. 

— De ce spuneţi asta? 


Nu răspunse şi scotoci în cărţile pe care le adusese într-un rucsac mare. Pe ecran, 
ploaia părea să fie tot mai violentă. Pământul arăta ca o grămadă de noroi. 
Natacha scoase o carte pe care o deschise pe masă. 


— Ce este această carte? întrebă Pellegrino. 


— Iosephus Flavius , Antichităţi ludaice. Vreau să văd dacă găsesc ceva. 


Flavius a fost un evreu de seamă, care a trecut la romani după suprimarea 
revoltei din 66-70. El a făcut o lucrare scrisă în care relata evenimentele din 
aceşti ani decisivi, povestind și cele mai mici detalii. Cartea la care se uita era o 
ediție ebraică și avea cuprins, ceea ce făcea căutarea mai ușoară. Găsi ceea ce 
căuta. 


— Nu este nevoie să aşteptăm. Suntem dimineața devreme, sărbătoarea Paștelui 
a început. Iosephus Flavius subliniază că legea evreiască la vremea respectivă 
interzicea executarea în cele opt zile de Sărbătoare a Paștelui. Nimeni nu va veni 
acum. 


— Dar cum este posibil acest lucru? se întrebă Pellegrino. 
Natacha se uită cu atenţie la ecran. 
— Este cineva! Acolo, în dreapta... 


În ciuda oboselii cronice, părintele Ernetti sări direct spre maneta de comandă. 
Se îndreptă spre locul indicat. Un om, de fapt, mişca pământul. 


— Este un sclav, spuse Natacha, are grijă de mormântul comun. Astăzi nu a 
existat nicio execuţie. Și nici mâine nu va exista. 


Pellegrino era uimit. li vâjâiau urechile. Îi era greu să se adune. 
— Natacha, ce înseamnă toate acestea? se bâlbâi el. 


— Nu ştiu, părinte. De la revolta din piaţa Templului, istoria nu mai arată la fel 
cum o știm. 


Pellegrino lovi cronovizorul cu platul mâinii. Fu cuprins de o furie la fel de mare 
ca uimirea sa. 


— Această maşină ne joacă feste! 


— Calmaţi-vă! Cel puţin un lucru pe care îl știm este că lisus nu a fost răstignit 
în acea zi. 


— Ceea ce nu înseamnă că nu a fost deloc. 

— Unde poate fi? Arestat de romani? 

— Posibil. Sau s-a întors în Galileea, pentru a se ascunde printre adepţii săi. 
— Vreţi să mă întorc la Capernaum? 


— Încercaţi, da! Şi avansați șase zile pentru a-i da timp să călătorească pe jos. 
Vă dau din nou coordonatele? 


— Nu este nevoie, toate coordonatele geografice ale locurilor pe care le-am 
vizitat sunt salvate în memoria aparatului. Este suficient să le amintim. 


S-au întors la Capernaum la șase zile după revoltă. Satul era pustiu, de parcă 
locuitorii se baricadaseră în casele lor. 


— Cred că oamenii se ascund, comentă Natacha. Rebeliunea Ierusalimului a 
declanşat un val de represiuni care s-a răspândit în toată ţara. 


— Merg să văd casa lui Petru, spuse Pellegrino. 


Așteptară în faţa casei apostolului, dar nu Il văzură nici pe Iisus, nici pe vreunul 
dintre discipolii Săi. 


— Încerc la Magdala? întrebă părintele Ernetti. 

— Nu este nevoie, va fi la fel. Mergeţi la Nazaret! 

Ajunseră la Nazaret. Casa lui Iosif era închisă cu scânduri bătute în cuie. 
— Au încuiat casa. Fără îndoială, pentru a ţine hoţii la distanţă. 
Pellegrino era pe punctul de a exploda. 

— Dar unde s-au dus, Doamne? 

Se ruga la fel ca un om care îşi caută familia după un cataclism. 


— Toată lumea a fugit, spuse Natacha. 


Deodată îi veni o idee. 
— Părinte Ernetti, rămâneţi în Nazaret, dar săriţi peste doi ani! 
— De ce? 


— Dacă lisus se ascunde, așteaptă undeva ca să treacă furtuna. Doi ani mi se par 
rezonabili. 


Săriră doi ani şi au ajuns în anul 28 în faţa aceleiași case a lui Iosif din Nazaret. 
De data aceasta se putea vedea un grup de oameni pe prag. Pellegrino și Natacha 
o recunoscură pe Maria, mama lui Iisus. În faţa ei era un bărbat care stătea cu un 
bebeluş în braţe. Era lisus. O tânără brunetă se apropie şi luă delicat copilul în 
braţele ei. Atunci lisus începu să șlefuiască o scândură pe un banc de lucru. 
Natacha se întoarse spre Pellegrino. 


— Aţi înţeles? 
Clătină din cap că „nu”. Dar o parte din mintea lui înțelesese. 


— lisus s-a căsătorit, spuse Natacha. Această femeie este soția Lui şi acest 
băieţel este fiul Său. 


Părintele Ernetti rămase neîncrezător. 
— Ce tot spuneţi acolo? lisus a murit răstignit! 


— Nu este mort. După revolta din Ierusalim, romanii i-au alungat pe rebeli. lisus 
a fugit, nu ştiu unde. În tot acest timp a întâlnit o femeie cu care s-a căsătorit. 
Doi ani mai târziu, când pacea a revenit, s-au întors la Nazaret. Iosif a murit, 
lisus a continuat munca tatălui Său. 


— Vreţi să spuneţi că Domnul... ar fi renunţat la misiunea Sa? 


— Vreau să spun că a măsurat capacitatea puterii romane. El nu a vrut, 
continuând misiunea, să dea romanilor un pretext pentru un nou masacru. Nu 
ştiu dacă a făcut-o cu inima ușoară, dar da, se pare că a renunțat. 


Cu mâinile tremurânde, Pellegrino închise cronovizorul. Sub privirea îngrijorată 
a Natachei, se îndreptă spre ușă și bătu pentru ca garda să-i deschidă. Ii era 


greață și se aruncă spre toaletă ca să vomite. Paznicul elveţian, îngrijorat, o 
întrebă pe Natacha din priviri. 


— Nu se simţea bine, spuse ea. Puteţi suna la infirmerie? 


Paznicul se repezi spre telefon şi chemă un doctor. Între timp, Pellegrino ieșise 
din toaletă şi părăsise deja clădirea Arhivelor. 


86. 


Merse fără să știe încotro apucă, fiind într-o stare de șoc. Se pierdu pentru câteva 
minute pe străduțele din partea de nord a Pieței Sf. Petru şi intră într-o farmacie 
pentru a cere un sedativ. Văzându-l atât de palid, farmacistul se oferi să cheme o 
ambulanţă. El refuză, ieşi repede și chemă un taxi care îl duse la gară. Cumpără 
un bilet pentru următorul tren spre Veneţia. Tocmai intra în gară. Alergă pentru a 
nu-l pierde. 


Natacha, la rândul ei, îl căută o vreme în Piaţa Sf. Petru. Apoi renunță. Merse la 
o poştă de unde îl sună pe Zvi. Formă numărul lui, pe care i-l dăduse în caz de 
urgenţă. Îl scoase dintr-o întâlnire spunându-i că era ceva foarte important. Ea îi 
recunoscu vocea. 


— Da, Natacha? 

Îi povesti şedinţa de dimineaţă. Raportul ei fu urmat de o tăcere îndelugată. 
— Eşti sigură de ceea ce ai văzut? întrebă Zvi. 

— Sigură. 

— Este uimitor. Ai vorbit cu papa despre asta? 

— Nu încă. Aștept revenirea părintelui Ernetti. 

— Dă-i timp să digere ştirile. 

— Şi cu Fincher, ce facem? 


— Agentul CIA? Spune-i ce știi, este acordul nostru. Situaţia cu Egiptul este 
tensionată, avem nevoie de informaţiile lui. 


— Înţeles! 


Închise telefonul și-l sună pe Fincher. Aranjă să-l întâlnească sub pridvorul 


Bazilicii Sf. Petru, lângă statuia lui Carol cel Mare. li ceru să ajungă în treizeci 
de minute. În acest timp, sună la mănăstirea venețiană a lui Pellegrino și îi lăsă 
mesaj că îl așteaptă la laborator. 


Fincher nu întârzie să apară. Vorbiră între ei cu voci joase, protejaţi de gălăgia 
care umplea pronaosul bazilicii. Când Natacha îi spuse ce au văzut, el lăsă să îi 
scape un lung „lisuuuuseee!” 


— Mi-am imaginat totul, în afară de asta. Unde este părintele Ernetti? 
— A plecat. Avea nevoie să fie singur. 

— Am înţeles. Știţi unde am o mică șansă să îl găsesc? 

— Poate în mănăstirea sa din Veneţia. 


— Voi suna acolo. Pentru moment, niciun cuvânt nimănui. Făceţi-vă invizibilă, 
pierdeţi-vă prin Roma. Faceţi în așa fel încât nici măcar papa să nu poată ajunge 
la dumneavoastră! 


— Înţeles! 


Pellegrino intră în Biserica San Giorgio Maggiore. El îngenunche în faţa crucii 
maiestuoase din altar. Începu să se roage. Apoi se opri şi se uită la cruce. Mai 
avea vreun sens să facă ceea ce făcea? Nu mai știa. Cu toate acestea, el a început 
din nou să se roage lui Hristos din obișnuinţă. Chiar avea nevoie. Un călugăr se 
apropie și veni să-i spună că telefonul sunase de mai multe ori. Era sunat de la 
Roma. Trei persoane, dintre care secretarul de stat al papei, îl căutau urgent. 
Pellegrino răspunse că va suna înapoi, dar că mai are nevoie de rugăciune. 


— Dar... este papa! se miră călugărul. 


Pellegrino se cufundă din nou în rugăciunea lui. Neîndrăznind să mai insiste, 
călugărul se retrase. La căderea nopţii, Pellegrino luă un vaporetto pentru a 
traversa Marele Canal. Rătăci pe străzile mici care duceau spre centrul orașului 
vechi. La această oră târzie, magazinele erau închise. 


Simţind că urma să leșine (nu mâncase nimic toată ziua), cumpără un sendviş la 


un vânzător ambulant. După prima îmbucătură, i se păru că renaşte. Îşi reluă 
plimbarea. Nu știa cum să își scoată din cap imaginile pe care le văzuse cu 
câteva ore în urmă. Grădina măslinilor goală, Golgota goală şi această ploaie 
torențială, această ploaie de coșmar. Traversă Piazza San Marco. Mica orchestră 
de la Café Florian cânta, ca de obicei, valsurile lui Strauss. Ajunse la chei, după 
piaţetă. Gondolele, zguduite de vânt, scârțâiau ca de obicei. Gândindu-se la asta, 
îi trecu prin cap ideea că această cumpănă ar fi putut avea un sens. Dar care? 
Deodată, de parcă ar fi ieșit din umbră, apăru un bărbat. Îl recunoscu imediat. 


— Agent Fincher! Ce faceţi aici? 
— Aveţi nevoie de ajutor, părinte Ernetti, pentru asta am venit aici. 


— Nu pot vorbi cu dumneavoastră. Nu în această seară. Lăsaţi-mă în pace, vă 
rog! 


— Există momente în care singurătatea este cea mai gravă otravă. Veniți cu 
mine, părintele meu! 


Empatia pe care o citi pe chipul lui Fincher îl convinse, în cele din urmă, pe 
Pellegrino. 


— În acest moment, localul „Florian” este încă deschis. Aveţi nevoie de ceva 
fierbinte de băut. 


Se aşezară pe banchetele din piele. 


— Părinte Ernetti, voi fi sincer cu dumneavoastră. Sunt protestant, mi-am 
crescut copiii cu respect pentru Scriptură. Am înţeles de mult timp ce încercaţi să 
faceţi cu Montini, asta mă preocupă la fel de mult ca şi pe dumneavoastră. 
Spuneţi-mi, ce aţi văzut? 


Fincher nu-i putea spune că ştie deja, pentru că risca să o trădeze pe Natacha. 
Dar nu fu nevoie să insiste. Pellegrino avea atâta nevoie să vorbească, încât 
povesti tot ce avea pe inimă. Pentru câteva secunde Fincher închise ochii și 
rămase nemișcat. 


— Nu-mi vine să cred că evangheliile au minţit. Toți evangheliştii fac, cu mici 
diferenţe, aceeași relatare despre răstignirea lui lisus. O astfel de poveste nu se 
inventează. 


— Chiar și Iosephus Flavius , agent Fincher! Am verificat în biblioteca 
mănăstirii. In cronicile lui, el vorbeşte despre moartea lui Iisus pe cruce. Toţi 
aceşti oameni nu au putut visa! 


— S-a întâmplat ceva ce nu înţeleg, recunoscu Fincher. Va trebui să vorbim cu 
papa. Când îl veţi vedea? 


— Am cerut o audienţă. Ne va primi vineri dimineaţă, alături de Natacha. 


— Până atunci, odihniţi-vă și fiți atent la Carvalho! Are oameni peste tot, chiar şi 
în anturajul apropiat de Sfântul Părinte. 


— Ce poate să facă el? 

— Să discute cu rușii. 

Pellegrino nu înţelese. 

— Dar... şi el este creştin... Ce nevoie ar avea? 
Fincher îi puse mâna pe umăr. 


— Sunteţi un om bun, părinte Ernetti. Nu cunoaşteţi, la fel ca mine, întunericul 
sufletului uman. 


87. 


Când fură introduși în sala de audienţă a papei, vineri dimineaţă, Pellegrino şi 
Natacha fură surprinşi să afle că Paul al VI-lea invitase șase persoane la această 
întâlnire. El îi recunoscu pe preşedintele Republicii, pe ministrul apărării și pe 
ministrul de interne. În stânga lor stăteau șeful Academiei Pontifice de Științe şi 
doi alți membri ai săi. Pellegrino, tulburat, îl luă deoparte pe papă. 


— Sfinte Părinte, aţi divulgat secretul? 


— Am ajuns la capătul călătoriei noastre, părinte Ernetti. Ceea ce ați văzut îi 
priveşte pe toți cetăţenii, creștini sau nu. Nu pot și nu vreau să păstrez asta 
pentru mine. Mi s-ar reproşa asta. Trebuie să împărtășim aceste adevăruri cu cei 
responsabili de societatea civilă. 


— Ceea ce am văzut, Sfinte Părinte, este... greu de dus, spuse Pellegrino. 
Văzu o umbră de îngrijorare trecând pe faţa papei. 
— Încă un motiv, prietene, să nu ţinem totul pentru noi. 


Pellegrino își spuse că Montini, ca de obicei, planificase totul pentru a se proteja. 
Inclusiv veștile proaste! 


Papa îi prezentă pe toți şi făcu o scurtă introducere. 


— Părinte Ernetti, domnişoară Yadin-Drori, chiar în această dimineaţă am 
informat toți oamenii prezenţi despre cercetările dumneavoastră din cadrul 
proiectului „Sant' Agostino”. Spuneţi-ne ce aţi văzut! 


Pellegrino simţi că ceea ce va urma nu va fi uşor! Cu toate acestea, reuşi să 
articuleze câteva cuvinte. 


— Sfinte Părinte, tot ce voi spune va fi confirmat de filmele pe care le-am făcut. 
Doriţi să le vizionaţi? 


— Le vom vedea, desigur! Dar aceste filme sunt mute, nu foarte clare, greu de 
interpretat. Prefer să ne oferiţi un scurt rezumat a ceea ce ați văzut, mai întâi. 


Povestea lui Pellegrino dură aproximativ douăzeci de minute. Pe măsură ce 
vorbea, tăcerea devenea tot mai profundă în sala de judecată. Când povesti 
revolta din piaţa Templului, care nu fusese menționată nicăieri în evanghelii, 
consternarea devenise palpabilă. A fortiori când relată despre absenţa lui lisus în 
Grădina Ghetsimani și de pe Golgota. Dacă momentul nu era chiar dramatic, ar 
fi găsit că feţele acelea alungite erau chiar amuzante. Când descrise scena de 
familie pe care el şi Natacha o descoperiseră doi ani mai târziu în Nazaret, 
observă cum angoasa generală creştea văzând cu ochii. 


— Dar este imposibil, părinte Ernetti! spuse papa. Sau poate delirați! 
Pellegrino fu paralizat. 


— Nu fabulez, Sfinte Părinte. Domnişoara Yadin-Drori va confirma ceea ce 
tocmai am spus, se apără el. 


Natacha arătă rola filmului din mâinile ei. 
— Tot ce a spus părintele Emetti se află în acest film. 
Papa răspunse tăios: 


— Nu am nevoie de un film, domnişoară, pentru a vă spune că este imposibil! 
Rațiunea mea este suficientă. 


Apoi rosti un silogism de o rigoare impecabilă: 


— Gândiţi-vă o clipă! Dacă sunt aici, este pentru că lisus a murit pe cruce. Dacă 
ar fi renunţat la misiune, El nu ar fi putut fi răstignit și nu ar fi înviat. Deci 
creştinismul nu există. Și nici eu nu exist. Dar exist și port acest veșmânt de 
papă. Aşa este şi cu lisus care Și-a îndeplinit misiunea și a murit pe cruce. Ce aş 
putea să mai adaug? 


Se ridică de parcă ar fi trebuit să se elibereze de starea pe care o avea. Făcu 
câţiva paşi prin cameră. Toţi îl priveau în tăcere. Întoarse spatele publicului şi 
lăsă capul în jos, sprijinindu-și fruntea pe degetul arătător al mâinii drepte. Nu se 
putea ști dacă meditează sau se roagă. Fu un moment în care toţi pluteau în 


neant. Preşedintele Republicii şopti ceva la urechea ministrului Apărării, care 
vorbit direct cu Pellegrino. 


— Părinte Ernetti, în calitate de responsabil pentru apărarea noastră, voi fi 
pragmatic. Vă rog să cântăriți responsabilitatea pe care o aveţi în mâinile 
dumneavoastră. Nu ştiu ce aţi crezut că ați văzut, dar dacă v-ar auzi cineva, 
întregul Occident ar putea fi dat peste cap. 


Președintele Republicii preluă conducerea. 


— În Italia, democraţia noastră creștină se bazează pe respectul faţă de tradiţie şi 
pe puterea credinţei. Daţi-le apă la moară comuniștilor, care doar atât așteaptă, 
un semn de slăbiciune din partea noastră, și vor spune că suntem toţi impostori. 
În condiţiile actuale, asta ar fi bomba care ar arunca în aer lumea! 


— Există o altă ipoteză, Preasfinte Părinte, interveni Silvio Capezzi, președintele 
Academiei Pontifice de Științe. Ne vom uita la filme, desigur. Dar nu văd de ce 
părintele Ernetti şi domnişoara Yadin-Drori ne-ar fi spus minciuni. Aşa că au 
văzut ce au văzut. 


În timp ce vorbea, Paul al VI-lea se apropie, dar rămase în picioare. 

— Care este ipoteza dumneavoastră, domnule profesor Capezzi? îl întrebă papa. 
— Voi lua anomaliile una după alta. 

— „Anomaliile”? spuse ministrul apărării. 

— Să nu ne lăsăm cuprinși de emoţii, domnule ministru, spuse Capezzi. 


— Precizaţi care sunt ideile dumneavoastră, dottore, îl întrerupse papa, cu un ton 
calm. 


— În primul rând, cu privire la absenţa unei răstigniri în timpul acelei zile: vă 
reamintesc că evangheliile nu sunt cărţi de istorie, nu ar trebui luate la propriu. 
Poate că Iisus a fost aruncat într-o temniță timp de câteva zile, timp în care 
spiritele să se calmeze. Atunci ar fi putut fi răstignit discret după Paște. 
Evangheliile au relatat evenimentul în felul lor. 


— Evangheliile nu sunt un roman, dottore, spuse papa. 


— Cu siguranţă, dar anticii nu aveau aceleași cerinţe riguroase precum istoricii 
de astăzi. 


— Revin la ipoteza profesorului Capezzi, spuse preşedintele Republicii. Imi pare 
posibilă. Orice politician vă va spune că este deosebit de nesăbuit să martirizezi 
pe cineva în timpul unor tulburări sociale. 


— Şi bărbatul din Nazaret? a întrebat Natacha. 


— Ajung şi acolo, spuse Capezzi. Este acesta lisusul „adevărat”? Evangheliile 
spun că lisus din Nazaret a avut frați şi surori. Biserica nu a acceptat niciodată 
ideea că Maria ar putea avea copii din nou, după ce L-a născut pe lisus, dar ea dă 
înapoi în faţa evidenţelor, toți exegeţii o ştiu. Nu-i aşa, Sfinte Părinte? 


— Aşa este, domnule profesor Capezzi! recunoscu papa. 
Capezzi luă o Biblie. 


— Evanghelia lui Marcu menţionează chiar numele lor. Este în capitolul 6, 
versetul 3: „Au nu este Acela teslarul, fiul Mariei și fratele lui Iacov şi al lui 
Iosif și al lui Iuda și al lui Simon?” Asta înseamnă patru fraţi. Poate l-ați 
confundat cu unul dintre ei? 


Paul al VI-lea s-a aruncat asupra acestei explicaţii ca pe un colac de salvare. 
— Ce credeţi, părinte Ernetti? întrebă papa. 

Pellegrino era departe de a fi convins, dar nu avea puterea să-i contrazică. 

— Trebuie să recunosc că este posibil, răspunse el. 

— Mai ales, spuse președintele, că toţi aceşti bărbaţi aveau barbă și semănau! 
Toată lumea aprobă. 


— Oricum, lisus a mers până la capăt, spuse Papa. Poate că L-am răstignit mult 
mai târziu, după cum spune dottore Capezzi, dar a îndeplinit misiunea pe care 
Dumnezeu I-a încredinţat-o. 


Președintele vorbi direct cu Pellegrino: 


— Părinte Ernetti, trebuie să vă întoarceţi în timp şi să vă corectaţi greşeala. De 
vreme ce L-ați „pierdut” pe lisus în momentul revoltei, reveniți cu povestea 
chiar înainte de acest moment și urmăriţi-L îndeaproape. 


— Preşedintele are dreptate, insistă papa. Ceva v-a scăpat în mod evident. 
Găsiţi-L pe lisus! 


— Dar grăbiţi-vă! insistă ministrul apărării. Cu siguranţă agenţii ruși ne 
urmăresc îndeaproape. Nu vom putea păstra secretul mult timp. In legătură cu 
acest subiect... 


— Da, domnule ministru, spuse papa. 


— Fără să vreau să fiu dispreţuitor, mă întreb despre rolul domnişoarei Yadin- 
Drori. Ea este israelită și... 


— Dacă mi-o luaţi pe Natacha, strigă Pellegrino cu putere, mă întorc la Veneţia 
în seara asta, pentru a preda muzică! 


Papa se grăbi să intervină. El se adresă ministrului de interne: 


— Vorbiţi în aramaică, domnule ministru? Cunoaşteţi siturile arheologice din 
Iudeea? 


— Nu, dar... 


— Nu avem timp să facem schimbări. Domnișoara Yadin-Drori vă va asista în 
continuare, părinte Ernetti. 


— Mulţumesc, Sfinte Părinte! Dar îmi dau seama și de greutatea imensă care stă 
pe umerii mei. Nu aş vrea să o port singur. Ar putea fi posibil ca un membru al 
guvernului italian să fie prezent ca martor în timpul cercetării noastre? De 
exemplu, ministrul apărării? Sau cel de interne? Sau preşedintele Republicii 
însuși? 


Paul al VI-lea se uită la președinte. Acesta din urmă dădu negativ din mâini. 


— Cu siguranţă că nu! răspunse el. Cu cât ştim mai puţin, cu atât mai bine. Dacă 
cronovizorul nu Îl va găsi pe lisus pe care Il cunoaștem și dacă știrea se va 
răspândi, eu nu doresc ca democraţia creştină să sufere consecinţele. 


Paul al VI-lea vorbi acuzator. 
— Şi veţi lăsa Biserica să se descurce singură cu adevărul, nu-i așa? 


Se făcu tăcere. Toată lumea se uită apoi insistent la papă. Acesta înţelese ce era 
în mintea fiecăruia. 


— Probabil că vă întrebaţi, spuse el, de ce nu mă duc eu? 


— Deloc, Sfinte Părinte, spuse cu ipocrizie președintele Republicii. Mă 
gândeam... la profesorul Capezzi, de exemplu. 


— Eu? protestă dottore. Și de ce eu? 


— Profesorul Capezzi aparține unei instituţii de la Vatican, spuse papa. Cred că 
Sfântul Scaun este reprezentat perfect de părintele Ernetti. A adăuga un alt 
membru de la Vatican este inutil și nu ar face decât să crească riscul indiscreţiei. 


Profesorul dădu din cap, puţin deranjat. 
— Nu mă voi duce, Sfinte Părinte, dar știu să tac când trebuie! 


Preşedintele Republicii și ministrul apărării nu putură să se abţină să nu 
zâmbească cu subînţeles. 


— În ceea ce mă priveşte, adăugă papa, rolul meu va fi să acţionez ca arbitru, 
dacă apar alte incidente. Trebuie să rămân păzitorul credinţei creştine, indiferent 
de ce se va întâmpla. Dar nu am nicio îndoială, domnilor! lisus din Nazaret a 
murit, S-a întors din morţi și eu stau pe tronul lui Petru. Acestea sunt singurele 
adevăruri care contează! 

— Ce circ, Doamne, ce circ! 
Natacha se trânti pe un scaun. Se închiseră în laboratorul lor secret din Arhive. 


— Oamenii sunt oameni, Natacha, indiferent că sunt din Italia sau din altă parte. 
La dumneavoastră acasă, în Knesset, lucrurile stau altfel? 


— Mai rău! 

— lisus a luat oamenii aşa cum sunt. Și le-a iertat totul. 

— Rezultatul, spuse Natacha, a sfârșit răstignit! 

Preţ de câteva secunde rămaseră îngânduraţi. Apoi Pellegrino rupse tăcerea. 
— Ne întoarcem? întrebă el. 

— Mai are rost? răspunse tânăra cu voce obosită. 


Părintele Ernetti apăsă butonul mare și roşu al cronovizorului. După câteva 
secunde ecranul arătă din nou intrarea lui Iisus în Ierusalim, pe măgar, 
întâmpinată cu osanale. Pellegrino avusese grijă să programeze aparatul cu mult 
înainte de revoltă. Mulțimea devenea tot mai numeroasă, paznicilor Templului le 
era greu să mențină bariera fragilă. Nu după mult timp, din nou, zeloții îi 
insultau pe romani. Revolta era pe cale să se producă. În timp ce Natacha scana 
ecranul, Pellegrino închise ochii. 


— Părinte Ernetti... 
Simţi că Natacha îşi pune mâna pe umărul lui. 
— Ce? 


— Uitaţi... e uimitor! 


Se ridică şi se uită fix la ecran. 

— De data asta... nu există revolte. 

De fapt, pe ecran, mulțimea se agita în jurul lui lisus, dar era liniștită. 
— Cum este posibil? Este aceeași scenă. 

Natacha clătină negativ din cap. 


— Nu, este diferită. Discipolii lui lisus au reuşit să blocheze trecerea zeloţilor și 
au împiedicat revolta. Este aceeași scenă, dar nu se joacă la fel. 


O speranţă uriașă îi lumină faţa lui Pellegrino. 
— Natacha, crezi că de data asta, dacă mergem în Grădina cu măslini... 
— Poate, încercaţi! 


Era la fel de înfierbântată ca el. Programă un nou un salt în timp și sosiră în seara 
de 14, luna nisan, în ajunul Paştelui, în grădina din Ghetsimani. De data aceasta 
lisus era acolo. Singur, îngenuncheat, cu faţa în mâini, se ruga. În ciuda 
intensității dramatice a scenei, Pellegrino era uimit. 


— Domnul este acolo, în grădină, ca în evanghelie. 
Natacha îi atrase atenţia, arătând spre ecran. 

— Uitaţi, părinte, vine un grup de bărbaţi! 

— Vin să-L aresteze pe lisus! 


Tremurând, își luă Biblia și citi cu glas tare Evanghelia după Luca: „lată o 
mulțime, şi cel ce se numea Iuda, unul dintre cei doisprezece, venea în fruntea 
lor. Şi el s-a apropiat de lisus ca să-L sărute. Iar lisus i-a zis: Iuda, cu sărutare 
vinzi pe Fiul Omului?” 


— Este întocmai ceea ce vedem. Uitaţi, Petru își scoate sabia! 


Cu o sabie, Petru lovi un paznic. Dar lisus îi porunci să se dea înapoi. Pellegrino 
citi continuarea, care se potrivea foarte bine cu imaginile: „Și către arhierei, către 


căpeteniile Templului și către bătrânii care veniseră asupra Lui, isus a zis: Ca la 
un tîlhar aţi ieşit, cu săbii și cu toiege.” 


Dar paznicii nu-L ascultau. Îl apucară pe lisus și Il duseră. 


— Îl conduc în faţa marelui preot, spuse Pellegrino. Apoi Îi va fi dat lui Irod 
Antipa și va fi judecat în faţa lui Pilat, așa cum spune evanghelia. 


— Da, recunoscu Natacha. Istoria pare să fi urmat un curs diferit. 
— Cel bun, de data asta! 

— Şi... 

Se priviră. Se gândiră la același lucru. 

— Golgota! 


Pellegrino programă nerăbdător un nou salt în timp, de câteva ore, în timp. Ceea 
ce văzu, îl bulversă. Pe deal, în ciuda ceţii şi a ploii mărunte care cădea, se 
puteau distinge trei cruci cu răstigniţi pe ele. Cel din mijloc era, fără îndoială, 
lisus. Ceilalți doi erau, fără îndoială, cei doi tâlhari condamnaţi să moară alături 
de El. Deasupra capului lui lisus, călăii bătuseră în cuie așa numitul titulus, care 
indica ce nelegiuire comiseseră condamnaţii. Acesta se rezuma la cele cinci 
litere care au rămas şi până astăzi: INRI Iesus Nazarenus Rex Iudaeorum. 


— Uite, spuse Pellegrino, nu are palmele bătute în cuie. Aceasta este adevărata 
răstignire, nu cea a pictorilor. 


Işi aminti prima întâlnire cu Leonardo. Bătrânul avea dreptate. Braţele lui Iisus 
erau susținute cu frânghii legate de patibulum în timp ce picioarele Lui erau 
țintuite cu două cuie mari. 


— Nu este nimeni în jur, în afară de paznici. 


Nu era nicio femeie pentru că bărbaţii de pe cruci erau despuiaţi. O femeie nu 
putea vedea un bărbat dezbrăcat. Dacă ar fi venit, Maria de Magdala, Maria, 
mama lui lisus, și Maria, soția lui Cleiopa (sora Mariei), ar fi fost alungate 
departe de locul torturii. Cât despre ucenici, cei mai mulţi fugiseră, temându-se 
că ei înşişi vor fi arestaţi şi condamnaţi. Nu erau nici măcar curioşi prin 


apropiere, cu siguranţă din cauza ploii. 

— A murit singur, spuse Pellegrino emoţionat. 

Incepu să se roage, stăpânindu-şi cu greu lacrimile. Ii transmise emoția lui şi 
Natachei. Ea era copleşită de spectacolul atroce pe care îl văzu și era fericită 


pentru părintele Ernetti, care redescoperea imaginile credinţei sale. 


Atunci se întâmplă ceva. O scenă confuză. Sosi un soldat roman, urmat de doi 
bărbaţi, ce păreau notabili evrei. Romanul se adresă celor doi gardieni. 


— Ce se întâmplă, Natacha? întrebă Pellegrino. 
— Nu ştiu, părinte. Este un mesager. Puteţi să citiți ce spune pe buze? 


Prinse câteva cuvinte în aramaică, pe care i le repetă Natashei. Aceasta părea 
uluită. 


— Ce se întâmplă, Natacha? 

— O grațiere. lisus este grațiat! 

— Ce? Dar... 

— Ceilalţi doi sunt membri ai grupului Sanhedrin, discipolii lui lisus. 
— Iosif din Arimateea și Nicodim? 

— Poate. Cred că au primit grațierea de la Pilat, plătind. 


Unul dintre gardieni luă un cleşte mare și smulse cuiele care ţintuiau călcâiele lui 
lisus. Bietul de El ţipă de durere. Apoi, paznicii îşi sprijiniră scara de cruce. 
Unul dintre ei urcă la nivelul patibulum-ului și, cu o lovitură de sabie, tăie sforile 
care ţineau braţele lui Iisus. Cei doi membri ai Sinedriului Îi prinseră trupul de 
mijloc şi Îl coborâră cu grijă. Sclavii, care sosiră cu o targă, Îl aşezară pe rănit. 


— Crezi că lisus este viu? 
— Uite, părinte Ernetti... 


În timp ce un sclav Îi pansa picioarele lui Iisus, altul Îi şterse faţa. Îi puseră la 


nas o batistă cu săruri și oţet pentru a-L readuce la conştiinţă. Clipi, apoi 
deschise ochii. Da, era în viață. Pellegrino și Natacha erau uluiţi. Incă o dată, 
mașina juca feste. Natacha avu, apoi, o bănuială. 


— Mergeţi în Nazaret! 
— Ce? 
— Săriţi peste doi ani şi mergeţi în Nazaret! 


Pellegrino era pierdut, tras la faţă. Cu mișcări automate, reprogramă aparatul 
pentru un salt de doi ani în viitor. Amândoi se aplecară pentru a vedea cum apare 
imaginea. Ecranul arăta din nou pragul casei lui Iosif tâmplarul. 


— Iată-i din nou! strigă Natacha. 

În prag, o văzură din nou pe Maria, pe lisus, soţia şi băieţelul. 

— Să fiu al naibii! spuse Pellegrino. 

Începu să plângă, ca un copil, cu capul în mâini. Natacha îi strânse braţul. 

— Uite... 

Deschise din nou ochii. Văzu că lisus se sprijinea pe o cârjă pentru a se deplasa. 
— Șchioapătă? 


— Rănile crucii, răspunse Natacha. 

Părintele Ernetti era în pragul disperării. O singură persoană din lume îl putea 
ajuta. Şi nu era Natacha. În ciuda bunătăţii ei, era prea departe de el. Nici 
Montini, cel care începuse totul, dar nu voia să accepte consecinţele iniţiativei 
sale. Nici agentul Fincher, în ciuda dorinţei sale sincere de a ajuta. Un singur om 
putea înţelege, iar acesta era părintele Leonardo, care își petrecea ultimele zile 
într-o mănăstire din Puglia, pe malul Mării Adriatice. Pellegrino îi telefonă fără 
să-i dea alte detalii, cu excepţia faptului că trebuia să îl vadă urgent. 


Luă un tren din Stazione Termini care îl duse la Bari, cam în trei ore. Luase o 
pastilă de dormit, dar abia putu să închidă ochii. Atâtea imagini i se derulau prin 
cap! Nu mai putea cere ajutor lui Hristos sau chiar lui Dumnezeu. Atunci se 
gândi la chipul binevoitor al mamei sale și acea imagine le șterse pe restul. 
Reuși, astfel, să ațipească o oră. De îndată ce ajunse la Bari, sări într-un taxi care 
îl lăsă la bazilica din San Nicola. Era o frumoasă clădire albă, recent restaurată, 
sobră și propice contemplaţiei. Pellegrino ajunse la intrarea mănăstirii și ceru să 
discute cu părintele Leonardo. 


Nu-l mai văzuse de câţiva ani. Prietenul său avea, cu siguranţă, vreo optzeci de 
ani. Leonardo apăru la recepţie, într-un scaun cu rotile. Pe faţa lui îmbătrânită, 
ochii lui îşi păstraseră malițiozitatea și inteligenţa vie. 


— Pellegrino? Păreți supărat? 

Îşi dădu seama. Cearcănele vorbeau de la sine. El oftă. 

— Hai, fiul meu, hai! Sunteţi friguros? 

— Nu, părinte! 

— Atunci să mergem pe terasă. E soare şi putem vedea marea. 


Se aşezară de ambele părţi ale unei mici mese de fier. 


— Vreţi să beţi ceva, Pellegrino? 

— Nu, părinte Leonardo, aș vrea doar să mă mărturisesc. 

Leonardo păru surprins pentru o secundă. 

— Nu mi-am adus stola, fiule. Dar o vom face fără. 

El făcu semnul crucii și îl invită să îngenuncheze. 

— Vă ascult! Spuneţi-mi despre acest aparat care nu mi-a plăcut niciodată. 
Pellegrino împinse masa mică. Îngenunche şi îşi făcu şi el semnul crucii. 


— În numele Tatălui și al Fiului şi al Duhului Sfânt. Amin! Binecuvântaţi-mă, 
părinte, pentru că am păcătuit! 


Mărturisi totul. Prima sa întoarcere în timp în ludeea; descoperirea Templului 
din anii 1950; a doua întoarcere în timp, a doua zi, în căutarea lui lisus; Iosif şi 
Maria în Nazaret, apoi pe Iisus pe care L-au descoperit în Sepphoris, atât de 
puţin în conformitate cu cel pe care Îl avea în mintea sa; intrarea Sa în Ierusalim, 
după aceea; revolta care urmase și schimbase totul, până în punctul în care 
Domnul renunţase la misiunea Sa; reacţia negativă a papei care îi încurajase pe 
Natacha și pe el să încerce o nouă întoarcere în timp; episoadele care urmat, mai 
mult sau mai puţin în conformitate cu textul evangheliilor... cu excepţia acestui 
epilog de neimaginat: lisus iertat de Pilat! În mijlocul poveştii sale, Leonardo îşi 
unise mâinile în timp ce închidea ochii, de parcă ar fi fost uimit de ceea ce auzea. 
La final, se bâlbâi: 


— Doamne... iartă-ne! 
Pellegrino aşteptă, cu faţa plină de îngrijorare. 
— Ce aţi făcut? șopti Leonardo. 


— Dar nu am făcut nimic, părinte! Doar am programat datele şi ne-am uitat la 
ecran. 


Era ca un copil care voia să se scuze. Părintele Leonardo îl luă de mână. Era 
îngheţată. 


— Aţi schimbat istoria, Pellegrino, ați schimbat istoria pentru că cronovizorul 
alterează realitatea! 


Pellegrino nu fu chiar surprins de această explicaţie, pe care o intuise. Dar spera 
să fie altceva. 


— Cum este posibil, părinte Leonardo? Luminaţi-mă, vă rog! 


— Acesta este unul dintre efectele prezise de mecanica cuantică. Fizicieni 
contemporani, precum Hugh Everett şi câţiva alţii, cred că toate realitățile din 
univers există într-o stare suprapusă. Ei numesc asta „teoria lumilor multiple”. 
Fiecare observaţie surprinde o realitate diferită. 


— Am învăţat asta la facultate, părinte. Dar am crezut că acest efect este rezervat 
lumii subatomice. 


— Da, la fel credeam și eu. Dar cronovizorul surprinde particule despre care noi 
nu cunoaștem mare lucru. 


— Neutrinii? 


— Majorana a arătat că au mai multe fațete. Este posibil ca unii dintre ei să aibă 
o prelungire în fiecare lume, lumea cuantică a microparticulelor şi lumea 
macroscopică, cea a vieţii de zi cu zi. 


Pellegrino avea bănuiala că Leonardo, într-o singură propoziţie, formulase 
explicaţia corectă. Era mai catastrofală decât orice şi-ar fi putut imagina. 


— Deci eu... am demolat Istoria? 


In candoarea sa, găsise doar acel biet cuvânt, „demolat”. De parcă ar fi spart o 
vază. Cu excepția faptului că această vază a fost o bucată întreagă din istoria 
lumii! 


— Tu, Majorana, Montini, Papa Pius al XII-lea şi eu, care v-am adus în această 
aventură. Toţi suntem responsabili. Am dezlănţuit forţe pe care nu le cunoșteam. 


Pellegrino se ridică şi începu să meargă în sus și în jos. Căuta o cale de a-l 
contrazice cumva pe fostul său stăpân. 


— Părinte Leonardo, ceva nu este în regulă cu raționamentul dumneavoastră. De 
fiecare dată când am făcut salturile în trecut, ceea ce am văzut a fost aproximativ 
ceea ce spun cărţile de istorie. Discursul lui Mussolini în 1941, cel al lui Pius al 
XII-lea în 1940, sfârşitul Republicii Venețiene în 1797, cucerirea Ierusalimului 
de către cruciați în 1099. Nu-mi spuneţi că mașina a făcut o excepţie pentru 
istoria lui lisus! 


Părintele Leonardo părea confuz de acest argument. Dar găsi rapid o cale de a 
combate obiecţia. 


— Îţi voi răspunde că de fiecare dată când v-aţi întors în timp, în afară de cazul 
evangheliilor, aţi făcut-o o singură dată. Apropo, la prima scufundare în Galileea 
şi Nazaret, totul a fost bine? 


— Da, spuse Pellegrino. lisus era lisus, Maria era Maria, Iosif şi Simon Petru. 
Atunci? 


— Acesta este un fenomen pe care îl văd la fel ca dumneavoastră, dar pe care nu 
îl înțeleg pe deplin. Poate că aceasta este o formă de „uzură” a neutrinilor. 
Fluxurile legate de o anumită linie istorică ar putea, atunci când neutrinii sunt 
suprasolicitați, să-și piardă o parte din intensitate în favoarea altor fluxuri 
paralele și ușor diferite. Vom vedea apoi o comutare a liniilor de timp, ca o 
comutare pe o altă cale ferată. Aceasta este singura explicaţie pe care o pot avea. 
Cred că Majorana, în ultimele luni din viaţa sa, a bănuit un astfel de efect și i-a 
fost foarte frică de el. 


Pellegrino trebuia să-și pună gândurile în ordine. Işi prinse faţa cu ambele mâini. 


— Deci, părinte, până la primul nostru salt în timp, în ludeea, am trăit într-o 
lume în care lisus a murit pe cruce? 


— Am trăit, da, într-o cronologie modelată de adevărurile evangheliilor. Dar 
alaltăieri, revenind de mai multe ori la aceeaşi oră, ați provocat înlocuirea unei 
realități cu alta. De data aceasta Iisus a renunțat la misiunea Sa și S-a căsătorit. 
Noua linie de timp a înlocuit-o pe cea anterioară. 


— Şi în această dimineaţă, am schimbat din nou istoria? 


— În această dimineaţă, făcând un pas înapoi în timp, aţi făcut să apară un al 
treilea destin al lui lisus. De data aceasta a fost grațiat de Pilat. Probabil că alte 


versiuni există la infinit în rețeaua realităților alternative. O versiune în care lisus 
a murit în timpul ispitelor din pustie, alta în care loan Botezătorul a devenit 
Hristos, în timp ce lisus a rămas unul dintre apostolii săi, alta în care a devenit 
un zelot care a luptat împotriva romanilor, o alta în care a colaborat cu Pilat 
pentru a pune capăt rebeliunii, o alta în care luda nu L-a trădat și a suferit și el 
tortura crucii. Este ca şi cum fiecare salt în timp al cronovizorului „prinde” o 
realitate diferită. 


— Şi această realitate devine imediat adevărata realitate? 


— Devine realitatea noastră, cea în care trăim în acest moment. Nu există 
„realitate adevărată”, Pellegrino, există doar interminabile lumi alternative! Ştiu, 
sună ameţitor. Majoritatea fizicienilor nu cred teoriile lui Everett. Dar ceea ce 
noi tocmai trăim arată că el are dreptate. 


Părintele Ernetti se întoarse şi privi spre mare. Leonardo îi respecta nevoia de 
tăcere. El era conștient de calvarul prin care trecea tânărul preot. Ca Hristos pe 
Drumul Crucii, el purta nenorocirea întregii lumi numai pe umerii săi. Se uită 
din nou la fostul său stăpân. 


— Deci, părinte Leonardo, din... din cauza mea, trăim într-una din aceste lumi 
paralele în care lisus a fost grațiat de romani și Și-a încheiat viaţa ca tâmplar în 


Nazaret? 


— Da, atâta timp cât o lași pe aceasta. Dar dacă te întorci din nou în trecut, vei 
schimba din nou realitatea. 


Pellegrino își îngropă faţa în mâini. 
— Doamne, Doamne, Doamne... Innebunesc! 
— Mereu am crezut, bietul meu Pellegrino, că acest cronovizor e ca o cutie a 


Pandorei. L-am deschis, suntem cu toții responsabili. Și acum Demonii sunt 
afară! 

De data aceasta, întâlnirea cu papa se derulă sub formă mai restrânsă. În afară de 
Natacha, nu erau prezenţi decât preşedintele Republicii Italiene, profesorul 
Capezzi şi... agentul Joe Fincher. Papa observă surpriza lui Pellegrino. 


— Cred că vă cunoaşteţi! 
Pellegrino nu răspunse. Papa se adresă celorlalți. 


— Dacă i-am cerut agentului Joseph Fincher, de la Central Intelligence Agency 
din America, să fie prezent astăzi, am făcut-o pentru că situaţia internaţională, 
după cum ştiţi, este foarte tensionată. Nu se poate exclude iminenţa unui conflict 
atomic cu cei din Est. Statul italian este legat de NATO printr-un pact de apărare, 
şi Vaticanul, în ciuda neutralității sale, nu poate rămâne indiferent. În aceste 
împrejurări, explorarea timpurilor evanghelice prin cronovizor de către părintele 
E.rnetti are o importanţă strategică. 


Se uită la Pellegrino şi la Natacha. 
— Ne puteţi face un rezumat al ultimei vizite la Ierusalim, părinte Ermnetti? 
Cu un oftat, Pellegrino îi întinse o nouă bobină de film. 


— De data aceasta, Sfinte Părinte, chiar aș prefera ca filmul să vorbească în 
locul meu! 


Papa, care presimţise din nou veştile proaste, i-o tăie scurt. 


— Aveţi limbă, părinte Emetti? Spuneţi-ne ce aţi văzut! Vom examina filmul tău 
după aceea. 


— Cum vreţi! 


Timp de aproximativ zece minute, Pellegrino rezumă noua întoarcere în timp în 
Iudeea. Când termină, Paul al VI-lea își sprijini coatele pe birou şi-şi puse capul 


în mâini. 
— Nu, nu, nu... 


— Părinte Ernetti, spuse președintele bănuitor, dacă lisus a fost iertat, cum vă 
explicaţi că acest eveniment nu a afectat istoria ulterioară? 


Pellegrino făcu un gest neputincios. 


— Nu explic, domnule preşedinte. Este un mister și pentru mine. E adevărat, 
ceea ce am văzut noi, nu a schimbat cu nimic cursul istoriei. Nici renunţarea lui 
lisus, nici graţierea lui Pilat. 


— Să nu ne plângem, spuse papa. 

— Sunt mai puţin optimist decât dumneavoastră, Sfinte Părinte. 
Silvio Capezzi, președintele Academiei Pontifice, luă cuvântul. 
— Da, dottore? 


— Ar fi încă surprinzător ca istoria să se transforme instantaneu, ca..., şi pocni 
din degete. 


— Ce vreţi să spuneţi? întrebă papa. 


— Ar putea exista o greutate inerţială a istoriei. Plecăm de la un fenomen legat 
iniţial de un eveniment infim pentru scara istoriei la nivel mondial: 
supraviețuirea unui singur om în urmă cu două mii ani. 


— Acest „om” era fiul lui Dumnezeu, îl corectă cu severitate Paul al VI-lea. 


— Cu siguranţă, Sfinte Părinte! Dar dacă acest om a supravieţuit, răsturnările 
provocate de supraviețuirea sa nu pot fi făcute decât treptat. Vor afecta mai întâi 
cercul celor apropiaţi lui, apoi vor lua un pic de amploare în epoca romană și se 
vor propaga de-a lungul secolelor ca o undă, un fel de tsunami lent, dar 
imbatabil. Poate să dureze ceva timp până când valul să ajungă la noi, dar în 
curând va trece peste noi. Într-o lună poate... sau într-un an. 


— Nu mă liniștiți deloc, domnule profesor, spuse papa. 


— Nu am terminat, Sfinte Părinte! 
Președintele Republicii fu cel care vorbi. 


— Va fi un val instantaneu când rușii vor afla adevărul. Și mai devreme sau mai 
târziu îl vor afla. 


— Ştiu deja! 
Spunând acest lucru, agentul CIA se ridică. 
— A fost careva prea vorbăreţ, agent Fincher? întrebă papa. 


— Ruşii au aflat de existenţa mașinii de la polonezi, răspunse Fincher. Nu mă 
întrebaţi cum, nu ştiu. În ceea ce priveşte evoluţiile recente, cred că într-adevăr, 
domnule președinte, unul dintre miniștrii dumneavoastră nu și-a putut ţine gura. 
Preşedintele se simți luat peste picior. 


— Domnule Fincher, răspunse el, vă reamintesc că doi membri ai Academiei 
Pontificale au participat și la întâlnirea noastră anterioară! 


De data aceasta profesorul Capezzi se răzvrăti. 
— Domnule preşedinte, nu pot accepta aceste insinuări! 
— Liniște, domnilor, spuse papa, nu suntem într-un film al lui Don Camillo! 


La intervenţia papei, toți se calmară şi își recăpătară zâmbetul pe buze. Natacha 
era uimită de capacitatea uluitoare a politicienilor de a „încasa” cele mai proaste 
veşti. 


— Cum vedeţi dumneavoastră situaţia, agent Fincher? întrebă papa. 


— Dacă nu lansăm imediat o contraofensivă, sovieticii vor despacheta toată 
afacerea în piaţa publică. Vor dezvălui implicarea la cel mai înalt nivel al 
Vaticanului. Mai presus de toate, părinte Ernetti, ei vor spune ce aţi descoperit 
despre soarta reală a lui lisus. Dacă după aceste dezvăluiri Occidentul nu se 
dărâmă, atunci înseamnă că este indestructibil! 


Preşedintele Republicii se adresă papei direct, pe un ton de reproş: 


— Ce aţi făcut, Sfinte Părinte? Dorind să salvaţi credinţa, aţi condamnat-o! 
Această inițiativă a fost foarte nesăbuită. Nu ar fi trebuit niciodată să... 


— Vă rog, domnule președinte, îl rugă papa, destinele noastre sunt, de acum, 
legate. 


Apoi se întoarse către Joe Fincher. 
— Domnule Fincher, aţi menţionat o „contraofensivă”. Ce aveţi în minte? 
Fincher se uită la Natacha. 


— Domnișoara Yadin-Drori mi-a spus despre o propunere pe care v-o va face 
chiar acum. Aveţi cuvântul, Natacha! 


Natacha vorbi: 
— 16 noiembrie 1940, la Palatul Mariinsky din Kiev. 
— Pardon? 


— Vă sugerez să îndreptați cronovizorul spre acest loc și la această dată. Vom 
avea câteva ceva ce poate fi dat la schimb sovieticilor. 

„Ai grijă la colaboratorii tăi! Ei au doar un singur lucru în minte și acesta este să- 
ți ia locul.” Așa suna sfatul înțelept pe care Nikita Hrușciov i l-a dat cândva... 
colaboratorului său, Leonid Ilici Brejnev. Acesta din urmă era singur în biroul 
Palatului Senatului, rezervat prim-secretarului Comitetului Central al Partidului 
Comunist al Uniunii Sovietice. Și cum nimeni nu era acolo, se desfătă cu un 
trabuc cubanez de la însuşi Fidel Castro, un cohiba mare, parfumat, ale cărui 
frunze fermentaseră câteva luni în butoaie. Acest om cu sprâncene mari şi cu un 
aer calm, care era Leonid Brejnev, avea un anume fel de a fi carierist. Norocul 
lui în viaţă fusese tocmai Hruşciov. Mulțumită lui, el continuase să se ridice în 
ierarhia comunistă până în ziua în care, ca într-un joc domino, însuși Hrușciov fu 
„demisionat” ca la carte de membrii Biroului Politic și înlocuit de Leonid 
Brejnev, care formă o troikă cu Anastas Mikoian şi Aleksei Kosîghin. Noua 
echipă era conştientă de cât de în urmă era URSS în multe domenii. Succesele 
spaţiale erau contratimp, iar tânărul președinte Kennedy începuse deja cursa 
pentru a ajunge pe Lună, pentru care URSS, evident, nu avea puterea economică 
de a o câștiga. Aşa cum era el construit, Brejnev era un simplu gestionar. Voia să 
avanseze, dar încetişor. 


— Am vești incredibile! anunţă colonelul Cierbicev, noul şef al KGB. 
— De bine sau de rău? 


— Interesant. Un preot italian ar fi inventat un dispozitiv care vede în trecut, 
tovarăşe secretar general. Ca o cameră de televiziune, dar o cameră care ar putea 
vedea în timp. 


Leonid Brejnev se încruntă atât de tare, încât sprâncenele lui păreau să formeze o 
singură linie mare și groasă pe fruntea lui. În această eră spaţială în care 
minunile tehnologiei erau la modă, îşi spuse el, totul a devenit posibil, chiar și 
acel vechi vis de a călători în timp. 


— Surpriza este că s-au întors în timp, în vremea lui lisus din Nazaret. 


— Nu-i de mirare. Şi ce au aflat? 


— Că, după ce a intrat în Ierusalim în ajunul Paștelui, lisus s-a întors la Nazaret 
şi Și-a terminat viaţa în rolul unui tâmplar cinstit! 


De data aceasta Brejnev îşi azvârli cohiba şi zdrobi în scrumieră. El se ridică. 


— Grigori, răspunse Brejnev, când eram copil în Kamenskoe, am avut o bunică 
foarte pioasă. Dacă i-aş fi spus ce tocmai mi-ai spus tu, mi-ar fi frecat limba cu 
săpun negru. Eşti sigur de ceea ce spui? Cine ţi-a spus asta? 


— O sursă de încredere: părintele Carvalho, episcop de Rio. El are informaţia de 
la ministrul italian de interne, care a participat la o întâlnire cu papa. Am putea 
folosi la schimb informaţia pentru a scădea influenţa SUA în Orientul Mijlociu. 
Ei nu vor refuza. 

— Voi vorbi cu ceilalţi doi. 

— Foarte bine, tovarăşe secretar! Vă voi anunţa dacă apare ceva nou. 

Brejnev îi informă pe ceilalți doi membri ai Troikii. La început, fură 
neîncrezători. Dar când Cierbicev le confirmă informaţiile, se convinseră și ei. 


Această informaţie, credeau ei, ar fi fost o armă extraordinară în războiul 
ideologic... şi mai puţin costisitoare decât cursa în spaţiu. 


Cineva bătu la uşă. Era din nou Cierbicev. Urcase scările în grabă, el care avea o 
vârstă. Avea în mână un telex. 


— Tovarăşe secretar general, americanii ştiu că noi ştim! 
— Vorbește mai clar, colonele! porunci Brejnev. 


— Ei ştiu că suntem pe cale să folosim ceea ce italienii au descoperit cu mașina 
lor. 


— Şi ce dacă? Ce se schimbă? 
— Propun un schimb. 


— Deja? 


Lui Brejnev vestea i se păru destul de bună, dar Cierbicev, în mod ciudat, părea 
plictisit. 


— Ce vă deranjează, domnule colonel? 

— Spun că au ceva la schimb. 

Brejnev se încruntă. Era suspicios din fire. 
— Aveţi grijă să nu fie o cacealma, colonele! 


— Nu cred că blufează. Ei vorbesc despre o descoperire făcută cu maşina lor, 
care ar putea să o contrabalanseze pe cea pe care o avem despre lisus. 


Brejnev ridică din umeri. 


— Ce au găsit? Că Karl Marx a fost plătit de Bismarck? Că a trăit în cuplu cu 
Engels? Nimănui nu-i pasă! 


— Tovarăşe secretar general, îl cunosc pe agentul CIA care ne oferă schimbul. 
Este cineva serios. Sunt siguri pe ei înşiși, chiar au ce să schimbe. 


— Atunci să punem cărțile pe masă! spuse Brejnev nervos. 


— Exact, tovarăşe! Ei se oferă să vină la Moscova pentru a vorbi despre asta cu 
dumneavoastră. 


Brejnev își ridică telefonul pentru a-i alerta pe ceilalți doi. 
— Lasă-i să vină! John McCone va fi acolo? 


John McCone era directorul CIA. Un tip periculos. În timpul Crizei rachetelor, el 
fu primul care a ghicit că URSS le dădea rachete cubanezilor. 


— Nu, spuse Cierbicev. Pentru a păstra secretul, îl trimite pe unul dintre agenții 
săi, cel cu care am vorbit eu. Și o altă persoană. 


— Care? 


— O femeie. Nu de la CIA, ci de la Mossad. 

Natacha îl sună pe Zvi Eizer de la Ambasada Israelului la Roma. 


— Poţi să-l însoţeşti pe agentul Fincher la Moscova, îi spuse Zvi. Îţi trimit cu 
primul avion al companiei El Al un dosar foarte complet. De partea ta, roagă 
Serviciul fotografic de la Vatican să facă fotografii mărite ale filmului 
dumneavoastră. 

— Sunt deja făcute. 

— Le vei adăuga la probe. 

— Înţeles! 

— Natacha... 


— Da? 


— Nu sunt obişnuit să fac complimente, dar în privința asta recunosc că ați fost 
la înălțime. 


— Încă nu am câștigat, Zvi. Ruşii pot refuza. 
— Vor să negocieze. li cunosc, este un semn bun. Noroc! 


Avionul TWA care îi aduse pe Fincher şi Natacha era așteptat pe aeroportul 
Șeremetievo! de trei agenţi KGB, însoţiţi de un mic detaşament al Armatei Roșii. 
După coborârea din cabină, scăpară de formalităţile vamale și fură preluaţi de 
Poliţia Secretă. Maşina lor demară în trombă, urmată de altele două. 


— Nu vă faceţi griji, Natacha, știu să conducă, spuse Fincher zâmbind. 


— Nu mi-e frică pentru mine, ci pentru oamenii săraci care ar putea fi loviți de 
un aşa şofer nebun și furios! 


Traversară un bulevard mare mărginit de clădiri înalte. 


— Clădirile sunt uriașe, dar apartamentele sunt minuscule, îi spuse Fincher. 
Adesea, moscoviţii locuiesc câte două familii în același apartament. 


— Aţi fost des aici? 


— O dată oficial, încă de două ori pentru operaţiuni, sub nume false. Fără să îmi 
fi propus, cunosc un pic ţara aceasta. Am chiar relaţii frățeşti cu colonelul 
Cierbicev, pe care dumneavoastră îl veți întâlni. Ah, uitaţi... 


Maşina trecea printr-un cartier obişnuit. 


— Aici, la paisprezece kilometri de Moscova, sovieticii i-au oprit pe nemți, în 
octombrie 1941. Această ispravă este adesea atribuită generalului Jukov, 
ucigașul Berlinului. 


— Şi nu era el? 


— Nu, adevăratul erou era ofițerul comandant al Armatei a XVI-a, se numea 
Konstantin Rokosovski. Jukov era un apropiat al lui Stalin, el a fost cel care a 
luat toate onorurile. 


— Ei, spune, aici cronovizorul nostru ar face ravagii! 
Mașina încetini când ajunse în Piaţa Roşie. Natacha era uimită. 
— Ce splendoare! 


În spatele zidurilor Kremlinului, văzură acoperișurile în formă de ceapă ale 
Catedralei Sfântul Vasile. Piaţa, pavată în întregime, era cu adevărat imensă. Nu 
avea nimic roşu deoarece cuvântul krasnîi, în rusă, înseamnă atât „roșu”, cât și 
„frumos”. În dreapta, Natacha văzu mausoleul lui Lenin, păzit de doi soldaţi 
înarmați care aveau, la fiecare oră a zilei, mișcări bine stabilite. Un şir lung de 
vizitatori aştepta în faţa intrării. În stânga pieţei se vedea Goum, magazinul 
universal de stat. 


— Nu sunt multe de cumpărat în Goum, îi spuse Fincher, în afară de lampadare 
„Octombrie roșu” sau foarfece de păr cu „A patruzecea aniversare a Revoluţiei 
din Octombrie”. Toate realizate în aceeași fabrică! 


— Fără haine? 
— Prea puţine. Aţi văzut vreodată „blugi” sovietici? 
— Nu. 


— Mai bine. Locuitorii din Moscova sunt obișnuiți să poarte o plasă mică de 
alimente pe care o denumesc în rusă avozka, ceea ce înseamnă „pentru orice 
eventualitate...” 


— Cum adică pentru orice eventualitate? întrebă Natacha. 
— Pentru eventualitatea în care sosește marfă în Goum. Şi nu se întâmplă des! 


După o scurtă oprire la postul de pază, mașina lor și cortegiul acesteia intrară în 
incinta Kremlinului. De la revoluţie, Lenin şi apoi Stalin s-au mutat în vechiul 
Palat al Senatului, cunoscut sub numele „Clădirea nr. 1”. Era o clădire 
triunghiulară, ce avea în centru o cupolă generoasă care acoperea camera 
Senatului. Îl denumeau „Panteonul rusesc”, făcând aluzie la Panteonul din 
Roma. Convoiul se opri în curtea principală. Fură aduși în palat. Urcară câteva 
trepte şi descoperiră un salon uriaș decorat cu tapiţerii luxoase. Însoţiţi de mica 
lor escortă, traversară mai multe anticamere. Ofițerii în uniformă se uitau la 
Natacha cu curiozitate. Fincher îi şopti la ureche. 


— Îi aud fluierând în mintea lor. Aveţi grijă la sovietici, Natacha, sunt mari crai! 


— Dacă ar şti și că lucrez pentru Mossad, s-ar uita şi mai atent la mine, răspunse 
Natacha. Aţi văzut ceasul cu pendul? 


Arătă spre un ceas mare de bronz. leșea în evidenţă prin faptul că pe cadranul 
său indica lunile, fazele lunii și poziția semnelor zodiacului, care marcau cele 
douăzeci și patru de ore ale zilei. O curiozitate ce data de pe vremea ţarului Petru 
cel Mare. Ajunseră în faţa unei scări mari. Fură duși la primul etaj unde mai 
traversară două saloane mari. 


— Am numărat cam trei sute de metri de la intrare, spuse Natacha. 
Intrară într-o ultimă cameră. Ghidul lor se întoarse spre ei. 


— Ajungem, spuse el într-o engleză perfectă. Dar mai întâi, câteva formalități. 


Inainte de a le permite să intre în camera de consiliu, fură duși într-o anticameră 
unde ofițerii îi așteptau pentru a-i percheziționa. Natacha dispăru într-o cameră 
alăturată unde o femeie ofiţer se ocupă de ea. Zece minute mai târziu, reapăru. 


— A fost o căutare... completă, îi spuse ea lui Fincher. 
— Şi pentru mine. Amintiţi-vă că vom ajunge în inima sistemului de apărare al 
URSS. Vor să fie siguri că nu avem la noi o cameră în miniatură sau alt arsenal 


de spionaj. 


Fură introduşi în sala mare. O hartă a lumii stătea pe o masă rotundă, mare de cel 
puţin cincisprezece metri în diametru. 


— Aici se întruneşte Consiliul de Securitate și Apărare al Uniunii Sovietice, îi 
anunţă însoţitorul lor. 


Fincher, din nou, se aplecă spre urechea Natachei. 


— În cazul unui al treilea război mondial, din această cameră un ofiţer cu 
ochelari rotunzi şi capul ras va lua decizia de a spulbera New York sau Chicago. 


—... până când el însuși va fi spulberat un sfert de oră mai târziu, adăugă 
Natacha. 


— Da, balanţa terorii este un joc amuzant, spuse Fincher. 


Li s-a cerut să stea pe două dintre nenumăratele fotolii din piele aranjate în jurul 
mesei, pentru a-l aștepta pe prim-secretar. Nu dură mult. 


1 Marele aeroport internaţional al Moscovei. 

Părintele Ernetti se uită la ceas. 


— Este ora 13:54 la Roma. Având în vedere diferenţa de timp cu Moscova, 
întâlnirea lor urmează să înceapă. Era programată pentru ora 15:00. 


— Să avem răbdare, spuse papa. Ce altceva putem face? 
— Ştiţi, Preasfinţite Părinte, agentul Fincher... 
— Suntem între noi, Pellegrino. Spune-mi Giovanni. 


Această cerere, venită de la un personaj la fel de rece și distant precum Papa 
Paul al VI-lea, îi păru surprinzătoare. Poate că „Giovanni” avea nevoie de puţină 
apropiere pentru a se simţi mai puţin singur într-un moment atât de delicat? 


— Am vrut să-ţi spun, Giovanni, că agentul Fincher este un tip dur, am văzut 
asta în Brazilia. lar Natacha are o propunere serioasă pentru ei. 


— Să sperăm! În ultima săptămână, mă tot gândesc la ce consecinţe ar putea fi 
dacă eşuează. 


— Voi fi primul vinovat, spuse Pellegrino. 


— Nu, se va spune că ai acționat după instrucţiunile mele, ceea ce este adevărat. 
L-ai auzit pe președinte? „Dorind să salvezi credinţa, ai condamnat-o.” 


— Dacă mergem pe firul evenimentelor, atunci primul vinovat a fost 
Preasfinţitul Pius al XII-lea. Şi înaintea lui, Ettore Majorana. 


— Gândindu-mă acum, am avut dreptate să-i chem pe toţi, pe președinte şi pe 
ceilalți, pentru a vă asculta. Soarta noastră, a tuturor, e legată acum. 


Pellegrino nu s-a putut abţine să nu zâmbească. 


— Ca întotdeauna, te gândești la toate, Giovanni! 


— Cu greu îmi pot imagina ce s-ar întâmpla dacă negocierile ar eşua. Deja aud 
ce vor transmite sovieticii pe toate canalele posibile: „Occidentul creștin s-a 
odihnit pe o farsă. Timp de două mii de ani, el și-a exercitat stăpânirea bazându- 
se pe minciuni. Gata cu Italia creștină, Franţa creştină, Regatul Unit și Statele 
Unite al Americii Creştine!” Ei vor publica imaginile tale de pe cronovizor şi 
mica scenă a lui lisus cu familia din Nazaret va fi difuzată pe toate canalele de 
televiziune! 


Tonul apocaliptic al lui Montini îl făcu pe Pellegrino să tremure. Poate că papa 
avea dreptate? Poate că Occidentul, așa cum fusese construit de secole, se 
îndrepta, într-adevăr, spre haos? 


— Când lumea se schimbă, continuă papa, e nevoie de ţapi ispășitori. După 
evrei, vor fi poate creștinii, aceşti apărători ai minciunii! li vom urmări, îi vom 
alunga, îi vom executa. Şi Satana va triumfa. 


Pellegrino căuta să-l liniștească. Dar cum să-l linișteşti pe papă? 


— Creștinismul nu se bazează doar pe povestea unui om, Sfinte Părinte... 
Pardon! Giovanni. Este şi o morală, aceea a iubirii universale. 


— Sunt cuvinte, Pellegrino! Această morală, după cum spui, a cucerit lumea 
pentru că a fost întruchipată într-o figură divină, aceea a unui om înviat din morţi 
— Hristos. Îţi aminteşti ce a spus apostolul Pavel? „Dacă Hristos nu a înviat, 
credinţa noastră este zadarnică.” Ce ar spune Pavel dacă i s-ar spune că lisus a 
fost iertat de Pilat din Pont și că Şi-a încheiat viaţa în chipul unui dulgher la 
Nazaret, alături de soţia Sa și de copii? 


— Şi rușii au avut minciunile lor, obiectă Pellegrino. Ei recunosc asta astăzi, 
denunţând crimele lui Stalin. 


De data aceasta, papa nu-și mai stăpâni furia. 


— Părinte Ernetti, chiar crezi că mă poţi linişti dându-mi acest exemplu? Noi nu 
ne coborâm la nivelul ăla! 


Pellegrino regretă ce spusese şi dădu imediat înapoi. 
— Deci, Sfinte Părinte, avem un singur lucru de făcut, să ne rugăm... 
Se uită la ceas. 


— ...pentru că întâlnirea lor tocmai a început! 

Silueta slăbuţă a lui Leonid Brejnev îşi făcu apariţia. Era însoțit de Aleksei 
Kosîghin, președintele cabinetului, colonelul Cierbicev și de un traducător. În 
timp ce Brejnev avea o față ascuţită ce emana mai mult brutalitate decât fineţe, 
Kosîghin avea fizionomia unui intelectual desprins parcă dintr-un roman de-al 
lui Dostoievski. Lucid, cu un aer pesimist, el era un realist, nu un ideolog. 
Conversaţia începu rapid, prin intermediul traducătorului care trecu alternativ de 
la rusă la engleză. 


— Domnule Fincher, spuse Leonid Brejnev, să trecem de etapa introducerilor. 
Știu cine sunteți și cine este domnișoara minunată care vă însoțește. Colonelul 
Cierbicev, pe care cred că îl cunoaşteţi, îmi spune că aveţi o propunere pentru 
noi? 


— Da, domnule prim-secretar. Se referă la această descoperire pe care am făcut- 
o recent prin intermediul unei noi mașini, dezvoltată de partenerii noştri italieni, 
numită „cronovizor”. 


— Ştiinţa este magia timpurilor moderne, spuse Brejnev. Ea a deschis drumul 
către stele, acum deschide porţile trecutului. 


— Este o invenţie extraordinară, într-adevăr. Dar preotul care a folosit-o a făcut, 
după cum știți, o descoperire la care nu se aștepta. 


Brejnev zâmbi. 


— Istoria este uneori plină de surprize, domnule Fincher. O poţi distorsiona 
povestind-o, dar mașina dumneavoastră are dezavantajul, din câte știu, de a o 
arăta aşa cum este? 


— Din păcate, domnule secretar. Creştinii din întreaga lume vor fi foarte 
surprinși să afle că lisus din Nazaret nu a avut viaţa pe care o credeau ei. 


— Ideologia a înlocuit realitatea, ni se întâmplă şi nouă. Dar când realitatea își 


reintră în drepturi, trebuie să recunoaștem că nu este plăcut, răspunse Brejnev pe 
un ton înşelător de simpatic. 


Fincher simţi că preliminariile durară destul de mult. Apoi adoptă un ton solemn, 
adresându-se atât lui Brejnev, cât şi lui Kosîghin. 


— Domnule prim-secretar, domnule președinte al Consiliului, dacă dezvăluiţi 
lumii ceea ce am descoperit, va fi o traumă de primă magnitudine pentru 
Occident. 


Kosîghin fu cel care răspunse. 


— Domnule Fincher, ţările noastre sunt într-o stare de „război rece”. Vă bateţi 
joc de noi în Statele Unite, facem același lucru și noi, în Uniunea Sovietică. 
Acum doi ani, eram aproape în pragul unui război atomic. De ce am refuza 
folosirea unei piese de importanţă majoră în jocul de șah pe care îl jucăm de la 
sfârşitul celui de-Al Doilea Război Mondial încoace? Nu așa ați proceda şi voi? 


— Nu fac apel la buna dumneavoastră credință, domnule președinte, răspunse 
Fincher. Avem ceva la schimb. 


Se întoarse spre Natacha. 


— Domnişoara Yadin-Drori, care mă însoțește, l-a asistat pe părintele Ernetti, 
inventatorul cronovizorului, în explorările sale în trecut... 


Cierbicev îl întrerupse și vorbi direct cu Natacha. 
— Sunteţi israeliană, domnişoară? 

— Da, domnule colonel! 

— Arheolog? 

— Da. 

— Lucraţi şi pentru Mossad? 

Ea ezită. Cierbicev a zâmbit. 


— Nu e păcat, știți? Eu conduc KGB, agentul Fincher este de la CIA și 


dumneavoastră lucraţi pentru Mossad. Suntem, ca să spunem aşa, în familie! 
Se auzi un râs general. Brejnev continuă: 
— Ce trebuie să ne spuneţi, domnişoară? 


— Eu şi agentul Fincher suntem delegaţi pentru a vă face o propunere, spuse 
Natacha. Tăcerea dumneavoastră cu privire la situaţia legată de lisus contra 
tăcerii noastre cu privire la întâlnirea secretă din 16 noiembrie 1940, la Palatul 
Mariinsky din Kiev. 


Cierbicev îşi schimbă brusc zâmbetul cu privirea pe care o avea în zilele lui 
proaste. 


— Ce ştiţi despre această conferință? 


— Ceea ce presupunea și Mossadul, doar că am confirmat cu ajutorul 
cronovizorului. 


Scoase o bobină de film din geantă. 


— Domnule prim-secretar, am adus un scurt film care vă va arăta totul. Ar fi 
posibil să-l proiectaţi în această cameră? 


— Da, desigur, spuse Cierbicev. 

Făcu semn pentru un asistent. 

— Filmul este mut, preciză Natacha, nu este nevoie să instalăm difuzoare. 
— Am înţeles. 


In timp ce un reflector de șaisprezece milimetri era pus în funcţiune, se instală o 
tăcere apăsătoare. Un ecran de proiecţie se derulă în faţa lor. Luminile fură 
reduse în intensitate. 


Natacha vorbi din nou: 


— Filmul pe care urmează să-l vedeţi a fost înregistrat acum șase zile pe 
cronovizorul nostru. Vă rog... 


Ea îi făcu semn asistentului care aprinse reflectorul. Ecranul arăta de sus un palat 
în stil baroc. În dreapta lui, larg și maiestuos, curgea râul Nipru. 


— Suntem pe 16 noiembrie 1940, la Palatul Mariinsky din Kiev... 

Leonid Brejnev se încruntă. li şopti ceva lui Cierbicev. 
— Aceasta vă spune ceva, domnule colonel? 


Cierbicev, care își petrecuse anii de război în Statul Major al lui Stalin, făcu 
grimasă. 


— Mi-e teamă că da, domnule prim-secretar. 


— Cronovizorul nostru, din păcate, nu poate pătrunde prin pereţi, comentă 
Natacha. Din fericire, 16 noiembrie a acelui an a fost o zi însorită în Kiev. 
Participanţii la această întâlnire au preferat să vorbească pe terasă, decât într-o 
cameră plină de fum. Îi veţi recunoaște. 


Filmul arăta un balcon pe care fusese aşezată o masă mare gri, din fier forjat. Pe 
fotolii erau ușor de recunoscut Iosif Stalin în compania unui ofiţer nazist în 
uniformă. Fiecare era însoțit de un interpret și de consilieri. 


Natacha făcu prezentările: 


— La această dată, Germania nazistă şi URSS erau încă aliaţi oficiali. Ofiţerul 
nazist, pe care s-ar putea să-l recunoașteţi, este Reinhard Heydrich, șeful 
Reichssicherheitshauptamt, Biroul Principal de Securitate al Reichului. Venise la 
Kiev în calitate de trimis special al Fiihrerului pentru a vorbi cu Stalin despre 
soarta evreilor din Europa. Aici îi vedeţi discutând. 


— Ce își spun unul altuia? întrebă Leonid Brejnev. 
— Pentru a afla, CIA a apelat la un specialist care poate citi pe buze. 


— Treceţi la subiect, domnişoară! spuse Kosîghin, enervându-se și bătând în 
masă. 


— Da, domnule preşedinte al Consiliului. După cum ştiţi, prima idee a lui Hitler 


a fost aceea de a-i deporta pe evreii din Europa cât mai departe posibil. S-a 
gândit mai întâi la Madagascar, dar logistica s-a dovedit a fi greoaie și 
complicată. S-a gândit apoi să îi trimită în Kazahstan, care era un teritoriu imens 
şi aproape pustiu. Evident, trebuia obţinut acordul lui Stalin. Asta încearcă să 
facă Reinhard Heydrich pe ecran. 


Grimasa lui Stalin era elocventă. Nu trebuia să ştii să citeşti pe buze ca să pricepi 
că propunerea lui Heydrich nu îi plăcea. 


— Stalin nu vrea evreii din Europa, spune că are destui în Uniunea Sovietică! 
Evreii nu erau foarte populari la acel moment. 


— Chiar așa, domnişoară! răspunse Kosîghin. 


— Ajung acolo, domnule preşedinte al Consiliului. Atunci Stalin a venit cu ideea 
lui. 


Agentul Fincher preluă locul Natachei. 


— Cronovizorul l-a captat pe Stalin în prim-plan, ceea ce le-a permis 
specialiștilor noștri CIA să citească pe buze propunerea lui. 


Arătă un dosar. 


— Discursul, cuvânt cu cuvânt, este conţinut în acest fișier, pe care vi-l voi oferi. 
Vă lăsăm și filmul, bineînţeles, puteţi să verificați totul. 


— O vom face, spuse un Cierbicev cu un aer de dezgust. 


— De fapt, continuă Fincher, Stalin rezumă verbal documentul de o sută de 
pagini pe care îl ţine în mâna stângă. Serviciile noastre au făcut stop cadru pe 
titlul documentului. Este explicit. Veţi găsi fotografiile în același dosar. 


— Ce propune Stalin? întrebă nerăbdător Brejnev. 
— Eliminarea evreilor din Europa şi din URSS, afirmă Fincher. 
— Ah! 


Kosîghin rostise această exclamaţie în timp ce se dădu mai în spate cu tot cu 


fotoliu. 


— Incă o dată, puteţi verifica, domnule președinte al Consiliului! Eu nu 
interpretez nimic. 


— Ce vreţi să spuneţi, domnule Fincher? întrebă Brejnev. 
El îi răspunse privindu-l drept în ochi și rostind cuvintele răspicat. 
— Asta: că Istoria arată că „soluţia finală” a fost, iniţial, o idee de-a lui Stalin! 


Urmă un tumult general. Leonid Brejnev se întoarse către Cierbicev, care își 
plecă fruntea. 


— Ştiai asta, colonele? 

Cierbicev îi răspunse evaziv, ţinând mâna la gură. Era foarte plictisit. 
— Auzisem vag de asta, dar era doar un zvon. 

Natacha reluă cuvântul. 


— Propunerea lui Stalin este explicită, domnule prim-secretar, spuse ea. Este un 
fapt, relevat de imagini. 


De data aceasta luă cuvântul Kosîghin. 
— Domnișoară Yadin-Drori, toţi istoricii știu că soluţia finală a fost decisă de 
Reinhard Heydrich și de câţiva oficiali germani înalţi, inclusiv de Adolf 


Eichmann, la Conferinţa de la Wannsee, la începutul anului 1942. 


— Aşa este, dar n-au făcut decât să pună în practică ideea lui Stalin, repetă 
Natacha. Hitler s-a gândit că după victoria asupra URSS, puterea sovietică va 
colabora cu Germania nazistă pentru a rezolva definitiv problema evreilor. 


Cierbicev întrerupse, ca şi cum se simțea jignit în mod personal. 


— Naziștii, nu Armata Roșie, au fost cei care i-au exterminat pe evrei, 
domnişoară! 


Tensiunea era atât de vizibilă, că se putea tăia cu cuțitul. Fincher îi răspunse: 


— Războiul cu Germania a schimbat într-adevăr totul. Dar, iniţial, fie că vă 
place sau nu, ideea a venit de la Stalin. 


— Multă vreme, adăugă Natacha, Mossadul a adunat indicii care conduceau spre 
această ipoteză. Cronovizorul ne-a oferit dovada care ne lipsea. Toți cei care au 
ştiut, vor fi stimulaţi să vorbească. 


Ea arătă dosarul pe care îl pregătise Zvi. 


— Serviciile noastre au adunat în acest caz șase sute cincizeci și trei de mărturii 
ale ofiţerilor și ale subofițerilor ruşi care au lucrat la proiectul lui Stalin înainte 
ca acesta să fie preluat şi pus în practică de Hitler şi naziștii săi. 


Leonid Brejnev părea că era pe cale să explodeze. 
— Oprește proiectorul ăla! ordonă el. 


Zgomotul făcut de proiector se opri. Luminile se aprinseră din nou. Tăcerea care 
urmă era și mai apăsătoare pentru că toți se priveau unii pe alții. 


Brejnev luă cuvântul: 
— Ştiţi, doamnă Drori, că de câţiva ani denunţăm erorile lui Stalin. 


— Asta nu este o „eroare”, domnule prim-secretar, răspunse Natacha, este o 
crimă împotriva umanităţii. Se va reflecta ca o pată de neșters asupra taberei 
comuniste. Va costa ţara dumneavoastră sute de miliarde de dolari în 
despăgubiri, reclamate de toate tribunalele din lume. 


Cierbicev vorbi cu agentul CIA. 


— Dacă am înţeles bine, domnule Fincher, ne oferiţi un troc: secretele noastre în 
schimbul celor ale dumneavoastră. Un troc al Istoriilor, într-un fel! 


Răspunsul lui Fincher fu concis, dar clar: 
— Exact! 


Brejnev se ridică. Ii ceru lui Kosîghin să i se alăture. Merseră amândoi la câţiva 
metri distanţă și începură să vorbească în şoaptă. Lui Brejnev îi era greu să-şi 


stăpânească furia. Natacha și Fincher se priviră îngrijorați. 
— Poate am mers un pic prea departe, regretă Natacha, par furioși. 


— A fost perfect, spuse Fincher. Sunt furioși pe ei înşişi, au înţeles că sunt la 
ananghie. 


Brejnev şi Kosîghin se întoarseră și se așezară în faţa lor. Brejnev i se adresă lui 
Fincher: 


— Spune-i directorului CIA că sunt de acord cu acest schimb. Nu este niciodată 
bine să căutăm în coșul de gunoi ale istoriei! 


— Este o decizie excelentă, domnule prim-secretar! răspunse Fincher. Serviciile 
noastre vor elabora un document care va oficializa acordul nostru în scris. 


Aleksei Kosîghin se întoarse apoi către Natacha. 

— Domnişoară Yadin-Drori, sunteţi israeliană. Şi evreică, îmi imaginez? 
— Corect, domnule prim-ministru, evreică de origine ucraineană. 

— Sunteţi practicantă? 


— Tatăl meu şi mama mea au murit la Auschwitz. Dacă Dumnezeu există, la fel 
ca multe milioane dintre noi, mă întreb cum a putut să permită asta. Dar vă 
răspund la întrebare: da, cred într-un Dumnezeu Creator... ale cărui planuri sunt 
uneori greu de înţeles. 


— Acolo voiam să ajung. Din moment ce sunteţi evreică, nu credeţi că lisus este 
Mesia? 


— Nu cred că lisus este un zeu întrupat, nu cred în oameni-zei. Dar Iisus a fost 
un om mare, un mare profet al lui Israel. 


— Atunci la ce vă serveşte să confirmaţi sau nu adevărul evangheliilor? 


— Pentru această întrebare, la fel ca și pentru toate celelalte, domnule președinte 
al Consiliului, cred în virtuțile convieţuirii paşnice. 


— Am înţeles, continuă Brejnev. Spuneţi-i papei că mesajul lui a ajuns la noi. 


Kosîghin, ridicându-se, întinse mâna către Natacha. 


— Drum bun, doamnă reprezentantă israeliană a Sfântului Oficiu Catolic! 

Centrul Romei era o adevărată oază. Vegetația bogată a grădinilor Vaticanului 
crescuse, se spune, pe terenuri importate din Palestina, mai exact din Golgota. 
Părintele Ernetti era aşezat pe o bancă nu departe de Palatul Apostolic, unde 
locuia papa. Ne aflam la începutul primăverii. În timp ce personalul grăbit, 
îmbrăcat adesea în uniforme austere de preoți, mișuna pe alei, natura revenea la 
viață. Se auzea, ca un sunet de ansamblu, cristalin, susurul stropitorilor ce 
împrospătau nenumăratele plante din jur. Toate diferite! Flori exotice, cactuși, 
palmieri, arbuşti din sud. Erau aduse din toată lumea, încă din epoca Renașterii. 


Pellegrino se ridică. Văzu ieşind de pe o alee două figuri familiare ce veneau în 
direcția lui. Natacha şi Joe Fincher ieşeau de la întâlnirea lor cu papa. Ea fugi 
spre el ca să-l îmbrățişeze. El îi strânse cu căldură mâna lui Fincher. 


— Bravo amândurora! spuse Pellegrino. Ambasada americană ne-a dat un raport 
complet imediat după întâlnirea voastră. A fost un adevărat joc de poker cu rușii 
și l-aţi câştigat. 


— Ce era mai rău a fost evitat, răspunse Fincher. În orice caz, deocamdată. 
Natacha părea îngrijorată. 


— Papa este îngrijorat, părinte, îi spuse Natacha. El, care este de obicei atât de 
stăpân pe sine, l-am simţit aproape panicat. 


— Când am ajuns, era încă în audienţă cu profesorul Capezzi, preciză Fincher. 
Se întrebau despre ritmul transformărilor care vor urma după... 


— După dezastrul pe care l-am provocat? 
Fincher încerca să o dreagă. 


— După modificările istoriei datorate vizitelor dumneavoastră în timpul lui 
lisus. 


— Nu contează, răspunse Pellegrino fatalist, știu că voi fi responsabil pentru tot. 
Carvalho va contribui la asta. Ştiţi dacă el ştie? 


— Nu este informat despre ultimele întâmplări, dar va fi în curând, mai mult ca 
sigur. El şi oamenii lui caută orice ar putea destabiliza Sfântul Scaun. El a vorbit 
chiar și cu jurnaliştii. 


li arătă un ziar de seară. 
— Articolul este modest și apare pe pagina a patra, dar este doar un început. 


Era intitulat: „Un preot italian ar fi inventat o mașinărie pentru a vedea în 
trecut.” Articolul se mulțumea să raporteze zvonuri, dar menţiona și numele 
părintelui Ernetti. 


— Numai asta ne lipsea! spuse Pellegrino. Voi vorbi despre asta cu papa, ne 
vedem cam în treizeci de minute. 


— Atunci vă las, spuse Fincher. Veţi avea destul timp să vă luaţi rămas-bun unul 
de la celălalt. 


Spusese asta în timp ce o sărută pe Natacha. O mare dezamăgire întunecă brusc 
faţa lui Pellegrino. 


— Plecaţi? o întrebă pe tânără. 


— Trebuie să mă întorc în Israel. M-a chemat înapoi părintele de Meaux, șeful 
meu de la Muzeul Rockefeller. Mi-a găsit un post de asistent curator. 


— Crezi că papa a avut ceva de-a face cu asta? 


— Este posibil. Începe să vadă spioni peste tot. Nu l-am văzut niciodată în 
această stare. Se simte pierdut, vinovat de tot ce se întâmplă. De asemenea, se 
teme să nu fie măturat împreună cu toată creștinătatea de tsunamiul anunţat de 
Capezzi. 


Lui Pellegrino îi era greu să respire, ca şi cum pieptul i-ar fi fost zdrobit de o 
greutate îngrozitoare. Plecarea Natachei adăuga la grijile lui ceva ce părea, da, 
un fel de durere. El încercă să-şi ascundă starea. 


— Bine, mă duc să-l văd. 

O îmbrăţișă pe tânăra fată. 

— O să-mi fie dor de dumneavoastră, Natacha, îi şopti el, cu suspine în voce. 
Ea îl prinse de braţ şi-l strânse. 


— Părinte, sunteţi singurul din această întâmplare care a rămas om. Prin forța 
noilor împrejurări, în Israel, suntem obişnuiţi să nu avem sentimente. Dar ce am 
văzut în Italia este dincolo de înţelegerea mea. Fiecare își aruncă vina asupra 
celuilalt. Și toți sunt sigură că se vor năpusti asupra dumneavoastră. Sunteţi 
vinovatul ideal, părinte Ernetti, să nu acceptaţi asta. Permiteţi-mi să vă apăr! 


Pellegrino zâmbi emoționant. 


— Ce vreţi, Natacha, am crezut mereu în bunătatea altora. Sunt un creştin 
adevărat, ştiţi asta! 


Ea îi luă capul cu ambele mâini şi îl sărută tandru pe frunte. 

— Sunt niște lași, părinte. Și dumneavoastră aveţi o inimă curată. 
O ţinu strâns la piept, o clipă. 

— O să-mi fie dor de dumneavoastră, Natacha. Chiar îmi va fi dor! 
— Şi mie, părinte Ernetti! 

— Mult succes în noua slujbă. Scrieţi-mi! 


— Şi dumneavoastră, spuse ea, dezlipindu-se uşor de el. Și aveţi grijă! 

— Trebuie să ne întoarcem acolo, părinte Ernetti! 


— Vreţi să spuneți... în Iudeea? După tot ce s-a întâmplat cu noi? Ar fi o 
nebunie, Giovanni! 


Ştia că vorbește cu papa, dar vremea bunelor maniere trecuse demult. 


— Am discutat despre asta cu profesorul Capezzi. El crede că un val de tulburări 
urmează să se ridice din adâncurile veacurilor. Din moment ce știm că lisus a 
fost iertat, transformarea realității este în curs. Nu a ajuns încă la noi, dar va 
ajunge, mai devreme sau mai târziu. Şi va însemna sfârșitul creștinismului. 


— Sunt conştient. Dar dacă ne întoarcem în trecut, ne asumăm riscul de a 
schimba din nou realitatea. Alta ar putea fi și mai rea! 


— Nu cred, spuse Papa. Gândeşte-te la asta! Fiecare salt în timp ne-a adus mai 
aproape de povestea „bună”, cea spusă în evanghelii. Prima dată, lisus a renunțat 
la misiunea Lui și a preferat siguranţa Nazaretului. A doua oară a fost răstignit, 
dar a scăpat de la moarte. A treia oară putem vedea Patimile aşa cum sunt 
relatate în evanghelii. 


Era o gândire bazată pe un soi de magie, nimic altceva. Dacă nu ar fi fost papa, 
Pellegrino l-ar fi sfătuit pe Montini să se mai gândească. Dar cum poți să nu-l 
asculți pe papă? Și dacă avea dreptate? Ce se întâmplă dacă un al treilea salt în 
vremurile evangheliei ar restabili în cele din urmă situația? 


— Foarte bine, mă voi întoarce în ludeea! 
Montini se linişti. 
— Am auzit că Natacha se întoarce în Israel? 


— Aşa mi-a spus, răspunse Pellegrino. 


— Atunci te voi ajuta! spuse papa. 
Pellegrino fu surprins de această propunere. 
— Dumneavoastră? Dar... 


— Nu cunosc Iudeea antică sau aramaica, sper că pozele sunt suficiente. 
Oricum, dacă nu te-aş însoți, nu aș avea stare la mine în birou! 


— Sunteţi Papa, dumneavoastră hotărâți! spuse Pellegrino. 
— Nu vom mai face niciun film. Ceea ce vom vedea va fi suficient. 


Garda elveţiană, care deschise uşa Arhivelor Secrete, fu surprinsă să-l vadă 
sosind pe părintele Emetti în compania altui bărbat pe care nu-l cunoştea. Când i 
se puse în cale pentru a-i cere identitatea, îl recunoscu pe Papa însuși, îmbrăcat 
ciudat, ca un simplu preot. Se înclină, îi sărută inelul şi deschise ușa 
laboratorului. În timp ce Pellegrino puse cronovizorul în stare de funcţionare, 
papa începu să se roage în tăcere. Apoi se uită la părintele Ernetti și îi propuse să 
programeze data și ora intrării lui lisus în Ierusalim. 


Încă o dată, cu puţin timp înainte de Paştele din anul 26, îl văzură pe Iisus pe 
măgarul Său, întâmpinat de niște oameni din Ierusalim. Unii, după cum spune 
Matei în evanghelia sa, își întindeau hainele pe drumul pe care păşea El, alții 
tăiau ramuri din copaci şi le împrăştiau pe drum. Cei care urmau alaiul strigau 
„Osana fiul lui David! Binecuvântat este Cel ce vine întru numele Domnului! 
Osana pentru cei de sus!” 


Papa fu uimit. Nu ştia de ce, dar îşi recăpătase speranța. Pellegrino era mai puţin 
optimist, cronovizorul îi jucase de atâtea ori feste! 


— Părinte Ernetti, înaintați câteva ore în timp! spuse papa. Mergeţi să vedeţi ce 
se întâmplă în curtea mare a Templului, unde sunt schimbătorii de bani. 


Pellegrino programă un salt în timp de patru ore. Sub coloane, văzură mesele 
schimbătorilor de bani, la fel ca prima dată. De data asta părea să fie debandadă. 
Un om furios dărâma tarabele, certând negustorii. Pellegrino îşi făcu cruce. 
Papa, cu lacrimi în ochi, comentă această scenă, citând din Evanghelia lui loan, 
pe care o cunoștea pe de rost: 


— „Şi, făcându-şi un bici din ştreanguri, i-a scos pe toţi afară din Templu, şi oile 
şi boii, şi schimbătorilor le-a vărsat banii şi le-a răsturnat mesele. Şi celor ce 
vindeau porumbei le-a zis: Luaţi acestea de aici! Nu faceţi casa Tatălui Meu casă 
de negustorie!” 


Continuară explorarea în timp, oră după oră. Și de data aceasta nu a fost nicio 
revoltă în piaţa Templului. Şi data aceasta, l-au văzut pe lisus rugându-Se singur 
în grădina Ghetsimani. Și de data aceasta, în timpul nopţii, gărzile Templului 
veniră să-L, aresteze, conduşi de Iuda. Şi din nou, ca într-un film pe care l-am 
văzut de nenumărate ori, Petru şi-a scos sabia și l-a rănit pe unul dintre paznici. 
Din nou, lisus i-a cerut să bage sabia în teacă. Pellegrino se întoarse apoi către 
papă, care părea liniștit. Se bucură pentru el. 


— Din păcate, i-a spus papei, nu vom putea vedea judecata lui lisus înaintea 
marilor preoţi, apoi înaintea lui Irod Antipa și a lui Pilat din Pont. Toate aceste 
scene au loc în interior. Cronovizorul nu poate trece prin pereți. 


— Atunci sari în a doua zi, pe Via Dolorosa! ordonă papa. 


Vorbea despre Drumul Crucii despre care tradiţia spune că este cel pe care Iisus 
l-a făcut purtându-Și crucea în spate. Drumul începea din Pretoriu, adică din 
cetatea Antonia, şi se termina pe Golgota. Dar Pellegrino, cu toată modestia sa, îl 
corectă pe papă. 


— Nu vom vedea nimic pe Via Dolorosa, Giovanni. Am vorbit despre asta cu 
Natacha, nu e locul potrivit. Când Pilat a venit la Ierusalim, nu a rămas în cetatea 
Antonia, care era rece și incomod, ci la Palatul lui Irod Antipa. Deci aici este 
locul unde Pilat L-a judecat pe lisus. Drumul spre Golgota urma să înceapă de la 
ieșirea din palat, la vest de actualul oraş al lui David. 


Papa nu vru să se încarce cu detalii arheologice. Se grăbea să vadă confirmată 
povestea evangheliilor. 


— Daţi-i drumul, Ernetti! Rapid! 


Pe drumul pietros care înconjura zidurile orașului, văzură un mic grup de soldaţi 
care înconjurau un condamnat. Era într-adevăr lisus, purtând o coroană de spini, 
trupul Său fiind plin de urme de bici, ducând în spate unul din braţele crucii sale 
în vârful Golgotei. Papa fu uimit. 


— Nu poartă toată crucea? 


— Nu este nimic greșit. Crucea era prea grea pentru a fi purtată de un singur om. 
lisus purta unul din braţe, care era oricum era foarte greu. 


— Bine, bine, spuse Paul al VI-lea enervat. Mergeţi înainte cu o oră în timp. 


Pellegrino programă încă o oră în avans. Atunci Il văzură pe Iisus legat cu funii 
mari de crucea înfiptă în pământ. Călăii îi străpunseseră călcâiele cu două cuie 
mari. Papa cită din nou evanghelia. 


— „lar Pilat a scris şi titlul şi l-a pus deasupra Crucii. Și era scris: lisus 
Nazariteanul, Impăratul iudeilor. Și împreună cu El au răstignit pe alți doi tâlhari 
de-o parte şi de alta, iar în mijloc pe lisus.” 


Apoi îngenunche. Pellegrino făcu la fel. Și se rugară amândoi. Papa continuă: 


— „Pe la ceasul al nouălea, lisus a strigat cu glas tare: «Eli, Eli, lema 
sabactani?», care se tălmăceşte «Dumnezeul meu, Dumnezeul meu, de ce m-ai 
părăsit?». După ce auziră asta, unii dintre cei care erau acolo spuseră: «lată, îl 
strigă pe Ilie!»” 


Părintele Ernetti cită continuarea, pe care și el o știa pe de rost. 


— „Și alergând, unul a înmuiat un burete în oţet și l-a pus pe o trestie și I-a dat 
să bea, zicând: «Lăsaţi să vedem dacă vine Ilie să-L coboare». Iar lisus, scoțând 
un strigăt mare, Și-a dat duhul.” 


Totul se terminase. lisus îşi dăduse duhul, niciun mesager nu venise pentru a 
aduce graţierea de la Pilat. De data aceasta, Hristos muri într-adevăr pe cruce. 
Cei doi bărbaţi, care rămăseseră în genunchi, se ridicară încet, cu ochii plini de 
lacrimi. Se uitară unul la altul. 


— Aţi avut dreptate să nu renunțaţi, Giovanni, spuse Pellegrino. De data aceasta 
scena este cea conformă, am rectificat cursul istoriei. 


Montini, recunoscător, îl îmbrăţișă. 


Atunci... 

— Ce caută aici căruţa acesta? întrebă papa. 


Condusă de un sclav, ieşise din adâncurile nopţii. Se opri chiar în fața crucii. Cei 
doi paznici de serviciu aveau în mână un foarfece mare şi dezlegară picioarele 
lui Iisus, unul de o parte şi unul de cealaltă. La fel ca data trecută, Îl dădură jos 
de pe cruce. Apoi, luându-L de cap și de picioare, Îl aruncară fără jenă în căruţă. 
Sclavul scutură frâiele căruţei şi aceasta începu să se miște. 


— Dar... unde Îl duc? întrebă Pellegrino. 


Montini rămăsese și el perplex. În texte, Iosif din Arimateea și Nicodim, doi 
membri influenţi ai Sinedriului, obținuseră de la Pilat dreptul de a avea grijă de 
trupul lui Iisus. Ei înşiși Îl coborâseră de pe cruce, Îl acoperiseră cu un giulgiu și 
Îl duseseră la mormântul lui Iosif din Arimateea. Apoi rostogoliră o piatră mare 
în faţa intrării în mormânt. Duminică dimineaţă, când venise Maria Magdalena 
pentru se ruga în fața mormântului, descoperi că piatra fusese dată la o parte și 
că trupul lui lisus dispăruse. Ea le dădu de veste lui Petru și lui loan, care, la 
rândul lor, dădură de veste ucenicilor care se aflau în Cenacol. Curând după 
aceea, lisus cel înviat din morţi i s-a arătat mai întâi Mariei, apoi celorlalţi 
apostoli. Vestea bună s-a răspândit apoi în Ierusalimul: „A înviat!” 


Dar ceea ce văzură pe ecran era total diferit. Nici Iosif din Arimateea, nici 
Nicodim nu veniră. Doar acest sclav, cu căruţa lui. Aflat la comanda 
cronovizorului, Pellegrino îl urmă. Acesta nu merse prea departe și se opri în 
apropierea gropii comune. Un alt sclav îl aştepta. Luară trupul lui Iisus și Îl 
puseră într-o groapă proaspăt săpată. Apoi, cu lopeţile, acoperiră groapa cu 
pământ. 


Lui Pellegrino Ernetti și lui Giovanni Montini părea că le fuge pământul de sub 
picioare. Timp de câteva minute, papa rămase consternat, cu capul în mâini. 
Pellegrino opri maşina. Nu îndrăznea să-l deranjeze pe papă, pierdut în gânduri. 
Făcu în grabă puţin ceai, ştia că Montini nu bea cafea. 


— Sfinte Părinte, beţi acest ceai, aveţi nevoie de el! 
Montini ignoră cana pe care i-o întinse. 


— De data asta e mort, părinte Ernetti. A murit, dar nu a înviat. A fost îngropat 
la fel ca toți oamenii. 


Tânărul preot căută cuvinte de încurajare, fără să le creadă cu adevărat. 


— Nu neapărat. Trupul Său nu a fost pus în mormântul lui Iosif din Arimateea, 
aşa cum spune evanghelia, dar poate că învierea a avut loc? 


— Nu, părinte Ermetti. În această nouă realitate, corpul Lui a putrezit sub 
pământ. 


— Mai putem programa maşina două sau trei zile mai târziu, ca să verificăm? 
Papa îi blocă drumul către mașină. 


— Nu! Nu mai atingeţi această mașină, vă interzic! Veţi schimba din nou cursul 
istoriei! 


Lui Pellegrino nu-i plăcu prea mult acel ton. Homo umanum est. 
— Dar... fără învierea lui lisus, Sfinte Părinte, mai există creştinism? 


— Prin harul lui Dumnezeu, părinte Ernetti! La harul lui Dumnezeu. El este, 
acum, Cel care ne ține destinele în mâinile lui. 


Se despărțiră. Pellegrino luă trenul spre Veneţia și petrecu o săptămână 
gândindu-se la cele întâmplate, stând pe malul Marelui Canal sau în mănăstirea 
sa, San Giorgio Maggiore. Regretă că nu cercetaseră zilele de după execuţia lui 
lisus, dar cu siguranţă Papa avea motive să fie prudent. Întoarcerea în trecut era 
un risc care nu mai putea fi asumat. 


De data aceasta, lisus răstignit a fost mort şi îngropat la fel ca un om obișnuit. Ce 
aveau să facă apostolii? Petru, loan, Andrei, lacob? Și cea mai credincioasă 
dintre cei credincioşi, Maria Magdalena? Urmau ei să renunţe la noua lor 


credinţă şi să revină la viaţa lor de zi cu zi? Murise creştinismul din fașă? 
Pellegrino se temea de asta. Dacă da, marele val de transformări istorice prezis 
de Capezzi urma să ajungă până la el? Cum va întoarce acesta lumea cu susul în 
jos? Cât de repede? În momentul de faţă, toate aceste întrebări erau întrebări fără 
răspuns. În timp ce se ruga în bazilică, un călugăr veni la el. Papa îl chema la el, 
la Roma. Pellegrino oftă şi se ridică să ia încă o dată drumul spre Vatican. De 
data aceasta Montini nu mai era la fel, redevenise Papa Paul al VI-lea, autoritar 
și distant. 


— Părinte Ernetti, aceasta este decizia pe care am luat-o. În primul rând, niciun 
cuvânt despre acest ultim salt în trecut. Consideră-l unul dintre marile secrete ale 
Bisericii. 


— Foarte bine, voi face cum spuneţi! 


— Apoi, veţi demonta această mașină, care va fi depozitată în lăzi şi așezată în 
cel mai îndepărtat colț al Arhivelor Secrete. Veţi face un dosar separat cu toate 
hârtiile lui Majorana și instrucţiunile de asamblare. Vă cer supunere absolută. 


— O veţi avea! 

— Părinte Ernetti..., adăugă papa. 

De data aceasta simţi o ezitare în vocea lui. 
— Am şi eu o mare favoare să vă cer. 

— O favoare? 

Montini ezită să continue. Apoi se răzgândi. 


— Nu, uitaţi ce am spus! Vom vorbi despre asta mai târziu, când veţi fi demontat 
mașinăria. 


O favoare? se întrebă Pellegrino în timp ce părăsea Palatul episcopal. Ce ar 
mai fi putut cere? Putea el rămâne, mereu și mereu, același Pellegrino care le 
aproba pe toate? 

Ponte dei sospiri este cel mai faimos pod al Serenissimei. Este denumit „Puntea 
Suspinelor” din cauza suferințelor prizonierilor care au trecut pe acolo înainte 
de a merge spre călăii lor. Joe Fincher, căruia îi plăceau lucrurile frumoase, 
stabilise o întâlnire cu Pellegrino pe pod, chiar peste drum de Ponte de la 
Canonica. 


— Ştiţi, părinte Emetti, că Lord Byron a scris versuri frumoase pe acest pod? 
— Nu, nu ştiam. 

— Ascultaţi... 

Fincher deschise un mic ghid al Veneţiei. 


— „Am Stat în Veneţia pe Puntea Suspinelor/ Un palat de o parte, o închisoare de 
alta,/ Zidurile se ridicau din valuri/ Ca prin magie din bagheta vrăjitorului.” 


— O metaforă frumoasă, având în vedere situaţia în care ne aflăm. 

— Papa dezertează? întrebă brusc Fincher. 

— Nu mai vrea să audă de cronovizor. Mi-a cerut să-l demontez. 

Faţa ofițerului CIA deveni gravă. 

— Părinte, v-aţi întors iar în trecut cu acest aparat? Ştiind ce riscaţi? 
Pellegrino încercă stânjenit să se sustragă de la această întrebare. 

— Nu, papa se referea la experienţele anterioare. 

— Nu sunteţi un mincinos bun, părinte Ernetti. De data asta ce ați văzut? 


Nu avea rost să mintă. lar Pellegrino nu avu inima să continue. 


— Nu vă pot spune, agent Fincher, Sfântul Părinte mi-a interzis. 
Fincher dădu puternic cu mâna în balustrada podului. 

— Dumnezeule! În calitate de creştin, trebuie să ştiu. 

— Noi... nu am văzut nimic bun, spuse Pellegrino. 


— Mi-a fost suficient doar să vă văd când am ajuns, ca să intuiesc asta. Deci s- 
au terminat salturile în timp? 


— Cred că e mai bine, într-adevăr. 
— Îmi este milă de dumneavoastră, părinte Ernetti. Imi este milă, sincer. 
Tăceau în timp ce o gondolă aluneca graţioasă pe sub ei. 


— Şi în acest timp, spuse Fincher gânditor, lumea continuă să funcţionează... 
fără să bănuie că i-am răsucit angrenajele. 


— Funcţionează, da, dar până când? 
Fincher preferă să schimbe subiectul. 
— Natacha a plecat? 


— Săptămâna trecută. Acum este angajată la Muzeul Ierusalimului. Mi-a scris 
câteva rânduri. 


— E o fată drăguță. A fost foarte eficientă la Moscova. Vă e dor de ea? 
Pellegrino ezită. 


— Da, mi-e dor de ea. Timp de câteva săptămâni a fost cea mai bună prietenă a 
mea, cea pe care puteam conta. Fără ea, această aventură m-ar fi devastat. 


— Un preot este și bărbat, nu-i așa? 
— Am ales, agent Fincher, să mă dedic lui Dumnezeu și... 


— Lui Hristos? 


— Da, lui Hristos. 
— Este treaba dumneavoastră. Personal, nu aş avea forța aceasta. 
— Şi dumneavoastră ce urmează să faceţi? Vă îndreptaţi spre o altă anchetă? 


— Probabil că mă voi întoarce în SUA. Negocierea de succes cu ruşii mi-a adus 
o avansare. Acum mă cheamă în Langley, Virginia, noul nostru sediu. 


— E o veste destul de bună, nu-i așa? 


— Voi avea mai multe responsabilități și un salariu mai bun, dar mi-a fost bine și 
la Roma. Soţia s-a supărat, căci găsise o slujbă bună aici. Oricum, plecăm. 


— Atunci, mult noroc, agent Fincher! Şi mulţumesc pentru tot! Nu uit că 
dumneavoastră mi-aţi salvat viaţa. Și am apreciat foarte mult umanitatea, pe 
lângă eficiența dumneavoastră. 


— Şi mie mi-a plăcut de dumneavoastră, părinte Ernetti. De fapt, ar trebui să vă 
spun Pinocchio. Când mă minţiţi, mereu vă văd nasul lungit! 


Când părintele Ernetti se întoarse la mănăstirea sa din San Giorgio Maggiore, 
recepționera îi dădu un bileţel. 


— Părinte, trebuie să sunați de urgenţă la acest număr din Milano. Nu am notat 
numele nimănui. 


— La Milano? Poftim... 

— Puteţi suna din biroul meu, spuse recepționera. Vă las un moment. 
Pellegrino sună. Era numărul Adrianei Leonardo. 

— Părintele Ernetti? 

— Ce se întâmplă, Adriana? 


— Fratele meu tocmai a murit. 


O nouă lovitură. Incă una. 


— Era în depresie de câteva săptămâni. Părinţii Bazilicii San Nicola mi-au spus 
că rostea adesea numele dumneavoastră. A murit în noaptea aceasta, în somn. Îl 
vom înmormânta miercuri la Cimitero Monumentale din Milano, într-un cadru 
restrâns, familial. 


— Voi fi acolo, Adriana. Sunt profund întristat. 


— Avea doar prieteni, știți! 


Ceremonia de la Milano fu simplă și emoţionantă. Vaticanul trimisese un 
reprezentant al Academiei Pontificale. După binecuvântare, Adriana îi ceru 
părintelui Ernetti să spună câteva cuvinte. 


— Când pierzi un prieten, spuse Pellegrino, descoperi ce loc a ocupat el în viața 
altora. Chiar dacă a ales să se retragă departe de lume, prezenţa părintelui 
Leonardo a fost o sursă de mângâiere și speranţă pentru mine. Ne va fi dor de 
tine, Agostino! 


Apoi toată lumea se împrăștie. Întorcându-se cu autobuzul la gară, Pellegrino 
experimentă o senzaţie îngrozitoare de singurătate. Natacha și Fincher plecaţi, 
Leonardo decedat, toţi cei care căutaseră să-l ajute în ultimele luni dispăruseră. 
Era singur acum, în faţa papei. 


100. 


— Numele meu este Fabio. Fabio Lombardo, dar spuneţi-mi Fabio. 


Tânărul stareţ, pe care garda elveţiană îl introdusese în | aboratorul Arhivelor 
Secrete, venise să-l ajute pe părintele Ernetti să demonteze aparatul. Primise doar 
informații fragmentate, știa doar că trebuie să se miște repede. 


— Foarte bine. Intră, Fabio! 

Tânărul rămase uluit de aspectul impresionant al utilajului. 

— E... mare! 

— Ne-a luat ani de zile să le punem cap la cap, bucată cu bucată. 

— Dar... la ce... 

— La ce e util? Dacă papa nu ţi-a spus, eu nici atât. 

— Sunt la dispoziţia dumneavoastră, părinte! 

— Ca să ne mișcăm mai repede, ne vom mulțumi să împărțim mașina în cinci 
părţi, pe care le vom depozita în lăzi de lemn. Am numerotat părțile de la 1 la 5. 
Vom lua mai întâi măsurile, pe care le veţi transmite atelierului de tâmplărie al 


Vaticanului. În timp ce ei vor construi lăzile, noi vom demonta mașina. Să 
sperăm că ne va lua mai puţin de o săptămână. 


— Serviciile papei mi-au spus ceva și despre niște dosare și instrucţiuni de 
asamblare. 


Pellegrino înţelesese că tânărul stareţ nu era doar o pereche de braţe. In ciuda 
aspectului nevinovat, Fabio era și un spion pentru papă. 


— Le voi pune într-o valiză separată, pe care eu însumi o voi aduce Sfântului 
Părinte. Acum, la muncă! 


Cinci zile mai târziu, părintele Ernetti participă la o convocare a papei la Palatul 
episcopal. El căra o valiză mică. 


— Vă dau valiza asta, Sfinte Părinte. Conţine fişierele Majorana și instrucţiunile 
de asamblare. Puteţi verifica. 


— Am încredere în dumneavoastră, părinte Ernetti. Din motive de securitate, voi 
păstra valiza într-o altă locaţie decât mașinăria. Dezasamblarea a fost finalizată? 


— Nu complet, mai trebuie să deconectam sistemul de programare. Este o 
lucrare delicată, ceea ce îmi va lua cel puţin 48 de ore. Fabio nu mă poate ajuta. 


— Am înţeles. Cere-i să împacheteze restul în lăzi şi să-mi pună pecetea 
personală la închidere. Veţi face acelaşi lucru cu ultima ladă. 


— Da... Giovanni? 
— Să revenim la o relaţie mai formală, dacă nu vă supăraţi, părinte Ernetti. 
— Da, Sfinte Părinte! 


Papa deschise un sertar și scoase o revistă populară. O deschise la pagina pe care 
o avea îndoită. 


— Citiţi acest articol! 


Era mai mult un fragment decât un articol. Era intitulat: „Un preot italian a 
dezvoltat o mașină de călătorie în timp?” Pellegrino îl citi din ochi, repede. 


— Acesta nu este primul de acest gen. Agentul Fincher mi-a arătat altul de 
același gen. 


— Ştiţi cine comunică aceste informaţii presei? 
— Mi-a spus Fincher. Carvalho, desigur! 
— Da, îşi continuă munca de subminare. 


Pellegrino răsfoi revista. 


— Sfinte Părinte, asta nu va merge prea departe. Este o revistă specializată în 
ezoterism și paranormal. Vorbim despre farfurii zburătoare, case bântuite, 
comunicare cu morții. Nimeni nu va lua aceste informaţii în serios. 


— Vă înşelaţi, părinte Ernetti, pentru că acesta este doar începutul. Carvalho va 
continua să alimenteze presa cu zvonuri. Şi va fi din ce în ce mai precis. Nu ştiu 
cât de informat este despre ceea ce am văzut în Iudeea, dar vă reamintesc că este 
legat de KGB. Într-o zi o va face, va dezvălui totul! Iar jurnaliștii sunt curioşi, 
vor dori să știe ce este adevărat acolo. 


— Dar cum să opresc asta? 


— Cunosc doar o modalitate de a opri zvonurile, și anume de a veni cu 
contrainformaţii. Aceasta este favoarea pe care am vrut să v-o cer, părinte 
Ernetti. 


— De ce vorbiţi despre o favoare? 


— La rândul nostru vom comunica zvonurile presei. Vă vom întruchipa drept un 
inventator oarecum mitoman, care a exagerat puterile maşinii sale. Nu un escroc, 
fiți sigur! Dar un cercetător purtat de entuziasmul și imaginaţia lui. Veţi accepta, 
de asemenea, interviuri în timpul cărora veţi evita întrebările sub pretextul 
secretului. Cunosc jurnalişti, acesta este cel mai bun mod de a le trezi 
suspiciunea. 


Pellegrino fu uluit de această cerere a papei. 
— Sfinte Părinte, îmi cereţi să mă discreditez public! Şi chiar să mă ridiculizez. 


— V-am spus că vă cer o favoare, părinte Ernetti. Este o favoare. Trebuie să 
lăsaţi puţin egoul dumneavoastră la o parte pentru a salva omenirea de la 
dezastru. Vă arăt altceva. 


Papa își deschise sertarul și scoase revista de science-fiction pe care o avea, 
cândva cumpărată de Pellegrino de la un librar. 


— Mi-am făcut timp să citesc The Dead Past, nuvela lui Isaac Asimov din care 
s-a inspirat Majorana pentru a crea cronovizorul. Este o poveste destul de 
pesimistă, care avertizează asupra utilității greșite pe care am putea-o da unei 
astfel de mașini: transformându-ne pe toţi în voyeuri, facilitând supravegherea 


fiecărui cetăţean prin dictatură, spărgând toate barierele care încă ne mai 
protejează intimitatea. 


— Vă reamintesc că mașina nu poate vedea prin pereţi, Sfinte Părinte. 


— O va face într-o zi. Mai rău decât atât, știm acum că cronovizorul poate altera 
realitatea. E o mașinărie rea, părinte Ernetti! 


— Există o soluţie mai simplă: distrugeţi mașina! 


— Cu siguranţă, nu! răspunse papa. Bine folosită, este o mașină care ne-ar putea 
face multe servicii. Dar trebuie să așteptăm până când oamenii sunt gata să o 
folosească în mod inteligent. Eu nu voi fi papa care a distrus cronovizorul, 
precum predecesorul meu Urban al VIII-lea care l-a condamnat pe Galileo. 


Pellegrino era devastat. 


— Eu... ai văzut cât de bine am știut să mă supun, Sfinte Părinte. Nu sunt un 
rebel. Cu excepţia... ceea ce îmi cereți... 


— Nu faceţi prea mult caz din asta, părinte Ernetti. In câteva luni toţi vor uita 
această poveste nefericită. Incă o dată îl vom fi învins pe Carvalho! 


— Poate. Dar nu pot să vă spun că da... nu acum. 


— Luaţi-vă câteva zile să vă gândiţi la asta. Și reveniţi la mine când mașina este 
complet demontată. 

— Să uitaţi de egoul dumneavoastră! El îl uită pe al lui? 


Natacha, pe care Pellegrino o sunase la Ierusalim, îl sunase înapoi din biroul său 

pentru a evita să cheltuie o avere cu telefonul de la poştă. Păstrase tăcerea despre 
a treia întoarcere în Iudeea, dar el îi povestise despre întâlnirea lui cu papa. Ea își 
ieșise din fire. 


— Nu se gândeşte decât să se sustragă de la responsabilitatea pe care o are 
pentru ceea ce s-a întâmplat. 


— Nu-şi putea imagina, Natacha, că cronovizorul... 


— Nimeni nu ar fi putut ghici. Nimeni! Dar dumneavoastră vi se cere un 
sacrificiu. 


— Pericolele de care se teme sunt reale, Natacha. 
— Aşa, şi? Să distrugă blestemata de mașină! 


— Refuză. Nu vrea să-și asume riscul, pe viitor, să fie văzut ca un papă 
obscurantist. 


— Dar dumneavoastră trebuie să acceptați să vă ridiculizaţi în public. Refuzaţi, 
părinte! 


— Este Papa, Natacha! Pe el se bazează coeziunea și supraviețuirea creștinătății. 


— Mă gândesc la dumneavoastră, părinte Ernetti. Vă vor distruge şi apoi vă vor 
uita. Este vorba despre viaţa dumneavoastră, părinte, care e mai importantă decât 
a altora. 


— Când eram copil, Natacha, mă distram cu vecinul meu făcând skanderberg. 
Mereu exista un moment imprevizibil, când nu se putea prezice rezultatul. Și ştiţi 
cine câștiga? 


— Nu. 


— Nu cel mai puternic, Natacha. Ci cel mai şiret! 


Până la sfârșitul după-amiezii, Fabio umpluse patru lăzi. 


— E ora șase, Fabio, spuse Pellegrino, oprim demontarea pentru azi. Mergeţi 
acasă! 


— Mulţumesc, părinte Ernetti! Dumneavoastră nu plecaţi? 


El ezită. Misiunea lui era și să-l urmărească pe părintele Ernetti. Dar pe măsură 
ce se apropia de final... 


— Mai am doar cinci minute, Fabio, cât să deconectez ultimele circuite. Mâine, 
putem împacheta ultima parte în a cincea ladă. 


— Foarte bine. Ne vedem mâine, părinte! 


Opt ore! Pellegrino petrecu opt ore lucrând la sistemele de programare ale 
cronovizorului. Circuitele lui centrale erau încă operaționale, chiar dacă corpul 
lui dezmembrat era aranjat în patru cutii mari. Cu delicateţe, scoase două plăci 
electronice din „creierul” mașinii. Le reprogramă pentru a le face 
complementare. Pe la două dimineaţa, făcu un test. Mergea. Cele două plăci erau 
necesare pentru a face mașina operațională. Strecură una dintre cele două în 
buzunar. Se simţea un pic în pielea unui hoț sau a unui sabotor, dar nu-i păsa. Era 
animat de un sentiment pe care nu-l cunoscuse niciodată: nu era dorinţa de 
răzbunare, Pellegrino era un suflet care nu cunoştea ura. Mai degrabă, era o furie 
interioară împotriva tuturor celor care crezuseră că-l puteau manipula, un strigăt 
de libertate. Până în zori termină. Nu se culcase pentru că știa că nu va dormi. 


Merse mult timp pe străzile Romei încă adormite. Pe la șapte dimineaţa, intră în 


primul restaurant deschis şi comandă o cafea mare. Tensiunea care îl animase cu 
o zi înainte începuse să scadă. Aţipi pe banchetă. În curând agitația îl trezi. Erau 
convorbirile amestecate ale muncitorilor de dimineaţă, dublate de zgomotul 
mașinilor de făcut cafea. Se uită la ceas. Era nouă şi jumătate. La ora zece avea 
întâlnire cu papa. Asta e, se duce la el nebărbierit! 


— Accept noua misiune pe care mi-aţi încredinţat-o, Sfinte Părinte, spuse 
Pellegrino cu un aer serios. Chiar dacă mă îngrozește. 


Papa se ridică să-l îmbrăţișeze. Dar părintele Ernetti se trase la o parte. Giovanni 
Montini nu mai făcea parte din viaţa sa. 

În următoarele câteva luni, după cum prezise papa, zvonurile despre cronovizor 
se amplificară, fără îndoială alimentate de Carvalho. O publicaţie prestigioasă de 
seară relată despre asta pe o jumătate de pagină, stârnind şi mai multe semne de 
întrebare, în special referitoare la posibilele salturi ale părintelui Ernetti în 
vremurile evanghelice. Pellegrino încerca să reziste cât putea de bine. Își împărţi 
timpul între câteva exorcisme și munca sa de muzicolog. Preda la Conservatorul 
Benedetto Marcello din Veneţia, organiza concerte de muzică veche, participa la 
conferinţe de specialitate. În ciuda acestei activităţi destul de pline de satisfacţii, 
povestea legată de cronovizor nu-i dădea pace. Adeseori, în conferințele sale de 
la Roma sau de la Veneţia, el dădea peste o persoană curioasă din public care îl 
întreba dacă povestea cu mașina ce vedea în trecut era adevărată sau dacă avea 
imagini din călătoriile sale în Roma antică sau de pe vremea cruciadelor. Și mai 
ales dacă ar fi asistat, după cum spuneau ei, la răstignire. Se eschiva, 
argumentând că va răspunde doar la întrebări despre muzică. 


Intr-o zi se întâmplă ceea ce trebuia să se întâmple. Serviciul de relaţii externe al 
Vaticanului îl sună la mănăstire. 


— Părinte Ernetti, avem o cerere pentru un interviu de la o publicaţie 
săptămânală importantă de la Milano, La Domenica del Corriere. Ar fi posibil să 
ne întâlnim poimâine la sediul presei din Vatican, ca să pregătim această 
întâlnire? Acesta este un ordin de la papă. Îl veţi căuta pe părintele Matteo 
Danieli. 


Pellegrino închise telefonul, foarte abătut. De câteva luni sperase să scape de 
acest moment de care îi era teamă. Dar abcesul se umflase, acum trebuia spart. A 
doua zi, plecă la Roma. Matteo Danieli era unul dintre acei „comunicatori”, aşa 
cum sunt denumiți, care se ocupa cu asta. Totul părea fals la acest om: zâmbetul, 
formularea, privirea, maniera. 


— Mulţumesc că aţi venit, părinte Ernetti! 


— Vă ascult! 


— Interviul va avea loc la studioul Conservatorului Santa Cecilia, aici, la Roma. 
Se va înregistra pentru radio. Jurnalistul plănuieşte să facă şi o pagină dublă 
pentru săptămânalul său. Acesta va fi primul şi singurul interviu aprofundat, 
despre invenţia dumneavoastră. 


— Ce vreţi să le spun? întrebă un Pellegrino resemnat. 


Danieli deschise un dosar gros din care scoase o fișă cu instrucţiuni, 
dactilografiată. 


— Am lucrat mult la acest interviu, părinte. lată propunerile noastre! Desigur, 
acestea sunt cererile papei. 


O săptămână mai târziu, la sfârşitul după-amiezii, Pellegrino se prezentă la 
Conservatorul Santa Cecilia. Se așeză în spatele unui microfon şi se pregăti să 
răspundă la întrebările reporterului. 

— Părinte Ernetti, unele zvonuri spun că aţi fi reușit, împreună cu un grup de 
doisprezece fizicieni de prestigiu, să dezvoltați o mașinărie capabilă să surprindă 
imagini din trecut. Este adevărat? 

— Asta e corect. 

— Cine sunt aceşti fizicieni? 

— Nu vă voi da niciun nume, regret! 

— De ce? 

— E o chestiune de securitate. Pentru ei și pentru ţara noastră. 


— Înţeleg, părinte. Ce fel de imagini aţi captat? 


— Cele ale oamenilor care au dispărut de ani de zile, precum Papa Pius al XII- 
lea sau Benito Mussolini. Dar și imagini dintr-un trecutul mai îndepărtat. 


— Mult mai îndepărtat? 
— Mii de ani. 


— Aceste experienţe au fost filmate? 


— Da, firesc. 

— Putem vedea aceste filme? 

— Imposibil. 

— De ce? 

— Nu pot să vă spun. 

— Deci trebuie să vă credem pe cuvânt? 

— Nu vă cer să mă credeţi, domnule. 

Reporterul oftă și consultă dosarele. 

— Părinte Ernetti, pe ce baze teoretice se bazează descoperirea dumneavoastră? 


— Voi rămâne discret cu privire la principii. Vă voi spune doar că se încadrează 
în domeniul fizicii celei mai avansate. 


— Nimic în plus? 

— Îmi este interzis să vă spun mai multe. 

— Am putea avea măcar o poză cu maşina dumneavoastră? 
— În niciun caz! 

— Dar de ce toate aceste secrete? 

— O să înțelegeţi asta într-o zi. 


Reporterul începu să creadă că părintele Ernetti era, de fapt, un mitoman de 
calibru. Grăbit să termine, deschise un dosar de carton. Scoase o fotografie. 


— Ne-aţi dat o singură fotografie din călătoriile dumneavoastră în trecut, părinte 
Ernetti, această imagine a lui Hristos. 


El îi arătă o fotografie care arăta un prim-plan al unei imagini a lui lisus 
răstignit. Avea coroană spini și ochii îndreptaţi spre cer. 


— Aceasta este chiar o fotografie? 

— Da, răspunse Pellegrino. 

— Făcută cu cronovizorul dumneavoastră? 

— Da. 

— Deci aţi fost la locul crucificării? La cel adevărat? 
— Asta e corect. 

— Îmi puteţi spune mai multe? 

— Nu, nu astăzi. 

Reporterul renunță obosit. 

— Vă mulţumesc, părinte! 


Interviul se terminase. În timp ce strângea mâna cu Pellegrino, reporterul îi făcu, 
în mod complice din ochi, inginerul său de sunet. 


Pellegrino se afla la Veneţia când fu publicat articolul din La Domenica del 
Corriere. Era pe două pagini întregi ale jurnalului. Primul era un raport al 
interviului, precedat de un comentariu aparent ironic. Cealaltă pagină era 
imaginea lui Hristos răstignit pe care i-o dăduse jurnalistului. Înfuriat, mototoli 
ziarul şi-l aruncă într-un coş de gunoi. Traversă Piaţa San Marco simțindu-se de 
parcă trecătorii îl priveau râzând de el. 


Când merse la cursul său de la Conservatorul Benedetto Marcello, câteva zile 
mai târziu, directorul conservatorului îl urmărea din biroul său care dădea spre 
curte. Bătu la fereastră, făcându-i semn lui Pellegrino să vină la el. Flutură un 
ziar în mână și părea furios. 


— Ce nevoie aţi avut să deveniți ridicol? Aceasta nu vă caracterizează, părinte 
Ernetti. Conservatorul nostru este o instituție serioasă! 


li întinse ziarul. Era La Stampa. In suplimentul științific, Tuttoscienze, văzu că 


presupusa imagine a lui Hristos era tipărită după o altă imagine, aproape 
similară. 


— De ce aţi făcut acest truc? urlă directorul. De ce aveţi nevoie de această 
reclamă? 


Pellegrino citi articolul. La o săptămână după publicarea interviului său, alt 
jurnalist descoperise că fotografia publicată de La Domenica del Corriere era o 
reproducere a unei imagini evlavioase, care era vândută în afara bisericilor, în 
regiunea Perugia. Aceasta era, la rândul ei, copiată după o sculptură a unui artist 
spaniol. Evident că era un fals ordinar. Pellegrino știa asta, desigur. Fotografia 
fusese împărtășită reporterilor pentru ca aceştia să poată afla despre trucaj. Nu 
dură mult. Lacrimile îi curgeau șiroaie. 


— Nu ştiu ce să vă spun, domnule. In ultimele săptămâni, am trăit un fel de... 
coșmar real. 


— Oricum, nu este bine pentru reputaţia instituţiei noastre. V-aţi gândit, prietene, 
să consultaţi un psihiatru? 


— Voi lua în considerare asta, domnule director. 


Părintele Ernetti era foarte apreciat de elevii săi. lată de ce directorul 
conservatorului, care nu voia să-i facă rău, îi păstră postul. Mai ales că nimeni în 
Vatican nu mai zicea nimic despre el. Zvonurile despre cronovizor încetară 
imediat după publicarea articolului La Stampa. Operaţiunea, realizată cu 
măiestrie, fu una de succes. Carvalho îl sună chiar pe şeful Serviciului de presă 
de la Vatican pentru a-i lăuda profesionalismul. 


— Vă felicit, Matteo Danieli, sunteți un mare profesionist! Aţi reușit să 
bagatelizați maşina părintelui Ernetti cu o virtuozitate care m-a lăsat fără 
cuvinte. Mă înclin în faţa celor mai puternici decât mine! 


Carvalho era un suflet perfid care avea cel puţin un merit: îşi respecta dușmanii 
când vedea că sunt la fel de perfizi ca el. 

Cel mai minunat lucru în Veneţia, își spunea părintele Ernetti, este că orașul nu 
era niciodată la fel. În fiecare zi era altfel, de parcă timpul, care trecea 
necontenit, ar fi fost cel mai bun prieten al său. Sfântul Augustin greșise când, 
printr-un silogism eronat, dedusese că timpul nu există. Există, din fericire. Când 
era copil, mama lui Pellegrino folosea un furtun de stropit pentru a curăța 
pământul care se întărea pe mica lor terasă. Băiatului îi făcea o adevărată plăcere 
să o vadă fugind, urmărită de jetul furios al furtunului pe care îl strângea între 
degete, ca să facă jetul mai puternic. Timpul este la fel, curăţă totul, chiar şi cele 
mai dureroase răni. Alţii în locul lui, care au trecut prin experienţe similare, ar fi 
fost afectați pentru multă vreme, poate pentru totdeauna. Însă ţinerea de minte a 
răului era o otravă pe care părintele Pellegrino Ernetti nu o acceptase niciodată. 
De unde miracolul acesta? Avea o singură explicaţie: de la mama lui şi de la 
dragostea pe care i-o dăduse. 


Odată cu trecerea timpului își recăpătase stima de sine, pe care o credea pierdută. 
Se dărui fără rezerve, cu pasiune, predării muzicii. Scrisese chiar un tratat mare, 
foarte savant, care rezuma tot ce putea să se ştie despre muzica prepolifonică a 
Antichității. 


Uneori, în visele lui, revedea aparatul lui Majorana. Momentan, era o mașină 
interzisă. Dar sunt puţine idei grozave care să fi rămas nepuse în practică. 
Muzicologul din el începu să viseze: poate, când va fi scoasă din închisoarea ei, 
va putea ea să capteze sunete? Am putea asista la concerte susținute la curtea lui 
Tutmes al III-lea sau Ramses al II-lea, să ascultăm primii poeţi cântând versurile 
lui Homer, să auzim corurile antice ale tragediilor lui Eschil sau Sofocle. Dar va 
trăi el suficient pentru a vedea toate astea? 


Nu căutase niciodată să reia legătura cu Papa Paul al VI-lea. În mai multe 
rânduri, în primii ani, Sfântul Părinte îi ceru secretarului său de stat să-l invite pe 
părintele Ernetti la Palatul episcopal. Refuzase sub diverse pretexte. Nu din 
resentimente, ci dintr-un reflex vital ce îl împiedica să privească înapoi. Viaţa îl 
asigurase cel puţin de un lucru: el, care crezuse că spărsese istoria aşa cum spargi 
un bibelou de porțelan, descoperi ușurat că vina lui — pentru că, chiar dacă nu era 


corect, se simţea vinovat pentru tot — nu avu consecinţe notabile. La început, cu 
capul plecat, aşteptase ca tsunamiul istoric prezis de profesorul Capezzi să 
cuprindă lumea. Dar nimic nu se întâmplase. Era ciudat, dar așa era. Nu căută să 
înțeleagă, bucurându-se la maximum de acest dar din cer. 


La doi ani după ce fu ales papă, Paul al VI-lea puse capăt celui de-Al II-lea 
Conciliu de la Vatican, ceea ce permise Bisericii să se împace puţin cu contextul 
vremurilor. Publică mai multe enciclice importante și, per total, fu un papă 
moderat, favorizând respectul pentru tradiţie în detrimentul modernismului 
dezordonat. Ajuns la bătrâneţe, suferi un infarct în reşedinţa sa de vară din 
Castel Gandolfo. 


» 
! 


— „Desigur, desigur!” spuse el când i se propuse ritualul de ungere a bolnavilor. 


Reuşise să țină slujba toată săptămâna, dar nu reuşise să slujească liturghia 
duminică dimineaţa. După ce şi-a primit rudele, precum și câțiva demnitari, îl 
ceru pe părintele Pellegrino Ermetti la patul lui. 

— A ajuns? întrebă el de mai multe ori. 


— Sunt aici, Sfinte Părinte, spuse Pellegrino. 


— Ah, mulţumesc, mulțumesc! Cât trebuie să mă urâţi, părinte Ernetti! Dar aţi 
venit să vă vedeţi Papa când se pregătește să urce la cer. Aţi suferit, nu-i așa, 
copilul meu? 


— Am trăit vremuri grele, Sfinte Părinte. Dar sunt creștin, știu să iert. 


— Aşa că iartă-mă, fiule! În curând, când îl voi întâlni pe Domnul Nostru, voi şti 
dacă această mașină a făcut toate pagubele de care ne temeam sau dacă n-a fost 
decât un vis urât. Sunt singurul de vină, dar nu am avut întotdeauna curajul să-mi 
asum greșelile. 


— Fiţi iertat, Sfinte Părinte! 


— Nu „Sfinte Părinte”, Pellegrino. Pentru tine, sunt Giovanni. Giova... 
Acestea fură ultimele lui cuvinte. Doctorul se apropie și declară solemn: 
— Il Papa è morto! 


Noul papă, care luă numele de Ioan Paul I, muri la treizeci și trei de zile după 
alegerea sa. 


Domnia sa foarte scurtă nu-i dădu timp să hotărască soarta cronovizorului. 
Cardinalul de Cracovia îi urmă, sub numele Ioan Paul al II-lea. El hotărî cu 
sânge rece să abandoneze maşina în temnițele Arhivelor Secrete ale Vaticanului. 


Lui Dom Alberto Carvalho nu-i plăcea să se îmbete cu apă rece. În această 
situație pierduse pe toate fronturile. „Prietenul” lui, Karol Wojtyla fusese 
informat despre manevrele sale şi refuza acum să-l primească. Nu-i rămăsese 
decât să reia acţiunea politică pe care o abandonase (un pic cam mult timp) din 
cauza maşinii de la Vatican. Avea o ultimă speranţă, aceeași — dar în sens invers 
— ca a părintelui Ernetti. Aștepta să vadă efectele folosirii cronovizorului 
măturând întreaga lume. Ministrul de interne, prezent la întâlnirea cu papa, îi 
povestise totul. Prin urmare, Carvalho își făcu alte planuri: schimbarea istoriei îi 
va oferi poate alte pârghii pe care le-ar putea folosi. Prin urmare, era atent şi cel 
mai mic detaliu care să fi arătat că realitatea istorică sau politică se schimbă, ca 
într-un morphing cinematografic. Nu se întâmplă nimic. 


Trecură luni, apoi ani, dar creştinismul era tot acolo, neschimbat, la fel ca 
întotdeauna. Într-adevăr, îşi spuse el, această aventură părea un vis frustrant, trăit 
în realitate. Fiind un adept înfocat al realpolitik, Carvalho decise să aștepte ca 
Istoria — cea adevărată, nu improbabilele istorii paralele — să-i ofere o nouă 
oportunitate pentru a lansa revoluţia teologică și socială pe care o aclama. 

Era ziua „apelor mari” în Veneţia. Adesea, la începutul toamnei, apogeul 
mareelor provoacă o inundație care pe turiști îi fascinează şi pe care locuitorii 
Serenissimei o îndură cu zâmbetul resemnat al celor trecuţi prin asta. Aqua alta, 
aşa cum se numește, nu durează de obicei decât câteva ore și se termină la 
începutul după-amiezii. Ca și Carnavalul, reprezintă un moment de mică nebunie 
în care viaţa cotidiană se transformă. Se instalează poduri de lemn ce permit 
traversarea Pieței San Marco fără să te uzi, majoritatea magazinelor rămân 
deschise, iar vânzătorii ambulanți oferă perechi de cizme de plastic la un preţ 
derizoriu. 


Totul era atât de diferit, îşi spuse Natacha, faţă de vara fierbinte și uscată pe 
care o avuseseră în acel an la Ierusalim! Feribotul care sosea de la aeroport o 
debarcase cu valiza lângă piaţă. În ciuda inundaţiilor, ea găsise repede strada 
mică unde rezervase o cameră de hotel. Acum se apropia de patruzeci de ani, 
dar își păstrase o frumoasă talie sportivă. Dinamismul ei îi permise să treacă în 
câțiva ani de la postul de curator adjunct la cel de curator responsabil de 
departamentul dedicat istoriei iudaismului european. De altfel, venise în Veneţia 
pentru o expoziţie despre comunităţile de evrei din Europa la Muzeul Israelului. 
Ea decise totuși că munca putea aștepta până a doua zi. Azi avea de făcut o 
vizită. 


După ce îşi lăsă valizele, merse la staţia de vaporetto din faţa hotelului „Danieli”. 
Trecuseră câţiva ani de când nu-l mai văzuse pe părintele Ernetti. Ea îi trimisese 
scrisori lungi la care răspundea doar cu câteva cuvinte. Evita să vorbească despre 
sine. Ea nu insistă, dându-și seama că nu avea voie să vorbească. Înţelesese 
totuși că papa demontase cronovizorul după ce îl ridiculizase pe inventatorul ei. 
Bietul Pellegrino! Tocmai pentru a evita să se mai gândească la această poveste 
îngrozitoare ce o rănise mult, Natacha se dedicase din toată inima noii ei 
profesii. Dar azi simţea nevoia să recupereze câteva bucăţi din propria ei viaţă. 


Vaporetto o duse peste Marele Canal. Ea o luase la picior pe mica Insula San 
Giorgio Maggiore care nu fusese atinsă de aqua alta. Ajunse la mănăstire şi 
ceru să discute cu părintele Ernetti. I se spuse că era în trapeză, îi plăcea să se 


așeze la mese mari, în afara orelor de masă, pentru a-și înşira partiturile. In 
ciuda obscurităţii acelei după-amiezi târzii, ea îl recunoscu imediat. Părul îi era 
grizonant, dar îşi păstrase aspectul și zâmbetul copilăresc. 


— Părinte Ernetti? 


El ridică fruntea. O bucurie imensă îi lumină chipul. Se îmbrăţișară îndelung fără 
a spune nimic, doar bucurându-se de momentul reîntâlnirii. 


— Cât timp? spuse el. 

— Nu ştiu. Prea mult, oricum. 

— Lăsaţi-mă să vă privesc! 

Ea făcu un pas înapoi. 

— Sunteţi la fel de frumoasă, Natacha! 

— Vă mulțumesc, părinte! Nici dumneavoastră nu v-aţi schimbat prea mult. 


— Puţină mişcare în fiecare dimineaţă și o dietă sănătoasă, ăsta este secretul. 
Nu-mi spuneţi că aţi venit la Veneţia doar să mă vedeţi? 


— Nu puteam rata această ocazie. Dar oficial, sunt într-o misiune pentru munca 
mea. Sunt curator la Muzeul de Arheologie din Ierusalim. 


— Noi şi noi aventuri în siturile arheologice? 


— Să ştiţi că a trecut mult timp de când nu am scormonit pământul. Mai degrabă 
petrec zile întregi închisă într-un birou. Ştiţi, părinte, că sunt zile în care 
Vaticanul îmi lipseşte? 


Izbucni în râs. 
— Acesta chiar e o glumă bună! Veniţi după mine! 
O conduse la şemineu. 


— Este atât de uimitor să vă văd astăzi. Tocmai vă scriam o scrisoare lungă. 
Aproape o terminasem. 


— Scrisori, părinte Ernetti, nu mi-aţi trimis prea multe! 


— Nu mă învinovăţi, Natacha! Papa îmi interzisese să vorbesc despre mașină. Şi 
îmi era atât de rușine! 


— Nu m-aţi ascultat, ați acceptat tot ce v-a cerut. 


— Nu chiar totul. Vă explicam în scrisoarea mea. Aşteptaţi câteva secunde, o voi 
căuta. 


Așteptă cu răbdare, în timp ce privea o scenă care părea să fie din Evul Mediu. 
Pe masa mare de la trapeză, doi tineri călugări pregăteau o dulceaţă de prune 
într-un lighean mare de alamă. Tocmai adăugaseră în fructe zahăr, vanilie și 
sucul a două lămâi pe care le storseseră cu grijă. Începură să amestece și să tot 
amestece cu linguri de lemn. Gesturile lor erau sincronizate în mod admirabil, ca 
într-un balet. 


Pellegrino reveni cu răsuflarea tăiată. Ii întinse o scrisoare de câteva pagini. 


— O veţi citi când veți fi liniştită. Sunt lucruri care se pot spune şi altele care 
sunt mai uşor de citit... 


Apoi scotoci în sutană și scoase o cutie mică de sidef. 


— Şi aici era acest obiect, pe care am vrut să-l trimit la Ierusalim. Dar dacă aţi 
venit... 


— Ce este asta? Un cadou? 


— O încărcătură mai degrabă, pe care vă rog să o împărtășiţi cu mine. Vă voi 
explica. Dar mai întâi spuneţi-mi despre dumneavoastră! 


Pentru o clipă, lângă foc, ea i-a povestit ce făcuse cu viața ei. Dov devenise soţul 
ei. Deoarece nu aveau copii, munca la muzeu umpluse cea mai mare parte a 
timpului. Părintele Ernetti vorbi despre pasiunea lui pentru muzica antică. El 
fredonă chiar şi o melodie din Babilonul antic, pentru ea. Într-un final însă, 
Natacha rosti întrebarea care îi stătea pe vârful buzelor. 


— Nu ştiu dacă îmi puteţi răspunde, părinte, dar sunt curioasă... 


— Spuneţi, vă răspund la orice! 


— La plecarea din Roma, ultima dată, eram sigură că papa urma să vă ceară din 
nou să vă întoarceți pe vremea lui lisus. Greşesc? 


— Nu, este adevărat. Și de data asta a fost lângă mine. 

— Ce aţi văzut? 

Zâmbi, apoi decise să vorbească: 

— Este un secret de stat. Dar dumitale, Natacha, pot să vă spun. 
Restul îi şopti la ureche: 


— Realitatea se schimbase din nou. Domnul murise pe cruce, dar nimeni nu 
venise să-L ia. A murit la fel ca toți ceilalți. 


— Fără a învia? 
— Se pare că nu. A fost îngropat într-o groapă comună. 
— Cum a reacţionat papa? 


— A fost devastat. Trei zile mai târziu, mi-a cerut să demontăm mașina. Era 
foarte îngrijorat din cauza schimbărilor la nivel de istorie pe care le-ar provoca 
maşina. 


— Totuși, observă Natacha, au trecut ani și creștinismul a rămas în picioare. 
Pellegrino lovi cu pumnul. 
— Ca o stâncă, Natacha, ca o stâncă! 


Vorbea despre creştinism aşa cum se vorbeşte despre o echipă de fotbal. Dar 
Natacha rămase pe gânduri. 


— Toate acestea rămân un mare mister. 


— E adevărat. Profesorul Capezzi a concluzionat că diferitele scenarii pe care le- 
am explorat au fost doar virtuale, că nu au schimbat nimic în realitate. Dacă are 


dreptate, noi ne facem griji degeaba. Natacha fu cu greu convinsă de această 
explicaţie, care i s-a părut puţin cam superficială. 


— Dar dacă profesorul Capezzi greșeşte, dacă aparatul chiar a schimbat istoria? 
întrebă ea. 


— Nu cobiţi! 
Ea insistă. 


— Părinte Ernetti, dacă lisus a murit la fel ca toţi oamenii... şi dacă creştinismul 
este încă viu, cum s-a născut creștinismul? 


Pellegrino îşi pusese această întrebare de o mie de ori. 


— Nu încercaţi să înțelegeţi prea multe, Natacha, acestea sunt micile secrete ale 
lui Dumnezeu! 


Călugării care pregăteau dulceaţa își luară oalele. Sosiră și alți călugări care 
începură să întindă feţe de masă lungi pe mesele din trapeză. Natacha se ridică. 


O însoţi înapoi până la ieşirea din mănăstire. Când se aflau pe cheiul Marelui 
Canal, Pellegrino îi dădu mica sa cutie de sidef. 


— Nu uitaţi de cadoul meu! 

Deschise cutia cu grijă. Ceea ce a văzut înăuntru o lăsă fără cuvinte. 
— Părinte, asta e o responsabilitate prea mare. Nu sunt sigură... 

E] îi vorbi pe un ton serios, aproape alert. 


— Natacha, mașina asta va da peste cap tot ceea ce ştim despre trecut. Dacă 
învăţăm să o folosim, ar putea lumina omenirea, dar ar putea declanșa şi 
războaie. Într-o zi sau alta, sunt sigur, vor dori s-o scoată din închisoare. Și se 
vor întoarce la mine pentru a mă întreba din nou lucruri imposibile. 


— De data asta va trebui să vă apăraţi! 


— Singur, știți foarte bine, nu voi putea. Sunt doar un preot la ordinul papei. 
Sunteţi mai liberă decât mine, Natacha. Datorită acestei mici cutii, vom fi doi 


care să luăm decizii. Și totul va fi diferit! 
Ea înţelese. Strecură cutia în geantă. 


— Mulţumesc pentru încredere, părinte! Probabil aveţi dreptate, va fi nevoie de 
cel puţin doi pentru a rezista ispitelor Diavolului! 


Râseră împreună în mod complice. În faţa lor, marele campanil al Veneţiei era 
inundat de lumina portocalie a serii. Sunetul unui clopoțel semnala că sosise un 
vaporetto. Natacha îl salută cu mâna. El, la rândul său, îi trimise un sărut. 


Timp de câteva secunde, Pellegrino privi barca depărtându-se. Apoi își băgă 
mâna în buzunar și reciti telegrama pe care o primise în acea dimineață. Era de la 
Vatican. 


„Părinte Ernetti, avem nevoie de dumneavoastră! S-a întâmplat ceva groaznic. 
Che Dio ci aiuti, Dumnezeu să ne ajute!” Și era semnată „Preasfinţia Sa, Papa 
Ioan Paul al II-lea”. 


